
Sora Lucia către Albino Luciani, 
Coimbra, 11 iunie 1977 


Să vă ierte Dumnezeu pentru ce ați făcut cu mine. 


Albino Luciani către cardinalii care l-au ales Papă 
în data de 26 august 1978 


t CAPITOLUL 1 


ANUL DOMNULUI MMVI 


De ce aleargă un om? Să presupunem că acest om despre 
care vorbim este generalizarea întregii specii, acela care îi 
reprezintă pe toţi, totul, toți fără excepţie, dat fiind că ea nu 
există în cazul acesta, excepţia, se înţelege. Dar întrebarea 
rămâne, ce îl face să alerge? În sensul strict al expresiei, un 
picior vine înaintea celuilalt, piciorul drept îi urmează celui stâng 
sau viceversa, nu există întâietate când vine vorba de corpul 
omenesc. Să fie pentru plăcerea suferinţei în sine, toate acele 
sute de mușchi muncind în favoarea unei bunăstări fizice și 
psihologice de care se va beneficia în urma exerciţiului? Pe unii, 
ceea ce îi pune în mișcare este gloria, secundele și minutele în 
care parcurg terenul aduc victorii, bani și faimă sau dezamăgiri, 
amărăciune și lamentare. Pe alţii nu îi motivează decât 
pierderea unor kilograme în plus, cu scopul de a fi pe placul 
celorlalţi sau al lor înșiși, depinzând de gusturile fiecăruia. 
Oricum ar fi, suma tuturor temeiurilor are ca bază unul singur, 
toți aleargă pentru viaţa lor, nimic altceva nu îi pune în mișcare. 

Același temei îl are și bărbatul care urcă în grabă scările 
imense din interiorul Arhivelor Secrete ale Vaticanului la așa o 
oră târzie. Sutana neagră se pierde în lumina slabă din locul 
deloc secret ce adăpostește de altfel documente care se vor 
secrete. Ține în mână niște hârtii îngălbenite de vreme, probabil 
motivul unei asemenea goane istovitoare. Aude un zgomot în 
contrast cu pașii lui, se alarmează, a venit de sus, a venit de jos, 
de unde a venit? i se citește pe faţă întrebarea. Se oprește, se 
uită, ascultă, nu se mai aude nimic în afară de respirația lui 
neregulată, sudoarea i se scurge pe chip precum un val de mare 
sărată. Să mergem, căci îl așteaptă locuinţa ce i-a fost 
desemnată în cetatea Vatican, sau poate ar trebui să o numim 
țară, pentru că până la urmă asta este, cu propriile reguli, legi, 
crez și sistem politic. 

Monsenior Firenzi este numele său. Știm pentru că îl scrie în 
grabă la lumina slabă a lămpii de pe birou, însemne mâzgălite 

rapid pe un plic mare, deja timbrat, în care pune hârtiile pe care 
le avea în mână. El este expeditorul, asta e clar, destinatarul nu 
se distinge, din cauza condiţiilor de iluminare despre care 
vorbeam și pentru că Monsenior Firenzi aproape își lipește nasul 
de ce a scris pe plic, poate pentru că nădușeala i-a aburit 
ochelarii și nu mai reușește să-și deslușească nici propriul scris. 
Odată terminată operaţiunea, închide plicul și iese din încăpere. 

Oare încotro se îndreaptă Monseniorul Firenzi la o oră atât de 
înaintată, căci iată clopotul Bazilicii Sfântul Petru bate deja ora 
unu noaptea? Liniștea se instalează din nou după bătaia 
clopotului. E frig, dar asta nu pare să îl afecteze pe acest 
servitor al Domnului, care înaintează cu repeziciune, ieșind la 
drumul care duce la Piaţa Sfântul Petru, minunăţia eliptică a lui 
Bernini, cu toate simbolurile ei creștine și păgâne, deoarece 
artiștii nu sunt fideli unei singure arte sau credinţe, precum de 
altfel nimeni nu este. Monseniorul aude un zgomot. Se oprește, 
simte sudoarea rece pe corp, respiraţia îi e întretăiată, nu e 
nicio îndoială, sunt pași, poate ai vreunui gardian elveţian care 
își face rondul de noapte, dar mai bine ar fi să nu mai stea pe 
loc. Grăbește pasul Monseniorul, în drum spre cine știe unde, cu 
un plic în mână la unu noaptea, o oră la care se doarme 
profund, dacă ar fi vorba de o noapte obișnuită, dar după câte 
se pare nu este, judecând după privirea lui. Mâinile îi sunt lipite 
de corp, protejând plicul. Ajuns în mijlocul pieței, aruncă o 
privire în urmă. O siluetă întunecată se zărește în spate, nu e un 
gardian elveţian, cel puţin nu e îmbrăcat ca atare, poate nu e de 
serviciu, și nu grăbește pasul precum Monseniorul Firenzi, care 
acum începe să fugă. Silueta neagră își continuă în același ritm 
mersul apăsat, nici repede nici lent, dar nu aleargă, cel care o 
face e doar Monseniorul, care privește din nou în urmă, cine l-ar 
vedea s-ar gândi că e nebun, însă nu e nimeni pe străzi la ora 
aceea, doar el și silueta neagră, unul mergând, celălalt fugind, 
nu pare să fie vreo legătură între ei, dar de fapt cine ar putea 
spune cu siguranţă. 

Monseniorul a ieșit din piaţă, iar acum merge pe Via della 
Conciliazone, Roma doarme somnul celor drepţi, al celor 
nedrepţi, al oamenilor de bine și de rău, al celor săraci, bogaţi și 
mai puţin bogați, al celor păcătoşi și sfinţi, toţi au avut grijă să 
nu umble pe străzi în noaptea asta, cel puţin nu acolo, nu pe 
strada aceea, despre celelalte nu dăm socoteală acum. 

Monseniorul domolește fuga, alege pasul grăbit, aproape fugind, 
fără să fie totuși o fugă, se înţelege, silueta urmează același 
drum și pare să mai reducă din distanţă, cu toate că nu aleargă. 
O scăpărare ca un fulger îi pornește din dreptul mâinii. Aleargă 
cu toată viteza pe care vârsta și încheieturile i-o permit unui 
Monsenior. Aleargă pentru viața lui, Monseniorul Firenzi, e o 
fugă pe viaţă și pe moarte. Un zgomot surd îi înfundă urechile și 
se sprijină de primul lucru pe care îl vede. A fost rapid, a și 
trecut, un sunet straniu, slab, și apoi nimic, nimic altceva. 
Silueta se apropie din depărtare, și acum acel zgomot surd 
devine o durere pătrunzătoare în spate. Pune mâna unde ÎI 
doare, lângă umăr, sângerează, e sângele noii și eternei alianţe 
între viață și moarte, echilibrul sau dezechilibrul dintre membre 
și organe. Pașii se aud din nou, silueta neagră e aproape, 
durerea străpunge din ce în ce mai adânc în corp. 

— Monsignor Firenzi, per favore. 

— Che cosa desidera da me? întreabă, aproape sfârșit. 

— lo voglio te.! Scoate telefonul mobil și vorbește într-o altă 
limbă, nu italiană, o limbă mai degrabă din est. Monseniorul 
Firenzi zărește tatuajul care i se dezvăluie pe încheietură, 
reprezentând un șarpe. In câteva secunde o dubă neagră apare 
lângă cei doi, geamurile fumurii nu lasă să se vadă dacă mai 
este cineva înăuntru în afară de șofer. Bărbatul îl apucă pe 
Monseniorul suferind și îl bagă în dubă, fără să îl bruscheze, ci 
ca și cum ar fi un sac ușor. Non si preoccupi. Non sta morendo.* 

Inainte de a intra în mașină bărbatul șterge suprafaţa de care 
se sprijinise Monseniorul după ce primise glonţțul ţintit cu 
precizie în umăr. Monsenior Firenzi îl urmărește cu privirea, 
durerea îi străbate corpul, deci asta se simte când ești împușcat, 
se gândește. Bărbatul șterge urmele a ceea ce s-a întâmplat 
acum doar câteva secunde, ce ironie, să ștergi urmele, ce ironie, 
apoi Monseniorul privește obiectul de care s-a sprijinit cu câteva 
secunde în urmă, un minut, dacă a fost chiar un minut, ce 
contează, mii de ace îi chinuiesc corpul și se trezește vorbind în 
portugheză. In momente ca acestea îţi zboară gândul acasă. 

— Să mă ierte Dumnezeu. 


1 Monsenior Firenzi, vă rog./ Ce vreti de la mine? Pe tine te vreau. (trad. din Ib. 
italiană. n.t.). 
2 Nu-ţi face griji. Nu o să mori. (trad. din Ib. italiană. n.t.). 


Totul e gata, bărbatul intră în dubă, pornesc, nici prea repede 
nici prea încet, să nu trezească suspiciuni, sunt profesioniști, 
știu ce fac și cum să facă, dar nu sunt infailibili, asta numai 
Dumnezeu poate fi și numai atunci când vrea. Strada revine la 
liniștea iniţială, nimic în neregulă, curăţenia a fost bine făcută, 
nicio urmă de sânge pe cutia poștală de care s-a agăţat 
Monseniorul. 


t CAPITOLUL 2 


ALBINO 


Viata și moartea fiecăruia dintre noi 
au influență asupra celorlalți 


Romani, 14:7 
29 septembrie 1978 


Dacă pentru unii rutina e o roată care macină și ucide, 
distruge și amărăște, toată acea reprezentaţie întotdeauna la 
fel, secunde, minute, săptămâni, zile și ni se dă de înţeles 
scenariul repetitiv prin care vom trece din nou ca o roată care 
macină și ucide, distruge și amărăște, toată acea reprezentaţie 
întotdeauna la fel, secunde, minute, săptămâni, zile, și ni se dă 
de înțeles scenariul... 

Pentru alţii este o necesitate, un curs deviat doar de ceva 
diferit, o schimbare bruscă sau treptată, un factor străin care 
poate aduce un element nou într-un plan care nu trebuie 
modificat sub nicio formă, însă viaţa este la fel de meschină și 
cu unii și cu alţii, schimbând ceea ce le place unora și păstrând 
ceea ce nu e pe placul altora. 

Dar sora Vincenza nu se plânge, de douăzeci de ani în 
serviciul aceluiași Albino Luciani, aceasta este voia Domnului, 
cine suntem noi să ne îndoim de ea, și voia Domnului a vrut ca 
după toţi acești ani să le schimbe reședința. Șase sute de 
kilometri le separă pe una de cealaltă, pe orașul lor de acesta, 
dar nici măcar acum nu se plânge venerabila soră Vincenza, ea 
e deja în picioare la această oră din zori, patru și douăzeci și 
cinci, ca să fim mai exacţi. Face parte din rutină, din 
binecuvântata rutină, cu care deja s-a obișnuit, de-o lună, în 
acest nou cămin. Duce în mână o tavă de argint, pe care are o 
cafetieră, o ceașcă și o farfurioară, și pe care o va lăsa la ușa 
camerei lui Albino Luciani. De la operaţia de sinuzită făcută 

acum mulţi ani, el încă se trezește cu un gust amar, are nevoie 
de cafeaua pe care Vincenza i-o aduce în fiecare dimineaţă, 
străbătând coridorul spre camera lui. Cu coridoarele încă nu s-a 
obișnuit sora Vincenza, sunt lungi și late, slab iluminate în 
timpul nopţii, o să îi spună lui Don Albino. Fiecare piatră, fiecare 
statuie, pictură și tapetele bogat ornate sunt impregnate de o 
istorie de secole, care atârnă din pereţii impunători, iar toate 
astea o sperie pe sora Vincenza. Cât pe ce să ţipe când a trecut 
pe lângă un heruvim, care i-a părut pentru o secundă a fi un 
copil ascuns gata să facă o năzbâtie. Ce ametită sunt, se 
gândește sora, nicicând n-a călcat picior de copil pe aceste 
coridoare, cel puţin din câte se știe. Măreţia acelui loc îi 
impresionează până și pe cei mai stoici, și cu atât mai mult pe 
sora Vincenza care, dacă nu ar fi fost vorba de Albino Luciani, 
nici că ar fi fost acolo, dis-de-dimineaţă, pe un coridor care arată 
cu totul altfel în timpul zilei, când locul capătă o viaţă 
interesantă și înălțătoare. 

Dar dedicata soră Vincenza este responsabilă pentru tot ce 
ţine de viața alimentară și medicală a lui Albino Luciani, partea 
medicală însemnând simpla administrare a medicamentelor și 
injecţiilor și nu diagnosticarea efectivă a bolilor, asta este de 
competenţa domnilor doctori care îi fac vizite asidue lui Albino, 
un bărbat care întotdeauna a dat corpului importanţa cuvenită. 
Insă medicul său este în continuare același care îl consulta și la 
reședința anterioară, doctorul Giusseppe de Rós, care acum 
parcurge șase sute de kilometri din două în două săptămâni ca 
să își viziteze pacientul său preferat, ce devine mai viguros 
odată cu vârsta. Aceasta o bucură pe Vincenza ca pe o soţie 
devotată, dar aici nu se pune problema de așa ceva, e doar un 
exemplu pentru a ilustra cât de bine se înțeleg cei doi. Albino 
Luciani este un om bun, care a tratat-o întotdeauna politicos și 
afectuos și care o consideră mai degrabă prietenă decât un 
ajutor, departe de el dorinţa de a avea așa ceva, de aceea a 
adus-o cu el când s-a instalat în noua reședință, mult mai mare 
decât cealaltă, mult mai fastuoasă, lucru care îl stânjenește, 
nefiind prea pasionat de luxuri mundane, poate mai degrabă 
spirituale, dar cu timpul va avea grijă să scape de luxuri și să 
aranjeze casa, preferă să nu îi spună palat, pe gustul său. 

Un atac cardiac suferit acum mai puţin de-un an o lăsase pe 
sora Vincenza la pat într-un spital, dar în ciuda sfaturilor 

medicilor care insistau să nu se întoarcă la muncă, ci doar să 
supravegheze munca altora, de preferinţă stând jos, ea s-a făcut 
că nu aude și a continuat să aibă grijă de Albino Luciani 
personal, după cum o vedem traversând dis-de-dimineaţă 
coridorul cu tava în mână, sau după cum ar putea confirma 
oricare dintre colegele de muncă. Pentru că s-a alăturat 
Congregaţiei surorilor Maria Bambina, care au grijă de reședință 
și a fost primită de Maica Superioară Elena și de surorile 
Margherita, Assunta, Gabriella și Clorinda. Oricum, niciuna 
dintre ele nu se ocupă de nimic care să aibă de-a face cu Albino, 
numai Vincenza are grijă, cu mâini de maestru și delicată 
afecțiune. 

Acum că a ajuns la ușa camerei lui Albino, pune tava pe o 
măsuţă așezată acolo special pentru asta și bate la ușă de două 
ori. O dată, de două ori. 

— Bună dimineaţa, salută cu voce tare. 

Așteaptă salutul reciproc, dar nu i se răspunde decât cu 
tăcere. Ciudat. Sora Vincenza apropie urechea de ușă, dar nu 
reușește să audă nimic din partea cealaltă. Se gândește dacă să 
mai bată o dată, dar până la urmă se hotărăște să nu, e prima 
dată când domnul Luciani doarme târziu, se gândește, îl las să 
se mai odihnească puțin. 

Se îndepărtează în liniște spre camera ei unde va spune 
prima rugăciune matinală. 

Este patru și jumătate dimineaţa. 

F 

Să ne îndreptăm atenția către acest bărbat care se tot foiește 
în patul lui cu saltea moale, care bodogăne și iar bodogăne 
foindu-se de pe o parte pe alta nereușind să doarmă, lucru ce ni 
se întâmplă multora, toţi la un moment dat trecem prin drama 
de a nu reuși să găsim poziţia confortabilă ca să putem adormi, 
dar de fapt asta ţine de lipsa somnului și nu de poziţie. Dar ceea 
ce îl deosebește pe acest bărbat de alţii este că de obicei 
doarme la orice oră din zi sau din noapte, în orice condiţii. Astfel 
este sergentul Hans Roggan, calculat, metodic, cumpătat, 
stăpân pe sine. Azi a venit mama lui să îl vadă. Au luat cina 
împreună și probabil cafeaua pe care a băut-o atunci nu îl lasă 
acum să doarmă, dar nu prea e convins, dat fiind că de obicei 
cafeaua nu are niciun fel de efect asupra lui. 

Se hotărăște să se scoale, nu vrei să vii, nu veni, îşi spune, n- 
o să stau aici să te tot aştept. Deschide ușa dulapului și îmbracă 
uniforma inventată de Jules Repond în o mie nouă sute 
paisprezece. Dacă peste câteva decenii ar fi știut că or să îi 
atribuie meritul lui Michelangelo, cine știe dacă s-ar fi simţit 
onorat sau neîndreptățit, fapt e că el a inventat-o, Jules Repond, 
nu sergentul Hans Roggan și cu atât mai puţin Michelangelo, 
poate ideea le-o fi trecut și altora prin minte, dacă ne gândim că 
vorbim despre uniformele Gărzii Elveţiene, din care sergentul 
face parte și pe care o are în subordine în această răcoroasă 
noapte în care nu reușește să adoarmă de la ora doisprezece, 
ora la care s-a culcat. 

Sergentul Hans Roggan are slujba pe care și-a dorit-o de mic 
copil. Să se înroleze în Garda Elvețiană, să îl servească pe Papă. 
Ca să ajungă aici a trebuit să treacă numeroase teste dificile, 
cum ar fi să ducă o viaţă disciplinată și după învăţăturile 
Domnului, dar nu trebuie să uităm criteriile de bază cu care a 
fost hărăzit, să fie elveţian, necăsătorit, să aibă principii morale 
solide, să aibă peste un metru și șaptezeci și cinci, vârsta între 
nouăsprezece și treizeci de ani, dar mai ales, criteriul esenţial, 
să fie catolic. 

El nu ar reuși niciodată să păteze imaginea neînfricaţilor 
soldaţi ai lui Papa lulius al Il-lea5. L-ar proteja pe Papă, oricare ar 
fi el, cu prețul vieţii, precum cei o sută optzeci și nouă de helveţi 
fondatori ai Gărzii, care l-au apărat pe Clement al VIl-lea contra 
o mie de soldaţi spanioli și germani la atacul asupra Romei din 6 
mai 1527. Doar patruzeci și doi au supravieţuit, aceia care sub 
comanda lui Hercule G5ldli l-au adăpostit pe Papă în castelul 
Sant'Angelo, folosindu-se de Passetto, un pasaj secret construit 
pe timpul lui Papa Alexandru al V-lea, care leagă Vaticanul de 
Castel. Restul au murit eroic, răpunând aproximativ opt sute de 
inamici. Aceasta este moștenirea pe care Hans o poartă și o 
contemplă zilnic, când îmbracă uniforma. Este o mândrie care îi 
umple sufletul în fiece zi, mai puţin astăzi, căci este prost dispus 
din cauza insomniei, apărută din motive neconcordante și 
neconcludente, dacă există neconcordanţă și neconcludenţă pe 
lume. 

Hans este responsabilul pentru siguranța Vaticanului în 
această noapte. Planul de apărare se rezumă la câteva ronduri 


3 Papa lulius al II-lea (1503-1513) a întemeiat Garda Elvețiană (n.t.). 

pe la punctele cheie dintre zidurile orașului și santinele plasate 
la căile de acces mai emblematice și relevante. Papa loan al 
XXIII-lea a desfiinţat practica celor două santinele de noapte 
permanente din fața camerei sale, de aceea cel mai apropiat 
gardian se află la capul scărilor celei de-a treia Terase, Terza 
Loggia, într-o poziţie pur simbolică, fiind un loc rar frecventat, 
chiar și pe timpul zilei. Orice expert, și mulţi se pretind a fi, 
versaţi în cele mai diverse domenii, ar spune că orice persoană 
cu intenţii rele ar intra cu ușurință în Vatican - și este adevărat. 

Hans intră în biroul lui și se așază la masa de scris. Deschide 
un dosar și îl răsfoiește, sunt facturi nerezolvate pe care va 
trebui să le predea șefului său mai târziu în cursul dimineții, dar 
după câteva momente de întors hârtiile de pe o parte pe alta se 
oprește și închide dosarul. Nu reușește cu niciun chip să se 
concentreze, sunt bizareriile vieţii, lucruri care ne spun că e bine 
câteodată să spargem rutina, sau dacă nu noi, atunci ceva 
invizibil, o mână care să ne zgâlţăie, o voce care să ne ordone 
să nu facem așa cum obișnuim. 

— Ce naiba... mormăie. Mai bine ies puţin la aer. 

lese din birou fără măcar să închidă ușa și părăsește clădirea 
Gărzii Elveţiene, se plimbă prin grădinile interioare din 
apropiere, apoi se îndreaptă către piaţă. Trece pe lângă doi 
gardieni așezați pe niște scări, fiecare dormind pe-o parte. 

Se pare că numai eu nu reușesc, își zice. li bate pe umăr să se 
trezească, iar cei doi sar în picioare, speriaţi. 

— Ne scuzaţi, domnule sergent. 

— Să nu se mai întâmple, spune Hans pe un ton răspicat. Ştie 
că oamenii lui au avut o lună de muncă grea. Giovanni Batista 
Montini, cunoscut ca Paul al VI-lea, s-a stins acum ceva mai mult 
de o lună, pe 6 august 1978, la reședința papală de vară, 
Castelul Gandolfo. Funeraliile unui Papă se prelungesc de-a 
lungul mai multor zile, Garda nu are voie să lase corpul 
neînsufleţit al Papei neprivegheat, patru oameni stau la 
extremităţile catafalcului fără întrerupere. Și apoi urmează 
nesfârșitele perindări ale personalităţilor mondiale și șefilor de 
stat care apar pentru a aduce un ultim omagiu. 

După funeralii încep pregătirile pentru Conclavul care trebuie 
să fie perfect ermetic. Zilele libere sunt anulate, iar munca se 
dublează. Conclavul a fost stabilit pentru data de 25 august, 
exact la douăzeci de zile de la moartea Papei, chiar la limita 

perioadei maxime permise de douăzeci și una de zile, dar cu 
toate că nu a ţinut mult și s-a terminat în ziua următoare, 
Conclavul e întotdeauna urmat de acea frenezie în jurul noului 
Papă și abia de puţin timp lucrurile și-au reluat cursul normal. 

Hans își reia plimbarea prin oraș, lăsând în urmă gardienii 
somnoroși. Numai eu n-am somn. 

Nu se poate abţine să nu simtă că tot ce îl înconjoară îi 
aparţine. In depărtare deja se vede obeliscul lui Caligula, chiar 
în mijlocul pieţei eliptice proiectate de Bernini. Istoria lumii e 
ironică uneori, realizările unui nebun tronează chiar în centrul 
celui mai sfânt loc din lumea catolică. Își urmează drumul calm, 
simțind adierea rece pe faţă, când ceva îi atrage atenţia. La 
stânga se înalţă Palatul Apostolic, iar la etajul al treilea luminile 
de la camera Papei sunt aprinse, se uită la ceas, este patru și 
patruzeci de minute dimineața. 

Papa ăsta se trezește devreme. Își aduce aminte că atunci 
când se întorcea de la cina cu mama lui, încă nu era ora 
unsprezece, și luminile tot așa erau. Zelos, ca un gardian 
elveţian veritabil, decide să se întoarcă la cei pe care îi prinsese 
dormind. li găsește acum stând de vorbă, sergentul le alungase 
somnul de tot. 

— Domnule sergent, au salutat amândoi. 

— la spuneţi-mi, Sfinţia Sa a stins luminile în cameră noaptea 
asta? 

Cât unul dă din umeri în semn că nu știe, celălalt răspunde 
fără șovăială. 

— Pe timpul turei mele luminile nu s-au stins. 

Hans știe că, deși i-a prins dormind adânc, nu puteau să fi 
dormit mai mult de câteva minute. 

— Ciudat, rosti sergentul. 

— Sfinţia Sa obișnuiește să aprindă luminile cam pe la ora 
asta. Dar noaptea asta nu le-a stins, a adăugat gardianul. 
Probabil lucrează la schimbările acelea care vor avea loc pe aici. 

— Asta nu ne privește, schimbă sergentul subiectul. Totul în 
ordine? 

— Totul în ordine, domnule sergent. 

— Foarte bine. Atunci pe curând. Fiţi cu ochii în patru. 

Se întoarce la clădirea Gărzii, în sfârșit simte pleoapele grele, 
încă mai poate să apuce câteva ore de somn. Privește din nou 
către luminile aprinse de la camera Papei. 

Chiar s-au schimbat lucrurile pe aici, gândi sergentul, schițând 
un surâs. Acum va adormi, totul este cum trebuie să fie. 

$ 

Au trecut deja cincisprezece minute de când sora Vincenza a 
lăsat tava de argint pe măsuța de la uşa camerei lui Albino 
Luciani, și dacă ne aducem bine aminte de teama ei de a 
străbate nefastul coridor, iată că trebuie să îl străbată din nou. E 
ora la care trebuie să îi dea lui Albino medicamentele pentru 
tensiunea scăzută. Medicația lui nu e foarte complicată, 
Vincenza trebuie doar să se asigure că Albino își ia vitaminele 
după toate mesele și la culcare îi face o injecție pentru a-i 
stimula glanda suprarenală. După ce îi dă pastilele pentru 
tensiune, în fiecare zi, cu religiozitate, între patru și jumătate și 
cinci, Albino își face baia de dimineaţă, își exersează engleza cu 
ajutorul unui curs pe casete audio, asta de la cinci până la cinci 
și jumătate, nu vom folosi din nou sintagma „cu religiozitate”, 
dar e ca și cum ar fi, dacă socotim că rutina este imuabilă, cel 
puţin până acum. Apoi, Albino își face rugăciunile în capela sa 
privată până la șapte, sunt aceiași pași ca și în vechea 
reședință, deși aceea era mult mai modestă. 

Când ajunge la ușa camerei lui Albino, Vincenza observă că, 
ciudat, tava de argint cu cafetiera, ceașca și farfurioara sunt tot 
acolo unde le-a lăsat acum câteva minute. la capacul ca să 
verifice dacă mai e plină cafetiera, cafeaua e neatinsă. În 
douăzeci de ani de când îi este alături lui Albino Luciani, 
niciodată nu s-a întâmplat așa ceva, și niciodată nu a omis să îi 
răspundă salutului de bună dimineaţa cu un vesel Bună 
dimineața, Vincenza. 

De fapt, lucrurile stăteau altfel înainte să se mute, Vincenza 
bătea la ușă și intra direct cu cafeaua, pe care i-o servea lui 
Albino chiar din mâna ei. Un obicei pe care noii asistenţi și 
consilieri l-au dezaprobat cu vehemenţă, considerându-l o 
violare a protocolului, astfel încât, ca să fie toată lumea 
împăcată, s-a ajuns la un compromis: Vincenza avea să continue 
să îi aducă cafeaua în fiecare dimineaţă, dar avea să o lase la 
ușa lui Albino, așa cum am văzut-o făcând cu sârguinţă. Își 
apropie din nou urechea de ușă, nu se aude niciun zgomot, nicio 
mișcare, se întreabă dacă să mai bată iar, încearcă totuși timid. 

— Bună dimineaţa, șoptește temător. Face câţiva pași înapoi, 
gândindu-se ce să facă. Când eram acasă, intram și nu aveam 

reguli din astea. Se uită la ușă. Pe dedesubt se vede lumină. 
Albino s-a trezit. Bate iar, acum cu mai multă convingere și fără 
rușine, așa, femeie. 

— Domnule Luciani, strigă. 

Niciun răspuns. lar bate, același lucru. N-are de ales, singura 
soluţie e să intre în camera lui Albino, împotriva tuturor regulilor 
acestui cămin. Pune mâna pe clanța aurită și apasă. 

— La naiba cu consilierii și protocolul lor. 

Intră tiptil și îl vede pe Albino în pat, rezemat de pernă, cu 
ochelarii pe nas, cu niște hârtii în mână și capul înclinat pe 
partea dreaptă. Expresia veselă și surâsul încântător cu care 
Albino a obișnuit-o pe Vincenza și pe toţi cei care îl înconjurau 
fuseseră înlocuite cu o grimasă agonizantă. Vincenza se apropie 
de Albino cu inima bătându-i mai să-i spargă pieptul. Nu eo 
priveliște adecvată pentru o cardiacă, dar chiar și așa, cu ochii 
înlăcrimaţi, Vincenza, curajoasa Vincenza îi ia mâna lui Albino în 
mâinile ei ca să îi verifice pulsul. Unu, doi, trei, patru, cinci 
secunde, închide ochii rostind în gând o rugăciune, în timp ce 
lacrimile îi scaldă chipul. 

— O, Doamne. 

Trage de cordonul care atârnă deasupra patului lui Albino și 
se aude sunând un clopoțel prin celelalte camere. 

Trebuie să mă duc să le anunț pe surori, se gândește 
tremurând de adrenalină și nervi. Nu, mai întâi îl chem pe 
părintele Magee. Nu, el doarme sus la mansardă. Cel mai bine îl 
chem pe părintele Lorenzi. 

Clopoţelul nu se mai aude, dar oricât de ciudat ar părea, nu 
sare nimeni în ajutorul Vincenzei, ca și cum li s-ar fi spus tuturor 
că azi nu contează cine trage clopotul, cine vrea, să se scoale, 
sau Albino să se descurce și singur. lese fugind din cameră și 
fără să se gândească, deschide ușa dormitorului părintelui 
Lorenzi, care este aproape de camera lui Albino, uitând de toate 
regulile de etichetă și protocol, la naiba cu ele, secretarul lui 
Albino, părintele John Magee, doarme la mansardă până când 
camera sa, de asemenea lângă cea a lui Albino, va fi renovată. 

— Părinte Lorenzi! Părinte Lorenzi! strigă ea. 

Lorenzi se trezește buimac. 

— Ce e? Ce se întâmplă? Când se dezmeticește, o vede pe 
sora Vincenza cu mâinile încleștate de pijamaua lui, plângând. 
Ce s-a întâmplat, Vincenza? S-a întâmplat ceva? 

— Părinte Lorenzi, Domnul Albino... Părinte, Papa e mort. 
Data de douăzeci și opt septembrie a rămas în istorie ca ziua 
morții lui Albino Luciani, Papa loan Paul l. 

+ CAPITOLUL 3 


Pentru Sarah Monteiro, nimic nu se compară cu metropolitana 
Londră, pe care o survolează acum, așteptând să ajungă la casa 
ei din Belgrave Road. Avionul vine din Portugalia, de la 
Lisabona, și acum a început deja manevrele de coborâre, acele 
interminabile înclinări când pe o parte când pe cealaltă, de mai 
bine de jumătate de oră. Dar pe Sarah Monteiro nici că o 
deranjează. Se întoarce după cincisprezece zile de vacanţă 
acasă la părinţi, tatăl căpitan în armată și mama profesoară de 
engleză, de aici și h-ul adăugat frumosului nume Sara, influenţă 
de pe linia maternă britanică, precum și de la atașamentul faţă 
de tot ce e britanic. Nici nu se pune problema că nu i-ar plăcea 
Portugalia, e o ţară rafinată și de vis, dar încă departe de ce ar 
trebui să fie în ceea ce privește identitatea. În ciuda vârstei 
înaintate a granițelor ei, revoluțiile au fost multe, dar 
schimbările puţine. Lăsând acestea la o parte, pentru Sarah 
Portugalia e o oprire obligatorie de două sau trei ori pe an, în 
afară de Crăciunuri, mai ales de când părinţii se mutaseră în 
Alentejo“, într-o fermă aproape de Beja, iar aerul acela de ţară, 
mult diferit de cel din capitala britanică, este ceva de care nu se 
mai poate lipsi. 

Avionul aterizează, am putea spune chiar lin, deși indiferent 
de cât de lină ar fi o aterizare, implică întotdeauna o serie de 
zdruncinături și smucituri. Cu toate că mai durează cel puţin 
vreo douăzeci de minute până să ajungă la pasarela de 
debarcare, deja toţi pasagerii s-au ridicat și se înghiontesc să își 
scoată bagajele de mână ca să fie primii care ies din avion. 

— Am aterizat pe Aeroportul Heathrow, este ora șase și 
jumătate, aceeași oră ca în Lisabona. În capitala britanică sunt 
douăzeci și unu de grade Celsius, vă rugăm să rămâneți așezați 
și cu centurile de siguranţă legate până la oprirea completă a 
avionului. Vă mulţumim că aţi ales Compania noastră, spuse 
stewardesa, dar cine o asculta? Doar vreo două sau trei 
persoane, printre care și Sarah, obișnuită cu îmbarcările și 
debarcările din avion, dacă nu de la călătoriile în Portugalia 


+ Alentejo - regiune din zona de centru-sud a Portugaliei (n.t.). 

unde își vizitează părinţii, de la alte destinaţii, alte capitale și 
orașe, îndatoriri de serviciu ale unei corespondente pentru 
diferite ziare și televiziuni din Europa, la Londra. O profesie 
interesantă, să te plătească străinii ca să dai vești din orașul 
tău. Mai are două zile de vacanţă înainte de a se întoarce la acel 
du-te vino după știri, la alergătura continuă în căutarea 
noutăţilor bombastice, sângeroase, anormale. 

Acum avionul s-a oprit în sfârșit și pasagerii se grăbesc să 
iasă pe la ușa din faţă. A venit momentul să își ia telefonul mobil 
și bagajul de mână și să iasă. Pe drum spre ieșire îi sună pe 
părinţii ei să le spună că a ajuns cu bine, vor vorbi mai târziu pe 
internet, când ajunge acasă. Străbate coridoarele lungi, 
mochetate în verde și negru și se așază la coada pentru 
verificarea pașaportului la intrarea în ţară. Sunt procedee legale 
pe care orice ţară suverană le inventează numai pentru ea, dar 
până la urmă ajung să se înțeleagă toți unii cu alţii, altfel nu s-ar 
mai putea călători nicăieri, dacă ne-am închide ușile unii altora, 
ceea ce câteodată se mai și întâmplă. Cetăţenii Uniunii 
Europene, Elveţiei și Statelor Unite într-o parte, cetăţenii de altă 
naționalitate în cealaltă parte, toţi cu pașaportul sau 
documentul echivalent în mână. E rândul lui Sarah, așteaptă 
după linia galbenă, ca să nu invadeze spaţiului domnului cu 
ochelari din fața ei, sau ca să nu îl deranjeze pe funcţionarul de 
la ghișeu. 

Next, please. Următorul, vă rog, bărbatul e prost dispus, ar fi 
putut să aleagă și ea alt ghișeu, funcţionara de lângă pare mult 
mai simpatică, se vede după cum zâmbește, dar asta este, nu 
mai poate da înapoi, îi întinde pașaportul cu un surâs cât poate 
de prietenos. 

— Ce bine e să te întorci acasă. Cum a mai fost timpul pe aici? 
întrebare de complezenţă, doar ca să facă puţină conversaţie. 

— Nu îmi dau seama de aici, răspunde bărbatul. Sigur s-a 
trezit cu faţa la cearșaf, sau cearta cu iubita lui, dacă ea există, 
trebuie să fi fost gravă, altfel poate problema e lipsa iubitei, și 
atunci probabil că este veșnic prost dispus. 

— E ceva în neregulă cu pașaportul dumneavoastră. 

— Poftim? Cum așa? 

Dacă e o problemă cu pașaportul ar putea să arate buletinul, 
dar n-a fost niciodată nicio problemă, ce ar fi putut să se 
întâmple acum? 

— Prostiile astea de calculatoare. 

Telefonul de la ghișeu sună și funcţionarul ursuz răspunde. 
Horatio, numele lui, după cum arată plăcuţa cusută de haină, 
ascultă interlocutorul. 

— Da, dar nu validează pașaportul. Ascultă din nou, apoi 
închide. Până la urmă e totul în regulă. Puteţi trece. 

— Mulţumesc. 

Ciudat, nebunul ăsta chiar a enervat-o, acum mai lipsește 
doar să dea peste un taximetrist la fel, ca să aibă o seară 
perfectă. Trebuie doar să își mai aștepte bagajul, încă vreo oră 
probabil, asta dacă nu i l-or fi pierdut. 

e 

La postul de comandă, undeva în aeroport, un calculator dă o 
alarmă. Un funcţionar, un tânăr de vreo douăzeci de ani, ca să 
afirmăm cu certitudine ar trebui să îl întrebăm, dar acum nu e 
momentul, trebuie să verifice alarma care clipește pe ecranul 
calculatorului. În munca noastră de toate zilele, în cazul de faţă 
în munca lui, întotdeauna se întâmplă câte ceva, tânărul este 
îmbrăcat cu o cămașă albă și pantaloni negri, tresele de pe 
umeri indică faptul că este agent de poliţie, iar în acest moment 
investighează originea alarmei care încă atenționează 
intermitent. S-a declanșat de la un pașaport falsificat sau 
nevalid sau expirat. Se uită la camera de supraveghere, o 
femeie frumoasă, în jur de treizeci de ani, se află la ghișeul 
numărul unsprezece, al lui Horatio, un văduv nesuferit, dar 
scrupulos, nimic nu trece de el dacă nu e așa cum trebuie, de 
aceea, tânărul trebuie să anuleze alarma și să îl lase pe 
funcționar să facă restul. Dar procedura de întrerupere a 
alarmei nu funcţionează, niciodată nu se mai întâmplase, cel 
mai bine e să îl cheme pe șeful lui. 

— Domnule! 

Un bărbat grizonat, trecut bine de cincizeci de ani, se apropie 
de el și se apleacă spre ecranul calculatorului. 

— Da, John. 

John îl cheamă pe tânărul nostru. N-am fi ghicit niciodată așa 
un nume vulgar. 

— Nu reușesc să dezactivez alarma, și nu înțeleg de ce. 

— la să văd. 

Bărbatul se uită la datele care apar pe ecran, tastează ceva și 
îi apar niște informaţii, mai exact, numele lui Sarah Monteiro și 
câteva date listate foarte rapid. 

— Stai liniștit, John, mă ocup eu. Bărbatul se îndreaptă către 
telefon și ridică receptorul. Bună, Horatio, sunt Steve. Las-o să 
intre. Da, n-are nimic, las-o să intre, e totul în regulă. Întrerupe 
convorbirea și fără să lase receptorul jos, telefonează din nou: 
Tocmai a ajuns. 

f 

Nici n-a fost așa greu, după doar jumătate de oră e deja în 
taxi, pe care l-a luat de la terminalul doi, gata să plece acasă. 

— Belgrave Road, please, și adaugă numărul casei pe care nu 
îl vom dezvălui din motive de intimitate, la fel de bune ca 
oricare altele. Încă jumătate de oră sau patruzeci de minute, 
depinde de trafic, și va putea să facă mult dorita baie cu spumă 
care dă pe-afară din cadă, săruri balsamice pentru a îndulci 
atmosfera, căpşuni și vanilie, un amestec efervescent care 
destinde mușchii și calmează spiritul, asta în cazul în care s-ar 
neliniști vreodată. 

O iau pe lângă Gara Victoria, întotdeauna înțesată de lume, și 
intră pe Belgrave Road, plină de hoteluri ieftine de-o parte și de 
alta, și cu ambele trotuare aglomerate de oameni încărcaţi cu 
valize. O stradă tipic londoneză, aproape toate casele au cele 
două coloane care susțin porticul, câte una de fiecare parte, 
unele sculptate, imitând corinticul, altele drepte, depinzând de 
gustul constructorului sau al proprietarului, case vechi de sute 
de ani, victoriene, fără îndoială, dar impecabile în ce privește 
zugrăveala recentă, asta la cele care nu au faţada din cărămidă 
castanie. 

Taxiul merge până aproape de capătul străzii. Aproape de ușa 
ei, șoferul se vede nevoit să frâneze brusc, Sarah cât pe ce să se 
lovească de geamul despărțitor din mașină, menit să îl separe 
pe taximetrist de clienţii periculoși. O mașină neagră cu geamuri 
fumurii se băgase în fața lor pe neașteptate și acum rămâne 
oprită, fără să îi pese dacă mai e cineva în spate. Șoferul din 
emblematicul taxi londonez claxonează înfuriat. 

— Move on, strigă către cel din față, în continuare nemișcat. 
Get the fuck out of the way!” 


5 Mișcă-te. Dă-te dracului din drum! (trad. din Ib. engleză). 

În urma lui se formează o coadă din ce în ce mai mare. Se aud 
claxoane și injurii ale şoferilor grăbiţi. 

Şoferul mașinii staționate deschide geamul și îi adresează 
taximetristului englez un Sorry, mate, apoi își urmează drumul. 

După câteva clipe taxiul oprește în faţa ușii lui Sarah 
Monteiro, iar șoferul este destul de amabil încât să o ajute să îi 
scoată valiza din portbagaj. Își primește lirele cuvenite, pleacă 
spre alţi clienţi, alte destinaţii, alte lire sterline. Când intră în 
casă dă peste un munte de corespondenţă împrăștiată pe jos. 
Vederi de la colegi, facturi de plată, bineînțeles publicitate de 
tot felul și de toate marimile, și multe altele pentru care nu are 
răbdare acum. Îşi duce valiza în dormitor, la primul etaj, se duce 
la baie ca să dea drumul la apă să umple cada și se face 
comodă, doar e la ea acasă. Are nevoie de niște lucruri din 
valiză și o deschide, în mod ciudat, fără să trebuiască să o 
descuie. Își dă seama că n-a avut nevoie de cheie, vede că toate 
încuietorile sunt deschise și totuși știe că le-a închis, ţine minte 
chiar unde, la ce oră, ce mai făcea în timpul ăsta, cu cine vorbea 
și ce zicea când a închis-o. Înăuntru hainele erau răvășite, 
cineva i-a deschis valiza între Aeroportul Portela și Heathrow. 
Cel mai bine e să se ducă până acolo, o să o facă mâine, numai 
asta îi mai lipsea acum. Încearcă să își dea seama dacă lipsește 
ceva, dar în afară de faptul că sunt toate răscolite, nu i se pare 
nimic în minus, cu atât mai puţin în plus. 

Două minute mai târziu e deja în cadă, bucurându-se de 
amintita spumă și de amintitele săruri, miere în loc de vanilie, 
care s-a terminat, dar efectul e același, relaxant, odihnitor, 
calmant, deja nu își mai aduce aminte nici de valiză, nici de 
funcţionarul prost-dispus de la aeroport. 

Jos, în mijlocul acelui vraf de corespondenţă, se întrezărește 
colțul unui plic și numele expeditorului, Valdemar Firenzi. 


€ Scuze, prietene (trad. din Ib. engleză). 

t CAPITOLUL 4 


S-ar putea spune multe despre tabloul pe care îl privește 
bărbatul acesta. Infanta Margarita în mijloc, de-o parte și de alta 
a ei Isabel Velasco și Agustina Sarmiento, doi pitici în partea 
dreaptă a tabloului, Maria Bârbola și Nicolâs Pertusato fără 
îndoială, acesta din urmă cu un picior sprijinit pe un mastin care 
doarme. In plan secund, în umbră, Duenna Marcela de Ulloa 
alături de un bărbat necunoscut, lucru greu de crezut când vine 
vorba de tablouri, pictorilor nu le stă în fire să introducă obiecte 
fără un rost anume în tablourile lor. Totul are o semnificație, iar 
dacă nu se știe cine e, așa a vrut artistul, și el prezent în 
propria-i pictură, în partea stângă, exercitându-și arta pentru 
eternitate, adică pictând nobilele figuri ale Regelui Filip al IV-lea 
și soției lui, Mariana, reflectate într-o oglindă din spatele lui, 
altfel nu am fi reușit să vedem ce se află pe pânza care apare cu 
spatele către privitori. Și, în sfârșit, în plan îndepărtat, Jose Nieto 
de Velázquez, șambelan al reginei, tocmai ieșind pe ușă. 
Minunat tablou, fără îndoială, dar nu el ne interesează, ci 
bărbatul care îl privește. Trebuie specificat unde anume ne 
aflăm: este vorba de sala numărul trei din Muzeul Prado, în 
Madrid. E aproape ora închiderii, dar el nu se grăbește, ci își 
continuă contemplarea, aproape fără să clipească, opera lui 
Diego Velázquez, Las Meninas’, perla muzeului. 

— Señor, este ora închiderii. Vă rog să vă îndreptaţi spre 
ieșire, îl atenționează politicos un tânăr paznic, căci trebuie să 
respectăm persoanele mai în vârstă, precum cea care privește 
tabloul pe care l-am descris. Paznicul este perseverent și vrea 
să fie sigur că ordinul său, formulat ca o rugăminte, este 
îndeplinit. Îl cunoaște din vedere din muzeu, chiar din acel loc, 
în care îl vede aproape zilnic cu ochii nedezlipiţi de tablou, ore în 
șir, turiștii vin și pleacă, iar el rămâne acolo, ca un tablou care îl 
privește pe altul. 

— Aţi admirat vreodată pictura aceasta? întreabă bărbatul. 

Paznicul se uită în jur, nu mai e nimeni acolo, deci întrebarea 
probabil i se adresează. 


7 Tablou cunoscut și ca: Doamne de onoare sau Familia lui Filip al IV-lea (n.t.). 

— Vorbiţi cu mine? 

Bărbatul îl ignoră și continuă să fixeze tabloul cu privirea. 

— Aţi admirat-o vreodată? repetă. 

— Păi sigur că da. Tabloul ăsta e ca Mona Lisa de la Luvru. 

— Prostii. Spuneţi-mi ce vedeți. 

Paznicul se intimidează. Bărbatul pare să aibă o cultură peste 
medie, dacă lucrurile de genul ăsta se văd așa, cu ochiul liber, 
să nu cumva să se facă de râs. In fiecare zi trece pe lângă 
tabloul acela, știe că este valoros, dar nu și de ce, e ca strada 
pe care locuiești, ai impresia că așa a fost dintotdeauna, cu 
același nume, de la începutul timpurilor. Oricum ar fi, e ora 
închiderii și trebuie să îl scoată pe bărbatul acela de acolo, să 
facă o ultimă tură și să se ducă acasă. Colegii lui vor rămâne să 
aibă grijă de muzeu, iar el încă mai are jumătate de oră până să 
ajungă la Tres Cantost, unde soţia îl așteaptă acasă cu un 
delicios cocido?, cu toate că el încă nu știe. 

— Chiar trebuie să ieșiți, spuse mai hotărât de data asta, dar 
cu aceeași politeţe, bărbatul nu reprezintă nicio ameninţare, 
chiar dimpotrivă, pare doar hipnotizat de tabloul lui Velâzquez 
care e frumos, după părerea lui, dar nu dezvăluie mai multe. Se 
uită mai atent la bătrân, viejo, și observă mâna stângă 
tremurândă și o lacrimă care se prelinge pe obrazul drept, cel 
mai bine e să îi facă pe plac și să îi spună ceva. 

— E un tablou frumos, Las Meninas, de Velázquez. 

— Știţi cine sunt Las Meninas? 

— Sunt copilele acelea din tablou. 

— Prostii. Las Meninas sunt cele două de lângă infanta 
Margarita, Isabel Velasco și Agustina Sarmiento. Meninas e un 
cuvânt portughez pe care familia regală îl folosea pentru a 
denumi doamnele de onoare ale infantei. 

— Ah. Omul cât trăiește învaţă. 

— Pictorul pe care îl vedeţi e chiar cel care a pictat tabloul, și 
care așteaptă ca doamnele de onoare să o convingă pe infantă 
să pozeze pentru tablou. După cum vedeţi în reflexia din 
oglindă, partea cu Filip al IV-lea și Regina Mariana e deja gata. 
Au adus piticii și câinele ca să o convingă, dar ea nu s-a lăsat și 
tabloul nu a fost terminat niciodată. 


8 Localitate în nordul Madridului (n.t.). 
? Mâncare cu năut, specifică din Madrid (n.t.). 

— lertaţi-mă, dar tabloul a fost terminat. Doar e aici în fața 
noastră. 

— Ei, vreau să spun tabloul care se reflectă în oglindă. 

— Ah. Dar asta poate fi adevărat sau nu, acuma, tabloul în 
sine e real. 

— Mă refer la faptul că tabloul din tablou nu a fost niciodată 
terminat. 

— Mă rog, dacă puneţi problema așa, aveţi și dumneavoastră 
dreptate. 

— Vedeţi cum un simplu moft de copil schimbă cursul istoriei, 
împotrivindu-se unui tablou de familie. 

— Dar a făcut posibilă realizarea unuia care totuși e mai 
faimos decât celălalt de care vorbiţi. 

— Cine știe. Ce vreau să spun e că o decizie, într-un anumit 
moment, afectează o viaţă cu totul, o traiectorie a destinului, 
tot... 

Bărbatul începe să tușească și aproape s-ar fi prăbușit, dacă 
reflexul prompt al paznicului nu i-ar fi venit într-ajutor. În lipsă 
de ceva mai bun, îl ajută să se întindă pe podea. 

— Mi s-a uscat gura, zice bătrânul respirând cu greu. 

— Mă duc să aduc un pahar cu apă. Vin imediat, señor. 

Paznicul iese în fugă din sala numărul trei a Muzeului Prado. 
Bătrânul, întins pe jos, scoate o hârtie din buzunarul hainei, o 
scrisoare mototolită, scrisă de mână, nu știm dacă de el sau de 
altul, dar știm că nu a scos-o ca să o citească. O lasă jos lângă 
el. Odată cu scrisoarea scoate și o poză a lui Benedict al XVI-lea 
și apoi mai caută ceva în alt buzunar, o legătură mică de catifea 
neagră pe care începe să o desfacă. 

Apa nu e chiar ceva la îndemână într-un muzeu, așa că 
paznicul nu se întoarce în sala în care îl aștepta bărbatul cu 
rapiditatea cu care și-ar fi dorit, totuși se întoarce, și asta 
contează. Are în mână o farfurioară cu un pahar cu apă, ca să 
nu se verse pe jos. A anunţat un coleg prin staţie să vină să îl 
vadă pe viejo, dar când intră din nou în sală, nu mai e nimeni, în 
afară de bătrân, în aceeași poziţie în care îl lăsase. Se 
ghemuiește lângă el și observă că până la urmă nu e chiar cum 
îl lăsase, bătrânul nu mai mișcă, a rămas cu ochii deschiși, 
inerti, mort. Întocmai, viejo a murit. Se ridică brusc, cât pe ce să 
îi cadă farfurioara și paharul din mână. Cere ajutor prin staţie și 
își face curaj să îl mai privească pe bărbat încă o dată. Ochii ficși 

sunt îndreptaţi către tabloul pe care îl contemplase ore în șir în 
timpul vieţii, iar pe jos, lângă el, e o scrisoare mototolită și o 
seringă goală. Nu rezistă să nu se uite la scrisoare, care e în 
spaniolă, și după ce o citește, ridică privirea grea, ca cineva care 
poartă o mare povară pe umeri. 

O, Doamne. Dumnezeu să ne apere și să ne mântuiască. 

+ CAPITOLUL 5 


Piaţa Mayo este simbolul înfăptuirilor istorice ale poporului 
argentinian. Este înconjurată de Casa Rosada, sediul Guvernului, 
și Catedrala Metropolitană. Ce ne atrage atenţia e chiar 
Catedrala și tânărul care aleargă cât poate de repede printre 
coloanele ei și dă buzna în naos, fără ezitare. Este transpirat din 
cap până în picioare, poate din cauza serii călduroase, sau poate 
nu, iar răsuflarea îi e grea, firește, de la fuga în care a venit de 
la casa parohului, pe care o să îl numim Pablo, un nume simplu, 
așa cum ar trebui să fie totul la un preot care nu vrea, sau nu 
voia să fie recunoscut după numele lui adevărat. În catedrală nu 
mai e nimeni, pentru că s-a închis publicului, doar părintele stă 
lângă scările altarului, îngenuncheat, cu mâinile împreunate, 
șoptindu-și rugăciunile, rugăminţile și mărturisirile, așa cum o 
fac toți credincioșii de orice religie... sau nu. 

Tânărul pune mâna pe umărul preotului ca să își facă 
semnalată prezenţa. În mod normal, s-ar retrage câţiva pași și 
ar aștepta până ce parohul ar termina proslăvirea Domnului, dar 
acum nu are timp, cel puţin așa pare, căci tânărul pune din nou 
mâna pe umărul lui Pablo. 

După ce se închină, bărbatul se ridică și se întoarce către 
adolescentul care începe iar să gâfâie. 

— Ce s-a întâmplat, fiule? Pe mine mă cauţi? S-a întâmplat 
ceva în comunitate? 

— Nu, părinte. Un bărbat... a fost la dumneavoastră acasă... A 
întrebat de dumneavoastră. 

Observă nădușeala tânărului. 

— Doamne, Manoel, curg apele pe tine. Nu e chiar așa cald. Ai 
alergat până aici? 

— Da, sefior. 

Il ia pe tânăr pe după umeri. 

— Hai, stai jos aici. Calmează-te și povestește-mi. Cine era 
bărbatul ăsta? Și ce ţi-a făcut de te-a adus în starea asta? 

— Nu îl cunosc, părea să fie european, dar nu italian. 

Preotul înmărmurește, ca și cum și-ar fi amintit ceva, și 
începe să transpire întocmai ca ajutorul lui. 

— Și ce voia de la mine? 

— Să vă vadă azi. Eu i-am spus că nu e cu putință. Și atunci el 
a zis că totul e cu putinţă în ochii Domnului. Dar ce e mai rău... 

— Mai rău? Ţi-a făcut ceva? 

— Nu, domnule, dar se vedea că nu are intenții bune. Apoi, 
adaugă într-o voce scăzută: Avea o armă. 

Pablo scoate o batistă și își șterge fruntea, se vede 
nervozitatea care pune stăpânire pe el, dar după câteva clipe 
închide ochii și rămâne așa fără să scoată niciun cuvânt. Când îi 
deschide, deja nu mai transpiră și respiraţia îi revine la normal. 
Nu putem să apelăm când vrem noi la calm și la călăuzele ce ne 
duc către luminita de la capătul tunelului, cea care ne ţine 
departe de orice problemă, oricât de gravă ar fi. 

— Ce i-ai spus? 

— Că v-aţi dus să vedeţi un prieten la spital. 

— Ai minţit, Manoel? 

— lertaţi-mă, părinte Pablo, dar nu știam ce să fac. Bărbatul 
părea un om rău și avea un tatuaj pe mâna stângă. 

— Un tatuaj? Cu ce? 

— Cu un șarpe. 

— A vrut să intre în casă? 

Băiatul ezită înainte să răspundă, e din cauza tensionării, nu 
în fiecare zi vezi o armă, mai ales asupra unei persoane pe care 
nu o cunoști și care te ia la vorbă. 

— Nu, sefior. 

— Bine, Manoel. Poţi să pleci la ale tale liniștit. 

Tânărul se ridică ceva mai înviorat, îi sărută mâna lui Pablo și 
merge până în mijlocul naosului, unde își face semnul crucii 
înainte de a ieși... 

— Manoel... 

— Da, părinte? 

— L-ai mai văzut pe bărbatul ăsta pe drum încoace? 

— Nu. Nu. Dar eram așa agitat că îndată ce a plecat am luat-o 
la goană ca să vin să vă spun. 

— Bine, Manoel. Poţi să pleci. Dumnezeu să fie cu tine și să te 
încrezi mereu în el. 

Băiatul încă nu a ieșit și Pablo este din nou îngenuncheat, 
rugându-se în același loc în care l-am găsit și prima dată. 
Aceeași dăruire și neînfricare în chemarea lui, drumurile 
Domnului sunt de neatins, dar judecând după credinţa cu care 

acest bărbat se roagă, El sigur există, iar liniile strâmbe cu care 
țese lumea și istoria omenirii se vor potrivi la sfârșit, de fapt noi 
am mers strâmb, și am folosit mijloace încâlcite pentru a atinge 
un Scop, dar toate acestea constituie o diversitate perfectă, căci 
Dumnezeu nu ar fi capabil să creeze nimic defectuos, oricât de 
mult ar părea. 

Pașii care se aud nu sunt ai băiatului care iese, nu, sunt ai 
cuiva care intră, apăsaţi și hotărâți, nici prea repede nici prea 
încet, toate sunt așa cum ne-au fost scrise, iar preotul nu se 
clintește din loc. Pablo simte ceva pe umăr, dar nu e mâna 
cuiva, nici măcar ceva uman, e o ţeavă rece. 

— Te așteptam, anunţă parohul. 

— Nu mă miră. Există oameni cu percepții extra-senzoriale 
foarte puternice. Și ce altceva mai aștepți? 

Pablo se închină și se ridică, privind în ochii negri ai bărbatului 
fără intimidare, sau cel puţin așa pare. 

— Viitorul meu este în mâinile lui Dumnezeu, așa cum e și al 
tău și al tuturor. Ce e al meu e pus deoparte, nu-ţi face griji, nu 
ai venit să-mi dai nimic ce nu mi-e destinat. 

— Sau să-ţi iau. 

— Asta depinde de punctul de vedere al fiecăruia. 

— Unde sunt? 

— Felipe nu ţi-a zis unde sunt? 

— Din păcate nu l-am găsit în viaţă. A avut necuviinţa de a și- 
o lua singur, nu m-a așteptat. 

— N-are nimic, pierzi una, câștigi alta. 

— Mai întreb o dată. Unde sunt? 

— Buenos Aires, New York, Paris, Madrid, Varșovia, Geneva, 
sunt atâtea locuri pe lume. 

Se aude o bufnitură surdă și preotul cade peste bănci, 
împingându-le pe unele și dărâmându-le pe altele. Bărbatul cu 
accent din est pe care l-am văzut în Roma se apropie de Pablo, 
care are burta însângerată, se vede după mâna înroșită cu care 
își acoperă rana. 

— Dumnezeu nu e aici ca să te salveze, señor. Mai bine îmi 
spui unde sunt. 

— Dumnezeu deja m-a salvat. N-o să găsești niciodată. 

Bărbatul se apleacă deasupra lui Pablo și începe să îi 
vorbească la ureche încet, ca și cum i-ar face confidenţe iubitei. 

— Ştii, părinte, ajutoarele exact la asta sunt bune, ne ajută să 
ne facem treburile și să găsim lucruri. Mai ales cei mai 
tensionaţi și fără experienţă. Nici nu îţi imaginezi câte informații 
acumulează. N-am găsit și știu că nu o să-mi spui unde sunt, dar 
un indiciu aici, altul acolo, o scrisoare, un bilet, un e-mail, o 
poză... 

Pablo e vânăt din cauza împușcăturii și a cuvintelor pe care le 
aude. Zarurile sunt aruncate sau cărţile distribuite, dar dintre 
ele nu face parte și acest preot care iese din joc foarte devreme, 
e păcat, dar există întotdeauna speranţa ca bărbatul cu șarpele 
tatuat pe încheietură să știe mult mai puţine decât zice, să se 
termine o dată, și fiecare să își vadă de viaţa lui, depinzând de 
punctul de vedere. 

— Sunt sigur că Marius Ferris va fi mai cooperant. Îi voi 
transmite complimentele tale, spuse bărbatul, uitându-se la o 
poză. 

Și descarcă pistolul încă o dată, de data asta ţintind spre cap. 
Apoi se îndreaptă calm până în mijlocul naosului, se închină și 
iese pe o ușă laterală. 

t CAPITOLUL 6 


Întoarcerea acasă e întotdeauna un motiv de bucurie, chiar 
dacă doar pentru câteva zile sau ore, să simţi mirosul Mării 
Baltice care inundă orașul în care Dumnezeu a vrut ca el să se 
nască, precum o prevestire, un mesaj clar pentru misiunea ce i- 
a fost încredinţată de către cineva mai mare. 

Se plimbă pe străzile cunoscute din Gdansk, plămânul 
economic al Poloniei, leagănul So/idarității, vocea luptei pentru 
drepturile muncitorilor și cetăţenilor. Știa de mult timp că îl 
aștepta o operaţiune bănoasă și așa a și fost, un telefon în miez 
de noapte, pentru strada Chmielna, acum șase ani, dar ar fi 
putut fi o telegramă, un cuvânt sau o undă telepatică, sămânţa 
se afla în corpul lui și el o știa. Acum, trecând pe lângă micul 
apartament unde își petrecuse copilăria până la începutul 
vârstei adulte, își aduce aminte de mama și tatăl lui care au 
murit de tineri și l-au lăsat singur, prin voia divină, pentru a 
completa cercul perfecțiunii pe care el îl admira atât de mult. 
Este prima oară în șase ani când revine în Gdansk, când revede 
râul Motlawa. Maestrul îi ordonase să aștepte acolo următoarea 
etapă a planului, iar Maestrul știe întotdeauna ce face. Este un 
luminat, un sfânt care apără interesele Sfintei Treimi pe pământ. 
E aproape ora douăsprezece și străbate strada Miesczahska 
înspre Chlebnicka, face la dreapta și apoi la stânga pe Dtugie 
Pobrzeze, pe Ducha va merge să ia prânzul la Gdanska 
Restaurant. Nu mai fusese niciodată în restaurantul acela, dar 
era ca și cum l-ar fi știut dintotdeauna. Somptuozitatea 
decoraţiunilor amintea mai degrabă de sala de mese dintr-un 
palat regal decât cea a unui restaurant. 

— Na zdrowie", îl salută chelnerul, într-o uniformă impecabilă. 

— Dzień dobry,!! răspunde el politicos. Trecuse mult timp de 
când nu mai saluta pe nimeni în limba maternă, așa cum nici el 
nu era salutat, și asta îl binedispune. Cere specialitatea casei 
pentru două persoane, și întreabă dacă au vin roșu. 

— Tak, răspunde chelnerul, da în poloneză. 


10 Salut (trad. din Ib. poloneză). 
11 Bună ziua (trad. din Ib. poloneză). 

Și gata comanda pentru prânz. Servirea a fost rapidă și 
eficientă, adică așa cum trebuie. Ospătarul se îndepărtează 
urându-i un sincer smacznego, cum zic toţi când aduc 
platourile. Masa acum e garnisită cu două porţii de mâncare, o 
sticlă de apă și vin roșu. 

— Ce mai faci? se aude o voce din spatele bărbatului îmbrăcat 
în negru, așezat la masă, dar fără să se fi atins încă de nicio 
mâncare sau băutură. 

— Foarte bine, domnule, se ridică servil bărbatul. Cine l-a 
văzut până acum n-ar zice că e același, încrederea pe care o 
inspira s-a transformat în supunere la vederea individului care a 
apărut și se așază în faţa lui, deci așa se explică cea de-a doua 
porţie cerută. E îmbrăcat cu un costum Armani lucios și o 
cămașă neagră, se pare că genul acesta de oameni are o 
predilecție pentru negru, cine știe din ce motive. După cum îl 
privește celălalt, nu încape îndoială, e șeful. 

— Ai făcut o treabă bună. 

— Mulţumesc. Este o onoare să vă servesc. 

Vorbesc în italiană, unul mai bine ca altul, acest altul fiind 
polonezul, se înţelege. 

— Maestrul va ști să recompenseze, ca întotdeauna, efortul 
tău. Cât de curând te va convoca la o întâlnire. 

— Sunt onorat de asemenea privilegiu. 

— Așa și trebuie. Nu mulţi au această onoare. Și majoritatea 
nu rămân în viaţă după ce îl văd. Doar cei mai apropiaţi și cei 
care îl servesc cu vrednicie ca tine. 

Polonezul pleacă capul în semn de respect și recunoștință și 
scoate un plic din buzunarul hainei, pe care i-l dă peste masă. 

— Asta am găsit la Buenos Aires. Poza dublă despre care v- 
am vorbit care ne-a dus la acel Marius Ferris, pe care Maestrul a 
trimis să fie cercetat. 

Celălalt examinează poza pe care a scos-o din plic. 

— Ciudat. Ce mai inventează tipii ăștia. Continuă fără să își ia 
ochii de la poză. Da, Maestrul a trimis să fie cercetat și avem 
deja ceva date despre el. 

Acum e rândul șefului să scoată un plic, fără să se ferească, 
pe care i-l dă peste masă. 

— Ai ordin să avansezi. Tot ce ai nevoie este înăuntru. Îi 
înapoiază și poza: Păstreaz-o cu tine. Marele Plan a fost 


12 Poftă bună (trad. din Ib. poloneză). 

demarat. Ai grijă cine te vede. E multă lume implicată. Fără 
greșeli și fără să trezești bănuieli. La revedere. 

lese fără să mai zică nimic și fără măcar să se fi atins de 
mâncare, iar cel care rămâne nu se uită după el. la plicul și îl 
bagă în buzunarul interior al hainei negre. Se apucă să mănânce 
specialitatea casei și odată sătul, plătește și lasă un bacșiș gras 
chelnerului. E o zi care trebuie celebrată, iar cel care servește 
bine va fi răsplătit. 

— Dziękuje, îi mulțumește ospătarul, bucuros de bancnota 
verde americană pe care bărbatul bine îmbrăcat i-a lăsat-o pe 
tăvița de argint cu care a luat nota. Do jutra, adăugă către 
bărbatul corpolent și greoi, adică pe mâine. 

— Na razie”, spuse celălalt și ieși. 

Afară, lângă  Motlawa, deschide plicul și controlează 
conţinutul. Un buletin spaniol cu fotografia lui, un bilet de avion 
cu plecare din Frankfurt și destinaţia cunoscută, câteva hârtii și 
poza pe care o adusese de la Buenos Aires. 

— Deci tu urmezi, confirmă pe un ton părintesc, dar nu faţă 
de personajul din poză, un ton părintesc față de îndatorirea care 
îl așteaptă și care va fi încheiată ca și celelalte, exemplar. Se 
hotărăște să dea o tură pe la Târgul Dominican pentru o ultimă 
plimbare prin orașul pe care nu îl va mai vedea. și scoate haina, 
lăsând să se vadă pe braţul stâng tatuajul unui șarpe care 
coboară până la încheietură. Pune documentele înapoi în plic, nu 
înainte de a se uita o ultimă dată la poza de care a făcut rost în 
Buenos Aires, de la reședința parohială a părintelui Pablo, care 
de câteva zile a schimbat-o cu alta permanentă, sub pământ. 
Toate sunt așa cum ne-au fost scrise, nici mai devreme nici mai 
târziu, iar în poză, chipul lui Benedict al XVI-lea. 


13 Pe curând (trad. din Ib. poloneză). 

+ CAPITOLUL 7 


CONCLAVUL 


Stati liniștiți, stati liniștiți 
căci nu am făcut absolut nimic 
pentru a ajunge aici. 


Albino Luciani către familia sa, 
când a fost ales Papă 


26 august 1978 


Annuncio vobis gaudium magnum. Habemus Papam, a 
proclamat Cardinalul Pericle Feliei, de la balconul Bazilicii 
Sfântul Petru, în ziua de douăzeci și șase august 1978. Dar 
pentru a se ajunge la cel ales de Sfântul Duh și de încă o sută 
unsprezece cardinali s-au întâmplat multe, multe ședințe 
mascate în dineuri, multă campanie electorală, în adevăratul 
sens al expresiei, mascată de indiferenţă, precum ziua în care 
Cardinalul Pignedoli, înconjurat de alţi colegi din colegiul 
cardinalilor, a declarat că nu este pregătit pentru a-și asuma 
rolul pentru care îl încurajau și cel mai bine ar fi să îl voteze pe 
Cardinalul Ganin, un negru din Benin. Adevărul e că mulţi făceau 
același lucru, dar de fapt voiau să zică uitati ce umil sunt, votati- 
mă pe mine. 

Toate astea nu îl interesau pe Albino Luciani, care era mai 
ocupat să își repare Lancia 2000, pentru că avea niște probleme 
la motor. l-a spus părintelui Diego Lorenzi, asistentul lui, că voia 
mașina gata cel târziu pe douăzeci și nouă, ca să plece de 
dimineaţă spre Veneţia, unde era Cardinal. 

Dar Sfântul Duh plus încă cei o sută unsprezece cardinali au 
vrut ca lucrurile să se petreacă altfel, și iată că Dumnezeu ne 
arată din nou prin căile Sale întortocheate cât de puţină 
influență au oamenii. Cardinalul Albino Luciani se roagă 
îngenuncheat în chilia numărul șaizeci, după votarea de 

dimineaţă. Nu fusese concludentă, dar l-au luat prin surprindere 
cele treizeci de voturi pe care le primise în al doilea scrutin, 
ceea ce îl determinase acum să îl roage pe Domnul să îl cruțe de 
o asemenea responsabilitate grea. Nu el primise cele mai multe 
voturi, ci Cardinalul Siri, dar diferenţa dintre ei era de cinci 
voturi, ceea ce îl plasa pe al treilea loc, în vreme ce modestul 
Cardinal Pignedoli obținuse doar cincisprezece, urmat de 
brazilianul Lorscheider cu douăsprezece. 

Nu trebuie privit tot acest proces ca o competiţie, ci ca un 
mijloc pentru a atinge un scop, procedeul creat de oameni 
pentru a-l alege pe cel mai sfânt, pe interlocutorul lui Hristos 
pentru cei credincioși de pe pământ. Oricât ar putea părea un 
act politic, este vorba de ceva spiritual săvârșit într-o manieră 
politică, de pe vremea lui Petru, apostolul lui Hristos, îngropat 
pe undeva sub pământul acestei ţări deosebit de sfinte. 
Celelalte nouăsprezece voturi au fost împrăștiate, câteva pentru 
italienii Bertoli și Felici, pentru polonezul Karol Wojtyla, 
argentinianul Pir6nio, pakistanezul Cordeiro și austriacul Franz 
Koenig. 

Lupta, dacă se poate numi așa fără a trezi suspiciuni, și 
trebuie înțeleasă în semnificaţia cea mai pură a termenului, a 
survenit între Siri și Luciani, unul doritor să îndeplinească 
funcţia, celălalt doritor să plece înainte de încheierea 
Conclavului, și care le spusese înainte de a intra asistenţilor, 
rudelor și prietenilor că, dacă ar fi fost ales, o probabilitate la 
care nici el nici altcineva nu se gândea - e îndeajuns o privire pe 
lista favoriţilor pentru a vedea că nu auzise nimeni de existenţa 
unui anume Cardinal Albino Luciani din Veneţia - ar fi spus /mi 
cer scuze, dar refuz. Cel căruia Paul al VI-lea, în vizită la Regina 
Adriaticii, îi dăruise o etolă pe care i-o pusese pe umeri în faţa 
tuturor, un gest neobișnuit pentru Sanctitatea Sa, dar un gest cu 
semnificații mai profunde, precum recunoştinţa loialității 
Cardinalului venețian, anume pentru apărarea, mai degrabă din 
obligaţie decât din plăcere, a enciclicei Humanae Vitae, una 
dintre cele mai nefericite din istorie. Povești vechi fără interes 
momentan, sau poate totuși de interes, având în vedere că Paul 
al VI-lea este unul din principalii responsabili pentru faptul că 
Albino Luciani stă îngenuncheat acum pentru a se ruga de 
teamă că va fi ales de colegii săi și de Sfântul Duh. Una e când 
vorbeşti despre lucruri care ţi se par simple supoziţii, și alta e 

când chiar pot deveni realitate, precum în cazul de faţă, Votați-/ 
pe Siri, îi cerea el Creatorului, Am atâtea de făcut în Veneția. 

Dacă nu ar fi fost Paul al VI-lea, nici nu s-ar afla acolo, el e cel 
care l-a numit Cardinal, dar dacă se gândește mai bine, dacă 
loan al XXIII-lea nu l-ar fi numit Episcop, tot nu s-ar fi aflat acolo, 
așa cum n-ar fi fost nici dacă mama sa, Bortola, nu l-ar fi născut 
la Canale d'Agordo, pe șaptesprezece octombrie o mie nouă 
sute doisprezece. Sunt gânduri pe care mai bine le alungă, totul 
este așa cum a fost scris, vocaţia o are, altfel doctorul satului, 
Filippo Carli, nu l-ar fi încurajat să intre la seminarul din Feltre. 

Prima votare îi dăduse presentimentul că lucrurile nu aveau 
să fie așa ușoare precum se așteptase. Nu putea rămâne 
indiferent, cum îi era obiceiul, așa cum nu putea să își explice 
cum obținuse douăzeci și trei de voturi încă de la prima rundă, 
adică două mai puţin decât Siri și cinci în plus faţă de Pignedoli. 
Sunt voințe mai presus de noi care mai intervin din când în 
când. La sfârșit au adunat voturile celor două scrutine și le-au 
ars. Paul al Vl-lea prevăzuse întregul proces al Conclavului, 
nimic nu îi scăpase în ce privește siguranța externă și internă, 
căci cel care decide regulile alegerii unui succesor este Papa de 
dinainte, iar el, pentru prima oară, interzisese cardinalilor cu 
peste optzeci de ani să participe la Conclav, iar verificările erau 
extrem de riguroase, nimeni nu se putea infiltra. Ciudat, întrucât 
vorbim despre oameni spirituali, creștini, credincioși în 
Dumnezeu Tatăl cel Atotputernic, dar, înainte de toate, sunt 
totuși oameni, cu limitările corporale pe care acest fapt le 
proporţionează. Cu toate acestea, Paul al Vl-lea nu prevăzuse 
posibilitatea unei morţi prin asfixiere a cardinalilor săi, cât pe ce 
să se întâmple, căci nimeni nu și-a amintit să curețe hornul, ca 
urmare, doar puţin fum negru s-a văzut ieșind în exteriorul 
Capelei Sixtine, pentru că restul a inundat încăperea, iar dacă 
nu ar fi fost unii mai curajoși, care au riscat excomunicarea 
deschizând ferestrele sigilate, Conclavul s-ar fi terminat chiar 
acolo. 

După rugăciune, Luciani s-a ridicat și a ieșit din chilie. Joseph 
Malula, Cardinal din Zair, l-a salutat însuflețit de cum l-a văzut și 
l-a felicitat, dar Luciani răspunse dând din cap întristat, în timp 
ce se îndreptau către capelă, unde avea să urmeze cea de-a 
treia rundă. 

— Mă încearcă o teribilă neliniște, îi spuse celuilalt. 

E bine știut că Dumnezeu aude toate rugile în felul Său, are 
grijă de toţi și de toate cu dragostea nemărginită care, după 
cum arată și sintagma, se întrece pe sine întotdeauna, oricare ar 
fi comportamentul nostru, fie că noi credem sau nu în El, și 
astfel, la finalul celei de-a treia votări, Luciani s-a diferențiat de 
rivalul său, între ghilimele, chiar dacă nu sunt puse, nici nu e 
nevoie, știm bine dorinţa celuilalt de a câștiga acea întrecere. A 
primit șaizeci și opt de voturi, faţă de cincisprezece ale lui Siri. 
Luciani era la doar opt voturi de a fi Pontificat. 

— Nu, vă rog, nu... 

Câţiva cardinali așezați lângă el au auzit răbufnirea 
prietenului lor. Willebrands încercă să îl liniștească. 

— Curaj. Domnul dă povara, dar dă și forţa de ao purta. 

Felici se apropie de tulburatul Luciani și îi înmână un plic. 

— Un mesaj pentru noul Papă, spuse, o exprimare curioasă 
pentru cineva care îl votase numai pe Siri. 

Pe hârtie scria Via Crucis, un simbol al Drumului Crucii. Toţi 
erau entuziasmați în Conclav, Sfântul Duh coborâse, cel puţin 
așa credeau majoritatea, aceasta era voia Domnului, aceasta ar 
fi acum, o știau cu siguranţă. Un Papă ales de toți și pentru 
Unul, pentru Toţi și pentru unul, într-un întreg care ar da naștere 
unui nou Pontificat, un nou Sfânt Părinte, un nou lider al 
catolicilor. 

Și așa a și fost, primind Luciani nouăzeci și nouă de voturi, 
Cardinalul Siri unsprezece, iar brazilianul Lorscheider unul, cel al 
lui Luciani, care îl votase tot timpul. Un drum prescris, un drum 
parcurs, aplauze înflăcărate, mai puţin de două zile pentru a 
alege unul din o sută unsprezece, asta se poate numai cu 
ajutorul inspiraţiei divine. Totul era rezolvat la șase și cinci 
după-amiaza, tocmai la timp pentru cină. 

Ușile Capelei Sixtine se deschiseră și intrară maeștrii de 
ceremonii care îi urmau Cardinalului Villot, secretar de stat al 
Vaticanului încă de la Papa anterior și cel încredinţat cu cheile 
Bazilicii până la finalul alegerii, care se opri lângă scaunul lui 
Albino Luciani. 

— Acceptaţi alegerea dumneavoastră ca Suveran Pontif? 
întrebă cardinalul francez. 

Toată capela avea ochii aţintiţi asupra lui Luciani, pereţi, 
tavane, picturi, figurile lui Michelangelo și colegiul de cardinali. 

Ribeiro și Willebrands îl încurajau din priviri și Villot repetă 
întrebarea. 

— Să vă ierte Dumnezeu pentru ce aţi făcut cu mine, 
răspunse într-un final. Accept. 

De acum totul urma să decurgă conform unui protocol stabilit 
de secole, un ceremonial care avea să continue până la sfârșitul 
vieții lui, o viaţă pe care tocmai a pierdut-o, după unii, lumina lui 
Hristos pe pământ, după alţii, oricum ar fi fost, Lancia 2000 
avea să rămână parcată pentru mult timp, iar Luciani nu avea 
să revadă iubita lui Veneţie prea curând. 

— Ce nume doriţi să vă alegeţi? 

Luciani ezită din nou și după câteva momente spuse, zâmbind 
pentru prima dată: 

— loan Paul |. 

Numele ales de către un nou Papă arată direcţia pe care o va 
urma. Mesajul pe care el îl transmitea prin acel nume era că 
nimic nu mai avea să mai fie la fel. Mulți au fost încântați, se 
începea cu o inovaţie, niciun alt Papă nu avusese două nume în 
aproape două mii de ani de istorie. Luciani era chiar singurul, un 
omagiu adus celui care îl făcuse Episcop și celui care îl făcuse 
Cardinal, loan și Paul, unul și celălalt, persoane diferite, unite 
acum într-un singur om cu voinţă proprie. 

— Vă felicit, Sfinţia Voastră, îi spuse Karol Wojtyla. 

Mare agitaţie domnea în Capelă. Luciani a fost dus la 
sacristie, cardinalii ardeau buletinele de vot împreună cu 
compușii chimici care albeau fumul, dar după câteva pufăituri 
albe a început să iasă negru, poate de la coșul murdar, iar 
oamenii din Piaţa Sfântul Petru au înțeles că încă nu fusese ales 
niciun Papă. Fraţii Gammarelli, croitorii Vaticanului, umblau 
bezmetici după o sutană albă care să se potrivească. De obicei 
aveau întotdeauna trei pregătite înainte de fiecare Conclav, una 
mică, alta medie și una mare, dar de data aceea pregătiseră 
numai una, și mai mare decât cea mare, având în vedere lista 
celor doisprezece candidați. Luciani era foarte subțire și nu 
fusese pus pe listă. Până la urmă au modificat-o și au reușit să îl 
îmbrace ca Sfânt Părinte al poporului catolic. 

Suenens se apropie de el și îl felicită. 

— Sfinte Părinte, va mulţumesc că aţi acceptat. 

Luciani zâmbi: 

— Poate ar fi fost mai bine dacă aș fi refuzat. 

Și de ce nu a făcut-o? Pentru că se simţise dezarmat de 
repeziciunea cu care se petrecuseră lucrurile, de majoritatea 
evidentă de voturi, de smerenia lui pură și de asemenea pentru 
că, în adâncul lui, se simţea capabil de a îndeplini dificila 
funcţie, altfel nu ar fi acceptat-o. 

Cardinalii începură să intoneze Te Deum, oamenii afară 
începeau să plece, gândindu-se că încă nu se alesese Papa. 
Însuși comandantul Gărzii Elveţiene, obligat să îl primească pe 
noul Papă cu un salut de loialitate al tuturor gardienilor, nu avea 
escorta pregătită să îl însoţească, Radio Vatican anunţa că 
fumul era și alb și negru, fraţii Gammarelli se certau în sacristie 
dând vina pe unii și alții. 

În toiul tuturor acestea, ușa enormă a balconului Bazilicii 
Sfântul Petru se deschise și vocea Cardinalului Felici răsună în 
difuzoare. 

— Attenzione. 

Oamenii reveniră în fugă spre piaţă și rămaseră în așteptare 
tăcuțţi. 

— Annuncio Vobis gaudium magnum! Habemus Papam! 

+ 

Diego Lorenzi era secretarul lui Luciani de doi ani, îl însoțise la 
Roma din Veneţia și era unul din miile de oameni care așteptau 
în Piaţa Sfântul Petru. Fumul care ieșea pe coș de la șase și 
douăzeci și cinci nu era nici alb nici negru, era cenușiu, și așa 
rămăsese de vreo oră. Lângă el, o familie de suedezi îi privea 
sutana neagră pe care o purta. Cea mai mică din cele două 
fetițe blonde, pătrunsă de spiritul religios al momentului, îl 
întrebă unde ţinea slujbe. 

Lorenzi îi răspunde zâmbind pe un ton blând că era în Roma 
doar pentru câteva zile și că lucra în Veneția. O întâlnire între 
străini, ceva normal în mijlocul unei mulţimi așa mari, toți 
așteptând același lucru, alegerea unui lider pentru un grup de 
oameni atinși de Dumnezeu, atât de simplu, atât de complex și 
atât de profund, un spirit care pătrunde întreaga piață, întreaga 
Romă și întreaga lume care asistă cu sufletul la gură la 
transmisiile în direct ale televiziunilor sau radiourilor. Pentru 
Diego Lorenzi era doar o experiență anevoioasă care se va 
termina în curând. Ziua următoare, dis-de-dimineaţă, va 
conduce Lancia înspre Veneţia, șase sute de kilometri de 
distanţă între cele două orașe și cele două lumi. Auzi un 

„Attenzione” și îl văzu pe Cardinalul Pericle Felici apărând la 
balconul Bazilicii Sfântul Petru. 

— Annuncio vobis gaudium magnum. Habemus Papam. 
Cardinalem Albinum Luciani. 

La auzul numelui, Lorenzi începu să fremete, de bucurie, 
evident, fetita suedeză și părinții se uitau la el, un preot la fel de 
înduioșat de moment ca și ei. 

— Sunt secretarul noului Papă. 

Mulțimea primi vestea cu bucurie și mai ales când Felici 
anunţă că numele ales era loan Paul |. Aproape nimeni nu mai 
auzise vorbindu-se despre Luciani, tot ce conta era că aveau un 
nou Papă, nimic mai mult, până când l-au văzut pe Albino 
Luciani apărând în balcon, îmbrăcat în alb, zâmbind. Un zâmbet 
care  răzbătea până în sufletul oamenilor, capabil să 
dezmorţească sufletele dintr-o stare letargică, inspirându-le o 
bucurie caldă, o efervescenţă de omenie, de iubire și pace. 
După Giovanni Battista Montini, lugubrul Paul al VI-lea, apărea la 
balcon acel om, zâmbind ca un copil plin de vise, iar după cea 
dat binecuvântarea Urbi et Orbi, soarele reîncepu să 
strălucească spre apus. 

+ CAPITOLUL 8 


Nu se ştie de ce sau din ce cauză, dar mare parte din 
directorii generali ai nenumăratelor agenții secrete răspândite 
prin toată lumea se teme și respectă orice indicație ar da acest 
bătrân cu pielea zbârcită, sprijinit într-un baston cu cap de leu 
aurit. 

Orice speculație e posibilă, cu toate acestea însă, ar putea fi o 
simplă ficțiune față de adevăr. lar adevărul, deşi nu este la 
îndemâna nimănui, este susținut de un factor ferm și de 
netăgăduit: CIA sprijină şi îndeplineşte toate deciziile lui, 
ajungând chiar să împrumute efective și întregi divizii pentru a 
acoperi organizația condusă de acel bătrân fragil cu expresia 
dură. Normal că toate astea funcționează din obligație. Dacă 
importanta și mai mult sau mai puțin prestigioasa Central 
Intelligence Agency se conformează în faţa unui asemenea om, 
punându-se la dispoziţia lui cu tot cu agenţi, nu e cazul să se 
mai pună întrebări. 

Are întotdeauna lângă el un bărbat îmbrăcat impecabil într-un 
costum negru Armani și al cărui nume nu îl știe nimeni, 
bucurându-se de același anonimat ca bătrânul. Unde este unul, 
cu siguranţă este și celălalt, cu rare excepţii în care asistentul 
trebuie să meargă personal să organizeze unele treburi, sau să 
elimine altele, atunci când e imperativ să nu o facă nimeni 
altcineva. 

Cât despre bătrân, e văzut de obicei prin vastele grădini ale 
vilei sale sau prin oraș, nu vom menţiona care vilă sau care oraș 
din motive care se subințeleg, vorbim de lume cu prea mare 
influenţă ca să vrem să o mâniem. Demult nu mai iese de pe 
teritoriul italian și nu vizitează alte graniţe. În alte timpuri 
petrecea mai mult timp în afara ţării decât și-ar fi dorit, dar 
acum nu se mai întâmplă, căci își poate permite. Și noile 
tehnologii fac lucrul acesta posibil, chiar dacă nu îi lipsesc 
oameni de încredere în locurile care îl interesează. Cu atât mai 
bine, pentru că nimic nu egalează aerul din orașul lui, din iubita 
lui Italie în general, din orașul și vila sa în particular, oricât de 
mult a călătorit prin toată lumea. 

În această zi mai precis, îl găsim pe bătrân așezat pe terasa 
vilei sale, cu privirea afundată în Corriere della Sera și în 
orizontul îndepărtat. De acolo poate contempla o mare de 
verdeață care se pierde în zare, mai departe de limita 
proprietăţii lui, până dispare în spatele unei coline care acum 
ascunde soarele, iar nuanțele oranj de asfinţit încearcă în van să 
combată întunericul ce câștigă tot mai mult teren cu fiecare 
secundă. 

Ar fi putut fi o fată în casă mai zeloasă, dar nu, luminile 
grădinii s-au aprins singure, declanșate prompt de numeroșii 
senzori fotoelectrici răspândiţi prin curte, care au făcut tot felul 
de calcule ca să ajungă la concluzia că lumina nu mai era 
suficientă. La început lămpile se activează treptat, în armonie cu 
apusul soarelui, o tranziţie continuă și plăcută, soarele dispare 
în spatele colinei din depărtare, iar lămpile încing din ce în ce 
mai tare filamentele, până ajung la maxim. Dacă ești prea 
concentrat nici nu observi că noaptea s-a instalat și a pus 
stăpânire pe cer, din moment ce lumina încă permite o lectură 
fără probleme. Dar bătrânul a observat. Nu pentru că nu ar reuși 
să citească ziarul, aici nu se pune problema, dar marea de 
verdeață s-a transformat într-o profunzime întunecată, 
presărată de licurici mici, unii în mișcare, alții stând pe loc. Nicio 
lumină artificială nu are putere să lumineze lumea. Poate doar 
cea a credinţei să reușească, dar într-o manieră spirituală. 
Zâmbi la gândul acesta, în ultimul timp raţionamentele îi sunt 
tot mai legate de spiritualitate. Chiar dacă pornește de la ceva 
material, până la urmă, după câteva ocoluri, tot la o perspectivă 
spirituală ajunge, cine știe de ce. Poate e vârsta care cere 
iertare pentru păcatele vieţii. Dar nu e el omul care să plece 
capul pentru a cere iertare, așa cum nici el nu e îndurător cu 
alţii. Viaţa umană are doar valoarea câștigului. De îndată ce 
acesta se termină, își pierde utilitatea, indiferent de rasă, crez 
sau vârstă. Și asta i se întâmplă și lui, în ciuda longevităţii. 
Dumnezeu a vrut să trăiască atâţia ani și să înfrunte atâtea 
pericole, îndoieli și frustrări. Toate i-au fost date de EI, toată 
suferinţa prin care a trecut și încă mai trece. Diferenţa este 
indiferența cu care acum privește anumite provocări pe care El 
nu ezită să i le trimită. Fie un mic semn, sau o revelaţie, acest 
bătrân care stă singur cu ziarul lui le înţelege foarte bine. Faţă 
de majoritatea muritorilor, lui nu îi e teamă de Dumnezeu. Multe 

suflete au murit de mâna sau la ordinele acestui bătrânel în 
baston, care încearcă să dea impresia că de fapt bastonul e doar 
o chestiune de imagine, când, de fapt, nu mai poate face un pas 
fără el. Timpul este neînduplecat față de toţi și nu cruţă pe 
nimeni. 

Asistentul nu e prin zonă, ceea ce ne permite să speculăm 
asupra motivului. Cu siguranţă are de rezolvat treburi de-ale 
bătrânului pe undeva prin sau în afara ţării, oriunde s-ar afla 
problemele cu pricina, sau treburile care trebuie clarificate. Cu 
toate că l-am denumit pe bărbatul absent asistent, el este ceea 
ce se cheamă în mod obișnuit secretar personal. Toţi oamenii 
puternici au câte unul, inclusiv Papa, și putem afirma că omul 
așezat pe scaunul de fier de pe terasa vilei are la fel de multă 
putere, dacă nu chiar mai multă decât Papa. 

Acum câţiva ani putea să își permită să își aprindă un trabuc 
și să se delecteze fumându-l până la capăt, citind ziarul și 
scoțând fumul liniștit. Azi se mulțumește doar cu lectura 
ziarului, încât plămânii nu îi mai permit să aibă pretenţii 
tabagice. Dumnezeu îi ia, una câte una, toate plăcerile lumești. 
O tuse aspră și bruscă invadează liniștea serii calde și retează 
dorința ispititoare. Poate să reziste fară probleme tentaţiilor 
cărnii și minţii. Alte lucruri îl neliniștesc, iar el nu e un om care 
să se îngrijoreze pentru nimicuri, totuși, are un slogan pe care îl 
repetă întotdeauna, totul are o soluţie. 

Pierdut într-un vârtej de gânduri, nici nu o vede pe fata în 
casă, care se apropie cu un telefon în mână. 

— Domnule? 

ÎI strigă din nou, neprimind răspuns. 

— Da, Francesca, spune. Pare trezit dintr-un somn cu ochii 
deschişi. 

— Vă caută cineva. 

Servitoarea se retrage după ce i-a dat patronului aparatul, 
lăsându-l să vorbească în voie despre afacerile lui, oricare ar fi 
ele, niciodată nu ar îndrăzni să se bage în treburile lui. 

— Pronto, răspunde bătrânul cu voce sigură, element 
definitoriu al controlului, când se aude timbrul lui dur, e clar că 
el e șeful. 

Recunoaște la capătul firului vocea calmă a asistentului care îi 
transmite datele în legătură cu misiunea sa. Faţă de patron, 
vocea lui e liniară și monotonă, îi relatează tot sintetic și 

competent, valori moștenite de la bătrân, care ascultă, știe că îi 
place să i se explice tot succint și rapid, nu e nevoie de zece 
cuvinte când trei sunt de ajuns, așa cum fac unii scriitori. 

— Foarte bine. Poţi să te întorci. Vom monitoriza totul de aici. 
Câteva secunde în plus de liniște întretăiate de vocea care se 
aude din receptor. O să se descurce el. Nu va fi greu să îl 
găsească pe Marius Ferris, așa că acţionează cum ţi-am spus, în 
ariergardă... Te aştept. 

Apasă pe buton și convorbirea internaţională se întrerupe, 
tăind uniunea virtuală dintre două ţări distincte, o linie invizibilă 
care permite trecerea vocilor și a informaţiilor. Pune aparatul pe 
masă, dar îl ia înapoi repede. Mai are din când în când gesturi 
din acestea bruște, uită pentru moment ce ar trebui să facă. Ca 
și cum i se pune pentru o clipă o pâclă, buimăcind raţionamentul 
logic și rece cu care e obișnuit. Dar deocamdată nu e ceva grav, 
s-a întâmplat doar acasă, de câteva ori într-o lună. Dar știe că e 
doar o chestiune de timp până când pâcla va dura mai mult 
decât o clipă, se va instala și apoi va prelua controlul. Când? Nu 
știe să zică. În câteva luni, câţiva ani, nu se poate calcula. E 
răzbunarea vieţii asupra noastră. Păstrează întotdeauna ce știe 
pentru ea, și nu împărtășește nimic cu nimeni. 

Formează un alt număr, legătura se face imediat. Ştie cine îi 
va răspunde, pentru că numai el e autorizat să o facă. 

— Geoffrey Barnes. Puteţi pune în aplicare anihilarea țintei. 
Aștept confirmarea. 

Și închide fără să mai adauge altceva. Acum, în sfârșit, lasă 
aparatul pe masă și se întoarce la ziarul care îl așteaptă. 

— Sarah Monteiro, ţi-a sunat ceasul. 

+ CAPITOLUL 9 


— Nu răspunde nimeni? se întreabă Sarah cu receptorul la 
ureche, așteptând neliniștită să audă vocea căutată. Ciudat. 

Închide și formează din nou. Așteaptă câteva secunde. O voce 
feminină, umană dar înregistrată, informează că cel căutat nu 
este disponibil în acel moment, dar dacă dorește poate lăsa un 
mesaj. 

— Tata... Sunt Sarah... Duce mâna la cap. Ce deșteaptă sunt. 
Dacă am spus tata, nu pot fi decât Sarah. Vorbește din nou în 
receptor. Trebuie să vorbesc cu tine urgent... aaa... ok... ne- 
auzim, atunci. 

Se întoarce la calculator. E logată pe MSN. lconul care îi 
corespunde cuvântului Tata apare roșu, urmat de Offline. 

— Nici aici nu ești. Mi-ar plăcea să știu pe unde umbli. 

la una din hârtiile îngălbenite pe care le-a primit într-un plic 
semnat de un anume Valdemar Firenzi, l-a găsit în mijlocul 
corespondenţei. Sunt trei foi, toate scrise în italiană. Două dintre 
ele sunt doar o listă de nume și prenume bătute la o mașină de 
scris, fiecare din ele precedate de un număr și niște iniţiale pe 
care nu le înțelege. Două coloane care umplu o pagină întreagă 
și jumătate din a doua. Câteva notițe mărginesc coloanele, 
scrise cu o caligrafie atentă și frumoasă. Unele nume sunt 
subliniate cu aceeași linie hotărâtă care a însemnat și 
comentariile laterale, fără nicio tremurare sau pată de stilou, iar 
unele dintre numele evidenţiate au o săgeată care duce la ceva 
scris în italiană. Dar de ce în italiană? Primul impuls a fost să le 
arunce pe toate la gunoi. Expeditorul nu are adresă, așa că nu 
poate să le returneze. Întoarce plicul cu gura în jos și îi cade o 
cheiță în poală. Foarte mică. Poate de la închizătoarea vreunei 
valize. De la broasca unei uși sigur nu poate fi. Dar între timp, i- 
a atras ceva atenţia. La început nu se vede printre atâtea nume 
terminate în ov și enkos și altele de stirpe italiană, anglo- 
saxonă, hispanică, dar el este acolo, complet, fără să lase 
umbră de îndoială, fără să fie subliniat sau cu vreun comentariu 
lateral, dar încercuit, cerneala e recentă, ca și când ar vrea să 
atragă atenţia, ca și când zice uită-te aici. Raul Brandăo 

Monteiro. Scris la aceeași mașină ca și celelalte, ofițer al armatei 
portugheze, tatăl acestei Sarah Monteiro, intrigată să îl vadă pe 
lista de o sută douăsprezece nume în total, asta spunem noi, 
pentru că ea nu i-a numărat. 

— Ce caută aici numele lui? 

Studiază foaia următoare. Niște înscrisuri, se vede că făcute 
pe fugă, după scrisul neîngrijit, pe care Sarah îl știe, și ea scrie 
așa la conferințele de presă. Oare ziarista identifică vreun coleg 
de muncă? Poate că da, poate că nu. Adevărul e că numele 
Valdemar Firenzi nu îi e total necunoscut, totuși nu își amintește 
dacă este ziarist sau sursă, și nici nu a știut vreodată italiană, e 
o limbă pe care nu o domină, dar către care trimite numele. Nu. 
Trebuie să fie altceva. Primul lucru pe care îl va face este să 
aștepte să o sune înapoi tatăl ei, iar al doilea va fi să găsească 
pe cineva care știe să citească și să vorbească italiană. 


18,15 - 34, H, 2, 23, V, 11 
Dio bisogno e IO fare lo. Suo augurio Y mio comando 
GCT (15) - 9, 30 - 31, 15, 16, 2, 21, 6 - 14, 11, 18, 18, 2, 
20 


— Am nevoie de cineva care să înțeleagă italiană. Fir-ar să fie. 

Sunetul telefonului o face să tresară și sare imediat de pe 
scaun. 

— In sfârșit. Răsuflă ușurată. Nu poate fi altcineva decât tatăl 
ei care o sună înapoi. Tata? 

Nu se aude nimic la capătul firului. Dar nu e o liniște din 
aceea totală. Zgomotul de fond pe care îl aude e de undeva de 
pe o stradă, dintr-un oraș, aude mașini, voci, pași, frânturi de 
conversații. Un telefon public sau un mobil. 

— Tata? 

Nimic. Poate cineva a greșit numărul, cineva care a format 
greșit, un mobil din vreo geantă care în agitația cotidiană a 
ajuns să facă legătura aleator la numărul ei. Vreun admirator? 
Niciun „fost” în ce privește amorul, vorbim despre iubiţi, nu are 
antecedente de obsedat. Nu. Poate singurul capabil de asta să 
fie Greg, coleg la redacție, dar el face asta în glumă, și într- 
adevăr găsise în corespondenţă o vedere de la el trimisă din 
Congo. Îi povestea cum fusese o aventură în sine trimiterea 
acelei vederi cu o poză a Râului Lulua. Se adâncise în junglă, 

înarmat cu aparatul foto. A reușit să găsească într-un sat o 
camionetă care făcea legătura săptămânal cu Kananga, fosta 
Luluabourg. A fost singurul mod de a menţine legătura cu 
prietena lui din civilizaţie. 

— Greg? Tu ești? Asta e vreo glumă? Nu a rezistat să nu 
întrebe, cine știe. 

Dar zgomotul metropolitan care răzbate din receptor nu prea 
se potrivește cu tonul congolez al vederii, cu liniștea care își 
imaginează că e mai degrabă caracteristică neprimitoarei 
localităţi din junglă. Nici vorbă. Mintea înfierbântată inventează 
ipoteze, toate din cauza unei scrisori din Italia, cu un expeditor 
italian necunoscut și o listă care se presupune că e veche și 
unde figurează numele tatălui ei în mijlocul atâtor altora. Nu e 
un motiv destul de întemeiat pentru atâta paranoia, dar de când 
polițistul de la aeroport îi spusese că e ceva în neregulă cu 
pașaportul ei, apoi mai fusese și valiza care îi fusese deschisă 
undeva între aeroportul Portela din Lisabona și Heathrow - ceva 
ce avea să rezolve a doua zi, cu toate că putem să spunem că 
timpul nu va fi de partea lui Sarah de acum încolo - plus 
scrisoarea, toate au dus-o la suspiciunea fantezistă a unei 
conspirații. Dar scrisoarea o intrigă mai mult decât celelalte... 
Scrisoarea... 

Oricum ar fi, secundele trec, convorbirea încă nu s-a terminat 
și nici măcar nu a auzit un Bună sau orice altceva. Nici nu se 
aude respiraţia interlocutorului, doar sunetul unei sirene de 
poliţie. Tipicul sunet tânguitor care anunţă o urgenţă sau un 
„daţi-vă la o parte” deja banale în toate ţările din lumea a doua 
sau întâi. Despre a treia nu știm să spunem, sau poate e mai 
bine așa, ce nu știm nu ne poate face rău. Sunetul țâșnește din 
telefon și nu de afară, cel puţin așa pare la o primă vedere, sau 
auz, Și la o a doua ceva mai atentă, se confirmă. O mașină de 
poliţie trece pe lângă locul de unde vine telefonul. O informaţie 
importantă pentru cine ar fi interesat. Convorbirea se întrerupe 
subit, fără niciun /a revedere sau pe curând. Un clic brusc 
desparte două locuri diferite, sau nici măcar. Sunetul tânguitor 
al mașinii de poliție se aude în continuare, acum în lumea reală, 
afară, pe Belgrave Road. Luminile intermitente albastre 
invadează draperiile roșii trase și îmbibă parterul casei lui Sarah 
cu tonuri psihedelice violete. 

Curioasă coincidenţă, două mașini de poliţie să treacă în 
același timp în două locuri, cel de unde se telefona și cel la care 
se telefona. E chiar ciudat... Sau să fie...? 

Prea de tot coincidenţa? 

Stinge toate luminile de pe etaj, cufundând apartamentul în 
penumbra abundentă a spiritelor neliniștite. Trage cu grijă 
canapeaua crem de trei locuri din sufragerie, îndepărtând-o de 
fereastră și, după ce termină mutarea, se duce lângă geam. 
Respiră adânc înainte de a da o cută a perdelei la o parte, nu 
prea mult, doar o mică breșă care să îi permită să vadă fără să 
fie văzută. Pe stradă, atmosfera normală de Belgrave Road din 
timpul serii. Zeci de persoane care trec în sus și în jos. Cu hărți 
în mână, valize, plase, fiecare văzându-și de-ale lui și fără nimic 
de-a face cu Sarah Monteiro. Traficul în continuare neobosit, cu 
toate că nu e una din străzile cele mai solicitate din Londra. 
Mașini de toate felurile și mărimile, taxiuri londoneze, autobuzul 
24 oprit în staţia de pe partea cealaltă a străzii, în direcţia 
Pimlico/Grosvenor Road, descărnând pasageri și lăsând să intre 
alții noi. 

Nicio mișcare suspectă. Nici nu ar reuși să-și dea seama în 
toată alergătura umană de afară, poate doar dacă ar fi ceva 
prea evident. Dacă cineva ar urmări-o, cu siguranţă nu ar fi 
îmbrăcat în negru din cap până în picioare așa cum își 
imaginează ea, cu un palton care să îi ascundă formele și 
prefăcându-se că citește un ziar sprijinit de un stâlp. Judecând 
după filmele de spionaj importate de dincolo de Atlantic, oricine 
ar putea fi un spion. Chiar și gunoierul care acum strânge sacii 
de gunoi de pe stradă. Sau femeia care vorbește la mobil în 
camera de la etajul doi al hotelului Holiday Express de vizavi de 
casa ei. Sau ar putea fi pur și simplu cetățeni normali, fiecare cu 
activităţile de zi cu zi, unul strângând saci de gunoi de pe stradă 
și cealaltă sunând vreo rudă îndepărtată. 

Delirezi, își spune, contracarând rapid încordarea care pusese 
stăpânire pe ea de câteva minute. Ce prostie. Chiar stăteau să 
te spioneze. Da, ești foarte importantă. 

Totuși, ceva îi atrage atenţia când 24 pornește cu pasagerii 
săi spre treburile lor. O mașină neagră cu geamuri fumurii. E 
ceva întotdeauna suspect. Așa e în toate filmele, vehicule 
întunecate care ascund agenţi înconjurați de aparate de ultimă 
generaţie care cercetează fiecare mișcare, gând și intenţie. 

Poate așteaptă pe vreun client al hotelului. Oare e acolo 
demult? Acum lentoarea gunoierului nu i se mai pare așa 
inocentă, ca și femeia de la al doilea etaj al hotelului, care parcă 
nu își mai ia ochii de la stradă, nici nu termină naibii o dată 
convorbirea aia. Să fie toţi agenţi secreţi? 

Mașina... 

Mașina neagră cu geamuri fumurii... nu i se pare deloc 
nevinovată, ba dimpotrivă. Și are ceva ce o neliniștește. Dar ce? 

— Am mai văzut mașina asta, își spune cu voce tare, am mai 
văzut mașina asta, repetă. Sarah Monteiro vede acum unul câte 
unul documentele cerebrale care păstrează imaginea acelui 
vehicul întunecat și foarte suspect. Dacă ar fi fost un bărbat, nici 
marca nici modelul nu l-ar fi ajutat să identifice locul și ora unde 
îl văzuse pentru prima dată, dar memoria feminină a lui Sarah 
Monteiro, organizată fotografic și asincronic, îi arată imediat 
când și unde a văzut mașina aceea acum parcată pe cealaltă 
parte a străzii, s-a întâmplat cu câteva ore înainte, era în taxiul 
care o aducea de la aeroportul Heathrow. Mașina care a frânat 
brusc în faţa lor și a rămas așa preţ de câteva clipe fără să 
miște. Apoi șoferul a deschis geamul, a zis sorry, mate și a 
plecat mai departe. Aia era mașina. Fără îndoială. Ceea ce 
înseamnă că poate e parcată pe partea cealaltă a străzii de mai 
bine de trei ore. Ceea ce înseamnă și că poate nu înseamnă 
nimic și toate sunt doar un film de spionaj pe care scrisoarea i l- 
a infiltrat în minte. lar această a doua variantă, după părerea ei, 
e cea mai corectă. 

Țârâitul mobilului o sperie așa de tare încât, fără să știe cum, 
se trezește în momentul următor așezată în fund pe canapea. 
Saltul de adrenalină a făcut-o să se împiedice de canapea în așa 
fel încât a căzut chiar pe perne, așezată. În altă zi, cu alt noroc, 
ar fi putut să dea cu capul de podea. Dar e mai bine să nu 
atragă gânduri așa masochiste. Așadar, acum nu mai are nimic 
altceva de făcut din poziţia confortabilă în care a aterizat, decât 
să răspundă ia mobilul care, din fericire, nu i-a scăpat din mână. 

— Yes? 

— Bună, Sarah. 

— Tata! În sfârșit. Unde erai? 

În fine, părintele răspunde mesajului. Ușurarea de a auzi 
vocea senină și cumpătată a Căpitanului Raul Brandão Monteiro, 
tatăl ei înainte de orice filiație militară sau profesională, are 

efectul unui apel de întoarcere pe pământ. Acum deja totul a 
trecut și a devenit ilar. Totul din cauza unei scrisori care 
menţiona numele tatălui. Se ridică și se îndreaptă din nou spre 
fereastră. Spioni, agenţi secreţi, viaţa ei urmărită și în pericol, 
bărbatul de la gunoieri care strângea sacii nu se mai vede. 
Draperia e trasă la al doilea etaj al hotelului Holiday Express, 
unde femeia vorbea la telefon fără să își ia ochii de la stradă. 
Totul a trecut. Doar mașina a rămas. Dar nici asta nu o mai 
neliniștește. E mașina unui om normal, așa numitul civil, care a 
avut noroc să găsească locul acela de parcare. Faptul că e 
închisă la culoare și are geamuri fumurii e doar alegerea 
personală a cumpărătorului, iar gusturile nu se discută, nici 
măcar cele proaste. Totul a trecut, calmul obișnuit al lui Sarah 
își reintră în drepturi. 

— Am fost să o duc pe maică-ta... 

— Unde? Unde să o duci? 

— Sarah... 

Rău. Vocea tatălui nu e chiar așa calmă. De fapt, nu îl mai 
auzise niciodată așa de agitat. Ușurarea bruscă pe care o 
simţise acum câteva secunde cedează din nou sub greutatea 
îndoielii, a nervozităţii confirmate de vocea acum gravă, în mod 
obișnuit caldă și melodioasă, dar azi nu e o zi normală. Tatălui ei 
nu îi e bine, ceea ce o trage și pe ea în aceeași direcţie de 
dispoziţii și temeri. 

— Am primit un plic de la un anume... 

— Știu. Nu e nevoie să spui nume. Sarah, fii atentă, de acum 
nu mai spui nici nume, nici unde ești. Nimănui, auzi? Doar dacă 
îți spun eu că e cineva de încredere. 

— Tata, mă sperii. Ştii de scrisoare? 

Primul răspuns e tăcerea. Dar nu e vreme de omisiuni. Dacă 
există secrete, minciuni ascunse, acum e timpul să le dezvăluie, 
să le scoată din nou la lumină. Și să le corecteze. 

— Tată, nu îmi ascunde nimic, te rog. Ti-am văzut numele pe 
o listă... 

— Ce naiba, Sarah, ţi-am spus să nu mai vorbeşti despre asta. 
Știu ce ai primit... Tonul ridicat dă de gol ranchiuna unui lucru 
ținut în umbră, închis cu șapte lacăte, în străfundurile acelui loc 
în care se duc toate cele pe care nu vrem să ni le mai amintim. 
Așa sună vocea lui Raul, ca a cuiva care a pierdut controlul 

asupra a ceva bine stăpânit. Știu ce ai primit... Își calmează 
forţat tonul, dar ei nu știu, iar acum sigur ascultă. 

— Care ei, tata? În cuvintele ei se simte o ușoară nuanţă de 
panică, ce îi provoacă un tremur inconștient, aproape înlăcrimat. 

— Nu e momentul să vorbim acum. E timpul să trecem la 
treabă, draga mea. Îţi amintești de casa bunicii? 

— Ce? Ce legătură are asta acum? 

— Îți amintești sau nu? 

— De casă? Normal, cum să uit. 

— Perfect. 

O siluetă. Micul simptom de panică se transformă într-un atac 
serios. Norocul lui Sarah că nu are reflexul unui țipăt, ci mai 
degrabă un fior rece care îi străbate coloana și o încordează într- 
atât încât spatele i se îndreaptă ca unui soldat în formaţie. 

— Sarah, vocea tatălui îi cere urgent atenţia. Aude pașii de pe 
lângă casă. Siguri, hotărâți, apăsaţi, ritmaţi, fără grabă, timpul e 
de partea lor. Parcă e hipnotizată auzindu-i cum străbat spaţiul 
care a rămas între fereastră și ușă. Un monstru, un bărbat 
gigant, Sarah nu își imaginează că o femeie ar putea să aibă un 
astfel de efect tenebros asupra simţurilor ei. Un ucigaș 
profesionist? Un călău calificat? 

— Sarah, vocea tatălui o aduce din nou cu picioarele pe 
pământ. 

— Te aud. 

— lţi amintești că îţi era frică pentru că dormeam deasupra 
staulului de animale? 

— Da, îmi amintesc perfect. Bunica se enerva îngrozitor 
pentru că îmi era frică de ele. 

— Și pe bună dreptate... 

Ding. Dong. 

Soneria de la ușă. 

— Sună cineva la ușă, trebuie să mă duc... 

— Nici să nu te gândești să deschizi ușa aia, întrerupe tatăl 
intempestiv. E un ordin și nu o rugăminte. 

— Tata, nu mai sunt unul din soldaţii tăi. 

— Știu. lartă-mă, Sarah. Am multe să-ţi spun. Sunt lucruri de 
care ar fi trebuit să-ţi vorbesc de mult, dar... asta va trebui să 
aștepte până vei fi în siguranţă. 

Ding. Dong. 

— Nu pot să îţi spun ce să faci. Doar că, orice s-ar întâmpla, 
nu deschide ușa. Ține hârtiile întotdeauna la tine. Adu-ţi aminte 
de ce îţi spunea bunica când nu voiai să ieși pe ușa animalelor. 

— Adică pe ușa casei, care ajunsese să fie și a animalelor, vrei 
să zici. 

— Adu-ţi aminte ce îţi spunea. Sună-mă mai târziu. Găseşte 
alte căi. 

Convorbirea se întrerupe fără niciun rămas bun. 

Trei lovituri puternice în ușă o grăbesc să se gândească la 
cuvintele tatălui. La ce îi spunea bunica atunci când plângea 
pentru că nu voia să treacă pe lângă vacile enorme care blocau 
intrarea comună. Mama ei, englezoaică get beget, deloc 
obișnuită cu împrejurimile acelea, găsea distractiv modul de 
viață al locuitorilor din Escariz, în creierii munţilor din Chaves. 
Case de piatră, prost izolate, întunecate, fără electricitate, fără 
apă canalizată, fără ţevi de gaz, de fapt fără gaz de orice fel. 
Locul de baștină al tatălui ei, la care el se întorcea în fiecare an. 
Probabil că nu mai reușea să stea mai mult de o săptămână în 
locurile acelea departe de civilizaţie, dar din cincizeci și două, 
una trebuia să fie la Escariz, în vizită la familie și la prietenii din 
timpuri străvechi. Își amintește cum ura să treacă pe lângă 
animalele acelea enorme cu coada fâlfâind prin aer, trecându-i 
aproape de față și cu boturile veșnic rumegând, ceea ce îi dădea 
senzaţia că aveau tot timpul ceva în gură. Bunica trebuia să le 
dea la o parte ca să treacă nepoţica. Alte dăţi era tatăl, când 
bunica era ocupată să facă pâine sau chiftele sau era la câmp, 
la semănat sau la cules de legume. Sau la cules de vie, când era 
vremea. Și tatăl se pricepea să le dea la o parte. Se vedea că nu 
îi era deloc frică. De la o vârstă încolo, bunica nu le mai dădea 
din drum. „Dă-le tu”, spunea. „A venit vremea să nu îţi mai fie 
frică”, adăuga. „Dacă nu îmi fac rău mie, care sunt bătrână, nici 
ție n-or să-ţi facă”. Și îi făcea semn din sprâncene, ca și când îi 
arăta ceva evident. 

— Dar mi-e frică să nu mă calce în picioare. 

— Ei, faci cum vrei. Dar fii sigură că oricât de frică ţi-ar fi ţie 
de ele, lor le e și mai frică de tine. 

Și se ridica de pe banca de lemn de unde tocmai mulsese 
lapte într-o găleată de tablă. Se îndrepta spre ușă și înainte de a 
o închide se uita fix la copilă. „Mă duc să aduc fân pentru 
animale. Dacă vrei să vii cu mine, trebuie doar să faci cum fac și 

eu. Treci și te duci. Te prefaci că nu e niciun animal aici, fetiță”. 
Și închidea ușa, lăsând-o pe Sarah pradă acelor animale uriașe. 
Șase vaci care încălzeau casa toată iarna. La început, Sarah 
rămânea nemișcată, fără curaj de a înfrunta spaţiul care o 
despărțea de ușa comună. Pe-atunci, bunica deschidea din nou 
ușa, ca un înger zelos al bunăstării copilei. „Sau poţi să ieși pe 
fereastra de sus de-acolo. Ai tot timpul soluţii pentru toate. 
Numai pentru moarte nu”. Și copila fugea, urca treptele de 
piatră masivă și ieșea pe fereastra uneia din camere. Mai târziu, 
a început să riște și traversa încăperea care avea pământ pe jos, 
de la capătul scărilor până la ușa comună, fără să se uite la 
animale. Ignorându-le, cum spunea bunica. Și până la urmă a tot 
făcut așa, până când a devenit un act fără importanţă. Datorită 
bunicii, care... 

Ai tot timpul soluţii pentru toate. Astea erau cuvintele bunicii. 
Și asta încerca să îi transmită tatăl ei într-un fel de mesaj 
codificat. Nu poţi să ieși pe ușă, găsește altă ieșire. 

Lasă telefonul pe canapea și ia hârtiile trimise de acel 
Valdemar Firenzi. Din geanta de lângă calculator, scoate 
portofelul și din el cardurile de credit, cine știe dacă o să aibă 
nevoie de ele, și lasă restul pe jos. Se duce către scări, privind 
înapoi spre ușă. Persoana care se află de partea cealaltă acum 
încearcă clanța. Inima îi bubuie. Se descalță în grabă de tenișii 
pe care și-i pusese după baie. Bine că alesese niște haine mai 
sport. Ușoare, dar practice, niște pantaloni de trening și un 
hanorac cu glugă, mult mai bine decât dacă ar fi ales halatul. 
Urcă la etaj ţinând tenișii în mână. Treptele de lemn trosnesc și 
o dau de gol, dar tot se aude mai încet decât dacă ar fi urcat 
încălțată. Incearcă să controleze greutatea fiecărui pas, încât să 
dea ideea trosnitului obișnuit de lemn vechi, ca o bufnitură care 
se aude din când în când în casele de genul acesta. 

Cum ajunge la etaj aude balamalele ușii de jos cedând. Un 
scârțâit prelung zgârie auzul acum și mai rău în casa cufundată 
în întuneric. De mult voia să le ungă, dar amânase întotdeauna 
pentru un motiv sau altul. A rămas doar cu intenţia, dar nu la 
asta se gândește Sarah Monteiro. Ce o deranjează acum este 
ușa care s-a deschis și pașii care au pătruns în casa ei. Se 
îndreaptă spre dormitor, cu auzul încordat, simţurile 
supraviețuirii toate prezente, alături de frica înfiorătoare. 

Intrusul se plimbă la parter, calm, nu se obosește să își 
ascundă prezenţa. Se-aude bocănitul pașilor pe parchet, foarte 
lent, Sarah și-l imaginează umblând peste tot căutând 
amănunţit ceva ce nici ea nu știe. O senzaţie frustrantă de 
impotență pune stăpânire pe corpul ei și o face să privească 
încăperea în care tocmai a intrat în imagini fragmentate. O 
draperie roșie, identică cu cea de jos, filtrează lumina de afară 
colorând camera în tonuri de violet, ceea ce îi dă un aer sinistru. 
O dă la o parte fără să facă zgomot. Mașina neagră este tot 
acolo, în același loc în care a văzut-o și prima dată. Seninătatea 
imperturbabilă a vehiculului distonează cu starea ei de spirit. 
Nu, trebuie să rămân lucidă. Nu te lăsa, îşi spune în gând. Hai, 
gândește-te. Ce trebuie să faci? 

Pașii de jos se aud în continuare ca un ciocan bătând în lemn. 
Aspri, puternici, neregulaţi, ca și cum ar spune cu voce tare 
„Sunt aici”. 

Ce e de făcut? Există întotdeauna soluții pentru toate. Nu poți 
ieși pe o parte, ieși pe cealaltă, spunea bunica. leși pe cealaltă... 
leși pe cealaltă... In casa bunicii putea să iasă pe fereastra de la 
primul etaj întrucât casa era construită pe coasta dealului, 
literalmente. Dar să adapteze situaţia la acea casă, la acel oraș 
englezesc, complet plan, nu e același lucru. Totuși, te poți baza 
întotdeauna pe prudenţa britanică. Orice are o ieșire de urgență, 
chiar și casele. Pericolul de incendiu în Londra este iminent, din 
cauza construcţiilor interioare de lemn și a vârstei clădirilor. A 
fost de ajuns marele incendiu din 2 septembrie 1666. Până și 
casa asta are o ieșire de urgenţă. Dar unde? Nu există uși la 
etajul ăsta. Ferestrele se deschid foarte puţin. In afară de... cea 
din baie. Asta e. Fereastra din baie se deschide complet. Și 
lângă, pe perete, e o scară de fier pentru evacuare de urgenţă. 

Asta e soluția. Multumesc, bunico. 

O soluţie, un plan, un intrus. Sarah Monteiro respiră adânc, 
baia este chiar în faţă. Trebuie doar să iasă pe ușă, să 
traverseze holul și să intre. Câteva secunde, doar câteva 
secunde o despart de exterior. 

Unu... doi... trei... 

Incepe să fugă dar se împiedică și cade pe covorul de pe hol. 
Intrusul a auzit pașii lui Sarah și se pornește spre scări. Ea se 
ridică și se grăbește spre baie. Bocănituri puternice pe scări. 
Sarah, ajunsă în baie, se urcă pe cadă și încearcă să deschidă 

fereastra. Lipsa utilizării a blocat mânerul de așa natură încât 
nici cei mai puternici mușchi nu o vor deschide. Se vede după 
fața chinuită a lui Sarah, care, dacă nu ar fi fost întuneric, s-ar fi 
arătat înroșită de efort și de respiraţia gâfâită. Pașii au ajuns la 
capătul scărilor, iar acum se aud pe hol. Persoana în cauză nu 
mai aleargă, merge încet pe hol, uitându-se în fiecare încăpere 
pe lângă care trece. 

Sarah face o ultimă încercare de a deschide nenorocita de 
fereastră... nu reușește. Nu asta era soluția pentru azi. 

Pe hol, un bărbat într-un palton negru înșurubează 
amortizorul la Beretta. 

Sarah se proptește de peretele din baie. Poate încă mai are 
timp să facă ceva. Dacă ar reuși să spargă tot geamul deodată... 
De câte secunde ar avea nevoie să îl spargă și să iasă? De cinci? 
Zece? De câte secunde ar avea nevoie asasinul ca să parcurgă 
cei câţiva metri rămași după ce aude geamul spart? De două? 
Trei? Poate mai puţin. Probabil ar muri cu un picior afară pe 
geam, dacă ar avea timp și de atât. Probabil... 

Încă un pas, altul... Lemnul trosnind, dinţii lui Sarah scrâșnind, 
reflexe inconștiente ale corpului în alertă. Frica îi amorțește 
mișcările. Aude doar podeaua încărcată de fiecare pas, 
respiraţia foarte calmă a intrusului îi răsună în cap. Cu siguranţă 
e obișnuit să facă asta. Un profesionist. Pentru el, nu e decât o 
altă viață întreruptă, se gândește Sarah. O viaţă fără niciun fel 
de interes sau relevanţă pentru cine vine să o ia. Un corp, în 
curând inert, fără vise, fără planuri, fără nimic. Un corp nu e mai 
mult decât atât. Și atunci vocea tatălui și a bunicii îi acoperă 
celelalte gânduri. Îţi amintești ce zicea bunica? Ai întotdeauna 
soluţii pentru toate. Numai pentru moarte nu. 

Și dintr-odată, împinsă de o senzaţie de urgenţă, Sarah iese 
din cadă cât de silențios poate. Șosetele și greutatea o ajută. 
Caută ceva, ochii i s-au obișnuit demult cu lumina slabă. 
Uscătorul de păr? Nu. Spravul? Nici. Prosoape, parfumuri, 
creme, cuierul, peria de toaletă... nu, nu, nu. Se sprijină de 
peretele de lângă chiuvetă, neputincioasă. Lângă ea, chiar la 
nivelul ochilor, extinctorul. Asta da. 

— Dacă tu crezi că o să mă las fără să mă lupt, te înșeli 
amarnic, bâiguie în șoaptă cu extinctorul în mână, simţindu-i 
greutatea. 

Se ghemuiește la peretele de lângă ușă. Apucă extinctorul cu 
amândouă mâinile și rămâne la pândă. 

Trei metri... un pas... doi metri... un pas... un metru... 

Mai întâi a fost norul de praf spumant cu care Sarah a 
pulverizat toată intrarea, adăugând o ceaţă densă luminii slabe. 
Intrusul nu s-a arătat câteva secunde, încercând să lase să se 
așeze substanţa din extinctor, dar Sarah a mai pulverizat o dată, 
golindu-l de tot. Îl mai putea încă folosi ca armă, dar liniștea 
necunoscutului devine exasperantă. 

— Unde ești? geme cu voce slabă. 

Dar bărbatul nu avea de gând să îi facă pe plac. Ba 
dimpotrivă. Ideea era să îi facă de petrecanie. Și totul s-a 
terminat foarte rapid. A văzut prin ceaţă arma ţinută de o mână 
în mănușă de piele. De îndată ce a întrezărit și restul corpului, a 
apucat extinctorul cu toată forța și l-a aruncat înspre capul 
bărbatului. El s-a eschivat lăsându-se pe vine și rostogolindu-se 
în față, până a ajuns în faţa lui Sarah Monteiro cu arma aţintită. 
Nu și-a pierdut nicio secundă echilibrul. Mișcări precise ale cuiva 
care mizează pe imponderabilitate. Masa lui corporală acoperă 
aproape toată lumina care intră pe fereastră, ascunzându-i 
chipul de Sarah. Vede doar o siluetă masivă care aţintește o 
armă înspre ea. O piesă letală care îi va da o moarte rapidă. 

Două focuri. Sarah scoate un țipăt înăbușit și se lasă în jos pe 
perete. Asta simţi când primești două gloanţe? Nimic? Oare să fi 
fost moartea atât de rapidă încât a trecut instantaneu către 
locul în care ajungem când murim? Bufnitura bărbatului care 
cade cu toată greutatea, secerat, pe podea, o scoate din acele 
divagări spirituale. A picat cu capul chiar pe picioarele ei. Ochii 
apatici, goi, holbaţi înspre ea, într-o ultimă încercare de a 
înţelege ce i s-a întâmplat. 

Cel mai bun cuvânt pentru a caracteriza ce tocmai i s-a 
întâmplat lui Sarah Monteiro este miracol. Nu unul din acelea 
recunoscute de Sfânta Biserică, cu toate testele fizice, 
documentate, doveditoare și ficționale, ci unul providențial, 
personificat în inspiraţia decizională a lui Sarah și combinat cu 
norocul care vine câteodată de dincolo, în anumite ocazii, și de 
care se poate profita sau nu. 

Nici Sarah nu a înţeles din prima. Doar după câteva momente 
a observat două găuri mici în geamul ferestrei. Cu teamă, pune 

un deget pe spatele bărbatului și simte paltonul ud. Sânge. 
Cineva interpretase rolul îngerului ei păzitor. Dar cine? 

— Domnule Raul, ai multe de explicat. 

Dar acum e timpul să fugă. 

+ CAPITOLUL 10 


Time Square. Unul din centrele lumii civilizate, alături de 
Trafalgar Square, Champs Elys6es, Alexanderplatz, Piaţa Sfântul 
Petru și așa mai departe. În piaţa timpului, unde ceasul digital 
arată ora, minutele și secundele care mai lipsesc până la anul 
nou, agitația nocturnă e la fel de intensă ca cea din timpul zilei. 
În acest oraş din New York și în special în această piaţă mitică 
din inima new-yorkeză, americană și chiar a unor europeni, 
publicitatea luminoasă umple ochii trecătorilor turiști, lumina 
supărătoare a apelului la consumarism, stimulul primordial al 
lumii capitaliste. Volumul traficului e de asemenea demn de luat 
în seamă, transporturile publice, automobilele, taxiurile galbene, 
camioanele cu remorcă, totul curge între Broadway și 7* 
Avenue, unde se intersectează și dispar către alte destinaţii prin 
imensa reţea de străzi și bulevarde, tuneluri și poduri ale 
Manhattanului. 

Mii de persoane sunt pe străzi în această parte a orașului, cea 
care ne interesează, anume cartierul care înconjoară Time 
Square și până la strada 43. Nu că ar conta mai mult locul decât 
omul care îl însuflețește, cu pași foarte siguri și hotărâți, cu 
trenciul deschis umflat de vânt ca și când ar avea o pelerină, 
într-atât de grăbit îi e mersul. Nu vom da socoteală de unde 
vine, lista e atât de vastă, sunt atâtea locuri în lumea asta, dar 
le face pe toate pentru a se îndeplini obiectivul, Marele Plan, 
gândit de o minte mai strălucită decât a lui. Trece nepăsător la 
indiferența miilor de oameni cu care împarte trotuarul lat. La 
imensa casă de bilete TKTS, de pe strada 47, chiar între 
Broadway și 7!" Avenue, faimoasa intersecţie cunoscută în toată 
lumea, se pune la coadă și ciulește urechile. 

— Unul pentru Chitty Chitty Bang Bang, vă rog. Pentru 
sesiunea de la șapte, cere bătrânul care este acum la rând, 
două persoane mai în faţă de el. 

— Chitty Chitty Bang Bang, surâde bărbatul în trenci. Cât de 
potrivit. 

Când îi vine rândul, cumpără un bilet pentru aceeași sesiune a 
aceleiași piese, jucată la Teatrul Hilton, pe strada 43. 


57 


Se învârte puţin pe la magazine și bea un cappuccino la 
Charley's Co. Ne-am putea gândi că pierde timpul până la piesă, 
dar la o privire mai atentă, ceva greu de cerut celor care trec pe 
acolo, fiecare văzându-și de-ale lui, observăm că bărbatul nu 
umblă după bunul plac. Urmărește traseul cuiva, al bătrânului 
care a cumpărat un bilet acum câteva minute la casa TKTS. 

Continuă drumul înspre sud, pe 7! Avenue, bărbatul în trenci 
tot în urma celuilalt mai în vârstă, la o distanţă sigură. Se 
pricepe la așa ceva, având în vedere că agitația traficului și a 
oamenilor, zgomotele și nenumăratele puncte care i-ar putea 
distrage atenţia nu par să îl afecteze deloc în procesul urmăririi. 
Oricum, nici nu ar avea nevoie să îl urmărească, doar știe foarte 
bine încotro se îndreaptă bătrânul acum. 

O sonerie de telefon mobil și vibraţiile care o însoțesc îi atrag 
atenţia. Îl sună cineva. 

— Da, răspunde cu o voce fermă, în timp ce traversează la 
intersecția lui 7: Avenue cu strada 42. Imensitatea zgârie- 
norilor nu îl impresionează de niciun fel, ceea ce demonstrează 
că nu e la prima vizită în oraș. A mers totul bine? O grimasă de 
nerăbdare. Ce? Curăţaţi imediat murdăria pe care aţi făcut-o. Nu 
lăsaţi urme. 

Face la dreapta pe strada 43 vizibil enervat. 

— Dacă lucrurile nu merg conform planului, știți ce vi se 
întâmplă. Vreau să aud că femeia stă de vorbă cu Sf. Petru chiar 
azi. Aștept un telefon de la voi pe tema asta. 

Închide brusc și formează imediat alt număr de telefon, cu 
ochii pe ţinta sa. Cu toate că e în vârstă, trecut de șaptezeci de 
ani, merge vioi ca un adolescent care se duce la o petrecere 
unde știe că va întâlni fete. În cazul de faţă fetele sunt 
personificate de un musical pe care vrea să îl vadă de ceva 
vreme, dar, din motive personale, abia azi a reușit să își facă 
timp. Nu-i trece prin cap că toate mișcările lui sunt urmărite 
îndeaproape de un bărbat în trenci care vorbește la mobil. 

— Hello. Mergem la teatru... Totul în ordine deocamdată... 
Încă nu a dat niciun semn... așteaptă câteva clipe, inspiră adânc 
și închide ochii. Domnule, lucrurile nu merg bine la Londra... 
Ținta a scăpat și avem o pierdere... da, știu... pierderea e mai 
puţin relevantă... i-am pus deja să curețe locul... ascultă atent 
indicaţiile ordonate de interlocutor - nu știu dacă or să se 
descurce... poate ar fi mai bine să activaţi Garda, Maestre... 

Se oprește la numărul 214, Teatrul Hilton, fostul Ford Center 
for the Performing Arts. Teatrul e nou, renovat în 1997, dar 
fațada amintește de teatrele de la sfârșitul secolului XX. Poate 
pentru că este chiar din timpurile acelea. De fapt, Teatrul Hilton, 
cu intrare din străzile 42 și 43, era împărțit în două teatre până 
în 1997, Lyrice și Apollo. Renovarea le-a unit, formând unul din 
cele mai mari teatre de pe Broadway. Cu toate astea, cine s-ar 
aștepta la un interior complet adaptat timpurilor moderne ar ieși 
dezamăgit, căci Hilton, în ciuda exigenţelor subtile de confort cu 
care a fost înzestrat, păstrează toată greutatea istoriei lui de un 
secol, din piesele celor două teatre. 

Vorbind în continuare la telefon, bărbatul intră în hol și arată 
biletul unui tânăr care îl rupe. Procedee de rutină, obișnuite în 
toate teatrele lumii. Tânărul îi arată locul în sală. 

— Dacă doriţi, puteţi lăsa trenciul la garderobă, domnule. 

— Mulţumesc frumos. Ştiţi cumva unde este o toaletă? 

— Sigur. Prima la stânga, domnule. 

Bărbatul pornește înspre toaletă, cel puţin până iese din raza 
vizuală a tânărului care taie bilete. 

— Confirmaţi-mi de îndată ce Garda neutralizează ţinta din 
Londra... știu că o pot considera gata neutralizată, dar... Ok, 
domnule... Cât despre cel de aici, lucrurile rămân așa cum sunt 
până se dă de gol. Foarte bine. La revedere. 

Trece de toalete și urcă pe scări până la etaj. Sala este plină, 
dar după o privire rapidă, descoperă un loc liber pe rândul din 
față în dreapta. Un loc excelent. Nu că l-ar interesa să vadă 
spectacolul lui Adrian Noble, bazat pe romanul faimosului lan 
Fleming, creatorul celebrului Bond, James Bond. Zâmbi numai la 
gândul ironiei. Agenţi secreți, activităţi confidenţiale ca a lui, lan 
Fleming, James Bond, dar de fapt Chitty Chitty Bang Bang, în 
ciuda titlului balistic, nu are nimic secret sau confidențial. Sunt 
două ore și jumătate de pur divertisment muzical și umoristic, 
dar pentru acest bărbat, ca și pentru actorii piesei, este doar o 
muncă făcută cu plăcere. 

În sală luminile scad până când se sting de tot. Partea 
instrumentală susținută de orchestra instalată în fața scenei 
începe, pregătind publicul pentru ce urmează. Bărbatul scoate 
un binoclu mic din buzunar ca să vadă mai bine ce se întâmplă 
pe scenă și jos în sală. Un aparat aparent inofensiv, dar 
prevăzut cu un sistem de infraroșii care străbate rândurile 

întunecate și capetele toate îndreptate către scenă. În doar 
două minute găsește și persoana pe care o căuta. Un bărbat în 
vârstă, așezat în partea de centru-dreapta. 

Bărbatul se lasă pe spate în scaunul de la etaj, zâmbind. Ține 
mâna ca și cum ar fi un pistol, cu degetul mare și cel arătător în 
unghi drept, îndreptând-o către bătrânul de jos. 

— Bang. Bang. 

+ CAPITOLUL 11 


Primul lucru pe care trebuie să îl fac este să ies de pe 
Belgrave Road, se gândește Sarah Monteiro. Și chitită pe asta, 
face la stânga fără să se gândească, pe strada Charlwood. Are 
senzaţia că nu e chiar singură, se uită la toate intrările și 
ferestrele, unde cineva ar putea să stea să îi controleze 
mișcările, cu o expresie neputincioasă. Lumea e prea mare ca 
să o observe singură. lar adevărul e că, fie pentru că se uită ea 
mai atent, fie pentru vreun alt motiv mai puţin axiomatic, i se 
pare că oamenii o privesc toţi ca și cum ar spune „Până aici ţi-a 
fost” sau „Sunt pe urmele tale” sau chiar „Tocmai a trecut de 
numărul 19 pe strada Charlwood”. 

Termină, se obligă să se calmeze. Dacă te urmărește cineva, 
nu o să iți și dea de înțeles că o face. Termină, repetă 
vehement. 

Cam pe la jumătatea străzii face din nou stânga și intră pe 
strada Tachbrook. Vrea să găsească un telefon public să îl sune 
pe tatăl ei, dar preferă un loc unde să fie multă lume. Și singurul 
care îi vine în minte acum este Gara Victoria. Ar fi fost mai scurt 
pe Belgrave Road, dar ce e bine în Londra e că toate străzile dau 
în același loc, cele cunoscute, desigur. Așa că, pentru a fi sigură 
că nu e urmărită, în pofida constantelor priviri aruncate în spate, 
face iar stânga pe Warwick Way și apoi dreapta pe Wilton Road, 
pe care merge până la Neathouse Place, o mică străduță pe 
care face stânga. La Bridge Place, altă străduţă, folosește 
intrarea laterală în Gara Victoria, chiar în faţa hotelului Holiday 
Inn. 

Când se vede în gara centrală, se simte imediat ușurată. Deși 
ceasul mare instalat pe interiorul fațadei principale anunţă 
miezul nopţii, acolo este veșnic plin de lume. Mii de oameni 
forfotesc prin gara imensă, plină de magazine cu tot felul de 
oferte comerciale. Trecând pe lângă McDonald's, stomacul îi 
amintește că nu a mâncat demult. Nu a avut timp să-și ia 
geanta, până la urmă, tocmai i-au spart casa și au încercat să o 
omoare, e normal să fi uitat. Totuși, își aduce aminte că scosese 
cardurile de credit înainte să urce scările. Paza bună, trece 

primejdia rea. Atunci, un double cheeseburger și o Coca-Cola îi 
vor fi îndeajuns deocamdată. 

După ce își potolește foamea, caută o cabină telefonică liberă. 
Trece prin mijlocul persoanelor care se înghesuie ca să vadă mai 
bine la panoul cu orarul trenurilor. Avertismente sonore 
periodice atenționează călătorii să nu își lase bagajele 
nesupravegheate, încât vor fi distruse de autorităţi. Pasagerii ies 
din trenuri și urmează alte drumuri spre alte transporturi, cu 
autobuzul, metroul sau taxiul. 

Unul din punctele de vânzare de bilete este dedicat exclusiv 
călătoriilor cu legendarul Orient Express, judecând după panoul 
publicitar de deasupra intrării, pentru că această gară este 
punctul de plecare sau sosire, sau plecare și sosire, după caz. 
Acum cu și mai multe destinaţii decât itinerarul original, 
Istanbul, Constantinopol, București, Sinaia, Budapesta, Praga, 
Viena, Innsbruck, Veneţia, Verona, Florenţa, Roma, Gara de Est 
din Paris, și în sfârșit, Gara Victoria din Londra. Toate sunt orașe 
istorice, înţesate de secrete și mistere, intrigi și conspirații, 
totuși la ora asta casa de bilete este deja închisă, și deocamdată 
sunt alte secrete și mistere pe lista de priorităţi a lui Sarah 
Monteiro. 

— Sarah? întreabă vocea tatălui, imediat ce s-a făcut 
legătura. 

— Da. Dar putea să fie și cineva de la morgă, să te anunţe că 
fata ta a murit cu un glonţ în cap, răspunde ea enervată. Ce 
dracu se întâmplă? Intră un tip la mine în casă, îmi pune un 
pistol la tâmplă și singurul motiv pentru care nu a tras e că 
altcineva, nici măcar nu știu cine, l-a omorât înainte. 

— Așa a fost? Vocea tatălui părea și mai stranie decât prima 
dată când au vorbit. 

— Da. Cine sunt oamenii ăștia? 

— Fata mea, nu pot să îţi spun nimic la telefon. Sigur al meu e 
ascultat și nu pot să spun nimic care să mă compromită nici pe 
mine, nici pe tine. Nici nu știi cum mă simt pentru că te-am 
amestecat în toată povestea asta. 

— Ce porcărie. Și ce facem atunci? Nu pot să mă duc acasă, 
nu pot să spun nimic, nu pot să fac nimic. Să vă bag undeva. 

— Calmează-te, fata mea. 

— Nu vorbeam cu tine, tata. Asta era pentru cine stă să 
asculte conversațiile altora. Scuză-mă. Respiră adânc. Niște 

nenorociţi. Zi-mi așa: despre cine vorbim? De MI6? De CIA? De 
FBI? De SIS? De Mossad? De cine? 

— Tot ce pot să-ţi spun e că toţi ăștia sunt mici copii faţă de 
cei implicaţi de fapt. 

— Vorbești serios? 

— Din păcate, da. 

— In ce ești băgat, tata? 

— O să afli când va fi timpul, fata mea. Nu sunt băgat în nimic 
acum. Sunt greșeli trecute pe care le regret în fiecare zi, poţi să 
fii sigură. 

— Și eu ce fac? 

— Înainte de toate vreau să te rog să nu mă mai suni, orice s- 
ar întâmpla. Nici acasă. Nu o să fie nimeni acolo. Nu-ţi face griji 
pentru mine sau pentru maică-ta. Suntem în siguranţă. 

— Și mama e amestecată? g 

— Nu, asta voiam să îți spun. Mama ta nu știe nimic. In plus, 
toate astea au luat-o prin surprindere și nu i-a fost ușor să se 
liniștească. E la fel de supărată pe mine ca și tine. Și vă dau 
dreptate, dar vă rog să aveți încredere în mine deocamdată. E 
esențial ca să meargă totul bine. Este responsabilitatea mea și 
orice veţi hotărî după ce se vor termina toate astea, voi 
înțelege. 

— În ideea că, cel puţin în cazul meu, se vor termina bine. 

Câteva secunde de liniște la celălalt capăt al firului primesc 
remarca sarcastică. 

— Trebuie să se termine bine pentru tine. Multe vieţi depind 
de asta. 

— Ce mă bucur. Acum mă simt mult mai ușurată. 

— Concentrează-te pe prezent. Tatăl îi acordă câteva clipe lui 
Sarah să se calmeze. Mă auzi, Sarah? 

— Da, răspunde ea cu ochii închiși. 

— Este cineva care te așteaptă acum ca să te ajute, continuă 
tatăl. Poţi să ai încredere totală în el. Te așteaptă la Piaţa 
William IV. 

— Ok. Cum îl recunosc? 

— Nu-ţi face griji. O să te recunoască el. Și încă ceva... 

— Cum îl cheamă? 

— Rafael. Numele e Rafael. Încă ceva, nu folosi niciodată 
numele tău nicăieri, nu spune niciodată unde ești... a, și să 
platești tot cu bani gheață. 

— Ce? 

— Să plătești totul cu bani gheaţă. 

— Tocmai mi-am luat de mâncare cu cardul de credit, de pe 
care te și sun acum. O scânteie de panică îi scapără în ochi. Nu 
se mai simte în siguranţă. Se uită în jur. 

— Închide imediat și du-te unde ţi-am spus. 

— Nu spuneai că telefonul tău poate fi ascultat? Cum poţi să 
mă trimiţi într-un loc... 

— Sunt sigur că nu au auzit niciodată de Piaţa William IV. 

Și închide. 

+ CAPITOLUL 12 


jeronimo  Staughton este analist în timp real de date 
confidenţiale. Adică cineva care adună informaţii private despre 
un anumit subiect important pentru o misiune și le transmite 
agenţilor de pe teren. Dar numele complet al profesiei este 
analist în timp real, ceea ce înseamnă că datele apar în 
momentul în care le și adună, cum ar fi convorbiri telefonice, 
transferuri bancare de orice ordin sau gen, sau imagini în direct 
de la vreun satelit sau de la mai mulţi. Gradul de 
confidenţialitate variază în funcție de misiune, dar se încadrează 
întotdeauna în patru niveluri, cel de-al patrulea fiind cel mai 
important și accesibil doar Președintelui Statelor Unite ale 
Americii. Da, pentru că Jeronimo Staughton lucrează la Central 
Intelligence Agency, cunoscută ca CIA. 

Alţii sunt ocupați cu tot felul de aparate prin toată sala. 
Ecranele și milioanele de butoane aduc mai degrabă a un 
cockpit de avion. Cu căștile cu microfon pe cap, Staughton 
apasă niște butoane și observă efectul cu aerul unui expert care 
știe ce face. 

Unde ai dispărut? se gândește, hai, doar un semn. 

— Deci? Nimic? O voce masculină răsună ca un tunet în sală. 

Orice începător ar sări în sus la intervenţiile neașteptate ale 
șefului diviziei londoneze a CIA-ului, aflată în această clădire a 
cărei adresă nu o putem dezvălui. Geoffrey Barnes mai are 
izbucniri din acestea, vocea lui puternică și zguduitoare face să 
tremure și pietrele reci de granit, iar el este un munte de om 
care, nu se știe cum, reușește să se apropie de tine fără să facă 
niciun zgomot. Se apleacă asupra lui Staughton, pentru care 
intrările acelea fac parte din rutina zilnică. 

— Absolut nimic. 

— E doar o chestiune de timp. Să sperăm că nu întârzie. 

ÎI urmărim pe Geoffrey Barnes în biroul lui, aflat la același 
etaj, o încăpere de aluminiu și sticlă transparentă, simbol al 
separării puterilor, semn al cui ordonă și al cui se supune, cu 
toate că și Geoffrey Barnes are șefi, pe Directorul General al 
CIA, în Langley, SUA, și dacă tot am spus, pe însuși președintele 

Statelor Unite, care de regulă nu știe prea multe despre 
majoritatea acestor operaţiuni, chiar dacă alta e imaginea 
promovată. Despre aceasta în special nici măcar nu știe că 
există, iar în ceea ce îl privește pe Geoffrey Barnes, nici nu va 
ști vreodată. 

Unul din telefoanele de pe biroul de mahon, total nepotrivit în 
acel scenariu futurist, sună disperat. Din cele trei telefoane care 
se află pe acel birou, doar unul, cel roșu, este cel mai important. 
Este legătura directă cu Sala Ovală din Casa Albă sau cu Air 
Force One, în funcţie de agenda președintelui. Oriunde s-ar afla, 
există fără greș un telefon roșu pentru orice urgenţă care ar 
atenta la siguranţa sau suveranitatea naţională, sau la 
amândouă. Oricum, sună cel de-al doilea telefon ca importanță, 
și din acest motiv Geoffrey Barnes ezită să răspundă. 

— Căcat. Fixează cu privirea aparatul care nu se oprește din 
sunat. Imediat. Șeful nu e. Mă duc să îl chem. 

Unul din cele mai rele lucruri care se poate întâmpla oricărui 
serviciu de informaţii din lume este să nu aibă informaţii. La ce 
sunt bune dacă nu să le ofere? Șeful de dinaintea lui îi spunea 
Când sună telefonul, ar fi bine să ştii tot ce vor să audă, sau 
dacă nu, atunci să ai o imaginație bogată. 

În cazul de faţă, imaginaţia nu folosește la nimic. Nu se poate 
inventa o ţintă omorâtă, când așa ceva nu s-a întâmplat. 
Moartea nu se inventează, ori e, ori nu e. Chiar și asta care e pe 
cale să se întâmple cât de curând. _ 

— Imediat! ţipă către telefon, cu mâna pe receptor. Încă două 
secunde și îl ridică. Ciao. Salutul în italiană nu e o greșeală, este 
o obligaţie, din moment ce interlocutorul vorbește numai limba 
lui Dante și încă alte câteva moarte care nu îl interesează pe 
Barnes. 

Începe o convorbire haotică în care Barnes încearcă să se 
scuze pentru că nu a avut informaţii despre alţi factori din 
exterior care au cauzat o pierdere Agenţiei, exact în momentul 
în care agentul lor își finaliza misiunea. Toate astea au dus la o 
neînțelegere de moment care a permis ca ţinta să scape. Chipul 
îi fumegă, începând cu urechea la care ţine receptorul și 
extinzându-se spre restul capului. 

— Se mișcă, transmite Staughton la ușa biroului. 

— Futu-i, chiar la timp, se gândește Barnes. Ce e? 

— Tranzacţie cu cardul de credit în Gara Victoria, la 
McDonald's. 

— Ai anunţat echipa? 

— Sunt pe teren chiar acum. 

— Ok. Apoi informează persoana de la celălalt capăt al firului 
de ce s-a întâmplat. După puţin timp închide. E nervos. 
Staughton, spune-le alor noștri să rămână în ariergardă. Ei or să 
acționeze cu oamenii lor. 

— Ce? Lui Staughton nu-i vine să creadă. Sunteţi sigur, 
domnule? 

Privirea fumegândă a lui Barnes este un răspuns destul de 
clar. 

— Imediat. 

— A, Staughton, și dacă tot sunt acolo, zi-le să-mi ia un 
hamburger. 

+ CAPITOLUL 13 


Bătrânul închide telefonul, vizibil enervat. 

Fir-ar să fie de americani. Nenorociţii. Își spune în gând, 
ridicându-se de pe canapea cu ajutorul bastonului și mergând 
ușor către micutul mobilier plin de sticle, pahare și accesorii 
aferente pentru a degusta încântătorul lichid, fie el vin sau orice 
alt fluid spirtos. Pune cu mâna două cuburi de gheaţă într-un 
pahar și toarnă lichidul auriu peste ele, înecându-le. Ar fi putut 
să ceară oricărui dintre servitori să îi pregătească băutura, dar 
preferă să nu fie deranjat. Asta nu e o noapte obișnuită. Ar 
putea să fie, dar moartea unui agent american în toiul finalizării 
unei misiuni ușoare ridică un set de chestiuni de ordin logistic și 
nu numai. Prima este: cine mai știe ce puseseră la cale în secret 
cu ceva timp înainte? lar a doua urmează același fir logic: cum 
poate să fi picat atât de la ţanc, încât a intervenit în favoarea 
țintei? Cineva neprevăzut a intrat în joc fără să anunţe. Din acel 
punct, apare un al doilea set de chestiuni, dintre care le 
enumerăm pe cele mai importante: cine ar avea vreun interes 
să intervină în afacerile sau obiectivele lui? Cum ar fi putut afla 
de plan? Un singur răspuns se potrivește amânduror întrebărilor: 
un infiltrat. Un infiltrat în interiorul CIA-ului, care este momentan 
agenția responsabilă pentru misiunea din bătrânul Albion“. 

Fără îndoială, cea mai bună soluţie pentru a îndrepta lucrurile 
este să pună Garda în funcţiune. Garda e infailibilă și e o divizie 
care aparţine organizaţiei lui. În momentul de faţă nu-i rămâne 
altă rezolvare decât să bage pe teren acest grup restrâns și să îi 
ordone lui Geoffrey Barnes să stea atenţi în ariergardă, până la 
noi ordine care vor veni de la vila lui, cartierul general al 
operațiunii. 

Acest bătrân e un om al acţiunii și deciziilor, dar de o vreme 
parcă i se pare mai bine să se consulte cu asistentul lui în 
momente ca acestea. Întotdeauna a știut să își aleagă bine 
colaboratorii, dar acesta a fost o revelaţie. Harnic, competent, 
ambițios și întotdeauna gata să îl servească douăzeci și patru de 


14 Albion este cel mai vechi nume dat Marii Britanii, deși este adesea folosit definind 
Anglia în mod special. 

ore pe zi, în orice zi a săptămânii. Fără urmași sau vreo rudă de 
orice fel, nu că ar fi contat dacă i-ar fi avut, faptul că a găsit pe 
cineva ca pe asistentul lui îl liniștește foarte mult în ce privește 
viitorul. Cineva va rămâne pentru a veghea asupra intereselor 
secularei organizaţii, atunci când el nu va mai fi. Cineva care 
împărtășește aceleași idei și planuri pentru evoluţia activităţilor 
din anii ce vor veni. Succesorul lui natural. Peste o oră va ajunge 
la vilă, îl aduce avionul cu reacţie care străbate acum aerul. 
Amândoi au telefoane prin satelit, ca să poată fi contactaţi 
oricând, chiar și în aer, dar nu e nevoie să îl consulte acum. 
Probabil ar fi de acord cu decizia lui, și în afară de asta, s-ar 
putea ca asistentul să simtă o undă de slăbiciune văzând că îl 
sună însuși bătrânul, ca și cum ar avea nevoie de sfaturi. Dacă 
ar fi fost amândoi la vilă ar fi fost altceva, ar fi început o discuţie 
cu el ca să știe ce părere are despre situaţie. 

Vârsta e o povară. Se gândește. Timp de atâţia ani a luat 
singur decizii atât de importante, iar acum se vede pierdut în 
mijlocul unei situaţii atât de simple ca eliminarea unei femei. Ca 
să fim sinceri, în condiţii normale, femeia ar fi fost moartă deja. 
Dar un infiltrat este o problemă foarte gravă. Din cauza 
oamenilor de acest gen apar răsturnări majore de situaţie în 
context internaţional, făcându-l să piardă timp cu mișcările care 
trebuie la momentul oportun. Totuși, nicio dispută politică 
internaţională nu îi tulburase somnul precum femeia aceea. O 
oră e mai mult decât de-ajuns pentru ca Garda să rezolve 
problema. Cât despre infiltrat, după neutralizarea țintei, va avea 
grijă să discute despre asta cu Barnes. Până atunci nu va spune 
nimic. 

Paharul aproape s-a golit de lichidul auriu, îl pune pe masa de 
lângă brațul canapelei și ia telefonul. E timpul să pună în 
mișcare piesele. 

— Jack, yankeii au dat-o în bară. Trebuie să ne ocupăm noi. la 
din nou paharul și îl duce la gură, să își umezească buzele. 
Prindeţi-o. 

+ CAPITOLUL 14 


Gara Victoria e conectată la trei linii de metrou. Circle și 
District Line care merg în paralel de la Tower Hill - zona 
faimosului Turn al Londrei și Tower Bridge, care găzduiește și 
inima financiară a Londrei - până la Edgware Road sau 
viceversa, separându-se apoi către destinaţii mai îndepărtate; și 
Victoria Line care parcurge toată distanţa subterană între 
Brixton și Walthamstow Central. Pentru cineva care vrea să 
fugă, District și Victoria sunt opţiunile cele mai indicate, dat fiind 
că Circle, după cum îi spune și numele, merge în cercuri până 
când se întoarce de unde a plecat. 

Cu toate astea, pentru o minte agitată precum a lui Sarah 
Monteiro aceste supoziţii nu se aplică așa de logic și raţional. 
Cel mai bun mijloc de fugă este cel care i se arată primul în faţa 
ochilor, chiar dacă ar duce-o la porţile infernului. Orice e de 
preferat decât să se lase prinsă de o organizaţie necunoscută, 
mai rea decât cele mai rele pe care le știe... asta evident în 
cazul în care este urmărită. 

Cumpără o cartelă de o zi pentru Zonele 1-6 de la mașinile 
automate. O achiziţie premeditată, din moment ce a trebuit să 
plătească din nou cu cardul de credit. 

În ce privește transporturile publice, Londra e împărţită în 
șase zone circulare. Zona 1 este cea mai mare și acoperă mare 
parte din centrul istoric și turistic al orașului. Pe măsură ce ne 
îndepărtăm de el, intrăm în următoarele zone până la a șasea. 
Cartela de o zi pe care Sarah și-a cumpărat-o îi permite să intre 
și să iasă la oricare din cele două sute șaptezeci și patru de 
staţii din cei 408 kilometri ale celui mai vechi metrou din lume, 
pe durata întregii zile, ceea ce înseamnă că oricine ar urmări-o 
are nevoie de mai multe mijloace și de mult noroc. 

Dar chiar și așa, Sarah tot nu s-a liniștit. Oricum vor ști 
punctul de plecare. Şi vor ști până la urmă și punctul de sosire, 
când va veni momentul. Tatăl ei a speriat-o cu poveștile despre 
organizaţia care o urmărește. Dacă sunt răi nu înseamnă că 
sunt și rapizi, se gândește Sarah. Oare să fi exagerat el? Cât 
timp le va lua să o localizeze și să o prindă? Să fie atât de mulți 

încât să se poată risipi prin toate staţiile? Puțin probabil. Doar 
dacă nu e vreo organizaţie guvernamentală mai secretă decât 
celelalte. Dar ce fel de hârtii sunt astea care i-au încăput pe 
mână? 

Să înceapă jocul. 

Introduce cartela în fantă. O ia după ce iese pe partea 
cealaltă și bariera se deschide doar cât apucă să treacă, apoi se 
închide la loc. Nu mai e cale de întoarcere. Fericitele 
câștigătoare sunt liniile Circle și District, fie cum o da 
Dumnezeu, dacă are ceva de-a face cu asta. Coboară scările 
până la peronul ales aleatoriu. Următorul tren se îndreaptă către 
Tower Hill și va ajunge în staţie în două minute. Va mai veni 
unul apoi înspre Upminster, peste trei minute. District Line, una 
din cele mai vechi linii ale orașului, deschisă publicului din 
secolul al XIX-lea, este dintre cele mai lungi din reţea, deși este 
mai tot timpul în lucrări, doar metroul este o creatură veșnic în 
creștere. 

În această parte a drumului liniile de dus și întors merg una 
lângă alta, așa că se poate vedea și peronul de pe partea 
cealaltă. În acest moment tocmai a ajuns din sensul opus un 
tren care merge către toate staţiile până la Wimbledon. Din 
difuzoare se aude la unison „Please mind the gap between the 
train and the platform”. 

— Fir-ar să fie. Trebuia să mă duc în partea cealaltă, șoptește 
pentru ea. 

Peronul unde este Sarah nu e prea populat. Doar doi bărbaţi 
îmbrăcaţi la costum cu serviete și ziare sub braț. Un grup de 
tineri sigur afumaţi de alcool, după gălăgia pe care o fac și 
glumele de prost gust. O femeie grasă cu o grămadă de genţi. 
Un bătrânel care citește The Times. Două tinere, fiecare 
văzându-și de viaţa ei, una ascultă muzică la căști, departe de 
realitatea înconjurătoare, cealaltă citește un roman oarecare 
despre organizaţii secrete, enigme, vieţi în pericol, secrete și 
asasinări de Papi. 

Trenul care staţionase la peronul din faţă pornește la viteză 
maximă, scoțând scântei și lăsând în urmă o liniște de pustiu, ca 
și când ar fi luat toate formele de viaţă cu el. De pe partea ei, 
Sarah încă se mai uită după luminile roșii ale trenului care a luat 


15 Aveţi grijă la distanţa dintre peron și tren (trad. din Ib. engleză). 

drumul spre Wimbledon în întunecimea tunelului, până când 
dispar. 

Un minut, spune panoul la care se uită din nou. Șaizeci de 
secunde până când trenul salvator îi deschide ușile... 
necunoscutului. Un vânt rece îi intră în oase, cine știe de unde a 
venit, dar face ca situaţia să fie și mai dezagreabilă. E obosită și 
îi e somn, dar stadiul alert în care e împinge senzațiile acestea 
în planul doi, ceea ce, pentru cineva obișnuit să doarmă câte 
opt-nouă ore pe noapte, cu o rutină rar deranjată de factori 
externi, fie ei și informativi, înseamnă o factură grasă de plată 
mai târziu. Ca să nu mai vorbim de dispoziţie, sau mai bine de 
lipsa ei provocată de toate aceste atentate asupra rutinei. 
Natalie, o colegă de redacţie, trecuse de mai multe ori prin 
apatii declanșate de lipsa odihnei și, într-una din dăţi, ajunsese 
chiar să fie agresată fizic, doar pentru că îi luase reportofonul lui 
Sarah pentru un interviu. Totuși, în acest caz concret, nu își 
dorește să se întâlnească faţă în față cu cei responsabili pentru 
starea ei de spirit. Mai bine să stea ei liniștiți în vreuna din 
dubele lor, sau în vreun spaţiu plin de aparate care pornesc o 
alarmă de fiecare dată când detectează acțiunile lui Sarah 
Monteiro, ca de exemplu plata unui double cheeseburger și a 
unei Coca-Cola la McDonald's, o convorbire de la o cabină 
telefonică sau cumpărarea unei cartele de o zi, toate la Gara 
Victoria. 

Un zbârnâit îi răsună în urechi, trezind-o la realitate. Vede 
niște lumini galbene în fundul tunelului, în același loc în care au 
dispărut luminile roșii ale celuilalt tren, devin din ce în ce mai 
mari și mai intense, odată cu zgomotul pe care îl aude. Vine 
metroul. Pe panou a dispărut deja numărul minutelor. Mai e doar 
o informaţie de siguranţă, Stand back, train approaching'$. 

Deja nu mai e un zbârnâit, e un huruit de fier pe fier, și peste 
câteva clipe trenul oprește la peronul pe care îl parcurge până 
în capăt, în timp ce frânează până la oprire. Se deschid ușile, 
pasagerii ies. Sarah intră imediat ce un bărbat cu turban 
maroniu trece de ușă și se așază pe una din băncile tapisate cu 
model în tonuri de un roșu absolut îngrozitor. Vagonul nu e 
aglomerat, trei persoane împrăștiate ici colo, un tânăr întins să 


16 păstraţi distanţa fată de marginea peronului, trenul intră în staţie. (trad. din Ib. 
engleză). 

doarmă, o arăboaică și o negresă înconjurată de plase de 
cumpărături. 

La o primă vedere, sunt doar doi funcționari îmbrăcaţi în 
costume negre care tocmai au ajuns pe peronul opus, unde trec 
trenurile înspre Richmond sau Wimbledon, ca cel de acum un 
minut. Dar e ceva care nu se potrivește cu imaginea standard a 
funcţionarului londonez, dacă se poate vorbi despre normalitate 
într-un oraș ca acesta, unde nici dacă umbli gol nu ești 
considerat anormal. Se uită neliniștiţi în toate părţile, căutând 
ceva. Aici e diferența. Și dacă asta nu ar fi fost de ajuns să o 
convingă pe Sarah să se lase în jos în scaun, hârtia pe care o au 
în mână și la care se uită constant, ca și când ar vrea să fie 
siguri dacă persoanele din jur corespund sau nu portretului 
imprimat, este un argument mai mult decât suficient. Noroc că 
sunt pe partea cealaltă și nu au văzut-o. 

— Închide naibii ușile alea și pleacă, șoptește într-un apel 
telepatic către șofer. Come on”. 

Dar trenul rămâne pe loc și nu pare să pornească prea 
curând. Traficul intens al celor care vin și care pleacă, 
concentrat într-un sistem computerizat de semnale de 
permisiune și interdicţie care asigură circulaţia fără incidente, 
câteodată provoacă întârzieri neplăcute, ca acum. O dată a 
rămas jumătate de oră în mijlocul unui tunel de pe linia Picadilly 
în plină oră de vârf, în mijlocul verii, într-un vagon plin ochi, din 
cauza unui incendiu la o staţie mai în faţă. A fost îngrozitor. 
Speră să nu fie cazul, deși un incendiu ar fi fost mult mai 
binevenit decât acele circumstanțe. 

Ridică puţin capul ca să arunce o privire la așa-zișii agenţi. 
Sunt ceva mai în spate, pe aceeași parte. Unul dintre ei face 
mâna căuș și vorbește singur, vreun contact cu altcineva din alt 
loc, o centrală, sau alţi colegi altundeva. Poate un A// clear sau 
Nothing here. 

Un ţiuit intermitent anunţă închiderea ușilor. Câteva secunde 
mai târziu trenul accelerează spre Tower Hill. Sarah răsuflă 
ușurată și, de îndată ce trenul a intrat cu totul în tunel, se ridică 
în scaun. Nu și-a imaginat niciodată că o să îi placă într-atât 
sunetul roților pe șine mergând ușor, amintind de sunetul 
fierului bătând în fier. 


17 „Haide”. (trad. din Ib. engleză). 

Trenul începe să frâneze până rămâne total nemișcat în 
mijlocul tunelului. Oare au văzut-o și au oprit trenul? Poate e 
doar un avertisment de trafic, cu toate că o simte mai degrabă 
ca pe o alertă. Se ridică și se agaţă de una din bare, privind în 
urmă și în faţă. Sarah încearcă să se uite la ceilalți călători prin 
geamurile ușilor dintre vagoane. In cel din faţă reușește să 
distingă doi bărbaţi și o femeie din est într-o discuţie animată, 
după cum râd. Un tânăr se uită la un DVD portabil și două 
adolescente bine îmbrăcate își refac machiajul. 

Trenul pornește din nou cu un impuls care o dezechilibrează, 
reflexele rapide au făcut-o să apuce mai vârtos bara de care se 
ţinea. Și atunci îl vede în vagonul din spate. Într-un costum 
negru identic cu al celorlalţi doi pe care i-a văzut la Gara 
Victoria, stând în picioare, cam la jumătatea vagonului, cu o 
hârtie ca să compare chipul real cu cel pe care îl are în mână... 

Se potrivește. E Sarah Monteiro. 

Bărbatul își duce arătătorul la buze, ca și când i-ar spune să 
tacă din gură și se pune în mișcare înspre vagonul ei. Sarah face 
același lucru, dar în sens opus. Aleargă înspre capătul din față al 
trenului. Deschide ușa în grabă, apoi pe cea de la vagonul 
următor, chiar când urmăritorul intră în vagonul unde era. 

Ceilalţi pasageri observă toate acele închideri și deschideri de 
uși, dar își pierd repede interesul și își reiau șirul gândurilor și 
viselor lor. 

Bărbatul continuă și aleargă la ușile următoare. Le deschide... 
dar nici urmă de Sarah. Nu poate să fi ajuns departe. Cel mult 
poate să fi ajuns la vagonul următor. Altfel, este încă aici, 
ascunsă printre bănci. Bărbatul parcurge distanţa încet, nici nu îi 
bagă în seamă pe rușii care râd în hohote, cum mai zice unul 
câte ceva. Alţi câţiva pași până la adolescentele care se uită la 
el și chicotesc între ele. 

Trenul încetinește la intrarea în staţia St. James Park. Bărbatul 
se oprește concentrat la orice ar putea-o indica pe femeia pe 
care o urmărește. Trenul se oprește complet pe toată lungimea 
peronului și deschide ușile. Nu e prea multă mișcare la ora 
aceea din noapte, așa că poate vedea cu ușurință că Sarah nu a 
ieșit din tren. E pe undeva între vagonul acela și cel din față. 
Pornește într-acolo repede. Trebuie să se termine odată. 

Se întâmplă dintr-odată, un impuls de adrenalină pură 
declanșat de frica ce dublează sau triplează energiile din corp și 

împinge corpul în direcţia sigură. Acum, bine ghemuită pe jos, 
sprijinită de una din băncile din faţa ușii, în momentul următor 
sărind pe peron și fugind cât putea de repede spre prima ieșire 
care îi apărea în faţă. 

Două focuri de armă silenţioase sunt denunţțate de găurile din 
geam și de cioburile de faianţă chiar din spatele lui Sarah, pe 
măsură ce aleargă spre libertate. Dar bărbatul a băgat înapoi 
pistolul la fel de repede cum l-a scos, ca un magician care face 
să dispară o scrisoare, o batistă, o hârtie... o floare. lese repede 
din tren și o vede pe Sarah îndepărtându-se înspre capăt, 
alergând de-a lungul peronului la trei vagoane distanţă. Nu 
merită să se obosească. Scoate arma și ţintește cu precizia unui 
profesionist. Zâmbește, ce ţintă ușoară de nimerit. 

Fără să bage de seamă bipul intermitent care anunţă 
închiderea ușilor, bărbatul apasă pe trăgaci chiar când Sarah 
sare iar într-unul din vagoane, cât pe ce să fie prinsă de uși. Dar 
nu a fost. Glonţul se pierde în întunericul tunelului. Primul 
impuls e să se întoarcă în tren, dar ușile sunt deja închise și 
trenul a început să meargă. Cu arma pregătită, așteaptă să 
treacă pe lângă el vagonul în care a intrat Sarah. Nu se miră că 
nu o vede. Ce ar fi vrut? Să rămână în picioare ca să îi facă cu 
mâna? Oricum, aleargă cât de mult poate pe lângă vagon, 
trăgând până la ultimul glonţ. Cine știe, poate o nimerește 
vreunul rătăcit în cap, sau în vreun organ vital. | se vede în ochi 
licărirea dezamăgirii, sau nu, după ce trenul intră în tunel și lasă 
în urmă St James Park. Câteva clipe mai târziu, face mâna căuș 
și transmite ceva la centrală. 

Abia recăpătându-și suflul de frică, Sarah scutură cioburile de 
sticlă care căzuseră pe ea. Vântul rece care intră pe geamurile 
sparte îi ciufulește părul. Îi curg lacrimile pe chip. Nici nu 
reușește să se uite la chipurile celorlalţi pasageri, un funcţionar 
adevărat, cu o servietă în loc de armă și un costum crem 
murdar tot, pentru că s-a aruncat pe jos în vagon, și femeia 
grasă cu multe genţi pe care o văzuse la Gara Victoria, care 
avusese mai puţin noroc și fusese rănită în picior, iar acum se 
agaţă de ea în timp ce sângele curge mânjind totul. Primul 
impuls e să o ajute pe doamnă în situaţia în care este, să 
încerce să oprească sângerarea, simțul datoriei, dar apoi se 
abţine, are alte lucruri de făcut, trebuie să se grăbească. 
Doamna sigur va găsi pe cineva să o ajute cum ajunge la 


75 


următoarea staţie. Trenul încetinește la intrarea de la staţia 
Westminster până când oprește de tot. De îndată ce se deschid 
ușile, Sarah apasă alarma din vagon și iese în fugă. 

+ CAPITOLUL 15 


LUCIA: 
11 iulie 1977 


În spatele acestor uși verzi de lemn cu ornamente sculptate în 
piatra fațadei care le încadrează, domnesc secrete și devoțiuni, 
acestea din urmă mai mult decât primele, altfel nu ar fi fost un 
loc de pace și dragoste de Dumnezeu cu toată încărcătura 
spirituală pe care acestea o implică. 

Proiectat de Fratele Pedro da Encarnação, Mănăstirea 
Carmelită Santa Teresa din Coimbra și-a deschis ușile la 23 iunie 
1744, cine știe dacă nu pe o căldură la fel de mare ca în această 
lună de iulie din 1977, unde doi bărbați așteaptă liniștiți după ce 
cel mai tânăr a bătut la ușă. 

Deschide ușa o teresinha!” cum le spune lumea, care îi 
primește pe cât de expansiv îi permite Ordinul, se vede că știa 
de vizită. Scufia închisă la culoare îi ascunde părul peste 
veșmântul alb care completează îmbrăcămintea, înzestrând-o 
cu un aer benign și maternal, specific acestor sfinte femei care 
s-au dedicat de mici lui Dumnezeu. 

— Sfinţia Voastră, ce bucurie să vă văd. 


18 Lucia este unul din cei trei copii păstori care au fost martori apariţiilor Fecioarei din 
1917 la Fâtima. Cei trei copii - Lucia (10 ani), Francisco (9 ani) și Jacinta (7 ani) - spun 
că Fecioara Maria le-a apărut de mai multe ori între mai și octombrie 1917. Conform 
Luciei, la 13 iunie din acel an, Fecioara Maria a revelat trei secrete sub forma unor 
profeţii - cunoscute și ca „secretele de la Fâtima”. Primul secret este viziunea iadului; 
al doilea este anunţul sfârșitului Primului Război Mondial și prezicerea celui de-al 
doilea, dacă Dumnezeu nu va fi ascultat și dacă Rusia nu se va converti - Rusia ar 
trebui consfinţită inimii neprihănite a Fecioarei. Primele două secrete au fost 
dezvăluite de sora Lucia în 1941 într-un document scris pentru a ajuta canonizării 
verilor ei Francisco și Jacinta (care au murit în 1919, respectiv 1920). Al treilea secret 
a fost scris de Lucia în 1944, cu menţiunea de a fi deschis numai după 1960, apoi 
trimis prin Episcopul de Leiria la Vatican, unde a fost păstrat. A fost făcut cunoscut la 
26 iunie 2000 de către Papa loan Paul al II-lea. Al treilea secret - și cel mai 
controversat, dat fiind întârzierea cu care a fost făcut public și care a permis multe 
speculaţii - prezintă o viziune simbolică asupra martirilor Bisericii de dificilă 
interpretare și aplicare. Speculaţiile asupra semnificației și veridicităţii celui de-al 
treilea secret continuă încă. Sora Lucia a murit în 2005, la Coimbra. (n.t.). 

19 Soră din Ordinul Carmelitelor de la Mănăstirea Santa Teresa din Coimbra. (n.t.). 

— Mulţumesc, plăcerea e de partea mea, soră. El este 
asistentul meu, părintele Diego Lorenzi. 

— Îmi pare bine. Intraţi, vă rog. Haideţi, haideţi. 

Intră amândoi, mai întâi Patriarhul, apoi tânărul Lorenzi, și o 
urmează pe soră. 

Va oficia o slujbă la Biserica Carmelitelor, dat fiind că vizita 
unui om al bisericii într-o ţară străină nu îl împiedică să își 
practice munca. Le iese în întâmpinare o Maică Stareţă cu un 
zâmbet luminos. 

— Sfinţia Voastră, nici nu vă imaginaţi ce onoare este pentru 
noi vizita dumneavoastră. 

O salută pe călugărița mai în vârstă. 

— Eu sunt cel privilegiat, vă asigur. 

— După cum știți, sora Lucia face parte din comunitatea 
noastră carmelită. Ar vrea să discute cu dumneavoastră și să vă 
ceară binecuvântarea, după slujbă. 

— Sigur că da, va fi o plăcere. 

Astfel după sfârșitul slujbei, îi revedem pe Patriarh și pe Diego 
Lorenzi conduși de aceeași călugăriță care le-a deschis ușa. Trec 
de un grilaj enorm, din podea până în tavan, exact ca într-o 
închisoare, cu o ușă integrată, unde surorile Carmelite primesc 
vizite de la rude sau alte persoane. Însă Patriarhul Veneţiei și 
asistentul său, oameni ai lui Dumnezeu la cel mai înalt nivel, 
acreditaţi de către cel mai în vârstă, firește că nu vor purta o 
conversație prin gratii. Nu. Albino Luciani va vorbi cu sora care 
dorește să îl vadă fără niciun paravan de fier care abia permite 
să vezi chipul interlocutorului și care dă conversației o tentă 
cavernoasă. Trec prin claustrul discret al mănăstirii, ale cărui 
arcuri nu protejează deloc de valurile de căldură. 

— Baroc, domnule Luciani, afirmă Lorenzi de dragul 
conversației. 

— Si. Proiectat de un părinte carmelit descult acum mai bine 
de două sute de ani. 

— Așa este, confirmă călugărița. Mă bucur că Eminenţa 
Voastră ne împărtășiţi din cunoștințele despre modesta noastră 
mănăstire. 

— Asta-i bună, soră. Nici vorbă. Nici vorbă. 

— Eminenţa  Voastră sunteți foarte cunoscut și pentru 
deosebita dumneavoastră smerenie, laudă sora cu sinceritate. 

— O să mă faceţi să mă înroșesc, soră. 

— Departe de mine gândul, Eminenţă. Dar e adevărat că 
mănăstirea are mai mult de două sute treizeci de ani. Din 
păcate pentru multe dintre noi, nu a fost deschisă în tot acest 
timp. 

— Republica, completează Luciani. 

— Cum? Lorenzi se simte puţin pierdut. 

— Sfinţia Sa se referă la instaurarea Republicii portugheze în 
1910. La 10 octombrie au intrat cu forța în mănăstire și au 
expulzat călugărițele care trăiau aici, îi explică sora. 

— Chiar așa...? Lorenzi auzise vorbindu-se de violență în 
mănăstiri la înfăptuirea unor revoluţii. Dar nu mai auzise să se fi 
întâmplat din cauza Republicii. Republicanii? 

— Da, dar încă din timpurile monarhiei, când politicile liberale 
au început să prolifereze în ţară, s-a început abolirea Ordinelor 
Religioase. lar această mănăstire carmelită a rămas deschisă 
datorită unei licențe speciale emise de Regina Dona Maria Il, 
care a durat până în 1910, adaugă Luciani. 

— Exact, confirmă câlugăriţa, uimită de Patriarh. Surorile au 
fost găzduite de familie și prieteni și apoi au început să intre la 
mănăstiri carmelite spaniole. Dar în 1933, Portugalia trăia deja 
timpuri mai liniștite, în special în ce privește libertatea 
religioasă. Atunci, trei surori expulzate s-au întors la Coimbra cu 
scopul de a reîntemeia comunitatea carmelită, mai întâi într-o 
casă închiriată, au avut multe greutăţi. În 1946 se zvonea că 
soldații urmau să abandoneze mănăstirea și surorile au făcut tot 
ce le-a stat în putinţă pentru a o recupera. Și până la urmă au 
reușit, în 1947. Din vremurile expulsiei au supravieţuit doar 
două, dintre care una este Maica Stareţă, căreia i-au fost 
înmânate cheile. 

— O poveste foarte impresionantă, soră, spune Luciani. 

— Așa este. Dar cu siguranţă Eminenta Voastră o știaţi deja. 

— E adevărat, dar niciodată nu o auzisem direct de la o soră 
de la Mănăstirea din Coimbra. Vă mulțumim că aţi împărtășit-o 
cu noi. 

Işi urmează drumul, după ce au trecut de claustru, în 
interiorul mănăstirii, între patru pereţi unde căldura nu ajunge. 
Intră într-o cameră nu foarte mare, decorată sobru, 
caracteristică a surorilor carmelite, care nu au nevoie de multe 
lucruri pentru a trăi, doar strictul necesar pentru a duce o viață 
demnă în serviciul Domnului. Niște scaune foarte vechi, mobilă 

veche de secole, din lemn de la începutul comunităţii prin acele 
locuri. O masă simplă de stejar și o bibliotecă cu câteva cărți, nu 
prea mare, nici nu umple peretele pe care este. Să nu uităm, 
așa cum aproape era să o facem, penitență, penitență?, inspiră 
crucea de lemn care domină unul din pereţi și, în consecință, 
toată încăperea. Sunt doar două stinghii de lemn, încrucișate, 
cea verticală mai lungă decât cea orizontală, crucea după cum 
indică și numele, fără niciun Hristos pironit de ea, dar se 
subînțelege. 

— Sora Lucia vine imediat. Doriţi ceva? O cafea, ceva 
răcoritor... 

— Eu aș vrea o cafea, dacă se poate, cere Luciani. 

— Două, vă rog, completează Lorenzi. 

— Faceţi-vă comozi. 

Amabilităţi sincere între oameni ai Bisericii Romano-Catolice, 
cu un miliard de adepţi, un număr rotund, o estimare mai mult 
sau mai puţin exactă, ceea ce lasă restul populaţiei pentru 
celelalte religii și lasă loc de asemenea și pentru cei 
necredincioși, care nu sunt deloc puţini. 

— Sora Lucia. Toată viaţa am auzit vorbindu-se de ea, spune 
Lorenzi într-un ton meditativ. 

— Și eu, Lorenzi, și eu. E una din cele mai importante 
personalităţi istorice pentru Biserică din secolul ăsta. A anticipat 
răsturnări de situaţie importante. Și încă mai păstrează un 
secret. 

— Cel de-al Treilea Secret. 

— Da. Al Treilea Secret. 

— Să fie cel mai important dintre toate? 

— Și celelalte au fost importante. Sigur nu va fi mai prejos. 

Curiozitate de preot tânăr stimulată de un spirit fantezist, 
caracteristic subiectului. Până la urmă, cui nu i-ar plăcea să 
audă al Treilea Secret, căruia i s-au atribuit deja catastrofe și 
cataclisme, printre care Apocalipsa, sfârșitul lumii literalmente, 
extincția rasei umane și alte întâmplări de același calibru. 

— Este aici, în mănăstirea asta, de 30 de ani. 

— O viaţă dedicată lui Hristos. 

— Ca și noi. Ca și mulţi alţii. 


20 În textul celui de-al treilea secret de la Fâtima, alături de Fecioara Maria apare 
descris un înger care ţine o spadă de foc în mâna stângă, iar cu mâna dreaptă arată 
Pământul, spunând cu o voce puternică: „Penitenţă! Penitenţă! Penitenţă!” (n.t.). 

— Normal, domnule Luciani. 

— Ține minte, nu contează cât de puţin primeşti sau răul care 
îți e făcut, contează doar binele pe care îl faci, fără să îţi pese 
cui. 

— Inţelepte vorbe, Eminenţă. Se aude o voce feminină. E 
bătrâna Lucia pe care nu a auzit-o nimeni intrând. Poartă un 
veșmânt identic cu cel al călugăriţei care i-a primit, merge în 
liniște, impasibilă față de anii care trec pe lângă ea fără să se 
vadă. 

— Dragă soră! Ce mai faceţi? 

— Încă mă ţine Dumnezeu, Eminenţă. 

Se îndreaptă unul spre celălalt. Lucia îngenunchează ca să îi 
sărute mâna lui Albino. 

— Nu, soră, nu e cazul. Dacă trebuie să îngenuncheze cineva 
aici, noi suntem aceia. 

Dialogul se desfășoară în portugheză, limba maternă a surorii 
vizionare, deși ar fi putut să fie în italiană, engleză, franceză sau 
spaniolă, sunt bine cunoscute aptitudinile pentru limbi străine 
ale oamenilor Bisericii, un exemplu demn de urmat pentru toți 
creștinii, doar comunicarea este o parte integrantă a vietii 
noastre. 

Sora Lucia se arată foarte în forță pentru vârsta ei, dar fiecare 
cu ale lui, și ce are ea din plin e sănătate, prietenii ei din 
copilărie nu prea au avut, dar Fecioara Maria îi anunţase când 
vor părăsi această lume. Francisco și Jacinta au murit de mici, 
victime ale unei epidemii de gripă, care i-a răpus pe mulţi în 
1919 și 1920. Lucia avea să scape, după cum se vede din 
această întâlnire cu Albino Luciani, Patriarhul Veneţiei, într-o 
dimineaţă caldă de iulie. 

Să amintim importanţa Luciei de Jesus în contextul creștin, ca 
să se înțeleagă de ce un Patriarh al Veneţiei se deplasează 
personal să o viziteze sau să îi răspundă cererii de audiență, 
atât el, cât și mulţi alții. Unii au ajuns chiar Papi, și chiar Paul al 
IV-lea a invitat-o să îl însoțească la Fâtima pentru a profita de 
compania ei pe timpul vizitei lui pe teritoriul portughez. 

Cei trei păstori, aşa cum au rămas apoi cunoscuţi, obișnuiau 
să se ducă cu animalele într-un loc numit Cova da lria unde azi 
este Bazilica Fátima și Capela Apariţiilor. Somităţile vremii și 
această soră Lucia depun mărturie că în ziua de 13 mai 1917, 
cei trei copii au văzut-o pe Sfânta Fecioară, Maica Domnului 

nostru lisus Hristos. Din cei trei păstori, numai Lucia a vorbit cu 
Fecioara. Și Jacinta putea să o vadă și să o audă, iar Francisco 
doar o vedea, fără să audă ce se spunea. Le-a cerut să se 
întoarcă la locul acela în data de 13 a lunilor următoare și să se 
roage mult. lar copiii așa au făcut, cu excepţia lunii august, când 
apariţia a avut loc în alt loc și la altă dată, pe 19, deoarece 
păstorii au fost împiedicaţi să se deplaseze, fiind închiși de către 
scepticul administrator al regiunii Vila Nova de Ourém. În 
septembrie, Fecioara promite un miracol care să dovedească 
tuturor, inclusiv Bisericii încă neîncrezătoare, apariţia în fata 
celor trei păstori. Pe 13 octombrie, data ultimei apariții, 
entitatea în cauză se prezintă ca Fecioara Rozariului și cere să i 
se înalțe în acel loc o capelă în onoarea ei, ceea ce s-a și 
întâmplat. Mai spune că războiul care se desfășura, Primul 
Război Mondial, se va termina în curând. Și așa precum 
promisese, miracolul s-a petrecut, soarele a început să se 
învârtă în jurul axului, într-o formă vizibilă, părând că se va 
prăbuși pe pământ, spulberând orice îndoială a incredulilor care 
au asistat, aproape șaptezeci de mii de oameni, la Miracolul 
Soarelui, de netăgăduit, de necombătut. După câteva luni, 
războiul s-a încheiat definitiv. 

Pe măsură ce Fâtima se deschidea lumii, devenind un 
fenomen de cult internaţional, Lucia de Jesus se retrăgea, parcă 
renegând noua viaţă care transformase pământul ei natal. După 
ce se alăturase Colegiului Surorilor Dorotee, în 1921 în Porto, s-a 
îndreptat către Spania, unde a stat câţiva ani. În 1946 a intrat în 
Ordinul Carmelitelor unde a și rămas, chiar în acea mănăstire 
Santa Teresa, în 1949. În tot acest timp, Fecioara Maria i-a mai 
apărut Luciei. 

Revenind la discuția din încăperea mănăstirii Santa Teresa, 
care în principiu trebuia să dureze doar câteva minute, au trecut 
deja vreo două ore. Albino este încântat de prezenţa vizionarei, 
ca și Lorenzi. Nu au venit deloc în discuţie apariţiile, cu atât mai 
puţin al Treilea Secret, conversaţia s-a ţesut într-un mod foarte 
plăcut pe cele mai variate subiecte - religioase, politice, 
naţionale și internaţionale, dacă se poate spune așa, încât 
religia nu e prizoniera niciunei ţări, ci creează cetăţeni ai lumii. 
Dar ce o neliniștește cel mai mult pe vizionară este lipsa de 
credinţă pe care noile generaţii o afișează, și pe care cei mai în 
vârstă nu o apostrofează. 

Au băut cafea, apă, până și ceai, încât conversaţia era fluidă 
și se vorbea despre tot și nimic. Urmează o pauză, de asemenea 
senină și deloc apăsătoare, care amintește de acele prietenii 
vechi, unde apar momente de liniște, pentru că nu e nevoie să 
pălăvrăgești fără încetare ca să se menţină legăturile, ca și când 
la cea mai mică pauză prozaică totul ar dispărea, în mod 
ireversibil. 

Este timpul să se digere ce s-a discutat, să alimenteze idei, 
păreri, să-și amintească replici, să asimileze, să învețe, să 
respecte, să raţioneze, căci avalanșa de cuvinte care ne ies pe 
gură și ne intră pe urechi nu permite receptarea completă în 
timp util. Cea mai bună formă de a valorifica ce spunem și ce ne 
e spus este să profităm de aceste momente de liniște, clipa în 
care totul se oprește și rămâne suspendat, încet, solid, în 
conștient, unde dăinuie. 

Și atunci se aude, o voce dură, groasă, supranaturală: „/ar 
pentru Sfintia Ta, Părinte Patriarh, Coroana lui Hristos şi zilele lui 
Hristos." 

Părintele Lorenzi se uită la Lucia surprins, buimac, năuc, 
cuvintele acelea au ieșit chiar din gura ei, e la fel de sigur așa 
cum stă el aici, în carne și oase, în încăperea asta. 

Luciani primește anunţul mai calm, ceea ce nu îl face mai 
puţin interesant, având în vedere că totuși i se adresează. 

— Domnule Luciani... îl strigă Lorenzo, dar Patriarhul ridică 
mâna în semn de liniște. Niciun cuvânt în plus, nu vrea să o 
deranjeze pe vizionară din transă. O premoniţie, un avertisment, 
o simplă asociere de cuvinte spuse de cineva sensibil faţă de 
energiile cosmosului? O certitudine. Ea este Lucia, iar ce este 
mai presus de noi vorbește prin ea. 

Cine ar vedea-o ar crede că a aţipit și acum doarme somnul 
celor drepți, așezată pe scaun cu o mână pe masă, dar ei știu 
bine că nu e vorba de așa ceva. Lorenzi, încă lipsit de 
experiență, nu mai văzuse pe nimeni în transă, dar Luciani nu 
pare deloc agitat. Stă în continuare cu mâna ridicată în semn de 
liniște. 

— Un secret care nu a fost dezvăluit, care vă privește, dar va 
fi folosit în alte scopuri, continuă vocea stranie prin gura Luciei, 
într-un timbru complet diferit, aproape diabolic. Dumnezeu va 
ierta, și dumneavoastră la fel. 

Lorenzi rămâne cu gura căscată. Dumnezeule. 

Aproape instantaneu Lucia deschide ochii, cu aceeași 
expresie dulce cu care apăruse în încăpere: 

— Mai doriţi ceai, Eminenţă? 

— Vă rog, soră. Spune Luciani privind-o în ochi, fără nici cel 
mai mic semn de tulburare sau teamă din cauza a ceea ce 
tocmai a auzit. Chiar vă rog. 

$ 

Aflaţi afară, în drum spre mașina care îi va transporta înapoi 
la Fátima, Lorenzi nu se mai poate abține. 

— Domnule Luciani, ce credeți despre ce s-a întâmplat? 

Luciani pune mâna pe umărul lui Lorenzi și îl privește cu 
seninătatea cu care l-a obişnuit de când Lorenzi e asistentul lui, 
de aproape un an. 

— Ei, Diego. Lúcia mi s-a părut o ființă încântătoare, nu crezi? 

Și nu au mai vorbit niciodată despre asta. 

+ CAPITOLUL 16 


Aerul curat din Londra nu se compară cu cel din Amazonia, 
dar chiar dacă nepotrivită, e sintagma corectă pentru a ilustra 
senzația de aerisire pe care o simte Sarah de cum pune piciorul 
pe strada Bridge. Turnul cu ceasul cel mai faimos din lume, Big 
Ben, anunţă douăsprezece și jumătate noaptea. Face stânga 
spre Podul Westminster și aleargă. Mai e lume pe pod la ora 
asta, dar nu multă. E mai liniștită, cel mai greu era să iasă din 
staţie, ceea ce până la urmă a reușit fără probleme, dar Londra 
e orașul cu cele mai multe camere de luat vederi pe metru 
pătrat din lume, ceea ce, pentru orice eventualitate, a 
determinat-o să își pună gluga pe cap. Nu se știe niciodată ce 
mijloace au la dispoziţie oamenii ăștia. Se abţine să oprească un 
taxi, încă nu e timpul. Mai întâi trebuie să se ocupe de un ultim 
lucru. Ajunge la jumătatea podului, mărginit în fundal de roata 
enormă a London Eye. Se sperie la auzul unei sirene de poliţie 
care trece pe lângă ea în viteză, înspre Westminster Bridge 
Road. Se uită în spate și vede o mulțime de mașini de poliţie la 
intrarea staţiei de unde tocmai ieșise. 

— În cel mai rău caz, mă arunc în Tamisa, își spune, chiar 
convinsă de asta. Mai bine apele tulburi ale râului decât să fie 
prinsă. Cu toate că nu înțelege de ce a apărut poliţia. Nu. 
Trebuie să fie din cauza vagonului găurit tot de gloanţe și a 
doamnei împușcate în picior. Sigur, asta e. Sau organizaţia e 
atât de puternică încât are și poliţia la dispoziție? Nu. Prostii. 
Hai, concentrează-te la ce ai de făcut. După ce iese de pe pod, 
mai merge câțiva metri pe Westminster Bridge Road, apoi face 
la stânga pe Belvedere Road. Incă o mașină de poliţie trece în 
viteză pe strada pe care a lăsat-o în urmă. 

Ideea e să se oprească la prima cabină telefonică pe care o 
vede. Până atunci, planul e să meargă, să meargă, să meargă... 
până dă de o zonă comercială aproape de podul Waterloo. 

la receptorul, dar de data asta nu va mai folosi cardul de 
credit. 

— Bună seara. Aș vrea o convorbire cu taxă inversă... 
numele? Ah... Greg Saunders... numele e pronunțat mai mult ca 

o întrebare decât ca o afirmaţie. Cât despre gen, oare se prind? 
Dar pe centralistă nici nu o interesează vocea feminină cu nume 
de bărbat, îi cere doar să aștepte un moment. 

După câteva clipe, aude o voce la celălalt capăt al firului. 

— Greg? 

— Natalie, nu e Greg. Sunt eu, Sarah. Scuze că am minţit, dar 
n-am avut încotro. 

— Sarah? Vocea se arată clar deranjată. 

— Da, eu sunt. Am nevoie de ajutorul tău. 

— Sarah, de ce mă suni? 

— Am nevoie de ajutorul tău. 

— Ai înnebunit? După tot ce ai făcut? Nici gând. 

— Natalie, știu că nu suntem cele mai bune prietene, dar 
întotdeauna ne-am ajutat una pe alta. 

— Asta n-are a face cu prietenia, Sarah, Ce ai făcut e de 
neiertat. 

— Dar... 

— Pleci în concediu în Portugalia și te apuci să omori lumea în 
stânga și în dreapta? Sarah, nici nu mai știu cine ești. Să nu mă 
mai suni. 

Sarah rămâne înmărmurită. A fost în concediu în Portugalia și 
când se întoarce îi cad toate pe cap și nu mai înțelege nimic. 

— Natalie, nu închide încă. Numai tu mă poţi ajuta. Te rog, nu 
închide. Cum adică omor lume? Te rog, explică-mi, serios, 
trebuie să-mi spui tot. 

— Faci pe proasta? 

— Natalie, te rog. Poate lacrimile care îi curg pe chip s-au 
transmis, în vreun fel, prin receptor, căci ceva o determină pe 
Natalie să schimbe tonul aspru cu care i se adresase de la 
începutul conversației. 

— Bine. Ești pe prima pagină a tuturor ziarelor, draga mea, 
începu cu un ton disprețuitor. Mai întâi ai omorât un bătrân într- 
un muzeu din Madrid, apoi un preot în Argentina, iar azi i-ai 
făcut felul unui agent de la serviciile secrete americane. A, și ce 
e și mai interesant, chiar la tine acasă. la să văd, ce mai e... 
Sarah observă tonul caustic din discursul prietenei ei. A, ai 
ciuruit tot într-un metrou și ai rănit o femeie care acum e mai 
degrabă moartă decât vie. Ești o asasină profesionistă care 
muncește pentru o organizaţie secretă care se cheamă Ultimul 

Papă. Dar de ce îţi mai povestesc eu toate astea? Ca 
protagonistă, le știi deja pe toate. 

Sarah închide ochii și se gândește. Dar nu are la ce să se 
gândească. Simte că îi cade cerul în cap. 

— Natalie, nu știu cum să te conving că n-am făcut nimic din 
toate astea. Vocea îi denunță tristeţea și surprinderea, 
amestecate cu o implorare. Pentru Sarah e fundamental ca 
Natalie să o creadă, e esenţial. Nu sunt nicio asasină 
profesionistă și nici n-am auzit de organizaţia aia. Am fost 
cincisprezece zile în Portugalia, am trecut prin Lisabona doar ca 
să iau avionul, așa că n-am ajuns nici măcar aproape de Madrid, 
ca să nu mai zic Argentina. Azi am ajuns acasă și a început totul. 
Am primit o scrisoare de la cineva care mă urmărește ca să mi-o 
ia. A murit un bărbat la mine acasă, l-am văzut, dar nu l-am 
omorât eu. Altcineva a făcut-o, nu eu. Nu știu dacă era agent 
secret sau nu. Știu doar că voia să mă omoare și puţin i-a lipsit. 
Trebui să mă crezi. 

O liniște apăsătoare vibrează pe fir, între Belvedere Road și 
Pentonville Road, unde are Natalie garsoniera. 

— Sarah, ai făcut deja maximă audienţă. Nu mă mai 
amesteca și pe mine în treaba asta. 

— Natalie, așteaptă. Am nevoie de o favoare. Nici nu trebuie 
să ieși din casă. Te rog, Natalie, numai tu mă poţi ajuta. 

Liniștea incomodă continuă, în timp ce Natalie se gândește 
dacă să își ajute colega de redacție. E adevărat că s-au ajutat 
întotdeauna una pe cealaltă, și în afară de dimineţile în care 
apărea prost dispusă, Sarah e un om bun. Dar aparențele înșală. 
Ar putea fi asasina despre care vorbesc la televizor, dar ca 
ziaristă și colegă de branșă știe că totuși nu este. 

— Ok. De ce ai nevoie? 

— Mulţumesc, Natalie. Deodată se simte ușurată și reușește 
chiar să zâmbească. 

— Nu-mi mulțumi. Zi mai repede, până nu mă răzgândesc. 

— A, voiam doar să știu unde e Piaţa William IV. 

— Doar atât? 

— Da. 

— Asta nu durează mult. Vrei să te sun înapoi sau aștepți? 

— Tu plătești, faci cum vrei. 

— Ok, atunci așteaptă puţin. Sarah aude un scaun hârșâit de 
podea. Natalie se așază la calculator. la să vedem, Piaţa William 
IV. Își spune mai degrabă ei, decât lui Sarah. 

— Exact. 

— Imediat. Una, două, trei, patru secunde... Sigur nu știi de ce 
te urmăresc? 

— N-am nici cea mai vagă idee. 

— Și despre ce scrisoare e vorba? 

— Nici asta nu știu. E scrisă în italiană. 

— Te-ai scos. Schimbă apoi tonul de curiozitate jurnalistică cu 
cel de centralistă de la informații. Așa, asta e. Adică nu e. 
Regele William IV... sunt doar niște grădini cu numele ăsta, prin 
zona Crystal Palace. Mai stai puţin... Ah. Și mai e și strada 
William IV, între Strand și Charing Cross Road. Asta trebuie să 
fie. Nu există piața William IV. 

— Eşti sigură? 

— Da. Probabil te-ai înșelat. 

— Nu, deloc. Persoana care mi-a zis de ea m-a avertizat că n- 
am mai auzit niciodată de ea. M-am gândit că din cauză că o fi 
mai departe de centru. Nu pentru că nu ar exista. 

— Dar nu există. Lasă-mă să mai caut. Ai timp? 

— Ce de ajutor. 

— Uite, dacă vrei, poți să întrebi oricând un polițist. 

— Foarte amuzant, Natalie. 

— la să vedem. William IV. S-a născut în 1765. Rege al 
Regatului Unit și al Hanovrei între 1830 și 37. Fiu al lui George 
III, i-a urmat la tron fratelui său mai mare, George IV. A fost 
penultimul rege din Casa de Hanovra. | se spunea regele 
navigator. A reformat sistemul electoral, a abolit sclavia și 
munca minorilor din Imperiu. Îmi place de el. 

— Da, n-am nevoie de o lecţie de istorie. Nu mai zice nimic? 

— Nu. l-a urmat la tron regina Victoria... Stai să văd pe 
Google... 

Se mai aud niște bătăi de taste și... 

— Stai așa... 

— Ai găsit? 

— Ciudat. 

— Deci? 

— Piaţa Regele William IV. Uite-o. 

— Zi repede, Sarah nu mai rezistă presiunii. 

— Era numele original al Trafalgar Square. 

— Serios? 

— Dap. Sigur. Trafalgar Square era Piaţa Regele William IV. 
— Natalie, mulțumesc mult. Poate mi-ai salvat viața. 

— Sau nu. Hai, du-te unde trebuie. 

— Ne vedem după aia. 

— Ah... Sarah... strigă Natalie. 

— Da? 


— Dacă ai vreun pont important, să-ţi aduci aminte de mine. 


Sfârșitul convorbirii. 

+ CAPITOLUL 17 


Trafalgar Square este piaţa cea mai vizitată din Londra. Punct 
de întâlnire, de adunare, de sărbătorire, de jubileu, de 
naționalism, toate pentru că piaţa poartă numele uneia dintre 
cele mai mari bătălii navale din toate timpurile, petrecută 
aproape de Capul Trafalgar, în Spania, la 21 octombrie 1805, 
când englezii au pus cu botul pe labe armata invincibilă și pe 
cea franceză, pentru încă o sută de ani. O privește de sus, 
dinspre nord, porticul fastuos al pretenţioasei National Gallery. 
Locul spaţios, cele două fântâni laterale, coloana corintică 
imensă de granit, de cincizeci și șase de metri înălțime, cu o 
statuie a Amiralului Horatio Nelson - eroul principal de la 
Trafalgar, care a căzut chiar în acea bătălie - în vârf, 
contemplând Palatul Westminster, mai cunoscut ca House of 
Parliament, veghind la siguranţa naţională, toate atribuie 
acestui scenariu o ospitalitate luată cu asalt de rezidenți și 
turiști la prima vedere. Patru lei de bronz enormi, se zice că 
fabricaţi chiar din tunurile  nefericitei armate franceze, 
flanchează coloana, dând senzaţia unei protecţii cosmice. Patru 
piedestaluri decorează colţurile pieței, trei dintre ele cu statui, la 
nord-est Regele George IV, la sud-est Generalul Sir Charles 
James Napier, cuceritorul Pakistanului, la sud-vest Generalul 
Henry Havelock. Cel de-al patrulea găzduiește sculpturi 
temporare, dat fiindcă nu s-a ajuns niciodată la un consens 
asupra cui ar trebui să îl ocupe. Inițial trebuia să găzduiască 
statuia Regelui William IV, dar lipsa fondurilor a oprit 
demersurile, ca atare, ca și numele cu care trebuia să boteze 
piaţa, William IV a rămas complet rupt de proiectul pe care l-a 
iniţiat chiar el. 

La ora aceasta din noapte încă mai e destulă lume în piaţă, 
grupuri de turiști, câteva cupluri răsfirate. Nimeni suspect, sau 
toţi suspecți, căci chipurile nu dezvăluie și intenţiile. Dar 
mișcarea este constantă. Mașini, limuzine, taxiuri, vehicule de 
ajutor, autobuze, motociclete, biciclete în mișcare continuă în 
jurul pieţei în ritmul semafoarelor. În fundal, Arcul Amiralității, în 
onoarea Reginei Victoria, deschide drumul câtre mărețul 

bulevard care duce la Palatul Buckingham. La est, biserica Saint 
Martin-in-the-Fields, South Africa House și Strand care leagă 
Westminster de City. Dar strada care ne interesează e Charing 
Cross Road, mai exact zona Soho, partea cea mai boemă a 
orașului, și unde vedem un taxi oprind la intersecţia cu strada 
Great Newport. 

Taxiul rămâne oprit câteva clipe, conturi de reglat între 
pasager și șofer care trebuie să fie rezolvate. Acum da, o vedem 
pe Sarah Monteiro ieșind din mașină și închizând ușa. Înainte de 
asta, fusese la staţia Waterloo, mai riscase încă o dată cu cardul 
de credit la un bancomat și scosese trei sute de lire, ca săia un 
taxi și să plătească în bani gheaţă. Totul a mers bine, după câte 
se poate vedea, Sarah Monteiro este prezentă pe aglomerata 
stradă Charing Cross și se îndreaptă către binecuvântata sau 
blestemata Piaţă Regele William IV. 

Inițial îi spusese taximetristului că vrea să meargă la 
Trafalgar, dar după ce s-a gândit puţin, și-a amintit că dacă 
descoperise atât de ușor numele pieţei, cine ar urmări-o ar 
putea să o facă la fel, dacă nu și mai repede. Așa că s-a hotărât 
să îi ceară taximetristului să o lase la vreun kilometru de acolo, 
ca să nu intre singură în gura lupului. 

Trece de Newport Court și face la stânga, apoi la dreapta pe 
strada Lisle, lăcaş al pub-urilor de toate soiurile și gusturile, și 
iar la stânga, până când iese în cosmopolita Leicester Square, 
marea rivală a Trafalgar Square, dacă putem spune așa, o piaţă 
mică, pietonală, plină de cinematografe, cafenele și restaurante, 
locul premierelor marilor filme americane și englezești. E un 
parc închis, publicul are acces numai în timpul zilei. Patru intrări 
pe fiecare colț cu statui și figuri relevante la timpul construcţiei, 
Sir Isaac Newton, John Hunter, un pionier în domeniul chirurgiei, 
Sir Joshua Reynolds, primul președinte al Academiei Regale, 
William Hogarth, un pictor renumit. Și dacă tot vorbim de unul 
din cele mai importante centre cinematografice mondiale, a fost 
pusă și o statuie a lui Charlie Chaplin, simbolul universal al celei 
de-a șaptea arte, care s-a născut aici, în Londra. În interior sunt 
bănci, de obicei ocupate tot timpul, dispuse în formă de cruce, 
pentru cine vrea să admire statuia lui Shakespeare înconjurat de 
delfini, care înfrumuseţează centrul pieţei. Pe jos sunt plăci cu 
distanţa în mile către țările care făceau parte din vechiul 
Imperiu Britanic. 

Înconjoară piaţa și se îndreaptă către sud, ignorând posterul 
uriaș care ornează unul din cinematografe, Odeon, în curând 
Codul lui Da Vinci va fi pe ecrane. Coduri și enigme are destule 
acum, nu îi mai trebuie sugestii, și viaţa îi e în pericol, la fiecare 
pas parcă se mai scurtează puţin, problema e că nu poate 
prevedea nimic care să o ajute să evite scurtarea, dacă va fi 
acum la următorul colț, sau mai târziu în noaptea asta, sau 
peste multe colțuri, străzi, bulevarde și ani, când își va duce 
nepoţii sau strănepoţii în Trafalgar. 

Coboară înspre Trafalgar pe lângă Canada House, grăbind cu 
precauţie pasul, printre priviri frauduloase mascate de 
normalitate, ca nu cumva să dea impresia că îi e teamă de ceva 
sau caută pe cineva. Ocolește National Gallery pe partea stângă 
și mai înaintează câţiva metri până la scările centrale care 
coboară în piaţă. Turiști străini și englezi stau pe trepte, așezați 
să admire luminile și liniștea locului. Sarah se așază câteva clipe 
lângă un grup de italieni, ca să dea impresia că face parte din 
adunarea de excursioniști veseli. Cu ocazia asta aruncă și o 
privire înspre piaţă, spre fântâni, una la stânga, alta la dreapta, 
la sud coloana lui Nelson, oamenii... cei mai importanţi sunt 
oamenii, căci divinele fiinţe acvatice care răsar din fântâni și 
amiralul cocoţat nu îi pot face nimic. Mai sunt câte unii care fac 
baie în fântâni și îi stropesc pe alţii, o distracţie contagioasă 
care îi antrenează și pe cei care asistau. Nici ei nu reprezintă 
vreun pericol. Dar mai sunt toţi ceilalți... cuplurile, cei care stau 
pe marginea fântânii sau la baza coloanei, și cei care nu se 
încadrează în nicio categorie, dar care nu par totuși să facă 
parte dintr-o organizaţie secretă pe nume Ultimul Papă. 

Spionează și fațadele clădirilor vizibile, chiar dacă sunt destul 
de îndepărtate, căutând priviri insidioase sau chiar lunetiști 
ascunși. Oamenii ăștia deja i-au dovedit că sunt capabili să 
omoare în public fără să le pese de posibile victime colaterale. 
Totul e pasibil de a ascunde pe cineva cu o armă cu surdină, 
gata să îi ia viaţa. Chiar și în mijlocul mașinilor în mișcare. De 
acolo are o vedere de ansamblu a pieţei, și dacă nu i-ar fi distras 
italienii zgomotoși atenţia, l-ar fi văzut demult. 

Un simplu gunoier, unul din mai mulţi care colorează piaţa cu 
costumele lor verzi și galbene fluorescente, cu lada și accesoriile 
necesare pentru strângerea gunoaielor, foarte asemănător cu 
cel pe care îl văzuse de la fereastra casei acum câteva ore, dar 

cel mai probabil îi joacă mintea feste. Problema este că se uită 
la ea din când în când și încearcă să întoarcă privirea în altă 
parte când ochii li se întâlnesc. Nu își face mâna căuș pentru a 
comunica, dar are un walkie-talkie normal. Un gunoier, care 
strânge mizeria altora, fără a dispreţui nobila profesie, fiecare 
oficiu are neplăcerile lui, dar nu ar avea nevoie de un walkie- 
talkie ca să își facă treaba. Nu. Din două una, ori e acel Rafael 
de care i-a zis tatăl ei, ori... mai bine nu se gândește. 

Mai rămâne puţin așezată, dar italianul de lângă ea se tot 
apropie. Prea multe beri în sânge îl fac să creadă că femeia de 
lângă el ar avea alte intenţii. Altfel de ce s-ar fi așezat atât de 
aproape? 

— Eh, bella... Como siete? O abordează stropind la fiecare 
cuvânt aburit de alcool. 

Fără să îi răspundă, Sarah se ridică și coboară restul treptelor, 
amestecându-se în mulțime. Nimeni nu ar fi reușit să suporte 
damful ăla mai mult de o secundă. intoarce brusc capul spre 
gunoier. Acesta deviază privirea foarte rapid, dar nu destul de 
repede încât să nu observe Sarah. Bolborosește ceva în walkie- 
talkie și împinge lada înspre alt loc, până iese din câmpul vizual 
al lui Sarah. 

Îi cercetează și pe ceilalţi gunoieri. Cei rămași nu încearcă să 
se ascundă, dar adevărul e că nici nu par câtuși de puţin 
interesați de Sarah Monteiro, sau de orice alt trecător, se 
limitează la curățenie și să nu incomodeze pe nimeni. 

Sper că n-a văzut nimeni știrile la televizor, se gândește în 
timp ce merge spre una din fântâni, atentă, alertă, vigilentă, 
încordată. 

— Cine ești tu, Rafael? Arată-te. 

Între timp, încearcă să meargă prin aglomeraţie, ca să nu fie 
o țintă ușoară. Dar nu știe dacă nu cumva fac și e; același lucru. 
Simte că poate fi prinsă în orice moment, înșfăcată, trasă de un 
braț, neutralizată cu un glonţ bine ţintit, o înțepătură otrăvită 
mascată într-o îmbrâncire și apoi oh, scuze. Atâtea filme atâtea 
scenarii, atâtea ipoteze i se învârt în imaginaţie lui Sarah, încât 
îngrijorarea pune stăpânire pe ea și o cufundă în labirintul 
strâmt al conștiinței. Lume, lume și iar lume, pe toate părțile, o 
fântână, merge dezorientată înspre cealaltă, ţipete, râsete, 
hohote, săruturi, îmbrăţișări, discuţii, lacrimi, de toate sunt aici, 
în acest spaţiu, această piaţă, acești pași, acest drum confuz al 

cuiva care își lasă viaţa pe mâna providenţei, a Domnului, lui 
Dumnezeu Tatăl Cel Atotputernic, Creatorul Cerului și al 
Pământului, după credincioșii acestei religii, ca Sarah, care 
crede, dar nu practică, precum mulţi alţii, de neînvinuit. 

— Sarah Monteiro? 

Cineva o strigă. E gunoierul. 

— Sarah Monteiro? Repetă bărbatul, apropiindu-se de ea. 
Veniţi cu mine. E mai bine pentru dumneavoastră. 

Nu așteaptă confirmarea, o ia de braţ și o trage prin mijlocul 
multimii, înspre ieșirea din piaţă. 

— Unde să merg cu dumneavoastră? 

Niciun răspuns. 

— Sunteţi Rafael? întreabă Sarah încă buimacă din amorțeala 
în care căzuse. Bărbatul nu îi răspunde și o trage după el în 
continuare, acum pe lângă coloana lui Nelson. 

Aude un hărâit dintr-unul din buzunarele hainei fluorescente 
și îl vede scoțând wa/kie-talkie-ul și spunând „La porto alla 
centrale... și, l-obiettivo è con me... Negativo. Non posso 
rifinirla qui... benissimo”. 

Recunoaște imediat accentul italienesc, dar nu înţelege ce se 
spune. Vocea care se auzea prin radio era puternică și 
cavernoasă, cea a șefului. Să fie el Rafael, sau unul din cei răi? 
Parcă e un film cu cei buni și cei răi, dar măcar de ar ști de care 
parte se află... 

Pe de altă parte, tatăl ei i-a menţionat doar de un Rafael, și nu 
de un grup de mai multe persoane, dar poate acest presupus 
Rafael pregătește doar ieșirea. În fund, observă un bărbat 
îmbrăcat ca un funcţionar, fără servietă, nici armă, la o primă 
vedere. Dar cel mai rău e că are senzaţia frustrantă de déjà-vu, 
pe care ochii o transmit alarmaţi creierului. Impresia fermă că l- 
a mai văzut undeva. Și nu a trebuit să se gândească prea mult 
ca să își amintească... bărbatul care a urmărit-o și a tras în ea în 
metrou, care a găurit vagonul și a rănit-o în picior pe doamna 
grasă. 

Incearcă să-și smulgă braţul din strânsoare, dar gunoierul o 
ține bine. 

Se oprește brusc și o privește în ochi. 


21 „O aduc la centrală... da, ţinta e cu mine... Negativ. Nu pot să o elimin aici... foarte 
bine.” (trad. din Ib. italiană, n.t.). 

— Nu încercați nimic aiurea. Nu are niciun rost să grăbiţi 
inevitabilul. Dar dacă va trebui... pentru cine înțelege, nu 
trebuie să i se spună mai mult. 

A greșit. S-a chinuit să nu fie prinsă, a coborât din taxi la un 
cartier depărtare, dar ce naiba ar mai fi putut să facă? Putea și 
tata să fi ales alt loc de întâlnire. Dar cu telefoanele ascultate, 
era imposibil să organizeze mai bine, ar fi durat o veșnicie să 
descifreze vreo șaradă complicată, și până ar fi reușit, tot ar fi 
prins-o. Cel mai sigur, va muri fără să știe de ce. Asta e. 

Dar cel care decide lucrurile aici nu e omul ăsta, fiind omul 
despre care vorbim cel cu o mare, chiar dacă impresia ar fi alta, 
cel care îi reprezintă pe toţi, omul în general, și nu acesta în 
particular. Și tot preambulul pentru a explica mașina neagră 
care vine pe strada adiacentă pieţei și dă buzna în interiorul ei, 
între statuia lui Sir Henry Havelock și coloana lui Nelson. 
Frânează cu un scârţăit prelung, înainte de a se roti pe loc șia 
se opri de tot. 

— Mă ocup eu de ea. Informează bărbatul la costum căruia 
gunoierul i-o lasă pe Sarah. 

— Va bene, răspunde celălalt. 

Fără nicio vorbă în plus, bărbatul o bagă pe Sarah în mașină, 
pe bancheta din spate și el se așază în faţă pe locul din stânga. 
Mașina pornește cu viteză maximă, lăsând în urmă calmul pieţei 
Trafalgar. 

În mașină, care se îndreaptă spre strada Parliament, Sarah 
Monteiro îl analizează pe funcţionar. Între două vârste, cu o 
expresie calmă, faţă de a ei, privind înainte. Sarah simte un 
vârtej ameţitor de senzații, îndoieli și angoase. 

— Cine sunteţi voi? întreabă. 

Liniște. Nici măcar o privire în oglinda retrovizoare. 

— Cine sunteți voi? 

Niciun răspuns. 

Sarah n-ar ști să spună cât a mers cu mașina, doar că, la 
aproximativ jumătatea drumului, șoferul a oprit la comanda 
funcţionarului și au ieșit amândoi până au dispărut din raza ei 
vizuală. Numai funcţionarul s-a întors la mașină și s-a așezat 
acum pe locul șoferului. După vreo douăzeci de minute intră 
într-un cartier rezidenţial foarte elegant și mașina încetinește 
până ajunge să meargă la pas, iar inima lui Sarah se strânge de 

frică. Se apropie momentul. Se deschide ușa automată a unui 
garaj și vehiculul intră, oprindu-se lângă un Jaguar nou. 

Bărbatul îi deschide ușa lui Sarah. 

— Hai. Urmează-mă!, îi ordonă pe un ton rece. Deschide ușa 
din spate a Jaguarului și nu mai trebuie să îi dea nicio indicație. 
Sarah intră în mașină fără comentarii. 

— Unde mergem? 

Nu răspunde. 

O durere sfâșietoare îi străbate stomacul lui Sarah. Ajunge. 
lese din mașină și se pune în genunchi în faţa bărbatului. 

— M-am săturat. Omoară-mă o dată. 

— Să te omor? Fără să aflu ce documente preţioase ascunzi? 
Nu, nici gând. Vocea bărbatului trece de la cea rece la una 
binevoitoare. În afară de asta, așa ajutor crezi că ţi-ar trimite 
tatăl tău? 

— Cum? Cine ești? Acum chiar că nu mai înţelege nimic. 

— Eu sunt Rafael. Sunt gazda ta astă seară. 

+ CAPITOLUL 18 


PECORELLI 
20 martie 1979 


Era deja noapte, dar Carmine Pecorelli încă se afla în biroul 
lui, ocupându-se de subiecte relevante pentru ziarul lui, 
L'Osservatore Politico, de pe Via Orazio. Un săptămânal de știri 
scandaloase, din acelea pe care cititorii le apreciază atâta, ca 
acelea care vorbesc de ilustre personalităţi legate de organizaţii 
secrete, serioase deturnări de fonduri din bugetul de stat prin 
acţiuni ilicite, omucideri misterioase și multe alte lucruri. 

La cei cincizeci de ani ai săi, se bucura de acces la știri în 
exclusivitate, pe care nimeni altcineva nu mai reușea să le 
obţină, de aici în exclusivitate, datorită faptului că umbla prin 
medii importante, acolo unde erau înfăptuite și pentru că avea 
relații sus puse. Chiar L'Osservatore Politico era finanţat de una 
din aceste persoane de mare influență, integrată în lumea 
politică italiană. 

La începutul acestei nopţi îl găsim la telefon. Un surâs i se 
schițează pe buze, în timp ce se lasă pe spate în scaun, într-o 
poziție de satisfacţie sau confort, sau amândouă. De fapt, 
telefonul acela nu avea legătură cu ziarul lui. Altul era interesul, 
unul monetar, încerca să își mărească veniturile constrângând, 
ca să nu zicem șantajând, un individ la capătul firului, pe baza 
unor informaţii care l-ar fi putut prejudicia. Trebuie specificat că 
individul nu era un oarecare. Era, nici mai mult nici mai puţin, 
Marele Maestru al lojei masonice Propaganda Due, Licio Gelli, 
din care Pecorelli făcea parte. 

— Cel mai bine e să ne întâlnim faţă în faţă ca să rezolvăm 
treaba, a propus Gelli. 

— De acord. 

— Ce zici dacă ne întâlnim la cină, acolo, în Roma? 

— Perfect. Să nu uitaţi să aduceţi banii. 

— Ce garanţie am eu că nu o să folosești informaţia mai 
târziu, Mino? Niciuna. Ai idee câte probleme provoci în 
organizația noastră, dacă publici lista? 

— Asta e jurnalism, Licio. Pur jurnalism. 

— Și cine îmi garantează că nu o să te apuci să faci pur 
jurnalism pe viitor? 

— Cincisprezece milioane sunt o garanţie mai mult decât 
suficientă. 

— Cincisprezece milioane? Aproape ţipă. Câteva clipe de 
calmare. Gelli nu era în poziţia de a protesta. Nu așa ne 
înțelesesem, Mino. 

— Dar am ajuns la concluzia că atât valorează informaţia. 

— Lista nu valorează cincisprezece milioane. 

— Doar lista, nu, a explicat Mino. Dar uciderea lui Papa loan 
Paul și ajutorul pe care l-aţi dat dumneavoastră și patronul meu 
lui Mario ca să îl terminați pe Moro, astea valorează mult mai 
mult. 

— Ştii că folosim tot timpul ziarul tău ca să ne atingem 
scopurile, Mino. De unde până unde schimbarea asta bruscă de 
atitudine? Nu te-am răsplătit suficient? 

— Cincisprezece milioane e răsplată îndeajuns. 

Licio se gândi câteva secunde la intransigenţa lui Mino. 

— Negociem mâine la cină. Trebuie să mai lași din preț. 

— Nu o să mai las din preţ. Aduceţi banii. Pecorelli era de 
neînduplecat și nu avea de gând să reducă suma. Cincisprezece 
milioane era prețul, dar putea oricând să îl crească, mai ales 
dacă Gelli întârzia prea mult cu plata. 

— Ne vedem mâine, spuse Gelli. La opt la locul obișnuit, și 
închise. 

Cu un zâmbet bine întipărit pe faţă, Mino Pecorelli stinse 
luminile, închise tot și ieși afară spre mașina lui. Lucrurile 
mergeau bine în ce-l privea. Nu-și imagina că exact în acel 
moment, Gelli îl suna pe șeful său, un distins membru al 
guvernului italian, să îi povestească rezultatul convorbirii. 

— Nimic nou. Mino e la fel de încăpățânat. Ori plătim, ori 
publică, îl informă Gelli. 

— Nu înţeleg ce are în cap, răspunde șeful. 

— Dacă plătim, o să facă iar la fel. Și știm deja că nu putem 
avea încredere în el. Știe prea multe. 

— Stai liniștit, Licio. M-am ocupat de tot. N-o să ne mai 
deranjeze. l-am dat toate șansele posibile. N-a vrut să ne 
asculte, ghinionul lui. 

— Ciao, Giulio. 

— Ciao, Licio. 

Satisfacţia lui Carmine Mino Pecorelli era atât de mare, încât îi 
veni să fluiere, cât mergea pe Via Orazio, pustie, până la mașină 
mai avea puţin. Bani ușor de câștigat, n-avea de ce să aibă 
remușcări, pentru că îi lua de la unii care nu meritau și nici nu 
aveau nevoie de ei. Niciodată nu a încercat să jupoaie pe cine 
nu poate plăti, tocmai din acest motiv, pentru că nu ar fi putut 
să îi dea nimic, lipsa de lichidităţi era un motiv mai mult decât 
convingător. Cu toate astea, șarlatani ca Gelli, care avea tot 
timpul câte o afacere dubioasă și metode obscure, furând dintr- 
o parte ca să dea altcuiva și lui însuși, capabil de orice ca să își 
ducă la capăt intenţiile, meritau să fie umiliţi de oameni precum 
Carmine Pecorelli. 

Deschise ușa mașinii și intră. Dar o mână nu îl lăsă să închidă 
portiera. Văzu doi bărbaţi lângă mașină. Unul din ei, cel care 
ţinea ușa, l-a luat de păr și l-a tras afară. Apoi, dădu drumul 
portierei și scoase un pistol, îi băgă ţeava în gură lui Pecorelli și 
trase de două ori. 

Problema lui Licio Gelli nu mai exista. 

+ CAPITOLUL 19 


Presupusul Rafael conduce cu o viteză moderată, nici prea 
repede nici prea încet, ca să nu trezească suspiciuni, ca cineva 
care știe ce face. la un pachet de pe scaunul de lângă el și i-l dă 
lui Sarah, care stă în spate. 

— Ce e asta? întreabă ea. 

— Mâncare. 

— Nu mi-e foame. 

— Dacă aș fi în locul tău aș mânca. Un hamburger și o Coca 
Cola nu ajung pentru toată noaptea... 

— Cum știi că...? Îşi dă seama de răspuns. Lasă. 

Sarah nu mai înţelege nimic. El e cel care a urmărit-o la 
metrou și a tras, de asta e sigură, dar răsturnarea asta de 
situaţie, acum el e Rafael, să fie o minciună? Da. Asta trebuie să 
fie. Probabil așteaptă ca vreunul din superiorii organizaţiei să 
apară și să o interogheze prin metode atroce, care până la urmă 
or s-o omoare, fie că le spune ce vor, fie că nu. Este în posesia 
unei liste despre care ei știu mai multe decât ea. Ei... Persoane 
care, într-un oraș atât de mare ca Londra, reușesc să o prindă 
fără să apuce să spună Ah. Gânduri fără răspuns, articulate fără 
dovezi sau judecăți structurate, îndoielile sunt stăpânele 
situaţiei acum, și încă de ceva timp. Probabil acest Rafael, 
adevărat sau nu, o să deschidă jocul sau o să iasă din el. Între 
timp, se trezește mâncând dintr-o pulpă de pui pane. 

— Cred că ai multe întrebări, începe Rafael pe un ton 
pragmatic. 

— Cum? Se aștepta la orice, mai puţin la acea politeţe de 
gentleman cu care a tratat-o de când s-au urcat în mașină. 

O liniște incomodă pentru Sarah se așterne în mașină, între 
scaunele din faţă și bancheta din spate, totuși, asta nu pare să îl 
afecteze pe el, care rămâne atent la drum. La o primă vedere, 
emană un sentiment de mulţumire, ca și cum situaţia ei l-ar fi 
distrat, sau poate pur și simplu așa e el, și imaginaţia lui Sarah 
elaborează tot felul de scenarii, deși multe din câte s-au 
întâmplat sunt dovada că nu e vorba de niciun film. Poate e de 
la foame. 

— Îți stau la dispoziţie, adaugă Rafael încercând să o facă să 
se relaxeze, chiar dacă intonaţia, într-o engleză perfectă, ar fi 
putut suna ca un ordin. 

— Da... toate întrebările pe care le avea au dispărut deodată. 
Dar ce naiba de ziaristă mai ești și tu, se gândește, dacă iti fug 
întrebările într-un moment esențial? Aaa... ai un creion și o 
hârtie? 

Bărbatul izbucnește în râs. 

— Nu o să înregistrăm discuţia, Sarah. Nu ești la muncă, aici. 
De fapt, o să neg orice referire ai face la mine în viitor. Nu ne- 
am cunoscut niciodată și așa va rămâne până la sfârșitul zilelor 
noastre, fie că va fi azi, mâine, sau peste mulţi ani. 

Odată clarificată poziţia lui, Sarah se hotărăște să înceapă cu 
ce e mai evident, ceea ce, mai presus de toate, o neliniștește 
peste poate. 

— Prima întrebare care îmi vine e de ce ai încercat să mă 
omori în metrou? 

— Am încercat? 

— Da, sau nu ţi-aduci aminte că ai tras în mine? Ai găurit un 
vagon întreg. Știi foarte bine, ce să mai. 

— Hmmm... Îmi amintesc că am găurit un vagon de metrou. 
Am tras în interiorul coapsei unei femei... dar în tine nu am tras. 

— Ce vrei să spui? 

— Vreau să spun că dacă chiar aș fi tras în tine, nu mai 
stăteam acum de vorbă. Accentuează bine „chiar”, ca să nu 
existe îndoieli asupra subiectului. 

— Am înțeles. Pot să deduc că faci parte din organizaţia aia 
numită U/timul Papă. 

— Nu există nicio organizaţie cu numele ăsta. 

— Cum nu? Ziarele mă acuză că sunt membră. Spun că am 
omorât trei oameni. 

— Ori ești foarte periculoasă, ori sunt numai baliverne. Ştii 
mai bine decât mine cum mijloacele de comunicare sunt ușor de 
manipulat. Buzele lui Rafael desenează un zâmbet. E adevărat 
că oamenii ăia au murit. Unul s-a sinucis și ceilalți au fost 
convinși să renunţe la viață mai devreme. Dar știm amândoi că 
nu tu ai fost, chiar dacă după ultimele întâmplări nu mai știi 
prea bine ce e real și ce nu... sau ce ai făcut și ce nu. 

— Știu foarte bine ce fac și ce nu fac, certifică Sarah 
categoric. lar omuciderile nu fac parte din lista mea de păcate. 

— Încă... Viitorul e o necunoscută pentru noi toţi. Dar, cu atât 
mai bine, mă bucur că am lămurit partea asta. 

— Ce organizaţie e asta? Poţi să-mi spui ceva despre ea? 

— Eu pot. Ideea e dacă ești tu pregătită să auzi, răspunde 
Rafael serios. 

— Nu sunt, dar altă soluţie nu am. 

— Așa e. Zâmbește forţat, apoi o privește cu băgare de 
seamă. Ai auzit vreodată de Albino Luciani? 

— Nu. 

— A, da, normal, doar ești ziaristă. 

— Ce vrei să spui cu asta? 

— Nu e evident? 

Aparent, insinuarea ignoranței ei nu era deloc evidentă pentru 
ea, sau de fapt, în afară de evidentă, era de neînțeles. 

— Albino Luciani a rămas cunoscut în toată lumea drept loan 
Paul |, sau mai popular, „Papa zâmbitor”. N-ai auzit de el? 

— Ba da. loan Paul |. Am o vagă idee. 

— Se poate să îmi definești și mie vaga ta idee? 

Sarah făcu un efort ca să localizeze în minte ceva care să îi 
amintească ce știe despre loan Paul |, dacă știe ceva. 

— A, e cel care a fost Papă foarte puţin timp, nu? 

— Da. 

— Exact. O sută și ceva de zile. Cred că prin secolul al XIX-lea. 
Nu știu exact anul. 

— Nu e evident? se întrebă oftând. 

— Ce să fie evident? 

— Nimic, gândeam cu voce tare. Albino Luciani a fost Papă 
timp de treizeci și trei de zile și, contrar a ce știi tu, mult mai 
recent, în 1978, mai exact între august și septembrie. 

— Doar treizeci și trei de zile? Așa puţin? 

— Da. Foarte puţin timp pentru unii, prea mult pentru alţii. 
Moartea lui loan Paul | e un mare mister. Versiunea Vaticanului 
este că a suferit un atac de cord, dar alţii cred că a fost omorât. 

— Omorât? Un Papă? 

— Da. Ce te miră? Fii sigură că n-a fost primul. 

— Dar de cine? 

— Intrebarea nu e de cine, ci de ce. Mobilul e mai relevant 
decât făptașul. 

— Ok. De ce, atunci? 

— Nu vreau să te plictisesc cu detalii prea tehnice, așa că risc 
să te întreb altceva. Ai auzit vreodată de P2? 

— P2? Nu, n-am auzit. 

— P2, adică Propaganda Due, este o lojă secretă de inspiraţie 
masonică, ce vizează cucerirea puterii politice, militare, 
religioase și financiare a tuturor comunităţilor în care se 
inserează. Loja P2 există din 1877 ca o ramură a Grande Oriente 
d'Italia și era frecventată de membri care nu aveau posibilitatea 
de a se duce la propriile loje. In 1960 avea doar paisprezece 
membri. Când un bărbat pe numele lui Licio Gelli a devenit 
Marele Maestru al P2, numărul a ajuns la o mie, într-un an. lar la 
apogeul ei, avea două mii patru sute de membri, de la generali 
la politicieni, judecători, directori de televiziune, bancheri, 
profesori, preoți, episcopi, cardinali, orice îţi trece prin cap. 

Rafael se oprește din vorbit când o mașină de poliţie îi 
depășește în viteză, sirenele se învârt luminând toată strada. 
Pentru o clipă a crezut că se va opri în fața Jaguarului și îi va 
pune să iasă din mașină, dar nu s-a întâmplat. 

— În 1967, Grande Oriente d'Italia îl expulzează pe Licio Gelli 
și pe toți membrii care aveau legătură cu P2 și se îndepărtează 
de organizaţie, lăsând-o pe mâna Marelui Maestru, al cărui plan 
era să ajungă fraudulos în guvernul italian cu Piano di Rinascita 
Democratica della Loggia P2. Planul Renașterii Democratice al 
Lojei P2. Care de fapt era un sistem totalitar, nu o democratie, și 
care practic i-a și reușit în '78, cel puţin prin influenţa pe care o 
avea loja. Evident că oricine o înfrunta risca să dispară prematur 
de pe faţa pământului. Multe crime, atentate și chiar masacre 
au semnătura P2. 

— Adică P2 l-a omorât pe Papă în 1978? 

— Suntem încă la de ce, nu la cine. 

— OK. Înainte să îmi spui de ce avea P2 vreun interes să îl 
omoare pe Papă, vreau să știu ce am eu așa special, sau cu ce 
parfum m-am dat, de se ţin după mine în 2006? 

Rafael profită de un moment de liniște ca să capteze atenția 
totală a celei care îl ascultă. 

— Pentru că Dumnezeu a vrut să primeşti o listă foarte 
valoroasă. O listă cu numele membrilor organizaţiei. E foarte 
veche, are mai mult de 25 de ani, mulţi dintre ei au și murit, dar 
poate aduce multe neplăceri multora care sunt încă în viață, 
dacă s-ar publica. E ceva pentru care merită să ucizi. 

Dar Sarah deja nu îl mai ascultă cu aceeași atenţie, informaţia 
nou aflată o duce cu gândul la altele, mult mai neplăcute. Lista. 
Lista pe care o are la ea reprezintă nume ale membrilor defuncţi 
și în viaţă ai organizaţiei P2. Propaganda 2. Lista pe care e și 
numele care îi face inima cât un purice și o aruncă în tumultul 
nesiguranței și al perplexităţii, numele tatălui ei, Raul Brandão 
Monteiro. Cum se poate? Cum să fie el membru al P2? Rafael îi 
citește gândurile, dar nu zice nimic, nu adaugă, nu elucidează 
nimic. Este un drum pe care trebuie să îl urmeze numai ea. Zeci, 
sute, mii de întrebări, o discuţie care să îi ajungă cât toată viaţa, 
are atâtea încât nici nu știe de unde să înceapă. Poate ar fi mai 
bine să aleagă ceva mai ușor pentru început. 

— Faci parte din P2? 

Rafael se gândește câteva secunde înainte să răspundă. 

— Fac parte din ceva superior. Ceea ce mă conduce e un 
plan, un Mare Plan, din care se întâmplă să facă parte și P2. 

— Nu înțeleg. Adică cine mă urmărește nu e P2, ci o 
organizație și mai mare? 

— Hai, Sarah. Parcă aveai o logică mai bună. Suspinul lui 
Sarah îi dă de gol nelămurirea. E mai bine să clarifice lucrul ăsta 
fără niciun fel de artificiu. P2 te urmăreşte. Punct final, asta am 
lămurit. Cât despre legăturile mele cu P2, trebuie subliniat că s- 
au terminat acum câteva minute, când ai intrat în mașină. De 
fapt, eram un infiltrat. 

— Un infiltrat? Dacă nu poți să îi învingi, alătură-te lor? 

— Mai mult sau mai puţin... Rafael se gândește câteva clipe 
înainte să continue. Alătură-te lor și distruge-i din interior. 
Evident că munca mea e compromisă de acum. P2 nu mai 
umblă doar după o femeie, ci și după un bărbat. Și crede-mă pe 
cuvânt că ne vor găsi... mai devreme sau mai târziu. 

— Atunci la ce ne mai ajută discuţia asta? Dacă tot murim... 
întreabă Sarah exasperată, mai mult către ea decât către 
Rafael. 

— Totul depinde de ce cărţi putem juca, conchide Rafael 
surâzând. Ai lista cu tine? 

Sarah scoate hârtiile din buzunarul hanoracului, le alege pe 
cele două care alcătuiesc lista și i le dă lui Rafael. El le 
analizează în liniște, fără să încetinească. După câteva 
momente i le dă înapoi lui Sarah. 

— Mai știi pe cineva de acolo în afară de tatăl tău? întreabă 
Rafael. 

— Păi, după ce mi-ai povestit, sunt sigură că numele astea 
apar probabil toate pe Google, probabil descrise ca mari 
personalităţi. 

— Se poate. Dar uită-te cu atenţie. 

Sarah parcurge coloanele primei pagini, rând cu rând, cu 
multă atenţie. Lumina slabă îngreunează citirea. Acum că are 
mai multe informaţii, nu o miră preponderența numelor 
italienești. Observă că numerele de dinaintea fiecărui nume sunt 
aleatorii și nu au niciun algoritm. După fiecare număr urmează 
și o literă, câteodată două sau trei. 

— Numerele nu sunt în ordine. Și au și niște litere. 

— Sunt numerele de înregistrare ale fiecăruia în organizaţie și 
locul nașterii. De exemplu... la din nou hârtiile pe care Sarah le 
ținea în mână. Să îl luăm pe ăsta, chiar s-a nimerit, Marele 
Maestru. 


440ARZ Licio Gelli 


— Numărul înregistrării e 440 și e din Arezzo. Ai înțeles? 
— Da. Răspunde Sarah, căutând repede numele care o 
interesează. 


843PRT Raul Brandão Monteiro 


— PRT. Portugalia. 

— Nici nu erai născută când s-au întâmplat toate astea. 

— Nici tu. 

Rafael zâmbește. 

— Poate să fi avut vreo cinci-șase ani. 

Continuă să se uite la hârtii cu atenţie, până când dă de un alt 
nume cunoscut, rămâne cu gura căscată de mirare, niciodată să 
nu zici că nimic nu te miră. E acolo, cu aceleași litere ale mașinii 
de scris, fără nicio linie sau notă pe margine. 

— MIL de la ce €...? 

— Milano. Dar nu-ți face iluzii. Încă nu era în politică pe 
atunci. Și acum nu mai e membru P2. 

— Da, dar a fost. Până și primul-ministru italian? Până unde a 
ajuns... adică... nici nu știu ce să cred. 

— Nu crede nimic. 

— Ce adunătură de nenorociţi, răbufnește Sarah dintr-o 
suflare, ca și când i-ar fi ieșit pe gură fără să vrea. Se uită la el 
rușinată. Scuze. 

— Poţi să înjuri dacă vrei. Pe mine nu mă afectează, și sunt 
sigur că nici pe ei. 

Sarah se uită din nou pe listă. Dimensiunile oribile a ceea ce 
tocmai aflase, probabil o parte minusculă din nenumăratele 
crime, înșelăciuni, minciuni, mașinaţii, înfăptuite de numele de 
acolo și cine știe câte altele care nu sunt scrise, unde e și 
numele tatălui ei, care acum îi pare un străin. Cum se poate, 
după atâţia ani, ca cineva atât de apropiat, atât de important în 
viaţa ei, cel care i-a dat viaţă, care a crescut-o, care i-a oferit 
dragoste, afecţiune, valori pe care și azi și le amintește și le 
folosește, poate să devină în câteva secunde o canalie total 
lipsită de principii? Chiar tatăl ei. Încearcă să își imagineze care 
îi erau limitele, până unde era sau ar fi capabil să meargă 
Căpitanul Raul Brandăo Monteiro? Până la a răni? A tortura? A 
ucide? 

— Ce sunt însemnările astea scrise de mână? întreabă, 
încercând să alunge gândurile rele. 

— Unul din lucrurile care dau o valoare nepreţuită listei. Sunt 
însemnările lui loan Paul |. 

— Pe bune? 

— Pe bune. 

— Și ce înseamnă? 

— Dă-mi să văd. la hârtiile. E o clasificare. A subliniat numele 
pe care le cunoștea și funcţia fiecăruia. De exemplu, cel de aici, 
Jean-Marie Villot. 

— Da, dar nu știu italiană. 

— Cardinal Segretario di Stato. Este Cardinalul Secretar de 
Stat al Vaticanului. 

— Și el era membru P2? 

— Da. 

— Atunci el l-a omorât. 

— Asta e o presupunere jurnalistică. Încearcă să nu cedezi 
tentațiilor de genul ăsta. 

— E o presupunere naturală. Dacă făcea parte din P2, și P2 l-a 
omorât pe Papă, atunci... 

— Incă suntem la de ce, și nu la cine. 

Sarah oftează frustrată. Oare se vor întoarce vreodată 
lucrurile la normal în viaţa ei? 

— Ok, și pe hârtia asta sunt tot notițele Papei? Și cheia asta, 
ce-i cu ea? 

Sarah îi dă hârtia cu însemnările făcute în grabă. Rafael 
citește cu mare atenție. 

Se uită la cheie. Se schimbă la față văzând cu ochii. 

— Ce înseamnă? 

— Dumnezeu vrea și eu îndeplinesc. Dorința lui e porunca 
mea. O italiană cam de lemn. 

După câteva secunde întoarce mașina la o sută optzeci de 
grade cu mare îndemânare, aproape lovindu-se de un autobuz 
care claxonează în semn de protest. 

— Ce se întâmplă? întreabă Sarah. 

— Plecăm. 

— Unde? 

— Să ne întâlnim cu cineva care știe. 

— Ce să știe? 

Rafael intră în mare viteză pe o stradă strâmtă. Nu pare că o 
să răspundă la întrebare. 

— Ce să știe? Ai mai văzut ceva pe hârtie? insistă ea. 

Mașina intră pe o stradă mai lată și virează spre vest. Rafael 
accelerează, fără să îi pese de consecinţele vitezei, în cazul în 
care îl vede vreun poliţist, ca cei care au trecut pe lângă ei mai 
devreme. 

— Da, răspunde în sfârșit, fără să mai adauge nimic, ca și 
când acel unic cuvânt ar fi fost de ajuns. Apoi, ia mobilul. 

— Ce ai văzut? întrebă Sarah e în mod evident exasperată. 

— Am văzut un cod. 

+ CAPITOLUL 20 


Bentley-ul se deplasează cu viteză moderată pe drumul de 
pământ bătătorit. Nu e unul din acelea înnămolite, deloc, este 
îngrijit, cu arbuști de-o parte și de alta și iarbă pe centru, pe 
unde nu calcă roţile. O porțiune care leagă vreo proprietate de 
drumul principal. De obicei moșiile sunt bine retrase în interiorul 
pădurii, ascunse de căile de comunicare. Astfel e și mai ușor să 
controlezi intrările persoanelor autorizate sau străine, vreun 
gură-cască sau vreun hoţ, nu că ar fi prea mulţi prin locurile 
acestea. 

Automobilul parcurge cei două mii nouă sute patruzeci și trei 
de metri care despart drumul principal de porţile mari de fier 
automate. Se deschid, lăsând Bentley-ul să treacă, ceea ce 
demonstrează că e vorba de cineva apropiat de stăpânul casei, 
din moment ce șoferul nu a trebuit să opreasca mașina de tot, 
nici să îl anunţe pe pasagerul de pe bancheta din spate. 

Se oprește lângă cele trei trepte care urcă la terasa de la 
intrare. Pasagerul nu așteaptă să vină șoferul să îi deschidă 
portiera, așa cum dictează eticheta, ci trage singur de mânerul 
de ușă și iese afară dintr-un salt, energic. Nu sună la sonerie, 
nici nu bate la ușă, formează un cod de șase caractere pe 
tastatura fixată pe perete, în urma căruia ușa se deschide. 
Înainte de a intra înăuntru, scutură orice urmă de praf de pe 
costumul Armani, își îndreaptă gulerul sacoului și abia apoi trece 
pragul vilei. 

Cu siguranţă șeful sau Maestrul, denumirea din urmă e 
probabil cea corectă, având în vedere împrejurările de 
complicitate și devoțiune, îl așteaptă în sufragerie, nu pentru că 
așa i-ar fi obiceiul, ci pentru că operaţiunile în desfășurare din 
noaptea asta o cer. Fără alte întârzieri, se îndreaptă către ampla 
încăpere, unde bătrânul ascultă la telefon cu un aer livid. 

Nu e nevoie de prea multă experienţă ca să îţi dai seama că 
lucrurile nu sunt prea roz. Dacă datele pe care le are despre 
evoluția misiunii, obţinute înainte de călătoria lui de întoarcere, 
sunt încă actuale, atunci Geoffrey Barnes a făcut vreo boacănă 
pe undeva. 

Eu nu știu cum reușesc americanii ăștia să frigă și să taie 
curcanul de Ziua Recunoștinței. Probabil că au un manual de 
instrucțiuni, se gândește asistentul, în timp ce își drege vocea 
anunțându-și astfel prezența. Bătrânul ridică privirea și îl salută 
din cap. Ciulește urechile în timp ce prepară două vodci ca să îi 
ridice moralul. A învăţat de la șeful lui că cele mai rele decizii le 
ia o minte înfierbântată, o băutură revigorează judecata și 
pregătește spiritul pentru bătălii dure. Mintea e o armă 
prețioasă care nu servește la nimic atunci când e invadată de 
furie și îndoială, cei mai mari dușmani ai omului. După ce umple 
paharele cu licoarea alcoolică, soarbe imediat o gură și așteaptă 
concluzia convorbirii telefonice. Cuvântul care îi trezește atenţia 
e deranjant. 

Infiltrat? Ar fi un motiv îndeajuns de puternic să spulbere un 
plan. Şi explică paloarea bătrânului. Un agent dublu e 
întotdeauna ceva foarte periculos, mai ales când nu e detectat 
la timp. 

Acum că a închis deja, e timpul să stea jos și să bea ceva, 
apoi să stea de vorbă, să plănuiască și hotărască. 

— Bănuiesc că s-a schimbat situaţia de ultima dată când am 
vorbit, spune asistentul oferindu-i un pahar bătrânului și 
așezându-se pe canapea. 

Bătrânul se așază și el, cu greu, și oftează. Rar îl vezi oftând, 
cu toate că în ultimul timp s-a mai întâmplat. În momente ca 
acestea asistentul își dă seama că îi stă alături de mai bine de 
cincisprezece ani acestui bărbat, care i-a fost ca un tată. Și în 
tot acest timp a fost martor declinului său, o priveliște tristă 
pentru cineva care l-a cunoscut în plină forță fizică și mintală. 

— S-a schimbat foarte puţin, spune, după două înghiţituri de 
vodcă. Lucruri imposibil de prevăzut, atunci când elaborezi un 
plan. 

— V-am auzit vorbind de un infiltrat, îi zice asistentul, nu sunt 
secrete între ei. Geoffrey Barnes are vreun trădător în filierele 
lui? 

Bătrânul mai ia o înghiţitură, golind paharul. 

— Ar fi fost mai bine, mormăie. 

— Era mai bine? Cum adică? Privirea asistentului e 
impacientată și plină de nesiguranţă și nedumerire. Răspunsul e 
evident. 

— Adică ce nu trebuie să se întâmple niciodată. 

— Un infiltrat printre noi? intonează el ca pe o întrebare. Nici 
nu îmi pot imagina așa ceva. 

— Ei bine, ar trebui să începi. 

— Dar unde? În Italia? Noii membri? 

— Nu. S-a infiltrat în Gardă. 

— În Gardă? Nenorocitul naibii. Aveţi idee cine e? 

Bătrânul confirmă. 

— Chiar el s-a declarat. 

— Cine e? întreabă asistentul furios. Îl elimin chiar eu după ce 
mă asigur că nu o să uite niciodată de ce l-am trimis în iad. 

— Jack, spune bătrânul pe un ton rece. 

— Jack, care Jack? 

— Jack Payne. Completează bătrânul, lăsându-l pe asistent 
câteva secunde să interiorizeze informaţia. 

— Și cine e el de fapt? 

— Am pus deja să verifice. Dar probabil n-or să afle nimic. 
Adevărata lui identitate trebuie să fie foarte bine camuflată. 

— Altfel l-am fi descoperit până acum. 

Bătrânul oftează din nou. 

— E o situaţie neprevăzută pe care trebuie să o rezolvăm 
rapid. 

Asistentul se ridică, s-a calmat, acum da, pot lua hotărâri la 
rece. 

— De acord, dar cred că mai întâi trebuie să ne concentrăm 
pe eliminarea țintei, așa cum era în plan. Asta cum merge? 

— N-ai înţeles. Ea e cu el. Dacă îl prindem pe unul, îl prindem 
și pe celălalt. Conchide bătrânul ridicându-se și el. 

— Credeţi că ar trebui să mergem la Londra? 

— N-are rost. Hai să urmăm în continuare planul, dar 
rămânem atenţi la factorul surpriză, adică intrarea în scenă a 
unui infiltrat. CIA până la urmă o să-i găsească. 

— Dar poate să dureze. 

— În orice caz, dacă mergem acolo nu rezolvăm nimic. Doar 
că îl presionăm pe Barnes. 

— Și atunci? 

— Spune-le să pregătească avionul pentru călătoria pe care o 
aveam programată, până atunci să-l lăsăm pe Barnes să își facă 
treaba. Nimeni nu poate trăi fără să se dea de gol. 

— Mai ales în Londra, dar nu uitaţi că ea e acum însoțită de 
cineva care știe cum să se ascundă. 

— Da, știu. Dar dacă îl cunoști pe Jack la fel de bine ca mine, 
în afară de faptul că acum e de partea cealaltă, știi că nu îi stă 
în fire să întoarcă spatele luptei. Nici nu cred că vrea să devină 
un proscris pentru restul vieții. 

— Poate că e cel mai bine așa. Mă duc să dau instrucțiuni 
echipajului. 

In timp ce protejatul său părăsește încăperea, faxul începe să 
zbârnâie. După câteva secunde înghite o hârtie albă care iese 
pe partea cealaltă scrisă și cu o fotografie. Bătrânul ia hârtia și 
se uită la poza lui Jack Payne, același care s-a prezentat Rafael 
pentru Sarah Monteiro. In josul paginii o propoziţie scrisă cu 
majuscule: 


NO DATA AVAILABLE?2 


Mototolește hârtia în mână, dar furia iniţială a trecut deja. 

— O să te prind eu, Jack, o spune cu certitudine, în timp ce se 
aude bocănitul bastonului care îi ajută piciorul vătămat, în 
drumul spre ieșirea din sufragerie. Are alte lucruri de făcut 
acum. Mai privește o dată hârtia boţită și, înainte de a o arunca 
pe jos, șoptește: O să te aducă ea până la mine. 


22 „Nicio informaţie disponibilă”. (trad. din Ib. engleză). 

+ CAPITOLUL 21 


Acesta este faimosul Muzeu Britanic, gazda unor mari și 
importante artefacte care alcătuiesc istoria și cultura umană. ȘI 
nu vorbim de lucru puţin, mai mult de șapte milioane de piese 
care inventariază trecerea omului pe pământ, pe apă și pe 
gheață. S-a deschis publicului în 1759 și de atunci e vizitat anual 
de milioane de oameni, nerăbdători să se delecteze cu rarităţile 
pe care lumea le colecționează pentru noi, păstrându-le în cea 
mai bună formă posibilă, ca atunci când vor fi descoperite, să 
poată fi admirate în spaţii ca acesta. Vedetele muzeului sunt, 
fără doar și poate, mumiile egiptene, regale, expuse în aripa 
egipteană ca reprezentare a arheologiei funerare a acestui 
popor, și Piatra din Rosetta, prezentă încă din 1802. 

Jaguarul parchează în fața clădirii enorme, pe strada Great 
Rusell. Rafael și Sarah se îndreaptă spre poarta de gratii, 
terminată în săgeți aurii. Rafael se apropie de o ușă mică, lângă 
poartă, a gheretei paznicului. 

— Good evening, salută Rafael. 

— “seara! răspunde celălalt, mestecând gumă. E un bărbat 
tânăr, îmbrăcat într-un costum de paznic. 

— Aş vrea să vorbesc cu domnul Joseph Margulies, vă rog. 

— Cu domnul Jospeh Margulies? Figura nu pare deloc 
simpatică. 

— Da, ne așteaptă. 

— Staţi un pic. Bărbatul intră în gheretă pentru a da un 
telefon de confirmare. Nu-și ia ochii de la Sarah. Așteaptă. 

Rafael îl sunase pe drum și îi explicase că trebuie să se vadă 
urgent. La început păru reticent, dar apoi a acceptat, spunându-i 
că încă mai avea de lucru la o expoziţie temporară de la Muzeul 
Britanic, așa că să vină să vorbească cu el acolo. 

Pentru Sarah, liniștea e un prilej de gânduri dureroase. E un 
subiect greu de abordat, dar inevitabil. 

— Unde... hai, trebuie, curaj. Unde intră tatăl meu în toată 
povestea asta? Ce poziţie are el în organizaţie? 

— Asta trebuie să îţi spună el, nu eu. 

— Minunat. Și unde intră Papa în toată povestea? 

— Pe post de catalizator. 

— Catalizator? Adică? 

Paznicul zelos confirmă întâlnirea și îi lasă înăuntrul curții 
care, de fapt, înseamnă tot afară. Gratiile hotărăsc ce înseamnă 
înăuntru și ce afară. 

— O să vină domnul să vă ia în câteva clipe. 

— Mulţumim. 

— Nu e prima dată când veniţi la domnul Margulies, nu? 

— Nu. Dar n-am mai venit niciodată la ore așa nepotrivite, 
adaugă Rafael cu un zâmbet fals care se vrea timid. 

— Dacă doriţi, puteţi să mergeţi lângă ușă. 

Ce paznic simpatic, figura de ursuz cu care i-a primit poate 
face parte din tactica de a alunga intrușii, toţi trebuie să 
impersonăm personaje diferite de-a lungul fiecărei zilei. La 
muncă unul, acasă altul, încă unul cu prietenii. Nu e de mirare 
că există atâţia oameni cu dereglări psihologice. 

Se îndreaptă spre intrarea principală a muzeului, pe centru, 
părţile laterale ale clădirii ies în afară, dându-i o formă de U 
alcătuit din linii drepte. Patruzeci și cinci de coloane corintice 
străjuiesc fațada și protuberanţele laterale, ceea ce îi dă un aer 
imperial, susțin arcada de la intrarea principală, cu varii figuri în 
relief pe frontispiciul triunghiular, apoi încă un rând de coloane 
în spate și în faţă, întărind punctul principal, acordându-i 
importanța impunătoare a marilor intrări. Sarah se împiedică pe 
treptele care duc spre ușă. 

— Dacă am fi venit într-o misiune secretă, ne-am fi dat de gol, 
zice Rafael pe un ton serios, deși încărcat de umor. 

— Dacă am fi venit aici în misiune secretă, nu am fi vorbit cu 
paznicul. Nici nu am fi intrat pe ușa din faţă. 

— Corect. 

— Ai de gând să-mi spui cum a funcţionat Papa pe post de 
catalizator? 

— Lista pe care ai primit-o era în mâinile lui când a murit. Îi 
fusese trimisă de un alt membru P2, Carmine Pecorelli, avocat și 
ziarist. Era directorul unui ziar în care publica tot felul de 
scandaluri, L'Osservatore Politico, care de fapt era un ziar 
finanţat de un fost prim-ministru. 

— Cine? 

— Mai bine să nu știi. 

— Și ce pot să știu, până la urmă? îl întrerupe sarcastic. 

— Ce încerc să-ţi povestesc. 

Sarah oftează și se așază pe prima treaptă, obosită. 

— Continuă. 

— Prim-ministrul ăsta era prieten bun cu Licio Gelli... 

— Stai puţin, cine e Licio Gelli de fapt? 

— Licio Gelli era Marele Maestru al P2, ţi-am mai spus. Un 
cameleon, un manipulator, câteodată de extremă-dreapta, 
alteori de extremă-stânga, a trecut prin toate posibilităţile, în 
funcţie de cum bătea vântul. Ca să îți dau un exemplu, P2 
combătea toate amenințările de stânga, cu toate astea, Gelli a 
ajutat la înfiinţarea Brigăzii Roșii. Înţelegi despre ce fel de om 
vorbim? 

— Ok. Atunci de ce i-a trimis Pecorelli lista lui Papa? 

— Dacă îţi vine să crezi, pentru că voia să facă bani. Lista era 
o formă de a-l presiona pe Gelli să plătească. La început, 
L'Osservatore Politico servea scopurilor lui Gelli. Dar apoi 
Pecorelli s-a gândit că putea să își mărească averea, din 
moment ce lucrau cu bani furaţi. Și avea de unde să îl stoarcă 
pe Gelli, anume dintr-un scandal financiar în care fusese 
implicat furând de la statul italian mai mult de două miliarde de 
dolari în impozite petrolifere. Totul s-a petrecut cu ajutorul unor 
membri sus-puși din P2, evident. A publicat câteva nume în 
ziarul lui, dar nu a mers niciodată atât de departe ca în cazul 
elaborării listei, trimisă cu doi ani înainte lui Paulo al VI-lea, care 
nu a băgat-o în seamă. 

— Și de ce nu a băgat-o în seamă? 

Acum e rândul lui Rafael să dea din umeri neliniștit. 

— Mai bine nu intrăm în discuţia asta. 

— Atunci despre ce putem să discutăm? De ce cu loan Paul la 
fost altfel? 

— Pentru că el nu a ţinut-o secretă, chiar a contactat pe câte 
unii, ca să se asigure de autenticitatea ei. lar Vaticanul nu e cel 
mai indicat loc pentru indiscreţii. Toţi pereţii au urechi și ochi. Și 
înainte ca hârtiile să ajungă la Papă, au trecut prin mii de mâini. 

Sarah se ridică și începe să se plimbe dintr-o parte într-alta, 
gânditoare. 

— Dacă Papa avea lista în mână când a murit, cum de a ajuns 
la ea acel Firenzi și mi-a trimis-o? 

— Firenzi? 

— Da, Valdemar Firenzi. Numele nu îmi e total necunoscut, 
dar nu reușesc să pun degetul pe el. Știi cine e? 

— Nu știu. 

— Cum nu? 

— Sarah, nu pot să îţi explic cum și de ce au ajuns hârtiile la 
tine, pentru simplul motiv că nu știu. Singurul lucru pe care îl 
știu despre Firenzi e că lucrează la Vatican. Mai multe va trebui 
să îl întrebi pe tatăl tău. 

— Pe tata? Dar ce rol are el aici? 

— Am mai răspuns o dată la întrebarea asta. 

Discuţia se oprește acolo, întreruptă de sunetul pașilor în 
apropiere. 

Sarah se uită la Rafael dezaprobator. 

— Ce căutăm aici? întreabă în surdină. 

— Am venit să descifrăm codul. 

Bărbatul gras în halat, de vreo șaizeci de ani, ajunge lângă ei, 
venind de dinăuntru. Rafael îl recunoaște pe prietenul lui, 
Margulies. 

— Domnule Margulies. 

— Ce faci băiete? Asta e oră să-l deranjezi pe un bun creștin? 

— Toate orele sunt de veghe pentru un bun creștin. 

— Cine e asta? 

Dacă e ceva ce Joseph Margulies nu are, sunt Papas na 
língua”, deși expresia i-ar putea jigni pe sfinţii părinţi, atât pe 
cel acum în funcţie, cât și pe cei de dinainte, dar trebuie explicat 
că Papas sunt în cazul de faţă un substantiv feminin, Papas de 
mâncat, ceea ce înseamnă că referitul părinte nu are gura plină 
și poate spune ce poftește, și nicidecum că ar avea vreun ales 
de-al lui Dumnezeu în gâtlej, nici nu ar fi posibil, totuși, 
explicaţiile nu supără pe nimeni, și așa nu rămâne nimic în ape 
tulburi. 

— E o prietenă. Sharon... aaa... arta anevoioasă de a inventa 
nume nu e unul din atuurile lui Rafael, Stone. Sharon Stone. 

— Sharon Stone? protestează Sarah dezamăgită. 

— Îmi pare bine, domnișoară Sharon. Se uită la ea cu înţeles. 
V-aș saluta cum se cuvine, dar din păcate, nu m-am spălat pe 
mâini. 


23 Ņão ter papas na lingua - (expresie idiomatică) a avea gura slobodă, a spune verde 
în față. Autorul face un joc de cuvinte între formele omonime ale pluralului Papas, la 


masculin pluralul lui „Papă”, iar la feminin „terci”. (n.t.). 

— N-are nimic. Cine mai e și ăsta? 

— Bânuiesc că dacă ai venit la două dimineaţa să mă vezi, 
înseamnă că ai lăsat-o cel puţin gravidă pe prietena ta... 

— Ce? izbucnește ea. 

— Nu, Joseph. Suntem amestecați în misiuni secrete, de 
interes naţional. Nu putem să-ţi spunem despre ce e vorba, 
altfel ar trebui să te omorâm. Dar am un fel de enigmă pe care 
vreau să ţi-o arăt, poate reușești să mă ajuţi. Rafael scoate 
hârtia din buzunar și i-o dă lui Margulies. 

— Hmm. Doar atât a zis, apoi a rămas minute în șir uitându-se 
pe hârtie. De la interjecția respectivă a rămas mut ca și când i s- 
ar fi activat o structură alfanumerică din minte. Unul, două, trei, 
patru minute și se trezește din transă. Mda, ar fi fost mult mai 
simplu dacă ai fi lăsat-o gravidă, să știi. Dar o să văd ce pot să 
fac. Veniţi după mine. 

Bărbatul ăsta nu poate fi pe bune. 

Intră în muzeu, în clădire de data asta, și după ce urcă o scară 
mare și fac la dreapta și la stânga de câteva ori, o iau pe un 
coridor lat și întunecat, foarte lung. 

— Nu faceți zgomot, că treziţi mumiile, le sugerează 
Margulies cu voce tare, fără nicio jenă. 

În ciuda nenumăratelor nedumeriri pe care le mai are, Sarah 
se simte acum ca o conspiratoare a curţii cerând ca 
răscumpărare suveranitatea mondială, în posesia unui secret ce 
poate zdruncina din temelii Biserica și câteva guverne, deși nici 
ea nu știe exact ce înseamnă. 

— Nu te-a mai văzut nimeni demult. Pe unde ai umblat? 
întreabă Margulies, bătându-l pe umăr prietenos pe Rafael. 

— Ei... am avut misiune pe afară, cum ţi-am spus. 

— Da, da, sigur. Poveștile tale cu independența națiunii. Cine 
te crede? Că trebuie să mă omori dacă îmi spui? 

— E adevărat, Joseph. 

— Unde ai agățat-o pe micuța asta? 

— Nu m-a... încearcă să clarifice Sarah. 

— Ah... în Rio de Janeiro... într-o mănăstire... o întrerupe 
Rafael pe Sarah din avântul de indignare. 

— O călugăriță, deci? Curatorul o privește cu respect. Are 
samba în sânge. Înţeleg. 

— Nu așa a fost... începe Sarah, dar Rafael o strânge de brat. 

— Am ajuns, anunţă Margulies, deschizând o ușă dublă a unei 
încăperi mari, plină de rafturi cu cărți și mese înșirate. Totul 
apare când Margulies aprinde luminile, nu pe toate, doar două 
lămpi care dau locului un aer sumbru. Sarah se simte din ce în 
ce mai mult transportată în alt timp, mult mai îndepărtat, de 
regi și regine, pe când chiar domneau, și nu erau doar un obiect 
emblematic. Margulies lasă hârtia pe o masă și se duce la un 
raft anume. 

— la să vedem, Criptografia. 

— Ai nevoie de ajutor? se oferă Rafael. 

— Nu. Stai jos acolo cu prietena ta. 

Rafael se uită la Sarah și cei doi rămân privindu-se câteva 
momente. Ochii ei pătrunzători îi săgetează ochii lui de șoim, se 
pare că cel prins aici e chiar pasărea de pradă, dezacorduri de 
înțeles. 

— Ce dracu a fost asta? 

— Curiozitatea a omorât pisica. l-am spus ce voia să audă. 

— A, și asta voia să audă? Că ai agăţat o călugăriță 
braziliancă pe nume Sharon Stone? 

— Nu o lua în serios. Scopul scuză mijloacele. Crezi că i-ar fi 
plăcut să audă adevărul? 

— Nu știu. Dar adevărul e adevăr. Nu ai de ce să-ţi fie rușine 
de el. 

Rafael o ia de amândoi umerii pe Sarah, și o strânge cu 
oarecare forţă, ca să îi atragă atenţia. Gestul își face efectul. 

— Adevărul ne poate omori pe toţi, Sarah. Tu ești dovada, 
încă vie. Nu uita. 

Dublu efect, chiar, adevărul ne poate omori pe toţi, înțelepte 
cuvinte, e înfricoșător să gândești așa ca el, să priveşti așa 
lucrurile, dar deocamdată asta e realitatea. Rafael îi dă drumul 
și se uită la Margulies, înconjurat deja de trei cărți deschise și cu 
binecuvântata sau blestemata hârtie în mână. 

— Unde l-ai cunoscut? vrea să afle Sarah. 

— Pe Margulies? A fost profesorul meu acum mulţi ani și, chiar 
dacă nu pare, e un om serios. A studiat la Vatican și are 
cunoștințe aprofundate despre criptografie. Dacă ăla e un cod, o 
să-l descifreze. 

— Profesor de ce? 

— Ăsta e un interogatoriu? 

— Nu. Fac doar conversaţie. 

— A fost profesor de teologie. 

— Teologie? Ai terminat teologia? 

— Printre altele. 

— Și atunci ce crezi de stadiul în care a ajuns religia, încât 
cardinali la cel mai înalt nivel se poate să fi înlesnit moartea 
unui Papă, sau chiar să fi apăsat pe trăgaci, sau să îi fi pus 
vreun praf în pahar? 

— Religie? Cine vorbește de religie? Dumnezeu n-are nimic 
de-a face cu asta. 

Și cu asta, Rafael se îndreaptă spre Joseph Margulies, în 
continuare cufundat în științele criptografiei, și lăsând-o pe 
Sarah gândindu-se la ultimele lui cuvinte. De fapt, religia nu 
prea are legătură cu situaţia. Nici Dumnezeu Tatăl Cel 
Atotputernic, nici lisus Hristos, fiul lui Dumnezeu, nici sfinţii, nici 
devotate Tatăl Nostru și Ave Maria și așa mai departe. Nimic din 
toate astea nu se potrivesc cu ce a aflat noaptea asta. Sunt 
lucruri legate de politică, bani, corupţie, putere. Nimic mai mult. 

— Măi băiete, asta o să-mi ia niște ore bune. Trebuie să merg 
din aproape în aproape ca să văd ce tipar s-a folosit. Dacă e un 
cod sau un cifru. N-ai altceva de făcut? 

Rafael se gândește o clipă. 

— Ba da. Pot să copiez doar înscrisul pe o hârtie? 

— Te rog. 

Sarah se apropie de Rafael, nedumerită. 

— Unde mergem acum? 

— Ştii să ieși de aici? întreabă profesorul Margulies. 

— Știu, staţi liniștit. Dacă aflaţi ceva, sunaţi-mă la numărul 
asta. 

După ce transcrie cifrul sau codul, timpul va spune, îi dă lui 
Margulies o hârtie cu numărul lui și iese, urmat de Sarah. 

— Unde mergem? 

— La tuns. 

— Poftim? La ora asta? 

Străbat lungul coridor și refac drumul care dă la ușa principală 
din curtea clădirii. Incă cincizeci de metri până la poartă și 
ghereta în care paznicul se uită la un film alb-negru. Apoi, ies în 
strada Great Russel. 

— Dacă ne-am întâlnit cu directorul Muzeului Britanic la două 
și jumătate dimineaţa, cred că putem și să trezim un frizer la 
trei și ceva. 

— Dar chiar e nevoie? Vanitatea ta nu poate să mai aștepte 
până se rezolvă lucrurile? 

— Dar nu vorbim de părul meu, draga mea. Al tău e prea 
lung. 

+ CAPITOLUL 22 


Anumite întâlniri sunt menite să se întâmple, mai devreme 
sau mai târziu. Fie cu binele, cu răul, cu sănătatea, cu boala, cu 
o roată dezumflată, cu taximetristul care nu știe limitele de 
viteză și ne lipește de bancheta din spate rugându-ne să nu fie 
ultimul drum pe care îl facem, cu femeia visurilor noastre, și a 
visurilor altora, cu nevestele noastre, cu bărbaţii, cu toate că 
pronumele posesiv nu prea sună bine când desemnează ca 
posesie ceva ce de fapt nu e al nostru. E simpla iluzie de a fi 
stăpânul unei ființe umane, când nici al nostru nu putem să fim. 
Și pentru cine nu e de părerea aceasta, să le amintim de corpul 
nostru care într-o zi se oprește pur și simplu din funcţionare, iar 
noi nu putem să facem nimic pentru a o evita. 

Toate astea spuse ca să îl introducem pe acest bărbat în 
vârstă, care ne iese în cale. Se plimbă treaz, fără zig-zaguri 
dezechilibrate, în mijlocul puhoiului de necunoscuţi care, 
urmând teoria celor șase grade de separare, pot eventual să 
cunoască pe cineva care îl cunoaște. Poate formula asta e 
folosită și de serviciile de informaţii și organizaţiile aferente, prin 
cele din urmă se înțeleg serviciile secrete statale, dar care, prin 
normă, sunt de partea răului, depinzând de punctul de vedere al 
obiectivului desemnat de către state. Ca să se înţeleagă mai 
bine, de exemplu Hitler a fost responsabil pentru exterminarea a 
milioane de oameni, un lucru total abominabil în ochii aliaţilor și 
ai celor mai multe ţări, cu toate astea, din punctul lui de vedere, 
acţiona corect, căci nimeni nu își consideră propriile acţiuni 
repugnante. Dacă mai menţionăm și că Hitler era șef de stat, și 
al unuia dintre cele mai importante, atunci putem să tragem 
concluzia că ţările nu au întotdeauna dreptate, nici nu sunt tot 
timpul de partea binelui, toate acestea pornind de la granița 
foarte fragilă dintre diferitele și echivocele puncte de vedere, 
cele ale binelui și ale răului. 

Oricum ar fi, teoria celor șase grade de separare poate să 
explice foarte bine de ce este urmărit de câteva ore bune. Incă 
nu și-a dat seama, e greu când e așa aglomerat, ceea ce îi face 
și munca mai ușoară urmăritorului. Nu demult au ieșit de la 

Teatrul Hilton, unde au văzut excelenta Chitty Chitty, Bang 
Bang, iar acum coboară către sud pe Avenue of the Americas, 
sau 6 Avenue, același lucru. Câţiva metri mai încolo, după 
intersecția cu strada 38, bătrânul intră într-un bloc. Un portar 
îmbrăcat în costumul de rigoare îl salută respectuos. 

Urmăritorul se mulțumește să observe de la o distanță sigură. 
Se uită la numărul clădirii și confirmă cu informaţiile de care 
dispune. Verifică, e casa bătrânului. 

Abia ce dispare din raza lui vizuală, scoate mobilul din 
buzunar și sună pe cineva. După câteva clipe, o dubă neagră se 
oprește lângă el. Urcă și rămân pe loc. Acum trebuie să aibă 
răbdare. 

— Aici stă? întreabă şoferul, într-o limbă oarecare estică, 
poate poloneză. 

Bărbatul în palton negru îi răspunde doar printr-un semn din 
cap afirmativ, fără să-și ia ochii de la intrarea clădirii luxoase. 

New York este într-adevăr un loc elegant, șic, ticsit de lux, 
vorbim de Manhattan, normal, altfel ca orice oraş civilizat are 
uscăturile lui, punctele negre rău famate care nu ne interesează 
acum, deoarece sunt în afara Manhattanului și departe de 6" 
Avenue, unde s-au pus la pândă cei doi bărbați. 

— N-a mers bine la Londra? întreabă iar șoferul. 

— Nu. 

— Auzi, da' de ce nu putem noi să intrăm acolo și să îl 
curățăm pe bătrân? 

Bărbatul întârzie răspunsul, ca și când se gândește la mai 
multe lucruri în același timp. 

— Pentru că el e cheia. 

Mai așteaptă atenţi încă ceva timp. În sfârșit, îi spune 
șoferului să rămână atent la intrare, cât scoate o poză din 
buzunar. Un chip pe care l-am văzut deja, cel al lui Benedict al 
XVI-lea, Papa actual. Apoi, ia o brichetă și o apropie de spatele 
pozei, cu grijă, încălzind-o. Puțin câte puţin, chipul lui Benedict 
al XVI-lea dispare, revelând un altul, cel al bătrânului urmărit. 
De îndată ce sursa de căldură dispare, poza revine la imaginea 
originală, înfăţișându-l pe același Papă cu zâmbetul lui 
îngălbenit, făcând cu mâna credincioșilor. 

— Ele cheia. 

MORO 
9 mai 1978 


Acest bărbat pe care îl vedem stând aici este Aldo Moro. Scrie 
o scrisoare către familie, încă una din multele pe care le-a scris, 
inclusiv lui Papa Paul al VI-lea și șefilor partidului lui, de când e 
prizonier al Brigăzilor Roșii, în mâinile lui Mario, de cincizeci și 
cinci de zile. 

Cu toate că nu pare, bărbatul acum liniștit și senin a fost 
primul-ministru al Italiei de cinci ori. Noul guvern, sub 
conducerea lui Giulio Andreotti, nu acceptă negocieri cu 
organizaţii teroriste, precum Brigăzile Roșii, care cer eliberarea 
unor deţinuţi politici. Din moment ce nu se pune problema de 
așa ceva și primul-ministru susţine că nici măcar deţinutul nu își 
dorește vreo negociere cu asemenea oameni, nu se poate spune 
ce se va întâmpla cu Aldo Moro, lider al partidului Democrazia 
Cristiana la momentul răpirii, adică 16 mai 1978. 

Din acea zi, Moro îl vede și îi vorbește exclusiv lui Mario. La 
început erau interogatorii, încercări de a obţine informaţii, dar 
curând s-au transformat în lungi discuţii între cei doi. Moro s-a 
dovedit a fi un om admirabil în ochii lui Mario și i-a câștigat 
respectul și afecțiunea. 

Moro a rămas profund dezamăgit de poziția guvernului și a 
militanţilor din partidul lui. Nici măcar unul nu a ridicat un deget 
ca să îl ajute, chiar dacă, în scrisorile pe care i le adresau, îi 
explicaseră că guvernul trebuie să pună viaţa persoanelor pe 
primul loc. Majoritatea membrilor din Democrazia Cristiana, ca și 
din guvern, inclusiv primul-ministru, credeau că Moro fusese 
constrâns să scrie acele scrisori și că nu se potriveau cu 
viziunea lui asupra subiectului. Nimic mai greșit. 

Poate Mario renunţă la solicitări și se dă învins. Sau poate 
face o demonstraţie de forță și îl omoară pe Moro ca formă de 
intimidare, așa viitoarele răpiri vor da rezultat. Sau poate Mario 
nu e decât un pion pe tabla de șah și nu coordonează nimic, 


122 


doar execută. Oricum ar fi, Moro e convins că nu va scăpa cu 
viaţă. 

Să-l lăsăm pe Aldo Moro să își redacteze scrisoarea, în camera 
de pe Via Gradoli, și să mergem în cealaltă încăpere a 
apartamentului, sufrageria, unde Mario răspunde la telefon. Mai 
sunt încă trei bărbaţi cu el. Doi se uită la televizor și unul citește 
ziarul. 

— Alo? 

— Azi e, se aude o voce masculină la celălalt capăt al firului. 
Dați drumul planului. 

— E ca și făcut, încuviinţează Mario. 

— Mai sun peste o oră. Americanul vrea treaba rezolvată cât 
mai repede. 

— E ca și făcut, repetă Mario, apoi închide. Hai să terminăm 
treaba, le spune celorlalţi. 

— Crezi că așa e cel mai bine? intervine cel care citea ziarul, 
ezitant. 

— Nu depinde de noi. Nu putem da înapoi. 

— Sunt încă de părere că cel mai bine ar fi să-i dăm drumul. 
Am ajuns mult mai departe decât ne-am fi imaginat. Mesajul 
nostru a fost înțeles. Ei știu că nu sunt în siguranță, spune 
același bărbat. 

— Asta nu e lupta noastră, Mario, întărește unul dintre cei 
care se uita la televizor. 

— Când ne-am apucat de treaba asta, știam unde o s-ajungă. 
Am fost de acord să o facem, argumentează Mario. 

— Nu te baza pe mine să apăs pe trăgaci, îl anunţă același 
bărbat. 

— Nici pe mine, avertizează cel de lângă el, și care nu 
spusese nimic până acum. 

— Ar trebui să-i dăm drumul. Nu suntem slugile nimănui. 

— Nici nu mă gândesc. li pun capăt azi. Nu dăm înapoi, 
retează Mario, încercând să se convingă că decizia este una 
politică, și nu a lui. Soarta lui Moro era decisă din 16 martie, era 
doar o chestiune de timp. Acum a venit vremea să o ducă la 
capăt. 

Se duce la cameră și învârte cheia în ușă. Aldo Moro este încă 
la masă, scriindu-le celor dragi. 

— Ridicaţi-vă. Mergem, ordonează Mario, controlâdu-și 
agitația. 

— Unde mergem? întreabă Moro, încheind scrisoarea. 

— Veţi fi transferat în alt loc, răspunde Mario strângând o 
pătură, fără să se uite nicio clipă în ochii prizonierului. 

— Vă deranjează dacă vă rog să trimiteţi asta? Moro îi întinde 
scrisoarea. 

— Va fi trimisă. Mario ia scrisoarea și pătura la subraţ. 

Cei doi se uită unul la altul preț de câteva clipe. Mario nu 
suportă ochii limpezi și sinceri ai lui Moro și întoarce privirea 
spre altă direcţie. Nu trebuie să mai spună nimic. Moro a înțeles. 

Coboară până la mașina din garaj. Moro, legat la ochi, merge 
în faţă, Mario îl ţine, urmat de ceilalţi trei. Cum ajung în garaj, îl 
pun să se urce în portbagajul unui Renault 4 roșu. 

— Acoperiţi-vă cu pătura asta, poruncește Mario. 

După ce s-a acoperit, Mario, și doar Mario, cu ochii închiși, 
încercând să își convingă conștiința că era inevitabil, că nu era 
altă cale, trage unsprezece gloanțe în el. Restul nu și-au folosit 
armele. Planul a fost îndeplinit. 

— Complimente din partea domnilor Kissinger și Andreotti. 

Rafael însuși a tuns-o pe Sarah, transformând-o în aproape 
altă femeie. Toate astea în camera de hotel în care îi găsim. A 
fost o experienţă teribilă, pe care nu și-o imaginase vreodată. Să 
rămână fără păr așa? Nu e drept. Toată atenţia și grija cu care l- 
a îngrijit atâţia ani, l-a spălat, l-a tratat, l-a curăţat, l-a uscat, 
toate produsele hidratante, reconfortante, ani întregi de 
pieptănare, îndreptare, totul a fost curmat de o foarfecă lacomă, 
mânuită de el, care a tăiat fără milă, fără niciun pic de respect 
sau teamă. 

— Te urăsc! răbufnește Sarah când se întoarce în cameră, 
înfășurată într-un prosop. 

— Gândeşte pozitiv. Dacă ai răbdare, o să fie la fel ca înainte, 
o consolează Rafael, întins în pat. 

— Mi-ai rănit sentimentele mai tare decât toţi bărbaţii pe care 
i-am cunoscut. 

— Dacă pui așa problema, mă simt flatat. 

Sarah se așază pe marginea patului și oftează. Un oftat 
adânc, de oboseală, descurajat, frustrat. Totul din cauza unei 
organizaţii care i-a furat toată viața ei normală, până la ultimul 
fir de păr lung. 

— Cred că sunt și mai confuză decât atunci când nu știam 
nimic. 

Rafael schiţează un zâmbet. 

— E normal. 

Se așterne liniștea pentru câteva momente, Rafael și Sarah 
respectă tăcerea celuilalt. Sunt multe de digerat, mai ales 
pentru Sarah Monteiro, nume noi, nume vechi cunoscute, 
personalităţi politice, religioase și de alte facturi, înrudite, care 
până la urmă sunt tot nume vechi cunoscute; povești 
incomplete, dezvăluiri  înfricoșătoare, loje masonice, mari 
maeștri, asasinate. Ce naiba de lume e asta în care trăim, dacă 
nici măcar cei care ne păzesc credinţa nu sunt de încredere, 
sunt meschini, mincinoși și se omoară unii pe alţii? Același lucru 
se poate aplica și politicienilor. Și întregii liste de așa-ziși oameni 

de bine care umplu prima foaie pe două coloane și jumătate din 
a doua. 

— Ok. Pecorelli ăla i-a trimis o listă Papei. Și din cauza ei a 
fost omorât. 

— Nu te lăsa dusă de spiritul jurnalistic. Strică tot. N-am zis 
niciodată că din cauza asta a murit. 

— Nu? 

— Nu. Am zis că Sfinţia Sa ţinea în mână lista asta când a 
murit. Așteaptă până ce formularea corectă e absorbită de 
conștiința lui Sarah. N-am zis niciodată că de asta a și murit. 
Lucrurile rele se nasc din presupuneri greșite. 

— Bine. Ajunge. Am înțeles că îţi plac la nebunie ziariștii. Reia 
firul poveștii. El i-a trimis Papei hârtiile în care îi denunța pe cei 
din P2. Și după asta? Ce i s-a întâmplat lui Pecorelli? 

— A murit în martie '79 cu două gloanţe în gură. 

— Ce oribil. Pot să presupun că l-a omorât Gelli ăla? 

— De putut poţi, dar nu întotdeauna ce e evident e și corect. 
De fapt, cine a ordonat asasinatul a fost fostul prim-ministru de 
care ţi-am spus. 

— Primul-ministru? Ce ţară mai e și asta? 

— Una ca toata celelalte. Dacă ai ști măcar jumate din ce se 
întâmplă în a ta, sau chiar aici, sau în orice alt loc din lume, ai fi 
îngrozită. 

— Hm. Civilizaţia nu e decât un miraj. 

— Asta cam așa e. 

— Și de ce a ordonat fostul prim-ministru să fie omorât? 

— Pentru că Pecorelli știa prea multe. Mai exact, despre 
implicarea lui în Operaţiunea Gladio, nu știu dacă ai auzit de ea. 

— Am o vagă idee. Un fel de serviciu secret cu o armată 
pregătită să apere democraţia de forţele comuniste, în aproape 
toată Europa, o operaţie stay-behina, manevrată de CIA, MI6 și 
de NATO... 

— Și de P2. Dar nici nu contează să știi mai multe. Gladio e un 
caz încheiat și judecat prin tribunale. Guvernantul ăsta a 
recunoscut demult implicarea lui în răpirea și asasinarea lui Aldo 
Moro, tot în 1978. 

Sarah face ochii mari, tulburată de cantitatea mare de 
informaţii incredibile. Se ridică și începe să se plimbe dintr-o 
parte într-alta. 

— O, Doamne. Dar nu au fost Brigăzile Roșii? 

— Și cine le-a înfiinţat? 

Se gândește două secunde. 

— Doamne, Maica Domnului. 

— Mda. 

Sarah se așază din nou pe marginea patului, gesticulând 
încontinuu, fără să-și lase mâinile să se odihnească, și bătând 
din picior într-un ritm rapid. 

— N-avem nimic de băut? 

— Ba da. 

Se ridică și se duce la minibar, lângă ușa camerei. Se întoarce 
cu o sticlă de apă și o cutie de Fanta. 

— Apă sau Fanta? 

— Apă, îi mulțumește ea, soarbe aproape totul dintr-o 
înghiţitură lichidul răcoritor care, cu toate că ar trebui să aibă 
efect contrar, nu ajută buzelor și gurii ei uscate, persistă 
ariditatea caracteristică freneziei de întâmplări și confidenţe 
prea rapide pentru a fi înţelese într-un un ritm normal. 

— Ai spus că Gladio era condusă tot de P2, în afară de CIA și 
ceilalți. Asta înseamnă că serviciile de informaţii mondiale nu 
numai că știau de existenţa P2, ci se și înțelegeau cu membrii 
ei? 

— Exact. Și nu doar știau, ci mai știu încă. Ca să îţi faci o idee, 
CIA finanţează P2 lunar cu unsprezece milioane de dolari. Și 
cheltuiesc o grămadă de bani cu tine. 

— Adică încă îi mai întreţin, și azi? 

— Și azi. E o consecinţă a sfârșitului celui de-al Doilea Război 
Mondial. Sfârșitul lui Hitler, în loc să aducă pacea, a adus 
neîncredere între ţări, dispute de interese, începutul Războiului 
Rece care a dăunat tuturor. Aliaţii și nemţii produceau din ce în 
ce mai mulţi spioni, iar serviciile secrete au fost o parte 
esenţială pentru deznodământul războiului. Fiecare se apără 
cum poate, iar serviciile secrete au devenit primordiale pentru 
state, mai ales pentru cele mai puternice. Putem să adăugăm și 
traficul de influență, arma democraţiei moderne. Lumea întâi 
este locul unde banii domnesc, nu bunul simţ. 

— Loje masonice, politicieni, militari, servicii secrete... Până la 
urmă cine ne conduce? 

— Teoretic suntem cetățeni liberi. 

— Bine, dar cine ne guvernează? E o mare caracatiță 
manevrată de organizaţii secrete care manipulează guvernele 
pe care le votăm? 

— E o teorie bună. 

— Ba e o întrebare. 

— O întrebare și un răspuns. 

— E înfricoșător. 

— Atunci nu te mai gândi. 

— O spui de parcă ar fi așa ușor. 

— Păi este, spune Rafael. Concentrează-te pe alte lucruri mai 
puţin terifiante. 

Sarah lasă sticla pe care o ţinea încă, și își freacă mâinile 
nerăbdătoare. E prea mult pentru ea. E prea mult pentru orice 
muritor de rând. Ce înlănțuire de minciuni. Pentru a căpăta 
puterea asupra celorlalţi, cu preţul sângelui celor care se 
opuneau. 

Îl acuză pe Hitler, dar de fapt nu sunt mai buni decât el, se 
gândește. Orice e permis pentru a avea acces la puterea de 
decizie, la bani și la toate avantajele pe care le aduceau, cum ar 
fi eliminarea inamicilor, a celor presupuși și a celor preconizați. 
Apoi îi învinuiesc pe alţii, cum e Sarah Monteiro, care stătea 
liniștită la moșia părinţilor din Beja. Și când ajunge e acuzată că 
a omorât o grămadă de oameni, niciunul de prin preajma 
moșiei, cu atât mai puţin din Portugalia. Teama ei cea mai mare 
e că lucrurile vor rămâne până la sfârșit interpretate greșit și 
niciodată nu va fi prins vinovatul, ca în cazul asasinării lui JFK, lui 
Aldo Moro, lui Papa loan Paul | sau al primului-ministru Sá 
Carneiro, îndepărtați de timpuriu din schemă, de oameni care 
cred că sunt Dumnezeu pe pământ. 

— E înfricoșător, repetă. Ce facem acum? 

— Ne întâlnim cu tatăl tău. 

— Unde? E aici, în Londra? 

— De unde vrei să știu? Tu ești fiica lui. 

— Nici nu mai știu dacă sunt fiica lui. Nu mai știu nimic. Totul 
e vraiște în capul meu. 

— Sarah, te înțeleg perfect. Și pot să-ţi spun că te ţii foarte 
bine, în ciuda circumstanțelor. Dar cred că tatăl tău are de-a 
face cu toate astea și trebuie să fie următoarea noastră oprire. 

— Și crezi că nu păzesc granițele? Și acolo și aici? 

— Ba da, normal. Dar deja mă ocup de asta. 

Rafael se ridică și scoate un mobil din buzunarul hainei. 
Formează un număr și așteaptă. Când i se răspunde, începe să 
vorbească într-o germană fluentă: Hallo. Ich benötige einige 
Pässe, „Bună, am nevoie de niște pașapoarte.” /ch bin dort in 
fiinf Minuten. „O să ajung în cinci minute.” 

— Pe cine ai sunat acum? întreabă Sarah, așezată din nou în 
Jaguar, acum pe locul din față. 

— Pe un neamţ care o să-ţi facă un pașaport. 

— Doar mie? 

— Da. Eu am mai multe. 

— E de încredere? 

— Nu. 

— Cum așa? 

— Așa bine. 

— Adică ne băgăm singuri în gura lupului? 

— Falsificatorii funcţionează pe bani. Asta îi stimulează în 
afacerile lor. Adică dacă cineva întreabă dacă ne-a făcut un 
pașaport, nu o să nege. 

— Dar... insistă Sarah. 

— Dar numai după ce îl plătesc. N-o să anunţe pe nimeni că 
am plecat, stai liniştită. 

— Sunt mult mai liniștită, ironizează frustrată. 

— Perfect. 

Drumul nu durează mult, nici cinci minute, incluzând parcarea 
la ușa unui bar plin și zgomotos. Lângă e o ușă întredeschisă, pe 
care intră fără să bată. Urcă până la etajul trei, fără să le pese 
de un cuplu de adolescenţi care aproape se devorau pe scări. 
Cel puţin Rafael nici nu tresare, cât despre Sarah, ea nu 
reușește să reprime o privire dezaprobatoare. Dar pentru ei e ca 
și cum nu ar fi trecut nimeni și continuă absorbiți de pasiune, de 
alcoolul care ia locul discernământului, afectând 
comportamentul, eliberând animalul instinctiv din interior și 
câteodată provocând consecinţe pe termen mediu, să zicem 
nouă luni. 

— Ai văzut? întreabă Sarah, indignată. 

— Da, e un act natural. 

— Un act natural pe niște scări interioare? 

— Când te lovește... 

— Oribil. 

— Nu-mi spune că nu faci și tu așa ceva. 


— Nu pe scările unui bloc. 

— N-are nimic, mâine nici n-o să-și aducă aminte. 

— Dar îţi imaginezi ce consecințe poate avea? Dacă rămâne 
gravidă, Doamne ferește! 

— Nu mi s-a părut că o obliga cineva. 

Ajung la destinaţie și Rafael sună la ușă. 

— Nu te mai enerva, serios. Fiecare are karma lui, și nu poate 
să o evite. 

— Mie-mi spui. 

Ușa se deschide brusc, speriind-o pe Sarah, care scoase un 
țipăt. 

— Hei, frate, ce mai faci? îl salută neamţul expansiv. 

— Toate bune. Tu? 

— Bine. Intraţi. A, avem companie, super tare. 

— Na, știi cum e, spune Rafael făcându-i cu ochiul neamțului 
și intrând. 

Hans e un tânăr de nici douăzeci de ani. Falsificările lui, în 
afară că sunt rapide, sunt și curate, nu trezesc nicio suspiciune 
la nicio graniţă, cel puţin din câte se știe. In branşa asta, 
falsificările nu pot fi totuși faimoase, ideea e tocmai să nici nu-ţi 
dai seama. 

— la zi frate, ce-ţi trebuie? 

— Am nevoie de un pașaport pentru domnișoara de aici, frate. 
Rafael vorbește pe limba neamțului, sau cel puţin așa vrea să îl 
facă să creadă. 

— Pentru domnișoara. Chiar acum. Am înţeles. Ești super 
șmecher. 

Tânărul ia un aparat de fotografiat și o trage de braţ pe Sarah. 

— Stai aici, la perete. 

Un perete aranjat pentru fotografii tip pașaport, cu niște nori 
albi pe fond albastru, simbolizând atmosfera neutră pe care o 
cere o astfel de fotografie. 

— Să nu râzi. 

— Ce? 

— Să nu râzi. Pentru pașapoarte trebuie poze în care subiectul 
e neutru, 'nţelegi? Tu ești subiectul. 

— Ok. Nici tu nu ești prea sănătos. 

Sarah simulează expresia neutră solicitată, nici râs, nici plâns, 
în timp ce Rafael se uită la un perete plin de poze. 

— Cine sunt toți ăştia? 

— A, ăia? Păi, toate maimuţele care apar pe aici. 

— Ai un portofoliu de nu se mai termină. 

— Nu mă plâng. Conectează aparatul la calculator și începe să 
lucreze. 

— Auzi, ai vreo preferinţă la nume, la ţară? 

Sarah rămâne blocată. Nu se gândise la asta. 

— Aaa... 

— Sharon Stone, întrerupe Rafael. 

— Ha, super tare numele. Cred că și știu pe cineva cu numele 
ăsta. 

Ce dubios, se gândeşte Sarah. 

— Tara poate să fie oricare din zona Schengen. 

— Ok, frate. Ai cinci mii? 

— Te-am lăsat eu vreodată fără bani? 

Sarah vine lângă Rafael. 

— De unde o știi pe bucățica asta? 

— N-o știu. Știu pe cineva care o știe. 

— Pare că vă știți de ani de zile. 

— Ştiu. Nu e fantastic? 

Hans se dedică falsificării, tastând informații la calculator și 
lucrând poza pe care tocmai a descărcat-o. După puţin timp se 
ridică și deschide ușa unui dulap. Se gândește puțin până ia mai 
multe paşapoarte noi de diferite naționalități. Adevăratul 
maestru al deghizărilor peste frontiere. 

— Mergi numa’ prin Europa? întreabă neamtul. 

— Bună întrebare. S-ar putea s-ajungem și prin America, 
răspunde Rafael gânditor. 

Sarah îl privește intrigată. 

— America? 

_ — Ok, frate. Atunci îți dau unul franțuzesc și unul american. 
Ala francez e pentru Europa și ălălalt pentru Statele Unite, 
înţelegi? 

— Perfect. 

Sarah îi privește intrigată, în timp ce Hans scoate două 
pașapoarte virgine, necompletate, unul nord-american, celălalt 
franțuzesc. 

— Pașapoartele astea sunt adevărate? 

— Păi de ce crezi că trec fără să fie detectate? i-o taie Hans, 
ca și când întrebarea ar fi fost chiar stupidă. 

— E ca și cum te-ai duce direct la ambasadă, doar că aici poți 
să-ţi alegi și ţara și să inventezi și un nume, explică Rafael. E 
mai Scump. 

— Calitate, frate. Calitatea se plătește, se apără Hans. 

Se aude mobilul lui Rafael. 

— Da?... Merge totul bine... Fără probleme deocamdată... 
Unde?... Mai avem o oprire și după aia venim. 

— Cine era? îl întreabă Sarah imediat ce a închis. 

— De ce crezi că trebuie să îţi dau socoteală? 

— Frate, ești erou’ meu, întrerupe Hans, impresionat de 
răspunsul lui Rafael. Pune cele două pașapoarte într-o 
imprimantă specială. Apoi le bagă într-un fel de scanner și 
închide capacul etanș. Ok, frate. In zece secunde e gata. 


+ CAPITOLUL 26 


Geoffrey Barnes e în continuare la telefon. De data asta 
vorbește în engleză și tonul dominant lasă să se înțeleagă că 
interlocutorul nu mai e un șef. Și dacă nici asta nu e o dovadă 
destul de convingătoare, e de ajuns să ne uităm la care telefon 
vorbește, nu e nici cel roșu, cel al Președintelui Statelor Unite 
ale Americii, nici al doilea, la care i-a răspuns italianul, așa că, 
prin eliminare, nu poate fi decât cel folosit pentru a da ordine, 
pentru a controla, a supraveghea operaţiunile de pe teren. 
Douăzeci și șapte de ani în serviciu și o fișă a postului 
impecabilă oferă anumite conforturi. Poate să își ia, aproape 
întotdeauna, prânzul și cina la ore fixe, ceea ce e esenţial, 
având în vedere că Geoffrey Barnes e un gurmand, deși 
pasiunea lui dintâi e munca. Bineînţeles că alt confort pe care i-l 
oferă poziţia este faptul că nu trebuie să iasă pe teren, și că 
poate coordona piesele operaţiunii după bunul lui plac, sub briza 
aerului condiționat, ca și când ar fi vorba de un joc de șah, ceea 
ce nici nu e o comparaţie deplasată. 

Motivul telefonului este șeful operaţiunilor de pe teren, 
cunoscut sub numele de Charlie, nume de cod, evident, și 
progresele misiunii Ultimul Papă, sau regresele ei. 

— A dispărut? Barnes nu vrea, sau nu poate să transmită o 
senzație de exasperare agenţilor lui, dar adevărul e că, înăuntrul 
lui, se simte din ce în ce mai neliniștit de misiunea aceasta, o 
simte ca pe un ghimpe. lar acum află că femeia a dispărut când 
Garda era pe urmele ei, ceva de necrezut. ltalianul i-a ordonat, 
dacă ne aducem bine aminte, să își țină oamenii la distanţă, cât 
Garda avea grijă să elimine ţinta. Eșecul lor va avea cu 
siguranţă repercusiuni, dar, înainte de toate, e o ameninţare 
gravă în ce privește infailibilitatea Gărzii. 

— Un infiltrat? Agent dublu? Doamne, Maica Domnului, își 
spune în gând, cu voce tare ar da prost. Ok, Charlie. Continuaţi 
să căutați. Nu se poate să fi devenit invizibili. 

Pune receptorul în furcă și se lasă pe spate în scaun, cu 
mâinile la ceafă. Respiră adânc. Dacă nu apar, am încurcat-o. 

— Domnule? E cunoscutul nostru Staughton, care intră în 
birou. 

— Staughton, spune Barnes ca și cum i-ar da voie să spună ce 
vrea. 

— Domnule, stăm tot în ariergardă, sau avem autorizaţie să 
trecem la acţiune? 

Barnes se gândește câteva secunde, nu prea multe, ca să nu 
pară nehotărât. Aici totul e supus interpretărilor psihologice, 
până și tăcerile. 

— Momentan, avem amândoi undiţa. Cine vede primul 
peștele, atacă. 

— Ok, răspunde Staughton zâmbind. Am interceptat un 
telefon către Poliţia Metropolitană de la Muzeul Britanic. 


+ CAPITOLUL 27 


Jaguarul merge cu viteză moderată înapoi la Muzeul Britanic. 
Sarah, pe locul ei deja obișnuit, privind în faţă gânditoare, 
nervoasă. O femeie nu uită când e jignită, și nu îi lasă nici pe 
ceilalţi să uite, dovadă expresia îmbufnată a feţei. Cea mai mare 
parte din comunicarea umană se bazează pe expresii și gesturi, 
în dauna viului grai. Și grimasa de jignire și dispreț funcționează 
ca un mesaj, ușor de înțeles de cel căruia i se adresează, lângă 
ea, cu mâinile pe volan și ochii la drum. 

— Nu te aștepta să-mi cer scuze, spune Rafael, încercând să 
lămurească îndoielile asupra nefericitei fraze pe care i-a servit-o 
în apartamentul lui Hans. Dacă voia să împace situaţia, nu a 
ales soluția cea mai bună, încât nu asta voia Sarah să audă. 

— Te înșeli, ripostează Sarah, privindu-l în ochi de așa natură 
încât să nu reziste confruntării prea mult și să întoarcă privirea 
din nou la drum. O scăpare, perceptibilă sau nu, dat fiind că 
cineva trebuie totuși să conducă. 

— Mă înșel? 

— Nu mă aștept la niciun fel de scuză. 

— Nu? 

— Nu. Dar, faţă de ce crezi tu, îmi datorezi explicaţii. Și multe. 

— Știu. 

— Ştii? E rândul lui Sarah să se mire. 

— Știu. Am răspuns așa doar pentru că văgăuna unui 
falsificator nu e chiar cel mai indicat loc pentru planuri și 
dezvăluiri. 

— Atunci o să-mi spui cine a sunat? 

— Tatăl tău. 

— Tata? 

— Da. 

— Și ce voia? Nevoia de a afla e așa de intensă încât o 
indignează. N-ar trebui să o intereseze, tatăl ei e un mincinos, 
un manipulator, un posibil ucigaș. N-ar trebui. 

— Voia să știe cum stăm. 

— Și cum stăm? 


— În limitele posibilităţilor, răspunde Rafael fără să-și ia ochii 
de la drum. 

Sarah fixează și ea drumul în liniște. Cum e posibil să ţi se 
transforme viața complet în câteva ore, în câteva secunde. leri 
avea o viaţă normală, iar azi, la trei ore după miezul nopţii, nu 
mai știe unde să se ascundă, a pierdut total controlul pe care cel 
puţin avea impresia că îl deținea. Chiar dacă era doar o iluzie, 
era de o mie de ori mai bine să trăiască așa decât să înfrunte 
cruda realitate. Vieţile oamenilor sunt jucării în mâinile celor 
puternici, iar aceștia din urmă nu ies niciodată la rampă. 
Adevăraţii deținători ai puterii rămân în umbră, hotărând asupra 
vieţii fiecăruia, ale rivalilor, asupra amenințărilor posibile, 
aliaţilor, asupra presupușilor prieteni, care, la o pocnitură de 
degete, se pot transforma în dușmani daţi la o parte temporar 
sau definitiv. 

— Dacă CIA finanţează P2, atunci deduc că știau de planul de 
a-l omori pe Papă. Sau e tot o presupunere jurnalistică? 

— E o supoziţie bună. 

— Și ce interes aveau ei să îl dea la o parte pe Papă? 

— Asta cere un răspuns prea complicat. 

— Am înţeles că totul e complicat. Dar încearcă totuși cât poţi 
tu de bine, insistă Sarah, hotărâtă. Răspunsurile complicate nu 
pot fi amânate. 

Rafael își întoarce privirea către ea pentru câteva secunde și 
apoi oftează, redirecţionând-o către drum și condus. 

— Dacă analizezi harta geopolitică mondială din ultimii șaizeci 
de ani, nu vei găsi nicio schimbare care să nu fi avut și mâna 
CIA-ului, adică a Statelor Unite ale Americii. 

— Stai puţin, îl întrerupe, copleșită de cele auzite. 

— Ți-am spus că e complicat. 

— Nu de asta. Iți dai seama de ce spui? 

— Firește. În ultimii șaizeci de ani nu a avut loc nicio revoluţie, 
lovitură de stat sau asasinat suspect care să nu fi avut și 
implicarea CIA-ului. 

— Păi, până la urmă nu sunt ei ăia buni? 

— Depinde de unde privești. Dacă vorbești cu rudele miilor de 
persoane asasinate în numele CIA-ului, or să fie de altă părere. 

— Dă-mi un exemplu. 

— Îţi dau mai multe. Salvador Allende în Chile. Omorât într-o 
lovitură de stat condusă de Pinochet, care la rândul lui, era 

finanțat în întregime de CIA. Mai adaugă și sutele de mii de 
oameni torturați, închiși și omorâţi de același Pinochet. Sukarno, 
în Indonezia, îndepărtat pentru că se înțelegea bine cu 
comuniștii. Americanii i-au ajutat pe militari, prin Suharto, să îl 
dea jos. Mai mult de un milion de așa-ziși comuniști au fost 
omorâţi într-o operaţiune de curăţare finanțată de ei. În Zair l-au 
pus pe Mobutu la putere, în Iran, Operaţiunea Ajax l-a dat la o 
parte pe primul-ministru Mohammed Mossadegh, ales în mod 
democratic, iar în Arabia Saudită au manipulat harta după cum 
au avut chef. 

— lrak, completează Sarah. 

— Da, dar acolo e prea evident. CIA susţine cu încăpățânare 
existența unor arme de distrugere în masă. Măcar puteau să le 
planteze acolo ca să se prefacă mai târziu că le-au găsit. Eu așa 
aș fi făcut. 

— Acum își primesc răsplata. 

— Nu. Acum alţii nevinovaţi plătesc pentru greșeli colosale ale 
unor organizaţii care nu își știu locul. Organizațiile nu implică și 
cetăţenii ţării pe care o reprezintă. Acţionează pe cont propriu, 
fără consimţământul cetățenilor din ţara lor. 

— Suntem toţi potenţiale victime ale terorismului. 

— Ei au inventat terorismul. Acum sunt victimele a ceea ce ei 
înșiși au creat. 

Sarah se foiește neliniștită pe scaun. 

— Complex. Atunci Papa a fost doar o altă victimă în mâinile 
lor. 

— Da. Și combină utilul cu plăcutul. P2 avea nevoie de asta, 
iar CIA n-avea nimic împotrivă. Ca în cazul lui Aldo Moro, deși la 
el, era mai importantă prima parte. 

— Există o singură persoană în lume pe care CIA nu a reușit 
niciodată să o neutralizeze, în ciuda nenumăratelor tentative. 

Sarah e numai urechi. 

— Fidel Castro. 


+ CAPITOLUL 28 


După cum știm, Geoffrey Barnes coordonează oamenii pe 
teren de obicei din biroul lui, de la etajul trei al unei clădiri din 
centrul Londrei, a cărei adresă va rămâne secretă, după cum am 
spus. Cu toate astea, un telefon de la o anumită casă din Roma, 
mai exact de pe Via Veneto, l-a obligat să-și miște fundul de pe 
scaun și să meargă mai mult decât de obicei. Mult mai mult. De 
fapt, a trebuit să se urce într-una din mașinile agenţiei și să îl 
urmeze încă trei dube negre, fără să mai punem la socoteală 
agenții care sunt pe teren asigurând zona. 

— Tocmai plecam, îl informă vocea de la telefon. Și vreau să 
se rezolve înainte să ajung la destinaţie. Ocupă-te personal de 
asta, sau nu te mai așezi pe scaunul ăla. Mișcă-te. 

Foarte puţini oameni îi pot vorbi așa lui Geoffrey Barnes, dar 
cei care o fac au, de fapt, la fel de multă putere ca și el, și nu le 
poate face nimic. Se limitează să încuviințeze din cap sau să 
bălmăjească un „Da, domnule”, pentru a exprima deslușit că ce 
a fost ordonat va fi îndeplinit, fără greșeală. 

— Ai mână liberă. A fost propoziţia cu care vocea și-a luat 
rămas bun, fără vreun la revedere sau mai vorbim, doar 
autorizaţia de a acţiona așa cum crede de cuviință, să își 
folosească piesele așa încât să dea șah-mat cât mai repede cu 
putinţă. Altfel, mai bine nici nu se gândește la ce se poate 
întâmpla. 

Așa că, și din această cauză, îl găsim pe Geoffrey Barnes cu 
arma în teacă, așezat confortabil pe bancheta din spate a 
confortabilului MG, cu privirea deranjată de luminile de afară. 
Cum se poate să existe un infiltrat la așa un nivel înalt? 
Implicaţiile vor fi dezastruoase. Și unde mai pui că acum e și mai 
greu să elimine ţinta. E obligatoriu să recupereze hârtiile și să îl 
curețe, dar dacă se confirmă duplicitatea agentului, nu va fi așa 
uşor. 

N-o să se termine bine, se gândește înainte de a alunga de tot 
spiritele rele. Ce trebuie făcut, trebuie făcut. N-o să îl facă o 
femeie sau un agent dublu, chiar dacă nu e orice agent dublu, 
să pice prost în faţa șefilor lui. Se va termina prost, cu siguranţă, 

dar pentru ţintă, pe numele ei civil Sarah Monteiro, așa cum o 
știe și salvatorul ei. Lua-te-ar dracu! Cum ai putut să-mi faci așa 
ceva? se vaită sincer. Apoi, îl vedem cu staţia radio în mână și 
aplecându-se pe bancheta din spate din MG, cu o atitudine 
dominatoare. Aproape au ajuns la destinaţie și trebuie să-și 
poziționeze corect piesele, de data asta incluzându-se și pe el 
pe tabla de joc. 

— Răspândiţi mașinile pe o rază de o sută de metri. Nu putem 
să ne dăm de gol. 

— Roger that, se aude prin staţie. 

+ CAPITOLUL 29 


Când sună telefonul mobil al acestui bărbat, care stă într-o 
dubă neagră în plin Avenue of the Americas din New York, 
trebuie să răspundă întotdeauna, căci cel care sună nu poate fi 
lăsat să aștepte. Singura scuză acceptabilă pentru așa ceva e să 
fie mort. Morţii nu răspund la telefon, din câte se știe. Din nou 
limba italiană domină conversaţia cu muzicalitatea ei specific 
latină, totuși termenul potrivit în cazul de față nu e chiar 
conversaţie, încât bărbatul în palton negru se limitează la 
câteva interjecţii și încuviinţări, în timp ce ascultă, cu mare 
atenţie, mesajul, ordinul, informaţia și vestea. Totul spus fără 
slăbiciune sau delicateţe, pe un ton ferm, rigid și nemilos. Vocea 
cuiva care știe ce vrea și încotro se îndreaptă, indiferent de 
implicații. 

Sintetismul este și el o calitate intrinsecă vocii care, în câteva 
secunde, a debitat toată informaţia, perfect inteligibil, fără să 
lase nicio îndoială interlocutorului, fie el literat sau nu. Cel care 
ascultă, un om de acțiune, și nu de litere, vede în el un leu, pe 
cineva născut pentru a domina, un rege între oameni. Chiar 
dacă își dorește să îl vadă în carne și oase, doar gândul îl face 
să tremure până în măduva oaselor, și nu sunt multe lucruri 
care să aibă așa un efect asupra lui. Nici măcar o armă aţintită 
la cap, niciun cuţit la beregată. 

Bărbatul închide telefonul în stadiul de extaz al cuiva care a 
vorbit cu Dumnezeu pe unde radio. Işi recuperează rapid 
expresia serioasă, nu e el omul care să fie văzut prea des 
zâmbind de echipa lui, deși în acest moment aceasta se 
compune doar dintr-o persoană, șoferul. 

— Deci? Șoferul nu a auzit niciodată vocea Maestrului, dar 
chiar și așa îl respectă enorm - cu toate că persoana aceea 
necunoscută îi inspiră mai degrabă teamă - prin simpatie cu 
incredibila venerație pe care șeful lui, așezat pe locul de lângă, 
un bărbat dur, o demonstrează pentru figura respectivă. Avem 
noutăţi? 

— Lucrurile tot n-au mers bine în Londra. 

— E așa greu să o omoare pe una? Și cu ajutorul CIA? 

— Aveam un infiltrat. 

— Cine? Noi, Garda? 

Bărbatul nu răspunde imediat. E atent la traficul fluent din 
orașul care nu doarme niciodată, neoanele intermitente, apelul 
la consum, cumpără de aici, îţi oferim asta dacă o să cumperi 
aia, ia trei cu banii de două, lunea e mai ieftin, mănâncă tot ce 
poţi cu cinci dolari. Moduri diferite pentru a spune dă-ne banii 
tăi. E la fel în toate orașele din lume, e la fel în toate tranzacțiile, 
până și cu ei doi care urmăresc intrarea în clădire. Până și 
răpirea din Roma a fost plătită, ca și eliminarea preotului Pablo 
din Buenos Aires, sau a bătrânului Felipe care s-a omorât înainte 
de a se lăsa omorât, la Prado, în Madrid, dar care a implicat 
costuri ce au trebuit răscumpărate apoi. Nimic nu se face gratis, 
iar idealurile nu ţin nimănui de foame. 

— Jack, răspunde în sfârșit. 

— Jack? Jack? Sunt siguri? 

— A fugit cu ea. N-a mai apărut și l-a omorât pe Sevchenko. 

— Şoferul? 

Celălalt îi răspunde dând din cap. 

— Ce nenorocit, completează bărbatul de la volan, simțind 
pierderea colegului, mai mult din afecțiune profesională decât 
pentru altceva, până la urmă erau colegi de șofat. Jack. Cine-ar 
fi zis. Asta încurcă mult lucrurile. 

— Chiar foarte mult. Atât de mult, încât Maestrul vine încoace. 

+ CAPITOLUL 30 


— Am dori să vorbim cu domnul Margulies, îl anunţă bărbatul 
pe paznicul de la poarta Muzeului Britanic. 

— Domnul Margulies e ocupat. Cine îl caută? 

— Suntem de la poliţie și am primit un telefon... 

— A, da. Eu v-am sunat. Intraţi, intraţi. Îi primește cu un aer 
triumfător, lăsându-i să intre pe cei cinci bărbaţi la cravată în 
curtea pe care o cunoaștem deja. Aţi ajuns repede. V-am sunat 
nici acum zece minute. De obicei nu aveți uniforme? 

— Suntem agenţi în civil, spune cel mai gras, fluturându-i prin 
față rapid legitimatia, îndeajuns cât să îl satisfacă pe paznicul 
care mestecă gumă. Am auzit că au fost aici doi criminali căutați 
prin toată ţara, inclusiv prin Europa. 

— Tocmai de asta v-am și sunat, răspunde paznicul. Adică, el 
nu știu dacă e criminal. Nu e prima dată când vine pe aici. 
Femeia, ea da. Am recunoscut-o imediat ce am văzut-o, de la 
știri, e portugheza aia care i-a omorât pe toţi oamenii ăia. 

— Ziceaţi la telefon că au venit să-l caute pe un domn numit 
Margulies? 

— Exact. Directorul Muzeului. 

— Știţi ce voiau de la el? întreabă tot cel mai gras. 

— Habar n-am. 

— Bine. Puteţi să ne duceţi până la el? 

— Sigur că da. Veniţi după mine. 

Înaintează toţi șase în șir indian, cu paznicul în frunte, grasul 
al doilea și restul în spate. Parcurg drumul până unde se află 
profesorul Joseph Margulies, ocupat cu treburile lui criptografice. 
Zâmbetul paznicului zelos lasă să se vadă buna dispoziţie. A 
făcut bine să sune autorităţile, la numărul afișat pe ecran la Sky 
News. 

Poliția Metropolitană îi roagă pe toți cei care o văd pe 
persoana din fotografie să sune la 0202... 

La momentul respectiv, paznicul fusese scandalizat de știre, o 
femeie care a ucis un agent secret american și, ce l-a 
impresionat cel mai mult, doi sacerdoţi. Un chip așa angelic ca 
al femeii care apărea pe ecranul televizorului nu ar fi dat de gol 

o asemenea cruzime. Știm cu toţii că micul ecran exagerează 
mult faptele și imperfecţiunile celor prezentate, dar chiar și așa 
nu părea deloc o ţintașă profesionistă, o asasină de preoți. 
Oricum, chipul îi rămăsese întipărit și a cerut dreptate divină în 
rugile sale, dar nici nu se gândea că avea să o vadă la așa puţin 
timp după, când ea și bărbatul care o însoțea au apărut la 
poartă. A fost semnul de care avea nevoie. A cerut dreptate 
divină și Dumnezeu i-a trimis o făptură întinată, capabilă de 
fapte macabre, și i-a zis, fă ceva pentru sufletul acesta. N-a fost 
nici devreme, nici târziu, la început s-a temut pentru viaţa 
domnului Margulies, de aceea, s-a ţinut după ei. La ceva vreme 
după asta i-a văzut ieșind. Fir-ar să fie. A ratat șansa. Între timp, 
s-a dus să investigheze ce avea de gând directorul. Era cufundat 
în cărţile din jurul lui, cu gândurile și judecata lui. 

— E totul bine, domnule Margulies? 

— Totul perfect, Dobins. 

— Aveţi nevoie de ajutor? 

— Nu. Poţi să te întorci la postul tău. Am doar de văzut aici 
niște treburi pentru un prieten, îi dezvălui Margulies fără să-și ia 
ochii de la cărți și de la hârtie. Or să se întoarcă peste puţin 
timp, așa că trebuie să mă grăbesc. 

Vești bune. Răufăcătoarea venea înapoi. Asta era șansa lui. 
Așa a vrut Dumnezeu. Altfel nu i-ar fi trimis toate semnele unul 
după altul. 

Așa se explică interceptarea convorbirii de către Poliţia 
metropolitană. Paznicul zelos se oprește în faţa ușii unde se află 
Profesorul Joseph Margulies. 

— Aici e. 

Fără să mai stea pe gânduri, grasul scoate un pistol cu 
amortizor și îl îndreaptă către paznic. 

Bang. Bang. 

— Scoateţi-l de aici, ordonă. Apoi deschide ușa și intră în 
încăpere. Domnul Margulies? Numele meu e Geoffrey Barnes. 

+ CAPITOLUL 31 


Totul pare calm pe lângă Muzeul Britanic, așa i se pare lui 
Rafael, în timp ce parchează în același loc ca și prima dată. 
Refac amândoi drumul care îi duce pe strada Great Russel până 
la poartă. Nu e nimeni la gheretă. Rafael sună la o sonerie. 
Așteaptă. 

Sarah e înnegurată de gânduri, lui Rafael nu îi e greu să 
ghicească pe ce temă, încă asimilează informaţiile pe care i le-a 
dezvăluit. E normal să nu fie ceva ușor de digerat, eroii 
americani sunt în realitate lupi deghizați în miei. Întregul ideal al 
oportunității, visul american, toţi oamenii sunt egali, nu sunt 
decât propagandă ca să ia ochii spectatorului. Realitatea este 
foarte diferită, nu e cea care se vede în filme sau în serialele în 
care cei răi provin întotdeauna din alte ţări, de obicei sunt ruși 
sau hispanici, niciodată americani. Până la urmă nu există eroi, 
sau dacă există, nu sunt ce ne imaginăm. Trăiesc în liniște, fără 
să se laude cu faptele lor, fără să-și dorească vreo recompensă 
pentru acțiunile lor valoroase. 

In sfârșit, apare un paznic alergând dinspre clădire, un bărbat 
chel. 

— Ce se întâmplă? 

— Profesorul Margulies ne așteaptă, spune Rafael. 

Bărbatul îi fixează câteva secunde cu o privire glacială. Îi 
inspectează din cap până în picioare și, după dispoziţia 
îmbufnată pe care nu se obosește să o ascundă, se înțelege că 
n-au trecut testul. Totuși, îi lasă să treacă, spălându-se pe mâini 
precum Pilat, dacă vor să-l vadă pe Margulies, el nu poate să îi 
împiedice. 

— Intraţi, vă rog. 

Sarah nu e deloc încântată de expresia bărbatului care tocmai 
i-a spulberat teoria conform căreia toţi oamenii chei sunt buni la 
suflet. S-a mai dus încă una, într-o noapte în care tot ce știacăe 
sigur, acum nu mai e decât o perucă pe un cap în realitate 
complet chel. O perucă atât de convingătoare încât, de cele mai 
multe ori, reușește să înșele și să ascundă ce e dedesubt. 
Pentru câteva clipe, Sarah și-ar fi dorit să nu fi descoperit 

înșelăciunea cu părul fals. De fapt, altcineva o descoperise 
pentru ea, acel Firenzi, pe care încă nu știe de unde îl cunoaște, 
dar ea, chiar dacă și-ar fi folosit toată puterea voinţei, deși 
iluzorie, cel mai probabil nu ar fi dat niciodată peruca la o parte, 
nici dacă ar fi știut ce era dedesubt... și atunci, cine știe cum ar 
fi mers lucrurile. Fiecare folosește informaţia pe care o are la un 
anumit moment și numai câţiva privilegiați o au în cantităţi mai 
mari decât muritorii obișnuiți, și cu toate astea, nici atunci nu o 
au pe toată. 

Sarah îl urmează pe Rafael pe coridorul lung, fără să știe că 
de fapt teoria ei despre oamenii chei e corectă, sunt toţi buni la 
suflet, mai puţin când au o armă aţintită la cap care îi preface în 
niște marionete. 

Indiferent de divagaţiile lui Sarah și grijile foarte întemeiate 
ale paznicului chel, Rafael scurtează cu fiecare pas drumul către 
încăperea unde Margulies probabil încă mai are mult de lucru. 

— Oare profesorul a reușit să descifreze mesajul, întreabă 
Sarah curioasă, încet, ca să nu deranjeze austeritatea locului. In 
afară de asta, pereții aveau urechi în timpuri mai străvechi ale 
istoriei, și cum acolo totul transpiră istorie prin toți porii, nu se 
știe niciodată cine e ascuns în spatele vreunui tablou sau în 
vreun pasaj secret. 

— Nu. 

— Nu? Ce sigure el... 

— Nu. Dacă l-ar fi descifrat, ne-ar fi sunat. 

— Să fie chiar așa complicat? 

— Nu știu. 

— Păreau niște mâzgăleli scrise în grabă. Ca la conferințele de 
presă. Cel care a scris avea de prins vreun tren sau vreun vapor. 
Crezi că ar fi reușit să elaboreze un cod așa de complicat? 

— Nu știu. Câteodată cel mai greu e să găsești ce e evident. E 
sub nasul tău și nu vezi. 

Adevăr adevărat a rostit Rafael, nimic nu e mai greu ca 
lucrurile elementare, care șerpuiesc prin labirinturile facilului, 
orbindu-i pe cei culţi și literați cu simplitatea lor atroce. Deschid 
ușa încăperii în care îl lăsaseră pe Margulies, care tot acolo era, 
dar nu își imaginase că se va ajunge la așa un scenariu. Trei 
bărbaţi așezați, îmbrăcaţi în negru, ca și Rafael, profesorul 
Margulies între ei, cu faţa vizibil îngrozită, se vede și după 
hematoame și sângele care i se scurge din gură. Costumul 

închis la culoare ascunde alte răni provocate pe corp, dar 
halatul are câteva pete roșii. 

— Jack, exclamă grasul. 

— Barnes, răspunde Rafael calm. 

Jack? Sarah e nedumerită de noul nume, dar își dă seama că 
explicaţiile mai au de așteptat când Rafael primește o lovitură în 
ceafă de la unul din cei doi bărbaţi la cravată care apar în 
spatele lor, ieșiți nu se știe de unde, acei ochi din spatele 
tabloului, sau dintr-un pasaj secret. 

Rafael cade, dar nu-și pierde cunoștința. Duce mâna unde îl 
doare, un act instinctiv, automat, masând ca să treacă mai 
repede. 

— lar domnișoara nu poate fi decât faimoasa Sarah Monteiro, 
spune Geoffrey Barnes așezat confortabil. 

Sarah se zgribulește acum că e centrul atenţiei, iar cel care o 
privește nu are deloc o față prietenoasă. 

Geoffrey Barnes? | se face frică. Işi amintește de cuvintele lui 
Rafael. Crede-mă că până la urmă or să ne găsească, totul 
depinde de ce cărți avem la momentul respectiv. Unul din 
simptomele panicii este că te lasă fără judecată, e caracteristic, 
se eliberează adrenalina, frica intervine blocând căile 
raționamentului logic, făcându-i pe unii să urineze, pe alţii să 
vomite sau, cum am mai spus, să își piardă capacitatea 
senzorială și raţională, lăsându-i fără judecată. Poate din cauza 
asta Sarah pare să nu aibă niciun atu pe care să îl joace cu 
bărbaţii de faţă, care pe lângă faptul că sunt înfricoșători, nu 
prea par puși pe glume. 

— Asta nu e Sharon Stone? întreabă profesorul Margulies 
gâfâind de durere. 

Geoffrey Barnes izbucni în râs, un hohot gros, terifiant, tipic 
genului de om rău, dacă ne-am hotărât că el e omul rău. 
Acţiunile sunt ale cui le înfăptuiește, dar cine vrea să le 
evalueze, să se decidă singur. 

— Sharon Stone? Pot să-ţi garantez că nu e Sharon Stone. 

— Atunci bănuiesc că nu e nicio călugăriţă din Rio de Janeiro, 
continuă Margulies, dar de data asta, primi o lovitură în cap. 
Ajunge cu gluma, deși nici oamenii lui Geoffrey Barnes, nici el nu 
știu că de fapt nu glumește. 

— Dă-mi hârtiile, poruncește Barnes. 

Hăârtiile? Sarah uitase de nenorocita de listă, responsabilă 
pentru tot ceea ce se întâmplă. Se uită la Rafael care se ridică 
cu greutate. Unul dintre bărbaţi, cel care l-a bătut, îl ia de 
gulerul paltonului în timp ce celălalt îl percheziţionează. Îi iau 
două arme cu amortizor și îi dau încă o lovitură în cap, punându- 
| din nou la pământ. 

— O să îţi ia mai mult de atât ca să termini cu mine, îl înștiință 
Rafael cu greu, dar hotărât, pe agentul care l-a bătut. 

— La timpul potrivit, spune Barnes, la timpul potrivit. Se uită 
din nou la Sarah. Hârtiile? 

Intrevede un atu la capătul tunelului. Să vedem dacă ajută. 

— Sunt într-un loc sigur. Vocea ei nu a fost foarte hotărâtă, 
câteva ezitări au dat de înțeles că nu e sigură pe cartea pe care 
o joacă. 

— Nu mă face să râd. Și nu mă face să-mi pierd timpul. 
Avertismentul a fost dat. 

— Crezi că veneam aici gata să mă prădaţi? Drept cine mă 
iei? Gata să mă prădat? Am înnebunit. 

Oricum ar fi, Geoffrey Barnes nu se aștepta ca ea să opună 
rezistență. Odată neutralizată ţinta secundară, Jack pentru el, 
Rafael pentru Sarah, deși ea deja nu mai știe ce să creadă, era 
sigur că Sarah avea să-i dea lista fără cacealmale sau 
împotrivire. 

— Nu știai că suntem aici. Nu mă face să-mi pierd răbdarea. 

— Mai bine nu mă face tu să o pierd pe a mea. /ti sapi propria 
groapă, dar acum nu mai poti da înapoi. Cum îţi permiţi să mă 
subestimezi? Eu știam... aaa, cuvintele încep să îi fugă, mai bine 
ar găsi ceva de spus rapid, aaa... eu știam că mai devreme sau 
mai târziu o să ne prindeţi. Era doar o chestiune de timp. 

Rafael se uită la ea, cu mâna la ceafă, din afara jocului, 
deocamdată. Ce a apucat-o? Cel mai bine ar fi să aibă un plan 
bun, altfel sunt terminaţi amândoi, de fapt toți trei, dacă îl 
socotim și pe Margulies care, sărmanul, încă nu a reușit să pună 
cap la cap piesele puzzle-ului la care asistă. 

Barnes se uită gânditor, fără să își ia ochii de la Sarah. Ea, la 
rândul ei, ar prefera măcar să clipească puţin, ca să mai taie din 
tensiunea la care o supune, dar privirea lui Barnes asta și este, 
un test, iar cât timp el nu va dezamorsa situaţia, ea trebuie să 
se bată cu aceeași armă, fără să lase să se vadă teama care o 
roade pe dinăuntru, teama de el, teama de toţi, de tot. 

Barnes face un semn din cap unuia din bărbații din spatele lui 
Sarah și Rafael, care îi păzesc să nu fugă. 

— Percheziţioneaz-o. 

Ok. S-a terminat, se gândește Rafael, sprijinit de piciorul 
uneia din mesele înșirate prin sală. 

Unul dintre ei, nu cel care l-a bătut pe Rafael, se apropie de 
Sarah care se îndreaptă și ridică braţele, gata de cercetarea 
corporală. lar dacă așteaptă vreun fel de tratament special doar 
pentru că un necunoscut îi pune mâinile pe corp, se înșală 
amarnic. Bărbatul își folosește mâinile după bunul plac, fără 
nicio limită etică sau de etichetă, pipăind-o pe toate părţile 
corpului cum nu a făcut-o niciun bărbat niciodată, nici când avea 
voie. Mai lipsește doar să-i bage mâna pe sub haine, una deja se 
îndreaptă spre locul cel mai ascuns, prin pantaloni, în timp ce îi 
simte respiraţia pe ceafă. Cine i-ar fi văzut în alt context s-ar fi 
gândit la alte lucruri, totuși, în cazul ăsta, numai un lucru se 
poate gândi și spune... 

— Ajunge, ordonă Geoffrey Barnes. 

— Nimic. Informează agentul, îndepărtându-se cu 
profesionalism. 

Rafael se uită la Sarah, intrigat. Nimic? 

— Nimic. Repetă Barnes pentru el, gândindu-se la pasul 
următor. 

Sarah e în continuare nervoasă, au ajuns la un punct de 
răscruce crucial, de la care se poate merge drept înainte sau se 
poate face la stânga sau la dreapta, punctul fără cale de 
întoarcere de care doar unii trec. 

Cât despre Barnes, decide să aleagă altă abordare, un fel de 
ocol pentru a ajunge la același scop. O să îi dea femeii șansa de 
a-și trage răsuflarea, o lasă să respire câteva momente, ultimele 
din viaţa ei. 

— Să lăsăm la o parte hârtiile deocamdată. 

Nu-mi sună a bine. Oare ce vrea? se întreabă Sarah în gând. 
Toată noaptea s-a scăldat în ape tulburi. Nu poate acum, sub 
nicio formă, să piardă urma de control pe care l-a câștigat la 
ultima rundă. Cu toate că e conștientă că nu e decâto iluzie. 

— Prietenul vostru Margulies aici de faţă lucra de zor la ceva 
ce i-aţi cerut voi. Știm că hârtiile nu sunt la el, dar cărțile astea 
de criptografie dau niște indicii. Știi la ce servesc cărţile de 
criptografie? Întrebarea e pentru Sarah. 

— Ca să studiezi cripte? Răspunsul sub formă de întrebare 
vrea să dovedească prostia întrebării lui Geoffrey Barnes, care 
fierbe de furie la auzul cuvintelor provocatoare ale lui Sarah. 
Pentru prima oară, Barnes se ridică și din doi pași e lângă ea. Nu 
simte durerea decât când capul e deja întors de impactul 
loviturii. O dâră subţire i se scurge pe la colţul gurii, unde buza a 
crăpat. 

Ce nenorocit. Aproape mi-a rupt gâtul. Ochii lui Sarah s-au 
umezit instantaneu, dar nu au dat drumul niciunei lacrimi. 
Reflexul corpului care încearcă să combată daunele. 

— La criptă te duci tu acum, în câteva clipe, afirmă Barnes, 
privind-o pe Sarah cu aceeași răceală ca înainte. Apoi se 
întoarce la scaunul lui și se instalează. Acum că am lămurit și 
asta, lasă-mă să-ţi explic ce cred eu că s-a întâmplat. Ai mai 
primit și altceva odată cu hârtiile. Un mesaj cifrat pe care, după 
câte se pare, n-aţi reușit să-l rezolvati cu căpșoarele voastre. 
Așa că, l-aţi căutat pe profesorul Margulies. Am dreptate? 

— Dacă ai dreptate, atunci sigur trebuie să aibă el mesajul, 
spune Rafael, încercând să atragă atenţia către el. 

— Corect, încuviinţează Barnes. Dar, din păcate prietenul 
vostru credincios l-a înghiţit înainte să-l putem citi. Și după 
stadiul în care îl vedeţi, am încercat să-l facem să ne zică ce a 
descoperit. După câte se pare nu a făcut prea multe progrese. 

L-a înghițit? se gândesc Sarah și Rafael. Mare Margulies. A 
fost mai curajos decât s-ar fi crezut. A înghiţit mesajul cifrat. 
Onorabil. 

— Aşadar, nu are nicio valoare pentru noi, conchide Barnes. |i 
face un semn bărbatului din spatele lui Rafael, cel care l-a 
dărâmat cu loviturile în cap. Se duce la Margulies, îl târăște 
până în mijlocul încăperii și îi ordonă să îngenuncheze. 
Margulies are mâinile legate la spate. 

Sarah nici nu vrea să se gândească la ce o să se întâmple și 
întoarce capul. Nu a văzut niciodată pe nimeni murind, nici de 
moarte naturală, cu atât mai puţin ucis. Doar la gândul că 
Margulies e la doi sau trei pași de ea, îngenuncheat în faţa unui 
destin inevitabil, nu își poate opri lacrimile. E o durere mai mare 
decât orice palmă. Deși îl cunoaște pe Margulies de foarte puţin 
timp și nu agrease felul în care o primise, niciun nevinovat nu 
merită așa o moarte. 


— Cum, Sarah, vrei să întorci capul de la spectacolul pe care îl 
pregătim pentru tine? exclamă Barnes deranjat. Nici să nu te 
gândești. 

Bărbatul care a percheziţionat-o se apropie din nou de ea și 
cu o mână puternică pe gât, o forțează să se uite la scenă. 

— Nu, scrâșnește ea aproape cedând. 

— Ba da, îi spune bărbatul care își pune capul lângă urechea 
ei. Asiști la frumusețea unui corp care părăsește viaţa. Nu e 
spectacol mai frumos. Un zâmbet sarcastic îi pătrunde auzul, 
provocându-i greață, scârbă, la cote pe care nu le mai simţise 
niciodată. 

Margulies, îngenuncheat, murmură o rugăciune pentru el, de 
rămas bun, încredințarea spiritului său creatorului, ca să fie 
primit în cele mai bune condiţii. Viaţa nu durează o veșnicie, cu 
toţii o știm, dar modul în care ne comportăm la ultimele suflări 
împreună cu faptele din timpul vieţii, ne dau sau nu demnitate. 
lar Margulies dă dovadă de mare curaj, ca și cum ar fi avut viata 
numărată, ca și cum ar fi așteptat moartea cu seninătate. În 
fond, ca și cum rolul lui, scris acolo sus, ar fi ajuns la sfârșit și ar 
fi anunţat ieșirea din scenă. 

Rafael îl privește serios. Nu pare să aibă niciun sentiment 
pentru profesor, din moment ce Rafael, sau Jack, nu e un om 
transparent, iar drumul către sentimentele lui  lăuntrice 
șerpuiește labirintic, amăgindu-ne. Dar e clar că nu are nicio 
jenă de a urmări scena, probabil antrenat de ani de experienţe 
identice. 

Capul lui Margulies se apleacă în faţă, lăsându-i loc călăului 
său pentru a ţinti. Teava amortizorului se proptește de ceafă. 
Margulies îi aruncă lui Rafael o ultimă privire: 

— Numără literele, șoptește. 

Sarah nu aude murmurul pe care profesorul Margulies i-l 
adresează lui Rafael. E foarte aproape de limita puterilor ei. Pot 
să o oblige să asiste la toată povestea, dar nu o pot forţa să își 
ţină ochii deschişi. Închide ochii repede, Sarah. Închide ochii. 
Apără-te de violenţa vizuală, nu îi lăsa să te tortureze. 

Un zgomot surd pune capăt scenei. Zgomotul surd care taie 
rădăcinile prinse de viaţă. Corpul mort cade la pământ, inert, 
într-o baltă de sânge pe care Sarah nu o vede, dar pe care și-o 
imaginează. Lacrimile îi curg pe obraji, șiroaie. Până la urmă, 
deschide ochii și înfruntă cruda realitate. Corpul lui Margulies 

este căzut pe jos, cu fața în jos, cu chipul îndreptat înspre Rafael 
și cu o gaură roșiatică pe ceafă. 

Nenorociții naibii. Nemernici fără sentimente, își spune Sarah, 
conștientă, pentru prima dată, că orice ar face, nu va ieși de 
acolo vie. 

— Încă unul la CV-ul tău, îi zâmbește Barnes. Eşti extrem de 
periculoasă. Să nu se pună nimeni cu tine. Se îndreaptă în 
scaun. Acum, să revenim la localizarea concretă a hârtiilor. Sunt 
sigur că acum ești mai dispusă să o dezvălui. 

Să lăsăm deoparte glumele de prost gust ale lui Geoffrey 
Barnes și să ne concentrăm pe agentul care a executat sarcina 
competentă de a-l elimina pe Joseph Margulies, Dumnezeu să-l 
odihnească. Incă are arma în mână, obiectul care scuipă 
verdictul final asupra destinului oamenilor. lar ce ne interesează 
la acest agent este chiar arma pe care o ţine în mână, gata să îl 
ucidă pe următorul, pe bărbatul pe care îl știe drept Jack, și care 
s-a dovedit a fi un agent dublu, cea mai înaltă trădare care se 
poate comite, pasibilă de pedeapsa cu moartea. Odată omorât 
Jack, femeia va turui tot ce știe despre localizarea hârtiilor și 
apoi... 

Și apoi nimic. Șutul îi sparge imediat genunchiul și îl doboară 
în urlete. Inainte să-și dea seama ce i s-a întâmplat, zace mort, 
de un glonţ din propria-i armă, pe care Rafael i-a smuls-o într-o 
secundă. Ce s-a întâmplat apoi trebuie explicat în mai multe 
părți, deși practic nu a durat mai mult de trei sau patru secunde. 

Intr-un foc continuu, l-a doborât pe agentul din dreapta lui 
Barnes, Rafael fiind încă pe jos lângă cadavrul primului agent. Al 
doilea a ieșit, intră în joc al treilea. De acum însă, s-a dus efectul 
surprizei și încep reacţiile. Barnes și agentul din stânga lui se 
ghemuiesc în spatele primului obiect care le oferă protecţie. 
Barnes întoarce o masă pe post de scut și celălalt ia scaunul 
care îi era mai aproape. În timpul ăsta, agentul care îi ţinea 
capul lui Sarah încearcă să o folosească drept protecţie. Scena 
tipică a răufăcătorului și a ostaticei, dar în cazul acesta nu se 
aplică pentru că până să o apuce pe Sarah, primește un cot în 
piept care îl lasă încovoiat. Sarah n-a crezut că e capabilă să 
bată pe cineva, totuși realitatea îi dovedește contrariul. În 
secunda următoare agentul este neutralizat de Rafael cu o 
împușcătură bine ţintită. 

— leși de aici. Repede! strigă Rafael, folosindu-l pe primul 
agent drept scut împotriva gloanţelor. leși. Fugi. Nu pot să tragă 
în tine. 

Sarah aleargă spre ușă fără să se uite înapoi. Barnes și 
celălalt trag în Rafael, care rămâne apărat în spatele agentului. 
Il ridică și îl târăște înspre ieșire. Mai trage câteva focuri de 
acoperire și iese, lăsând cadavrul agentului ciuruit de gloanţe 
rezemat de pragul ușii, ca un fidel scut protector, sau ca cineva 
care așteaptă ceva. 

Barnes se ridică rapid și își duce mâna căuș la gură: 

— Cod roșu. Cod roșu. Țintele au fugit. Femeia trebuie prinsă 
vie. Repet, femeia trebuie prinsă vie. 

Se uită la agentul fără viaţă alunecând în jos pe tocul ușii, cu 
faţa întoarsă înspre el, cu mirarea încă întipărită pe chip. 

— Nenorocitul naibii. 


+ CAPITOLUL 32 


Rafael aleargă înspre alt coridor, pe care nu îl știe, și deschide 
uși la întâmplare. Dacă ar fi luat-o pe drumul pe care au intrat ar 
fi fost mai sigur, dar o văzuse pe Sarah, în panica fugii, cotind 
pe acolo, iar ea e mult mai importantă decât siguranţa lui, decât 
însăși viaţa lui. Pe drum, se apucă să demonteze arma și aruncă 
una câte una piesele pe jos. Ideea e să nu mai dea încă o armă 
urmăritorilor, chiar dacă aceea e descărcată, oamenii lui Barnes 
sigur au la ei muniții. Al doilea obiectiv este să marcheze drumul 
dinadins. Când știu sigur drumul parcurs de o persoană 
înarmată, urmăritorii au mai multă grijă, nu se știe niciodată ce 
poți găsi după colţ, sau în spatele vreunei uși. Adevărul e că 
Rafael nu are nicio armă momentan, dar cu toată agitația 
provocată, ei nu știu asta. Prioritatea lui Rafael e Sarah, să o 
găsească, cu siguranță clădirea e împânzită de agenţi speciali 
gata să o prindă. Cu el poate mai are o șansă, totuși, gândindu- 
se mai bine, e doar o supoziţie infatuată de-a lui Rafael, din 
moment ce tânăra se descurcase foarte bine în faţa unuia ca 
Barnes. Ba chiar prea bine, dacă tot veni vorba. 

Intâlnirea are loc mai repede decât credeam, după un colţ, 
Rafael reușește să evite milimetric un extinctor aţintit la cap. 
Apucă obiectul cu două mâini, în timp ce o privește vizibil 
enervat. 

— Tu și extinctoarele tale. 

— Scuze, îi cere Sarah, ușurată. Am crezut că erau ei. 

— Ti-am spus să fugi. Dacă erau ei, nu știu pe unde mai 
scoteai cămașa. 

— Nu știu pe unde s-o mai scot de ceva vreme, Jack. Tonul 
sarcastic cu care semnalează numele Jack subliniază cererea 
implicită de explicaţii. 

— Hai. Trebui să ieşim de aici. 

Cotesc la o bifurcaţie la stânga și aleargă. Lumina e slabă, dar 
ochii s-au obișnuit demult. Rafael e ca un animal cu simţurile în 
alertă, privind în toate părțile în așteptarea amenințării, a 
păsării de pradă, a felinei ascunse printre tufișuri, în cazul de 
față, ascuns prin spatele vreunui perete sau în vreo nișă, 

deoarece Muzeul Britanic e un labirint babilonic complex, plin de 
ascunzători. 

— Unde ai pus hârtiile? întreabă Rafael curios, dar fără să își 
piardă atenţia. Coridorul ajunge la o ușă care dă pe niște scări. 
Rafael o deschide, se uită, adulmecă și apoi coboară un etaj. 

— Sunt păstrate la loc sigur, îl informează Sarah, pe un ton 
provocator. Ai riscat mult acolo înăuntru. 

— Am riscat pentru mine. Din moment ce nu aveai hârtiile la 
tine, eram în afara pericolului, teoretic. 

— Teoretic? 

— Da. Urmau să mă omoare pe mine, iar dacă asta nu era 
suficient ca să te facă să vorbești, ar fi început să te tortureze. 
Într-un final, ai fi vorbit, crede-mă. 

Sarah îl ascultă, uimită. 

— Scoate-mă de aici, te rog. 

— Asta încerc să fac. 

Cum ajung la etajul de jos, Rafael deschide o ușă și aruncă o 
privire. 

— Ok. Acum mergi numai lipită de mine. Nu te dezlipi pentru 
nimic în lume. 

— Şi dacă ţi se întâmplă ceva? 

— Folosește-mă drept scut. 

Ea îl privește îngrozită. 

În acel moment, puţina lumină care mai era se stinge. Mai 
rămân doar semnele care indică ieșirea de urgenţă. 

— Și acum? 

— Acum hai. Şi ei sunt pe întuneric. 

les într-un salon enorm, King's Library. Și atunci apare un 
bărbat ţinând un pistol cu lanternă încorporată, lângă Holul 
Mare. Se ghemuiesc în spatele unui piedestal care susține o 
armă, o spadă din Epoca de Fier. Bărbatul înaintează cu mare 
atenție. Lanterna armei luminează porţiuni mici, exacte, un cerc 
de lumină în care Rafael și Sarah nu pot apărea, deoarece riscă 
să fie prinși. 

Sarah e atât de panicată, încât îi e teamă și să respire șinu e 
capabilă să facă niciun gest, de teamă ca fâșâitul hainelor să nu 
o dea de gol. Bărbatul avansează, pas cu pas, în ritmul lui, pe 
cât de răbdător poate, stăpânindu-și frica. Poate din cauza asta 
nu a avut agilitatea necesară să se apere când Rafael l-a apucat 
de gât, din spate, și i l-a frânt fără să piardă nicio secundă. 

Acum are din nou o armă, iar primul lucru pe care îl face e să 
stingă lanterna încorporată. 

— Hai, ordonă el. 

Sarah se ridică și se uită la tânărul agent. Lumina slabă, 
provenită de cine știe unde, îi imprimă chipului tonuri cenușii. Îi 
vede ochii privind în gol, dar are limba scoasă, și asta o 
șochează cel mai tare. 

— E mort? 

Rafael se uită la ea, fără să-i vină să creadă. 

— Normal că e mort. Ce întrebare mai e și asta? 

Se opresc lângă o ușă enormă care dă în holul mare acoperit 
al Muzeului Britanic. O construcție adăugată recent, foarte 
amplă, cu o clădire rotundă în mijloc, numită Reading Room, 
câteva magazine la un etaj mai jos și un restaurant la un etaj 
mai sus. Pe partea opusă ieșirii din muzeu, în fiecare colţ, sunt 
mese și scaune fixate în podea, ale celor două cafenele care 
servesc mâncare și băutură miilor de vizitatori zilnici, proveniţi 
din cele patru colţuri ale lumii. Evident, la ora asta sunt închise. 
Nu e o oră potrivită pentru vizite, poate doar pentru cele 
inoportune. 

— Nu puteai doar să-l amețești? Trebuia să îl omori? 

— Cum voiai să fac asta? Oftează pierzându-și răbdarea. Vezi 
prea multe filme. Numai acolo îi pui unuia mâna într-un anumit 
loc și îl adormi. 

— E cea mai bună soluţie. 

— Cea mai bună, dar imposibil de realizat. Crede-mă, dacă ne 
prind ei pe noi, nu or să stea pe gânduri. Și când n-or să mai 
aibă nevoie de tine, n-or să te adoarmă. Or să-ți tragă un glonţ 
chiar în mijlocul capului. 

Sarah se înfioară. Sfârșitul conversaţiei. Se lipesc de peretele 
holului mare și înaintează rapid spre ieșire. Mai în față se înalță 
o tejghea rotundă cenușie. Cu toate că la ora aceea totul pare 
gri din cauza lipsei luminii, aceea e chiar culoarea ei. E recepţia, 
locul de unde se iau aparatele cu suport audio pentru vizite, un 
fel de ghid virtual. Totuși distanţa e încă mare și amplitudinea 
spaţiului e înfricoșătoare. Cel mai rău lucru care se poate 
întâmpla unei persoane urmărite este să fie prinsă sub cerul 
liber. Practic, locul în care se află ei este sub cerul liber, chiar 
dacă mai are o cupolă de sticlă care să protejeze spaţiul de 
intemperii. 

Lumina lunii deja se face simțită, nuanţând toată zona într-un 
alb argintat, deși dacă vorbim de practică, lumina reală nu e a 
lunii, ci reflecţia soarelui, după cum știm cu toţii. Teorii și 
informaţii care nu îi preocupă nici pe Rafael nici pe Sarah, ei au 
deja mintea ocupată de probleme mult mai reale. 

— Nu-mi place deloc, răbufnește Rafael în surdină, lipit de 
perete. E prea calm. 

— N-ai spus că și pentru ei e întuneric? 

— Asta a fost ca să te liniștesc. 

Inainte ca Sarah să poată reacţiona la răspuns, Rafael e țintuit 
de perete și apoi se prelinge până jos. Pata pe care o lasă pe 
perete nu minte, a fost rănit. Fără să se gândească, Sarah 
încearcă să îl ridice. Rafael geme. _ 

— Nu de partea aia. Mai bine de cealaltă. li arată celălalt braţ, 
cel care nu a fost rănit. 

Sarah se opintește și îl sprijină. Din fund, din zona cafenelelor, 
apar două siluete care se apropie. 

— Mai repede, zice Sarah grăbind pasul. 

— la arma. 

— Ai înnebunit? 

— la arma. Trage două sau trei focuri, oriunde... insistă 
Rafael. 

Până la tejghea mai sunt încă vreo douăzeci de metri, destul 
de mult de parcurs. Sarah se uită în spate. Siluetele sunt tot mai 
aproape. Hotărâtă, ia arma pe care Rafael o ţinea cu braţul 
rănit. Intinde braţul în spate, fără să întoarcă deloc capul în 
direcţia respectivă. Inchide ochii câteva secunde. Unul, două, 
trei focuri. Misiune îndeplinită, asta trebuie să-i fi pus pe fugă. 

Incă zece metri până la tejgheaua recepţiei. 

Aruncă o privire rapidă în spate și apoi urmează drumul, mai 
sunt doar cinci metri, dar... Nu se poate. Cel mai bine se mai 
uită o dată. Privește cu atenţie, siluetele sunt la pământ, scoase 
din joc. 

Sunt o asasină. 

Dar nu e timp de pierdut. Focurile acum vin din cealaltă parte 
a clădirii rotunde. Nimeresc în podea și în peretele de lângă ei, 
silenţioase dar iscând scântei și făcând să zboare schije. Intr-un 
final, se ascund în spatele tejghelei de la recepţie. Se aud focuri 
pe partea cealaltă. Intimidare. Apoi încetează și liniștea se 
reinstalează. 

— Ai făcut din mine o asasină. l-am omorât pe ăia doi. O 
spune cu o iritare nestăpânită, îi dau lacrimile. 

— Bine ai venit în clubul nostru. 

— Bine ai venit în clubul nostru? Fir-ai al dracului. Nici măcar 
nu mă uitam. 

— Dacă tu crezi că are vreo importanţă, te înșeli. Te duci 
direct în iad. Rafael scoate paltonul și sfâșie haina acolo unde a 
intrat glonțul, aproape de umăr. O gaură de intrare și alta de 
ieșire. Mai bine așa. A avut noroc. A intrat și a ieșit. 

— A, da? Atunci e o rană ușoară. Nu înţeleg ce te vaiţi atât. 
Credeam că îmi mori în braţe. 

— Asta încă se poate întâmpla. 

Sarah tace la auzul replicii. Deocamdată își trag sufletul, doar 
atât, povestea e departe încă de a se fi terminat. Până una alta, 
oricum s-ar termina, Sarah știe că nu va mai fi aceeași. 

— Jack, se aude o voce de undeva din hol. Ai idee la ce 
cheltuieli mă pui? 

— Cum așa, Barnes? Mă dezamăgești, strigă Rafael. Banii nu 
au fost niciodată o grijă pentru tine. Nu sunt ai tăi. Ori sunt 
murdari, ori ai contribuabililor. 

— Jack, Jack, Jack, spune Barnes, ca pentru a-l contrazice. Nu 
mă refer la bani. Asta e cea mai mică problemă. Și știi ceva? 
Mâine muzeul își va deschide porțile și nimic din toate astea nu 
s-a întâmplat. 

— Știu. 

— Mă refer la ce trebuie să plătesc eu. Știi ce figură proastă 
fac în fața superiorilor mei? Chiar crezi că supraviețuiești ca să 
vezi și ziua de mâine? 

— Dacă o da Dumnezeu. 

— Dumnezeu n-are a face cu nimic din toate astea, ţipă 
Barnes. Trebuie să-mi dai hârtiile, și te duci să te întâlnești cu El 
fără dureri, îţi promit. 

— Chiar dacă aș fi vrut să te ajut, Barnes, nu pot. Nu știu unde 
sunt. 

— Atunci la ce îmi ești bun, Jack? 

— La nimic. Dar tu îmi poţi fi de mare ajutor. 

Rafael se ridică și o trage pe Sarah spre el, cu violenţă. De la 
smucitură, ea rămâne ușor crispată. Pe după tejghea, cei cinci 
agenţi, incluzându-l pe Barnes, nu văd cum Rafael îi ia arma din 
mână lui Sarah. Cu excepţia lui Barnes, toţi au armele aţintite 


158 


spre ei, ceea ce nu e deloc o senzaţie plăcută, mai ales pentru 
Sarah. 

— Ce faci? întreabă Sarah încet. Inima i s-a făcut cât un 
purice. 

— Explică-te, ordonează Barnes nerăbdător. 

— Nu îţi permiţi să o omori pentru că nu știi ce a făcut cu 
hârtiile. Cum ea e singura ta legătură cu ele, ce crezi că se 
poate întâmpla dacă eu o omor chiar acum? Ridică arma și o 
pune la tâmpla lui Sarah. 

— Ce faci? Sarah simte că o să leșine. 

Barnes asistă la scenă preţ de câteva secunde, așteptând, 
cărţile îi scapă din mâini, iar opţiunile se împuţinează. Patru 
bărbaţi cu armele îndreptate spre Rafael, neputincioşi în fața 
uneia singure, care nici măcar nu e îndreptată spre ei. 

— Cum, Jack? N-ai fi în stare să atentezi la viața unui 
nevinovat, nu? Un zâmbet forțat, destul de revelator. 

— Barnes, mă cunoști foarte bine. Sunt făcut din același rahat 
ca și tine. 

Barnes ignoră insulta, nu sunt decât cuvinte înţepătoare 
menite să provoace un efect rapid asupra celui vizat, care, în 
mod normal, simte și reacţionează, dar nu în cazul de faţă, nu 
cu acești bărbați, obișnuiți să reacționeze la lucruri total diferite. 
În acest moment, Geoffrey Barnes se simte, brusc, ca unul din 
pionii din jocul de șah pe care îl manevrează de obicei de la 
distanță. Și nu e deloc o poziţie confortabilă, mai ales când ei 
trebuie să mute. Orice mișcare greșită poate duce totul de râpă, 
de ambele părţi, iar asta Geoffrey Barnes trebuie să evite cu 
orice preţ. Mai bine îi dă un avantaj adversarului, și apoi îi taie 
coarda. Marii strategi ai istoriei au știut întotdeauna când era 
cazul să se retragă, doar ca apoi să își prindă adversarii 
neavertizaţi. Înţelepciunea aceasta i-a făcut învingători, și așa 
va acţiona și Barnes, cu tact, cu precauție, nimic nu e pierdut. 

— Ce vrei să faci? întreabă, ghicind deja răspunsul. 

— Îţi spun acum ce vreau să fac. O să ies de aici cu ea și tu o 
să le spui oamenilor tăi să nu tragă și să stea cuminţi până 
trecem. Lor și celorlalţi care mai sunt pe aici. 

— Să fim rezonabili, Jack. 

— Mai rezonabili decât atât? întreabă Rafael, sarcastic. Ne 
comportăm ca niște adulți, nu crezi? 


— Cu siguranță putem ajunge la un acord ca între cavaleri, 
sugerează Barnes. 

Acord ca între cavaleri? se gândește Sarah. Probabil glumesc. 

— Ai dreptate. Să fim rezonabili, încuviinţează Rafael. O să ies 
de aici cu ea și tu o să le spui oamenilor tăi să nu tragă și să 
stea cuminţi până trecem. Lor și celorlalţi care mai sunt pe aici, 
repetă. 

Geoffrey Barnes nu are altă soluţie. Face mâna căuș pentru a 
ajunge la microfonul implantat în mâneca hainei. 

— Întrerupeţi operaţiunea. Nu trageţi. Lăsaţi-i să treacă. 

Dacă ordinul a fost îndeplinit prin alte părţi ale clădirii, nu 
știm, dar aici, în holul mare al Muzeului Britanic, nimeni nu a 
lăsat arma jos. 

— Lăsați armele jos. E un ordin, repetă Barnes ferm. Voința e 
una singură, a lui, nimeni nu decide pentru el, doar în cazul în 
care el ar fi ordonat așa ceva, ceea ce nu s-a întâmplat. 

În sfârșit, agenţii din jurul lui îndeplinesc directiva. 

— Lăsaţi-i să treacă, avertizează din nou directorul diviziei 
britanice a CIA. 

Sarah, în mijlocul tuturor, nu are nici timp nici chef să se 
simtă o jucărie. Frica e atât de intensă încât, lipită de pieptul lui 
Rafael, lacrimile îi curg pe faţă. Dacă Barnes se vede obligat să 
accepte indicaţiile lui Rafael, sau Jack, sau cum l-o chema, o 
face pentru că Rafael, sau Jack, sau cum l-o chema, nu e ceea 
ce pare. Un om crud se predă sau dă înapoi doar în faţa altuia 
de același soi. Pe scurt, ar putea chiar s-o omoare și vorbește 
serios când spune că o s-o facă. 

les din spatele tejghelei, în continuare lipiţi unul de altul, și se 
îndreaptă către ușă, neîncrederea plutește în aer din ambele 
părţi, ca și cum la cel mai mic gest suspect, totul se poate 
termina tragic. Teava rece lipită de tâmpla lui Sarah, apăsând 
cu putere, o rănește, dar nu atât ca situaţia nouă în care se 
găsește, fără să cunoască intenţiile pseudo-salvatorului ei, acel 
mare plan pe care îl urmărește. 

Au trecut deja de primele uși, cele de la holul mare, mai 
lipsesc cele de ieșire și încă treizeci sau patruzeci de metri până 
la poarta principală de fier care înconjoară clădirea, cu vârfurile 
aurite în formă de săgeți. 

După ce au trecut de a doua ușă, ies la aerul rece de afară. 
Mai văd câţiva agenţi lângă coloanele corintice, cu armele lăsate 

în jos, nemulţumiţi de tot acel scenariu suprarealist. Coboară 
scările și, cu ochii tot timpul în patru, parcurg distanţa care a 
mai rămas până la porţile principale, împodobite cu blazonul 
Regina Elisabeta a II-a, în continuare corp lângă corp și cu arma 
ațintită la capul lui Sarah. De acolo până la mașină nu mai e 
decât o secundă, și la puţin timp, pornesc înspre strada 
Bloomsbury. 

Geoffrey Barnes iese intempestiv din muzeu. Sudoarea i se 
scurge pe chipul înfuriat. Furia se poate arăta subalternilor. 

— Nu-i pierdeţi din ochi. Vreau să știu orice pas fac. 

+ CAPITOLUL 33 


— Ce-a fost în capul tău? întreabă Sarah ţipând, în timp ce 
mașina cotește în mare viteză pe strada Bloomsbury. 

— Am ieșit cu bine de acolo, nu? răspunde Rafael fără să se 
uite la ea. 

— Cu bine? Nu știu. N-am nici cea mai vagă idee. Momentan 
nu știu dacă stăm mai bine sau mai prost. 

— Pot să-ţi spun eu. Stăm mai prost. Sunt pe urmele noastre 
și n-o să fie ușor să scăpăm de ei. 

Fac la dreapta pe strada New Oxford. Expresia chinuită a feței 
lui Rafael lasă să se înţeleagă durerea provocată de rană. Rău 
sau bine, lucrurile sunt mai calme și corpul simte că se poate 
relaxa și scoate din amorțeală daunele suferite recent. La 
intersecţia cu Tottenham Court Road semafoarele sunt pe roșu 
și jaguarul se oprește. 

— Treci în locul meu, îi cere Rafael. 

— Ce? 

— Treci în locul meu. Condu tu. Nu mă simt în stare. 

După un schimb de locuri înghesuit, timp în care semaforul a 
schimbat culoarea de două ori, declanșând un cor de claxoane, 
depășiri și insulte, și în care Rafael a ţipat de câteva ori de 
durere din cauza lipsei de atenţie a lui Sarah, au revenit fiecare 
la o poziţie decentă chiar la timp ca să nu mai îndure o nouă 
rundă de claxoane, depășiri și insulte. Trebuie menţionat că 
Sarah nu a avut nicio vină, nici nu a făcut dinadins, dar mașinile 
nu au fost făcute în așa fel încât să poţi schimba locurile pe 
dinăuntru. 

— N-ar fi mai bine să ne ocupăm de rana asta mai întâi? 

— Acum n-avem timp. Mai rabd. 

— Foarte bine. Ai meritat-o. 

— Mergi drept înainte, îi spune aspru. 

— De ce? 

— Pentru că așa spun eu, se enervează Rafael. Dar ai 
dreptate. Tu comanzi. Până la urmă, tu știi unde ai ascuns 
hârtiile. 

Sarah merge drept înainte, pe strada Oxford, cea mai mare 
stradă comercială din Londra. Se apleacă și deschide torpedoul, 
de unde scoate lista, aruncându-i-o în poală lui Rafael. 

— Uite-le. Le-am pus acolo și am uitat de ele când am ieșit din 
mașină. 

— Asta ne-a salvat... de data asta. 

Conduc timp de mai multe minute fără să-și spună nimic. 
Fiecare rămâne cu gândurile lui, cu evaluările lui, cu deciziile și 
îndoielile lui. 

— Nu știu încotro mă îndrept, spune Sarah într-un sfârșit. 

— Nu contează. Așa îi enervăm puţin. Mergi pur și simplu. Nu 
contează și dacă treci de mai multe ori prin același loc. 

Incă o tăcere apăsătoare. 

— Chiar ai fi tras? întreabă Sarah într-un sfârșit. Imaginează-ţi 
că lucrurile ar fi mers prost, chiar m-ai fi omorât? 

— Da, răspunde Rafael fără să stea pe gânduri. Și apoi m-aș fi 
omorât pe mine. 

Sarah închide ochii pentru câteva clipe, cu toate că nu ar mai 
fi vrut să-i deschidă. Dar celelalte câteva mașini de pe drum n- 
au nicio vină pentru dilemele ei, deși, indirect, îi privește pe toți, 
de toate rasele și religiile. El chiar ar fi omorât-o și Barnes știa 
asta. Se simte ca Eva Braun a lui Hitler. 

— Crede-mă, ţi-aș fi făcut o favoare... în cazul în care lucrurile 
mergeau prost, explică Rafael, ţinându-se de braţ și oftând de 
durere și oboseală în același timp. Mai bine moartă decât să 
încapi pe mâinile lor. A fost o inspiraţie de geniu să n-ai lista la 
tine, pentru că ai uitat-o, sau din alte motive. 

— Adică dacă o să nimerim iar în aceeași situaţie, dar nu mai 
avem niciun atu, tu apeși primul pe trăgaci, mai întâi către mine 
și apoi către tine. 

— Exact, afirmă Rafael, fără să se arate câtuși de puţin 
sensibil faţă de subiect. 

— Tata ţi-a dat ordinul ăsta? 

Rafael se uită la Sarah care îl simte și îi întoarce privirea, 
luându-și ochii de la drum pentru o clipă. 

— Nu. Dar sunt sigur că ar fi de acord, dacă ar fi cazul de așa 
ceva. 

— Normal. Sarah întoarce iar privirea la drum. Normal, Jack. Îl 
apasă dinadins pe Jack, dând de înţeles dezamăgirea și încă o 
poveste de lămurit, alte secrete, minciuni și omisiuni. 

— Chiar te cheamă Rafael? 

— Cine știe? 

— Jack? 

— Nu. 

— Atunci? 

— Mai bine să nu știi. 

— Sigur. Siguranţa mea e fundamentală... dar numai până la 
un anumit punct. 

Rafael nu scapă ironia. E timpul să clarifice punctul ăsta. 

— Uite, Rafael e numele meu de salvator, care nu s-a 
descurcat rău până acum. Când mai bine când mai puţin bine, 
dar acceptabil. Jack e porecla de la John Payne, membru al P2 
care azi s-a dovedit a fi un infiltrat. De asta, tehnic vorbind, John 
Payne a murit. 

— Geoffrey Barnes te trata cu un anume respect, chiar frică. 
Cine e? 

— Un director de la CIA. Un ticălos corupt. Am avut câteva 
misiuni sub comanda lui și îţi spun, dacă a ieșit el din biroul lui 
pe teren, înseamnă că le dăm mult de furcă. 

— Și asta e bine sau rău? 

— E bine pentru că înseamnă că suntem încă în viaţă. E rău 
pentru că or să folosească și mai multe resurse. N-o să treacă 
mult până or să ceară ajutor în Langley. 

— Ok, Jack Payne sau arhanghele Rafael, cum te cheamă de 
fapt? 

Rafael râde pentru prima dată de când se cunosc. 

— Bună încercare. 

— Am încercat și eu. Sarah ia ochii de la drum pentru câteva 
momente. Bine, Rafael John Payne, ce facem acum? 

Rafael o privește cu atenție înainte să răspundă. 

— Acum? Acum dispărem. 

+ CAPITOLUL 34 


Cum se poate ca un plan, care mergea așa de bine în etapele 
anterioare, să cadă în dizgrație înaintea finalizării lui, cu câteva 
ore? 

— Încă mai putem schimba ruta către Londra, domnule. 
Anunţă asistentul la urechea bătrânului așezat confortabil în 
fotoliul capitonat din avionul lui particular. Luaţi-o ca pe un mic 
ocol. 

— Nici nu mă gândesc. Protestează el vehement. Vom 
respecta planul până la capăt. 

— Nu riscăm o schimbare iremediabilă de plan din cauza lor? 

— Trebuie să ai credință, dragul meu. Până la urmă lucrurile 
or să se rezolve. 

— De obicei lăsăm credinţa în seama credincioșilor. 
Argumentează asistentul, deoarece i se pare că ocolul poate 
face diferenţa. E important să recuperăm documentele. 

— Documentele sunt la baza întregului plan. Și călătoria asta 
tot din cauza lor o facem, nu e nevoie să-mi reamintești. În afară 
de asta, după cum ţi-am mai spus, prezența noastră la Londra 
nu ajută la nimic. Lucrurile merg bine deocamdată. 

— Cum așa? Când ei se plimbă dintr-o parte într-alta și ne fac 
să ne pierdem timpul? 

— Dar ne sunt la îndemână. 

Ochii asistentului se luminează brusc, ca și simţurile lui. 
Maestrul are un plan. 

— Vreţi să-mi împărtășiţi și mie intenţiile dumneavoastră? 
întreabă, demonstrând că a înțeles. 

— O să vezi în curând. Ai acces la mai multe informaţii decât 
majoritatea oamenilor, așa că peste puţin timp o să pui cap la 
cap piesele și o să îţi dai seama. 

— Cum doriţi, conchide asistentul, întorcându-se la locul lui, 
puţin enervat. Bătrânul adoră să ţină informaţii ascunse, să le 
țină numai pentru el până când devin inutile, iar inutilitatea e 
semn că și-au îndeplinit obiectivul. E un artificiu necesar în 
branșa lor, dar nu suportă să-l folosească și cu el. Dacă nu l-ar 
cunoaște mai bine, ar zice că nu are încredere în el, dar știe că 

nu e ăsta motivul. Explicaţia e foarte simplă: e o avertizare 
pentru fantomele lui și pentru el însuși, un fel de declaraţie, sunt 
încă aici, încă fac cărțile, încă tai și spânzur pentru mine şi 
pentru altii. 

Fereastra micuță de lângă fotoliul bătrânului dezvăluie 
întunecimea nopţii, care ajutată de lumina redusă din avion, 
atrage corpul într-o letargie somnolentă. Totuși, nu e momentul 
să doarmă. Piesele sunt în mișcare la unsprezece mii de picioare 
mai jos, de o parte și de alta a Atlanticului. Unele nu s-au mișcat 
așa cum era prevăzut, dar acesta va fi atuul lui. Când războiul e 
combătut cu aceleași arme, învinge cel mai viclean. Strategia lui 
e învingătoare. Dușmanul lui nu e femeia, așa cum crezuse 
iniţial. Ținta care trebuie eliminată e Jack Payne și din momentul 
în care și-a dat seama de asta, a realizat că totul se va întoarce 
la normal repede. 

In braţul stâng al fotoliului crem este un telefon prin satelit, 
îmbrăcat în aceeași stofă și croit perfect pentru lăcașul lui. 
Bătrânul ridică receptorul și formează zece cifre. Așteaptă să se 
facă legătura și după două ţărâituri, cineva la capătul celălalt 
răspunde. 

— Ciao, Francesco. Îl salută cu un zâmbet rece. Am auzit că ai 
pierdut un coleg de curând... Lasă informaţia să își facă efect 
asupra interlocutorului, schițând un surâs flegmatic. Da. la-o ca 
pe o informaţie pe care ai aflat-o la prima mână... Corpul o să 
apară la momentul necesar... lasă din nou o pauză. Dar nu de 
asta te-am sunat. S-ar putea să am nevoie de serviciile tale... 
Când? leri... Vreau să iei primul avion... La aeroport îţi vor da 
toate informaţiile necesare și apoi rămâi pe poziţii până te chem 
sau te trimit înapoi. Și închide fără niciun cuvânt în plus. 

— În curând, vor fi amândoi lângă mine, șoptește pentru el cu 
ochii pironiţi pe fereastră. Și atunci o să vedem cine e mai 
șmecher. 

In timp ce gândea cu voce tare, asistentul se apropie din nou 
de Maestru, i-a trecut supărarea, se pare. 

— Au sunat de la Londra. Îl informează încet. Sunt informaţii 
pe care le împart numai ei doi, să nu se audă nimic, nici măcar 
până la stewardesele care nu sunt oricum atente. S-a întâmplat 
ce se putea mai rău. 


+ CAPITOLUL 35 


Geoffrey Barnes nu a închis un ochi toată noaptea. Contrar 
obiceiurilor, nu a avut timp nici pentru o masă decentă, care să 
îi mai atenueze proasta dispoziţie. Micul dejun s-a limitat la o 
cană de cafea încălzită și un sandviș cu șuncă și cașcaval vechi 
de câteva zile. Pentru unii poate fi un mic dejun, dar pentru 
Geoffrey Barnes e o insultă. O dublă insultă, dacă luăm în 
considerare că în toiul nopţii, când a ajuns la sediul lui din 
Londra, a fost întâmpinat cu ceai negru și biscuiţi cu unt, 
singurele produse alimentare disponibile. Geoffrey Barnes nu e 
om de ceai negru sau de orice alt fel, ca să nu mai vorbim de 
biscuiţii cu unt. 

Nesuferiții ăștia de englezi. Nu mănâncă decât porcării, s-a 
gândit când i-au prezentat un asemenea meniu. Totuși, situația 
nu s-a îmbunătăţit la micul dejun. Cu siguranţă sandvișul era al 
vreunui agent care nu putuse să îl mănânce la timpul respectiv, 
probabil al vreunuia din cei căzuţi la datorie în confruntarea de 
la Muzeul Britanic, cea mai mare pată în dosarul lui de când 
intrase în agenţie acum douăzeci și șapte de ani. 

Deși în cazul de faţă șeful este un italian, sau cel puţin în 
limba asta comunică, Geoffrey Barnes e mult mai îngrijorat 
decât dacă ar fi fost ordinele însuși Președintelui Statelor Unite 
ale Americii, mult mai ușor manipulat decât acest individ de la 
P2. 

Vorbise cu el de două ori peste noapte, cu toate că italianul 
era în avion înspre Dumnezeu știe unde. Barnes i-a explicat de 
ce a luat deciziile pe care le-a luat. Bătrânul n-a reacţionat nici 
bine nici rău, cu atât mai puţin să schițeze vreun sentiment de 
orice fel. A spus doar: 

— Hârtiile sunt partea esenţială a procesului. După câte se 
vede, ne-am subestimat adversarii, dar asta n-o să se mai 
întâmple. Adoptă toate mijloacele necesare. De îndată ce ai 
hârtiile la tine, elimină toţi martorii. Clar? 

— Sigur, domnule, încuviință Barnes închis în biroul lui. Nu se 
cade să se arate vulnerabil în fața agenţilor. 

Cel de-al doilea telefon a fost un ordin să nu îi piardă din ochi, 
orice s-ar întâmpla, orice sacrificiu ar fi necesar, daunele 
colaterale sunt normale, spinii de pe tulpina trandafirilor, nu e 
chip să îi eviti. _ 

— Daţi vina pe vreo grupare arabă, oricare. In ziua următoare 
or să fie niște marșuri, se omagiază victimele, se condamnă 
terorismul și am rezolvat problema. A spus fără niciun strop de 
afectare. 

— Așa o să fie, a consimţit Barnes gândindu-se, evident, că nu 
se va întâmpla. Se încearcă să se evite pe cât posibil ca civilii, 
nevinovaţii în general, să fie afectaţi de desfășurarea acţiunilor. 
Totuși, Barnes știe că întotdeauna se poate pierde un glonț, și 
cine zice unul, zice mai multe. O bombă se poate declanșa în 
momentul greșit sau ţintele pot pur și simplu să fie însoţite, 
încât cu multă părere de rău, sau niciuna, însoțitorii trebuie să 
sufere același destin ca cei însoţiţi, nu se pot lăsa pete, fire 
atârnânde. Mai bine să previi decât să combați. 

— Și încă ceva, așteaptă instrucţiunile mele. Nu face nimic 
fără autorizaţia mea. 

Și a închis brusc, așa cum îl obișnuise pe Barnes. Era ora cinci 
dimineața. 

A trecut o oră de la al doilea telefon și cam tot de atâta vreme 
Sarah și Jack dau ture prin Londra, ducându-i pe agenţii lui într-o 
vizită prin centrul istoric, pe la principalele atracţii ale orașului, 
și nu sunt puţine, o tură prin împrejurimi, ca apoi să se întoarcă 
iar în centru, să o salute pe Regină cât trec pe lângă Palatul 
Buckingham, continuă apoi pe la The Mall până la Trafalgar 
unde a început totul pentru Rafael și Sarah. Se întorc iar pe 
Charing Cross Road sau pe altă stradă oarecare. O plimbare cu 
viteză moderată, ca să nu se piardă nimic, cum trebuie să fie 
orice plimbare. Rapoartele pe care le primește la fiecare zece 
minute de la sârguinciosul Staughton nu revelează nicio 
modificare, ceea ce începe să îi cam enerveze pe agenţi și pe 
Barnes, dar sunt dificultăţile muncii, sunt necesare, nu poate fi 
totul o mare de roze. 

— E ciudat că nici nu încearcă să fugă, se gândește Barnes cu 
voce tare, singur în birou. Nici n-au oprit să pună benzină. La un 
moment dat va trebui să o facă. Işi continuă discursul meditativ 
în timp ce așteaptă noi informaţii, identice cu cele pe care le-a 

primit de când s-a întors la cartierul general. Am nevoie de o 
masă decentă. Jack și fata nu pot trece de dimineaţa asta. 

Jack. M-ai dezamăgit enorm, nenorocitule. jack Payne era o 
legendă în P2, încât CIA îl selecționa pentru treburile cele mai 
delicate. Jack Payne era sinonimul competenţei, al lucrului bine 
făcut, iar acum își desfășoară talentele... de partea cealaltă a 
baricadei. Adevărul e că P2 e o organizaţie egoistă. Cu toate că 
le place să ceară ca unele efective CIA să muncească pentru 
scopurile lor, o formă inteligentă de a beneficia de tehnologia 
americană la costuri zero, sau de fapt, primindu-și rata lunară, 
P2 nu vedea cu ochi buni, așa cum nici acum nu vede, din 
moment ce se întâmplă în prezent, împrumutul membrilor ei 
agenţiei Unchiului Sam, în special agenţii de top, și printre ei, 
celebrul Jack Payne. Dar, câteodată, când organizaţia masonică 
găsește de cuviință că pe termen lung va avea de câștigat din 
asta, autorizează utilizarea unora din membri, așa cum s-a 
întâmplat cu Jack în vreo trei sau patru misiuni pe care le-a 
îndeplinit sub ordinele lui Barnes. Jack Payne era genul de om 
pe care un director îl vrea în unitate. Barnes chiar îi propusese 
să se gândească la posibilitatea de a intra în agenţie și a lucra 
cu el permanent. 

Ce tâmpenie era să fac. Ar fi fost sfârșitul meu în agenție, se 
gândește Barnes, lăfăit pe scaun, epuizat de noaptea lungă. 
Locul ăsta, biroul ăsta, obţinut cu multă sudoare, muncă și 
dedicație. No pain, no gain?*, spun americanii, și pe bună 
dreptate. Barnes și-a clădit singur scaunul pe care stă, poziţia lui 
în agenţie e rezultatul multor eforturi, multor dureri, multor ore 
fără somn și fără o masă decentă, ca astăzi. Noaptea asta îi 
aduce aminte de vremurile incerte alea Războiului Rece, pe 
când lumea umbla înnebunită. Acum sunt alte nebunii, dar 
obiectivele și metodele sunt aceleași, să câștigi un avantaj 
asupra adversarilor, pentru cât mai mult timp posibil. 

Barnes nu va pierde toate pentru câte a luptat cu atâta 
tenacitate, orice s-ar întâmpla. Până la urmă, coordonează 
mașinăria cel mai bine unsă din ţara cea mai puternică din 
lume. 

Unul din lucrurile pe care le-a învăţat în toţi acești ani de 
serviciu este că viața continuă, întotdeauna, orice s-ar întâmpla. 
Deși a primit vestea duplicităţii lui Jack Payne ca și cum ar fi 

aflat că președintele Statelor Unite este de fapt de partea 
rușilor, în curând totul se va întoarce la normal. Acestea fiind 
spuse, povestea lui Jack Payne aparţine trecutului, a fost, era, cu 
menţiunea agravantă pentru trădător că nu va figura niciodată 
în compendiile istorice, va rămâne pe veci un răufăcător omis, 
cineva care ar fi putut fi mare, dar care și-a săpat singur groapa. 
Totuși pe Geoffrey Barnes îl enervează cel mai tare faptul că lui 
Jack Payne, sau care o fi numele lui, îi e totuna. Nu îi pasă de 
idealuri de naţiuni sau de oricare altele pe care le reprezintă în 
umbră. Jack Payne rămâne fidel numai idealurilor lui. Unul dintre 
cei mulţi, dar care până la urmă tot nu vor reuși să facă 
diferenţa, când Geoffrey Barnes va termina cu el. 

Nu ți-era bine când te-ai gândit să te pui cu mine, Jack. 

Deodată ușa se deschide și apare un Staughton agitat, care 
pune capăt gândurilor lui Geoffrey Barnes. 

— Domnule... 

— Staughton... 

— Au dispărut. 

+ CAPITOLUL 36 


— Acum? Acum dispărem, îi spusese Rafael lui Sarah, dacă ne 
mai aducem aminte, pe când erau în Jaguar. 

S-au mai plimbat un timp prin capitala britanică, orașul 
începea ușor să se trezească la o nouă zi. Mașina era deja pe 
roșu și cerea să fie alimentată, erau în pericol să rămână pe loc, 
atunci Rafael i-a cerut lui Sarah, la intersecţia de la gara King's 
Cross, să cotească la stânga și să menţină o viteză redusă. Zis și 
făcut, Rafael se mută pe bancheta din spate, sub privirea 
întrebătoare a lui Sarah. 

Ce naiba face? 

Apleacă bancheta din spate pentru a avea acces la portbagaj 
și scoate o cutie verde de lemn. Pune bancheta la loc, se așază 
și coboară geamurile pe ambele părţi. Apoi deschide cutia de 
lemn și scoate niște bile mici pe care începe să le arunce 
sistematic și ritmic de fiecare parte a străzii, cu mare precizie, 
astfel încât ajungeau sub mașinile parcate de-a lungul străzii. 

— Orice aș face, nu te opri până nu spun eu, îi ordonă. 

Sarah mergea pe strada dreaptă, curioasă să afle ce avea de 
gând. Sigur nu era ceva bun, dar așteptarea îi ascuţea 
curiozitatea. Străin de toate astea, Rafael își continua planul 
metodic, o bilă aici, alta acolo, în timp ce mașina urca la vreo o 
sută de metri de gara Euston. Șirul de mașini care se formase în 
spatele ei era deja considerabil, dar mergeau ascultători în 
spatele ei, nu aveau altă soluție. 

— Acum accelerează până în faţa staţiei, spuse Rafael, 
aruncând ultima bilă. 

— Ce faci? întreabă Sarah. 

— Afli imediat, a fost răspunsul lui. 

Ceea ce s-a și întâmplat, când mașina ajunsese foarte 
aproape de gara Euston. 

— Ok, acum oprește. 

Sarah se supuse și, în cele ce a urmat, a asistat la iadul pe 
pământ. O serie de explozii care pornea de la intersecţia cu gara 
King's Cross înspre ei, pe părțile laterale ale Euston Road, 
aruncând mașini în aer, pornind incendii, activând alarmele 

mașinilor, magazinelor și caselor. Bum. Bum. Bum. Bum. 
Bombele se declanșau una câte una semănând panică și 
distrugere. 

— Ești nebun? 

— Nu e spectaculos? afirmă el cu un aer circumspect. 

— Spectaculos? Asta... 

— Hai. N-avem timp de pierdut. 

les din mașină, unde Rafael a lăsat două dispozitive activate 
în cutie. Marea de explozii continuă să urce pe stradă, pe lângă 
trotuare. Se auzeau ţipete, între fiecare serie de explozii. 
Locuitorii din zonă erau smulși din somn cu violenţă. Peste puţin 
timp aveau să iasă oameni în pijama pe stradă, căutând 
protecție afară, sub cerul liber. 

Rafael mai aruncă la întâmplare câteva bile în capul străzii, pe 
unde nu a trecut Jaguarul, ca să creeze o aură protectoare. În 
sunetul exploziilor, Rafael și Sarah fugiră către gara Euston. 

— Lista? Am uitat lista, spune Rafael dând o fugă până la 
Jaguarul oprit în mijlocul străzii. 

Intrară în parcul micut din capăt și aleargă, aleargă, aleargă. 
Exploziile s-au oprit pentru câteva secunde, lăsând fum și praf în 
aer și pagube de care se vor ocupa alţii pentru a le contabiliza. 
La jumătatea parcului Sarah se uită în spate, chiar la timp 
pentru a vedea Jaguarul în aer. Un tunet enorm l-a aruncat în 
sus câţiva metri. Cum au trecut de ușile cu geam ale gării, ea, 
Rafael și mulți alți fugari care nu mai știau unde să se ascundă 
ca să se apere, au explodat și ultimele bombe. Doar câţiva 
polițiști îmbrăcaţi în vestele lor fluorescente alergau în sens 
opus, punându-și corpul la bătaie. 

Rafael o luă pe Sarah de mână ca să nu se oprească în 
divagări sentimentale, după cum presimţțea. 

— Ai idee ce monstruozitate ai făcut? ţipă ea în timp ce e 
trasă pe scări în jos, la nivelul subteran. 

— Scopul scuză mijloacele. 

Și fără alte adăugiri coborâră la nivelul inferior unde îi aștepta 
stația de taxiuri. De acolo, totul a fost mult mai simplu. Au 
profitat de confuzia generată pentru a porni înspre Waterloo, 
gara internaţională, unde au ajuns la timp pentru a prinde 
ultimul Eurostar cu destinaţia Paris. Ultimul pentru că guvernul 
britanic a decis să închidă spațiul aerian și toate legăturile 

feroviare și maritime cu continentul, pe timp nelimitat, un lucru 
normal în cazul unor catastrofe de genul acesta. 

Au profitat de călătoria confortabilă cu TGV-ul ca să se mai 
odihnească puţin. Au dormit aproape tot drumul, cel puţin 
Sarah, știm că Rafael a stat cu un ochi deschis, cum e 
caracteristic persoanelor de genul lui. A dat două ture prin 
vagoane până a fost mulțumit. Chiar dispăruseră, pentru o 
vreme. 

Două ore și treizeci și șapte de minute mai târziu ajungeau la 
mitica și istorica Gare du Nord, în centrul orașului luminilor, 
patrimoniul modei, al mâncării bune și al femeilor frumoase, 
printre alte plăceri de care Rafael și Sarah se vor bucura cu altă 
ocazie, când vor avea o agendă mai lejeră. 

Au luat micul dejun chiar în gară, în timp ce restul clienţilor și 
pasagerii altor trenuri, așteptând să se facă ora plecării, priveau 
la televizor neliniștiţi să afle mai multe despre deja intitulatul 
Bombardament din Londra. Mulţi au încercat să își sune rudele 
sau cunoscuții, dar telefoanele nu funcționau în capitala 
britanică, din cauza congestionărilor care au provocat căderea 
liniilor. Mulţi așteptau următorul Eurostar, neștiind câte ore sau 
zile aveau de așteptat. Lumea rutinată a oamenilor se schimbă 
în câteva secunde, ca în ziua aceasta când lumea s-a trezit cu 
încă o catastrofă. 

— Bombardamentul de la Londra. Vezi ce ai făcut? îl încolţi 
Sarah. Senzaţia frustrantă că e într-un film sau într-un coșmar 
din care, oricât încearcă, nu reușește să se trezească. 

Rafael o ignoră și-l întreabă pe chelner, într-o franceză fără 
urmă de accent străin, care erau ultimele estimative de morți și 
răniţi. 

— Oh, Monsieur, sunt mulţi răniţi ușor, nu știu câți, mulţi răniţi 
grav și câteva televiziuni zic că e un mort, alții zic trei, dar la 
radio spuneau că nu sunt deloc deocamdată, îi informează 
chelnerul ca și cum le-ar fi expus meniul bogat al zilei de la 
cafenea. 

— Şi cine a fost? Se știe deja? 

— Incă investighează. Dar sigur au fost arabii. 

— Normal. E îngrozitor. Mulţumesc, îi spuse Rafael, ridicându- 
se și lăsându-i chelnerului un bacșiș gras, în lire. 

De acolo au luat un taxi către Orly, fără să mai comenteze 
nimic despre cazul Bombardamentului din Londra. Oricât de 
incredibil ar părea, viaţa merge înainte și există și alte priorități. 

+ CAPITOLUL 37 


Avionul Airbus A320 se stabilizează la treizeci și cinci de mii 
de picioare altitudine și zboară cu nouă sute de kilometri pe oră. 
Aproximativ peste două ore va ateriza la Aeroportul Portela, în 
Lisabona, locul spre care se îndreaptă cei o sută unsprezece 
pasageri ai acestui avion, printre care Sarah Monteiro, numele 
oficial Sharon Stone, cetăţean francez și Rafael, salvatorul, în 
lipsa unui nume propriu, al cărui nume oficial este întotdeauna 
utilul John Doe. Zborul TP 433 a decolat de pe Aeroportul Orly 
acum mai puţin de 20 de minute, cu întârziere, ca de obicei, iar 
acum că cei doi sunt mai treji, a venit momentul ca Rafael să 
mai răspundă la câteva întrebări de-ale ziaristei care îl 
însoțește. 

Pentru cine nu a văzut niciodată un Airbus A320, trebuie 
explicat că e compus din două părţi, clasa întâi și clasa a doua, 
iar locurile de la clasa întâi sunt situate în partea din faţă a 
avionului, șapte rânduri de scaune tapisate, câte trei de fiecare 
parte. Două perdele separă diferenţa de preţ și de tratament de 
restul avionului, dat fiind că la clasa a doua sunt douăzeci și 
șase de rânduri de scaune, de asemenea cu câte trei locuri de 
fiecare parte. Confortul e relativ, deoarece dacă persoana din 
față vrea să tragă un pui de somn și înclină scaunul ușor pe 
spate, călătoria nu va fi prea plăcută. Același lucru se poate 
întâmpla dacă toate trei locurile sunt ocupate, pentru că nu mai 
rămâne loc nici să citești ziarul. Dar ajunge cu lamentările, până 
la urmă zborul nu durează mai mult de două ore și jumătate. 
Poate fi privit și ca un autobuz aerian împărţit în loturi. Rafael 
stă la fereastră, Sarah pe locul din mijloc, iar din fericire sau 
ghinion, e totuna, locul dinspre culoar a rămas gol, capricii de 
check-in. 

Rafael se uită pe geam, cerul e senin, dar la altitudinea la 
care sunt, singura deducție posibilă este că survolează deasupra 
pământului. 

Sarah îl fixează cu privirea pe Rafael, gândindu-se la lucruri 
mai tulburătoare decât panorama. Nu e corect ca niște oameni 
nevinovaţi să sufere pentru siguranţa lor și e revoltător ca 

Rafael să nu simtă nimic vizavi de acest subiect. A fost învățată 
de mică valorile incomensurabile ale vieţii omenești, nu numai a 
ei, dar și a celor care o înconjoară și întotdeauna a șocat-o felul 
în care unii privesc vieţile altora. Cel mai bun exerciţiu pe care 
Sarah îl face întotdeauna la auzul unei știri catastrofice sau a 
vreunei situaţii în care s-au pierdut vieți omenești, este să se 
pună în locul victimelor. Şi dacă eram eu, și ceilalţi dau la fel de 
multă valoare vieților lor cum dau și eu, cum m-aș simţi? Se 
spune că știrile sunt ca un fel de mâncare servit la cină. Se 
mestecă, se înghite și se defechează. Fără să ne dăm seama că 
războiul de care auzim la știri nu se termină în momentul în care 
dispare de pe ecran. Situaţia continuă, nu e doar un program în 
plus menit să întrețină masele. E real, cu oameni adevăraţi care 
plâng, suferă și mor. Oameni ca noi, ca Sarah, nici mai mult nici 
mai puţin. Și dacă se spune de obicei „ochii care nu se văd, se 
uită”, pentru Rafael nici asta nu se aplică, din punctul lui de 
vedere ce a făcut e corect, și oricum, ce s-a făcut nu se mai 
poate desface, așa că subiectul se declară închis. 

— N-ai remușcări? întreabă Sarah într-un sfârșit. 

— Despre? 

— Mai întrebi? 

Își ia un răgaz de câteva secunde înainte să răspundă. 

— Nu. Moartea e doar o altă zi din viaţa noastră. 

— Atunci aș putea să te omor chiar acum. Lui Sarah nu-i vine 
să creadă ce aude. 

— Normal. Și poţi să o faci de câte ori vrei. Cred în viața 
eternă. 

— Atunci crezi și că există destin și totul e scris altundeva. 

— Nu. Dar cred că există anumite lucruri pe care le-am stabilit 
deja altundeva, cum ar fi întâlnirea noastră în condiţiile astea. 

Un credincios în propriile idealuri, se gândește Sarah. 

— Și ai stabilit și să-i omori pe toți oamenii pe care i-ai omorât 
până acum? 

— Pe unii sunt sigur că da. Pe alţii... probabil nu. Au fost în 
drum. 

— Aham... exclamă Sarah sarcastic. Și, zi-mi un lucru, cu cine 
le-ai stabilit deja? 

— Ce întrebare, se plânge el ca și când răspunsul ar fi fost 
evident. Cu sufletele în cauză, normal. 

— Adică toţi cei pe care i-ai omorât astă-noapte la Muzeul 
Britanic erau ceva deja stabilit. 

— Aș aprecia dacă ai vorbi mai încet. Nu cred că trebuie să 
mai participe nimeni din avion la conversaţia noastră, o 
atenționează Rafael fără să mai adauge nimic. 

Sarah așteaptă câteva clipe, sperând să îi dea și restul 
răspunsului, dar văzând că nu are de gând, insistă. 

— Când ai stabilit? 

— Ce când? 

— Spuneai că sunt lucruri pe care le-ai stabilit deja cu alte 
suflete. Deja când? 

— Înainte să ne naștem, când altcândva? 

— Dar nu mi-ai răspuns la întrebarea de dinainte. Cei din 
Muzeul Britanic și cel pe care l-ai omorât la mine acasă. In 
viziunea ta, toate astea le-ai stabilit într-o altă dimensiune? 

— Nu mă aştept să crezi în același lucruri ca și mine. Dar ca 
să îți răspund la întrebare, da. Era totul stabilit. Altfel, nici ei nici 
eu nu am fi fost acolo. 

Stewardesele încep să împartă mâncarea, un sandviș și o felie 
de prăjitură, plus o băutură și ceai sau cafea la final. Incep și 
drumurile spre toalete, îngreunându-le munca, deoarece căruţul 
în care transportă toate acestea nu mai lasă loc pe culoar. 

Sarah nu observă toată agitația din jur, preferă să 
aprofundeze teoriile lui Rafael despre interacțiunea noastră cu 
lumile nepământești. 

— Ai stabilit să îi omori pe sărmanii oameni, am stabilit să ne 
întâlnim așa cum am făcut-o, atunci de ce nu-mi aduc aminte de 
nimic? 

— Asta e și ideea. Când ne naștem, uităm. E miracolul vieţii. 

— De ce? 

— Care ar mai fi hazul să trăiești o viaţă pe care o știi deja pe 
dinafară? Ce experienţe ai mai acumula? Ce cunoștințe? De 
niciunele. De asta există oameni cu talente și înclinații din cele 
mai variate, pentru că altundeva avem acces la toată 
cunoașterea și apoi alegem să uităm ceea ce ţine de noi. 

— E foarte complicat. 

— Lumea e complicată, plină de lucruri care ni se par 
inexplicabile. 

— Mai bine vorbim despre asta cu altă ocazie. 

— De acord. Unele discuţii nu sunt făcute pentru avion. 

Stewardesa le dă pachetul cu sandvișuri celor doi care 
coboară măsutele. Sarah cere o Coca-Cola, Rafael apă. Mestecă 
în linişte, respectându-și spaţiul unul altuia. 

— Asta nu se poate mânca, se plânge Sarah, lăsând mai bine 
de jumătate de sandviş în pachetul alb. 

— Mie chiar îmi place. E unul din lucrurile cu care te 
obișnuiești. 

— Trebuie să fac o baie. Hmmm. Ce bine ar fi... Sarah se 
întinde pe scaun, destinzându-și mâinile și picioarele. 

— Asta se poate aranja, îi spune Rafael, în timp ce termină 
sandvișul și își îndreaptă atenţia înspre prăjitura de morcovi. 
Când aterizăm, ne ocupăm de asta. 

— E o promisiune? întreabă Sarah schiţând ceea ce s-ar putea 
numi un surâs. 

— Nu. Nu fac niciodată promisiuni. Dar e cuvântul meu. 

Lasă tăcerea să se aștearnă între ei pentru câteva clipe, timp 
în care răzbate sunetul motoarelor suprapus murmurului și 
frânturilor de conversații ale celorlalţi pasageri, înţelegându-se 
prin frânturi discursuri care se ridică în aer și planează câteva 
momente, transformându-se într-un sunet omogen, se amestecă 
cu toate celelalte care curg în același timp, creând un amestec 
de conversații distincte, specific locurilor cu multă lume, așa 
numita rumoare. 

— Crezi că tata e bine? rupe Sarah tăcerea. 

— Da. Nu te îngrijora. Fermitatea vocii lui Rafael denotă 
certitudine. 

— Grija mea deocamdată este să nu ne prindă la aeroport, 
glumește Sarah, sau cel puţin așa o spune, dar sigur pe un fond 
de seriozitate și teamă. 

— Poţi să stai liniștită. N-o să se întâmple. 

— Cum poți să fii atât de sigur? 

— Pentru că e unul din avantajele unui infiltrat. Putem să 
avem jumătate din lume pe urmele noastre, dar știm cum 
gândesc, așa că avem întotdeauna un pas înaintea lor. E 
important să îl păstrăm. 

— Și cum gândesc? Sarah se apleacă înspre Rafael, chiar 
interesată. 

— Primul lucru pe care îl fac este să curețe locul faptei și să 
facă propria investigație. Guvernul sigur a închis deja toate căile 
de comunicaţii cu ţara. Nimeni nu intră și nimeni nu iese. 

— Până când? 

— Până când va fi nevoie, sau până când operatorii de turism 
și companiile aeriene vor începe să facă presiuni. Ca și cei care 
au fost prinși în mijlocul haosului și trebuie să ajungă în alte ţări. 
Maxim două zile. 

— Asta înseamnă că nici ticălosul ăla de la CIA nu poate ieși 
din ţară? 

— Ar fi fost minunat, dar nu. Au autorizaţii speciale și 
avioanele lor. Dacă ne localizează, se pun imediat în mișcare, 
dar deocamdată suntem în siguranţă. Pentru câteva ore de 
acum încolo, îți garantez. 

Vocea lui o calmează inexplicabil. Asigurarea unui asasin fără 
remușcări, care până acum și-a îndeplinit funcţia cu distincţie, 
deși cu mari eforturi de a fi suportat. 

— Ce facem după ce vorbim cu tata? sondează Sarah terenul, 
încercând să afle eventualele planuri pe care le are. 

— Toate la rândul lor, răspunde Rafael. Vedem atunci. 

— Pari un om care își anticipează mai multe mișcări în funcţie 
de posibilităţi. 

— E adevărat. Dar în cazul de faţă obiectivul este să te duc la 
tatăl tău. Asta e obiectivul fundamental. După asta, pașii 
următori vor veni de la sine. 

— Ceai sau cafea? întreabă stewardesa lângă ei. 

Ceai pentru Sarah, cafea pentru Rafael, lichide diferite pentru 
a satisface aceeași plăcere. 

— Când ajungem la Lisabona probabil pozele noastre sunt 
deja prin toate ziarele și toate autorităţile pe urma noastră, 
spune Sarah cu un râs nervos. 

— Asta n-o să se întâmple niciodată. E în interesul lor să nu 
existăm pentru restul lumii. Știu că interesul lor e și să părăsim 
lumea cât mai repede cu putinţă. Trei metri sub pământ sau 
aruncaţi în râu cu o greutate de o sută de kile atârnată de 
picioare. Asta nu contează. Dar cât avem atuul ăsta, nimeni nu 
ne pune pe prima pagină în ziare. Dacă ar face-o, ar pierde tot. 

Sarah înţelege logica explicaţiei lui. Cum e posibil să rămâi 
așa calm într-o situaţie atât de precară ca a lor? Mai ales când 
se află într-un tub la unsprezece kilometri trei sute de metri 
înălțime, fără acces la informaţie, plănuind următoarele lor 
mișcări cu o siguranță surprinzătoare. 

Sper să aibă dreptate îşi spune Sarah în gând, ca pe o dorinţă 
arzătoare. Chiar speră. 

— Blestematul ăla de Firenzi. Cum de avea adresa mea, se 
întreabă Sarah. Mă rog, ţinând cont că tata e membru al 
organizaţiei, înţeleg, deși nu prea bine, că ar fi avut adresa mea, 
sau că ar fi făcut rost de ea cumva. Dar nu pot să îmi dau seama 
de nicio culoare de ce eu? _ 

Rafael nu schițează nicio tentativă de răspuns. Işi duce iar 
mâna la brat. 

— Doare? 

— Da, răspunde Rafael masând braţul. Cu câteva ore înainte, 
în tren, se pansase la baie. Durerea se atenuase puţin, dar acum 
resimțea însemnele de azi noapte. 

— Ai nevoie de ceva? Pot să te ajut? 

— Nu, mulţumesc, suport. Am meritat-o, îi aduce aminte 
Rafael de comentariul ei de mai devreme. 

Stewardesele strâng pachetele sandvișurilor și prăjiturilor, 
plus paharele și ceștile de plastic. Cele mai multe sunt golite, 
unele neatinse, pasageri cărora nu le-a fost foame sau sunt 
nervoși din cauza zborului, îndeajuns cât stomacul să se strângă 
și să nu accepte nicio ofertă digestivă. 

La puţin timp căpitanul anunţă că în curând va începe 
coborârea în Lisabona, unde este cu o oră mai puţin decât în 
Paris, și unde cerul e senin, iar temperatura blândă. Mulţumește 
pentru că au călătorit cu TAP și speră să îi vadă, cât de curând, 
din nou în compania lui. 

Dacă ar fi fost un zbor obișnuit, Sarah ar fi atentă la toate 
ritualurile, dar nu era în program, îi e impus de destin sau de 
înţelegeri spirituale prestabilite. Pe măsură ce se afundă înspre 
Lisabona,  survolând nordul patriei mamă a lui Sarah, 
sentimentul de angoasă crește și îi apasă pieptul, îngreunându-i 
respirația. 

— Îi cunoșteai pe oamenii pe care zic că i-am omorât eu? 

— Normal. 

Deși e un răspuns care presupune o explicaţie adițională, 
Rafael se refugiază în liniște, întorcând privirea spre geam, 
admirând coborârea spre altitudini mai translucide. Lumea 
văzută de sus e toată plată, fără suișuri și coborâșuri, fără 
inegalităţi, ca o mantie perfectă, ca toate cele care alcătuiesc 
universul. 

— Și? insistă Sarah. 

— Agentul secret american e deja explicat. De fapt era ceh, 
naturalizat american, dar asta e irelevant. Spaniolul era Felipe 
Aragón, iar argentinianul Pablo Rincón. Amândoi au primit 
informaţii care aveau legătură cu hârtiile lui loan Paul |. 

— Hărtii ca ale mele? 

— După cum îţi poţi imagina, Papa avea mai multe 
documente la el. Lista pe care ai primit-o e doar o parte din ele. 

— Dar și ei au primit tot hârtii? 

— Asta nu știu să-ți spun. Singurul lucru pe care îl știu e că 
din păcate nu au reușit să scape, ca tine. 

— Dacă au primit hârtiile, atunci acum sunt în mâinile celor 
de la P2. Dacă, pe de altă parte, au primit doar informaţii, să 
zicem, despre localizarea celorlalte hârtii, P2 probabil a aflat 
informaţiile astea când i-a lichidat, chibzuiește Sarah. A lichida e 
un cuvânt mult mai bun decât a ucide, deși scopul e același, o 
cale de a face realitatea dură să pară mai suavă. 

— Se poate. Nu știu. Numai tatăl tău poate să-ţi explice 
procedeul. 

— Cum reușești să fii așa? Să ai încredere, să manipulezi, să 
iei decizii, dacă nu ai acces la toată informaţia? Cum poți 
funcţiona dacă știi doar părţi? Curiozitatea lui Sarah e notorie. 

— Noi suntem doar o piesă dintr-o mașinărie mare. Contează 
să știm partea noastră și să o facem bine, crezând că suntem de 
partea care trebuie. Cât despre puzzle, în totalitatea lui, asta îl 
interesează doar pe cel care îl face. 

— Și nu ești curios? 

— Curiozitatea a omorât pisica. 

Avionul începe manevrele normale de apropierea de pistă, 
propice greţurilor și presiunii în timpane și, la mult timp după, 
aterizează delicat. 

— Tocmai am aterizat pe Aeroportul Portela din Lisabona... 
anunţă stewardesa poezia obișnuită. 

— Cel puţin nu ne-au nimerit cu nicio rachetă cât am fost în 
aer, răsuflă Sarah ușurată în glumă, alungând tensiunea 
zborului și încercând să nu anticipeze ce o așteaptă. Înclinaţia ei 
de a-și imagina povești ca-n filme, reîntâlnirea cu tatăl ei, n-are 
rost să se gândească la asta, viaţa reală e un film și toate câte 
s-au întâmplat până acum erau departe de ce și-ar fi putut 
imagina vreodată: să fugă prin metrou și să scape de gloanţe 

adevărate, să omoare agenți CIA, chiar fără să vrea, în Muzeul 
Britanic și, ca cireașa de pe tortul oricărui scenariu de la 
Hollywood, scena bombastică și înfricoșătoare din Euston Road. 

— Rachetă. Acum nu exagera. Asta s-a întâmplat o singură 
dată și din greșeală, spune Rafael. 

— Cazul celebru al nefastului TWA-800, știu. Dar n-a fost 
niciodată dovedit. 

— Ştii deja că adevărurile oficiale sunt cea mai bună minciună 
posibilă. 

— Mda. 

— Mai ales când avionul a fost atins din greșeală. 

— Din greșeală? 

— Ținta principală a deviat ruta în ultimul moment. 

— Și cine era ţinta principala? 

— Air Force One. 

+ CAPITOLUL 38 


Jeronimo Staughton se dă peste cap ca să satisfacă ordinele 
directorului. Șeful e faimos pentru proasta dispoziție, dar 
Staughton nu își poate permite așa ceva, cu toate că șiela 
făcut noapte albă, nu are subalterni pe care să-și verse nervii, 
nici familia aproape. Părinţii se bucură de pensie în Boston, 
Massachusetts, iar femeile nu au suportat niciodată programul 
de muncă al lui Staughton. Cine lucrează la agenţie e 
compromis prin datoria care începe să îl devoreze puţin câte 
puţin, ajungând să taie legăturile cu familia, până la urmă 
prieteniile trainice, efectivele se transformă în adevărați agenţi 
secreți, practic fără legături cu lumea exterioară, ceea ce 
înlesnește desfășurarea misiunilor. 

Jeronimo Staughton nu e foarte diferit din punctul ăsta de 
vedere, deși a pastrat intacte relaţiile cu părinţii și restul 
familiei. Chiar acum a vorbit cu mama lui, spunându-i că e bine 
și că n-a păţit nimic de la Bombardamentul de la Londra. A 
rămas doar fără mijloc de transport ca să se poată duce la 
muncă, pentru că au fost toate suspendate în zona 
metropolitană. Pentru mama lui, Staughton este inginer 
informatic la sucursala londoneză a unei firme americane, ceea 
ce nu e total lipsit de adevăr. Prietenii din copilărie au dispărut 
cu timpul, consecinţe ale vieţii fiecăruia și ale lipsei de 
conviețuire și contact. Cât despre femei, Jeronimo Staughton 
chiar a încercat, trebuie să îl apreciem pentru asta. De două ori 
a fost aproape de a-și pune inelul pe deget și a face 
compromisul matrimonial în faţa lui Dumnezeu și a Justiţiei. 
Prima încercare a fost doborâtă la 11 septembrie 2001, darnu o 
putem învinui pe domnișoara aleasă, căci Staughton nu s-a 
întors acasă trei luni, după atentatul turnurilor gemene, 
limitându-se la câte un sec telefon săptămânal în care anunţa că 
săptămâna următoare avea să se întoarcă. Același lucru s-a 
întâmplat și în 2003, înainte și după cel de-al doilea război din 
Golf. Cu data căsătoriei fixată pentru 9 aprilie, exact ziua sosirii 
trupelor fidele cauzei în Bagdad, Staughton a rămas izolat timp 
de cinci luni, trimițând câte un e-mail sporadic pentru a mai 

informa despre starea lui fizică și psihologică și că se întoarce 
luna următoare. Bineînţeles că atunci când chiar s-a întors, 
logodnica plecase deja spre alte orizonturi, rănită atât de 
profund încât nici nu îi răspundea la telefon. Atunci a pus un 
punct final relaţiilor de lungă durată, iar azi, la treizeci și doi de 
ani, prea puţin obișnuit cu aventurile de o noapte, trăiește 
pentru munca lui, până când într-o zi va ajunge la un post care 
să îi permită să aibă o familie căreia să îi dedice timpul, 
afecțiunea și dragostea. Totuși, teama lui cea mai mare este să 
nu se transforme într-o persoană ca Geoffrey Barnes, fără 
legături cu lumea afectivă, al cărui interes major după muncă 
este să-și umple burdihanul în vreun restaurant unde se 
mănâncă bine, ceea ce în sine e o misiune aproape imposibil de 
realizat într-un oraș unde nu se putea mânca mai rău de atât. 
Nu, asta nu se poate întâmpla. Nu se poate transforma într-o 
ființă care îi stresează pe toţi din jurul lui dacă nu a mâncat 
bine. Unde mai pui, pentru Staughton, Geoffrey Barnes e un 
nemernic ordinar, insensibil și fără scrupule, adică e șeful. 

— E gata? erupe vocea lui Barnes, aplecat la ecranul 
calculatorului pe care Staughton îl monitorizează. 

— Încă nu. Aproape. 

— Ai găsit ceva? 

— Ce-am găsit e la imprimantă. 

Barnes se îndreaptă spre imprimanta de lângă geam și ia 
teancul de hârtii pe care le-a dat afară. Aproape doi centimetri 
grosime de informaţii. O să dureze ore ca să fie procesată. Nu e 
nici devreme nici târziu, se uită la sala plină de mișcare. Bărbaţi 
și femei de o parte și de alta, alţii la calculator, ţipete, ordine, 
semne din mâini, legături telefonice, un grup de trei tineri 
binedispuși care stau de vorbă. 

— Hei, voi trei, strigă Barnes. Vreau să analizaţi astea în 
detaliu. Și de unde au ieșit ele, or să mai iasă. 

Zâmbetele dispar și trec imediat la treabă. 

— Raportaţi-i lui Staughton orice găsiți. 

— Da, domnule. 

Barnes se retrage în biroul lui, ziua trece, iar el nu are noutăți. 
Situaţia e critică, foarte critică. 

Tinerii se așază la o masă pentru a se apuca de treabă, când 
unul dintre ei, mai curajos, i se adresează lui Staughton. 

— Ce, n-a mâncat azi? 

— N-a mâncat, n-a băut, n-a dormit și n-a futut, bombăne 
Staughton fără să-și ia ochii de la calculator. 

— Ne-am ars. 

— Roagă-te să găsim rapid ceva, altfel nici nu-ţi imaginezi cât. 

Agentul se apleacă lângă Staughton, ca și cum ar vrea să-i 
spună un secret. 

— Eu azi am venit. N-am idee ce căutăm. 

— Jack Payne, un trădător și Sarah Monteiro, o ziaristă mișto. 
Trebuie găsiți vii. 

— Jack Payne? Acel Jack Payne? 

— Chiar el. 

— Am lucrat cu el o dată. Mi-a salvat viaţa. 

— Acum n-o s-o mai facă. Dacă te vede, te omoară. Numai azi 
a curăţat șapte și a aruncat în aer Euston Road. 

— Euston Road? El a fost? 

— E adevărat. Bombardamentul din Londra e semnat de 
nenorocitul ăla. 

— N-am cuvinte. 

— Nici n-ai nevoie ca să muncești, Thompson. Hai, n-avem 
timp, îl grăbește Staughton. 

— Ce faci? 

— Accesez lista pasagerilor care au părăsit ţara dimineaţa 
asta. E o listă de nu se mai termină. 

— Dar e un ac în carul cu fân. Sigur au documente false. 

— Știu. Dar deocamdată e unica ipoteză. Trebuie să găsim 
acul ăla. 

— Stai să dau un telefon. Vin imediat, spune Thompson 
îndepărtându-se spre un birou cu telefonul liber. 

In ciuda faptului că informaţiile secrete nu încetează niciodată 
să apară, datorită culegerii la nivel global, chiar și între ţări așa 
zise aliate există neîncredere reciprocă, întotdeauna, douăzeci și 
patru de ore pe zi, șapte zile pe săptămână, clădirea din strada 
necunoscută are o viață diferită în timpul zilei. Bărbaţi și femei 
în toate părţile au grijă de interesele naţionale și internaţionale, 
analizând informaţii relevante culese de agenţii de pe teren, 
împrăștiați în cele patru colţuri ale lumii. 

Geoffrey Barnes, în timpul orelor de lucru, are chiar și o 
secretară personală care filtrează telefoanele și are grijă de 
toate ordinele și dorințele lui. Așa că dispoziţia lui va fi 
îmbunătăţită foarte curând de un prânz acceptabil, pe care 

asistenta îl comandă la un restaurant rezonabil din capătul 
străzii. Evident că cel care aduce comanda nu trece de intrare. 
Evident că intrarea e absolut normală, ca la orice altă clădire, cu 
portari care dau impresia că nu e nimic suspect în clădirea 
respectivă, nicio agenţie secretă guvernamentală a vreunei ţări 
străine, e doar o clădire de locuinţe. 

Barnes observă sala prin geamul biroului, așezat pe scaun. Ar 
vrea ca toată lumea de acolo să lucreze la caz, dar din păcate 
așa ceva nu e posibil. Lumea e mare, iar pentru Statele Unite 
ale Americii priorităţile sunt altele, cel puţin așa crede cabinetul 
Președintelui. Se gândește să mai ceară întăriri de la Langley, 
nu l-ar refuza, dar înseamnă că ar forța nota. E ca și cum ar 
informa cartierul general că nu reușește să se descurce. Nu, 
deocamdată va lăsa lucrurile așa cum sunt. Dacă nu apar până 
la sfârșitul zilei, va trebui să se mai gândească la decizie. Intre 
timp, ceva din sală îi atrage atenţia, sau lipsa a ceva. Se ridică și 
iese în sala mare, îndreptându-se cu pași furioși până la masa 
unde cei doi agenţi analizează listele de pasageri care au părăsit 
Regatul Unit până la închiderea spaţiului aerian. 

— Deci? Ceva rezultate? 

— Nimic. Aţi luat în considerare și ipoteza în care nu au ieșit 
din ţară? întreabă unul din agenți. 

— Au ieșit. Sunt sigur. Se uită la locul care i-a atras atenţia. 
Staughton? 

— A ieșit cu Thompson. 

— Cu Thompson? Unde s-au dus? 

— N-au spus. a 

— Sigur nu la muncă de teren. Aștia vor să mă nenorocească. 

Se îndreaptă înapoi spre birou fumegând de furie când îi iese 
în cale asistenta lui. 

— Domnule... 

— A venit prânzul meu? 

— Trebuie să ajungă. 

— Durează mai mult decât de obicei. 

— Durează la fel de mult ca de obicei, domnule. Douăzeci de 
minute. 

Barnes trântește ușa biroului. Nu mai are prea multe opţiuni. 
Asta o să se termine prost pentru mine. 

— Domnule Barnes, îl strigă asistenta, băgând capul pe ușă. 
Încă nu terminase ce avea de spus. 

— Zi. 

— Aveţi un telefon pe linia doi. 

— Un telefon? Asta-mi mai lipsea. Cine e? 

Femeia înghite în sec înainte de a răspunde. 

— De la Vatican, domnule. 

De la Vatican? se întreabă Barnes în gând, șocat. Se încing 
lucrurile. 

+ CAPITOLUL 39 


Au aterizat doar de două ore în capitala Portugaliei - stabilită 
de Regele Dom Afonso III în 1255, aceeași până în zilele noastre, 
orașul celor șapte coline, fondat de Ulise, Regele ltacăi, așa 
spun legendele, mitologii, basme care s-au pierdut în timp - și 
iar sunt în aer. Viaţa nu se oprește pentru Rafael și Sarah, nu se 
oprește pentru nimeni dacă stăm să ne gândim, te oprești când 
mori. Timpul trece și orice secundă e importantă, valoroasă, mai 
ales când încă sunt în avantaj. Viitorul îi aparține lui Dumnezeu, 
sau unor prestabiliri între Geoffrey Barnes cu portugheza și cu... 
cetățeanul de naţionalitate necunoscută. 

Intre zboruri Sarah a avut dreptul și la baia nepromisă, dar 
oferită într-o cameră a hotelului Altis, pe strada Castilho, unde 
au și luat un prânz târziu. 

Pentru Sarah e în continuare ciudat să împartă o cameră de 
hotel cu un necunoscut, indiferent prin oricâte situaţii ar fi trecut 
împreună, situaţii pe care nu le va uita niciodată și care o leagă 
de Rafael ca de niciun alt bărbat. Totuși, să se învârtă prin 
cameră într-un prosop alb, cu el acolo, chiar dacă indiferent, sau 
cel puţin așa pare, o stânjenește. 

La televizor știrile sunt concentrate evident asupra Londrei, 
asupra efectelor devastatoare provocate de nefericitul 
Bombardament. Încă o zi infamă care va rămâne în istorie 
cunoscută ca un atentat asupra libertăţii, drepturilor și 
garanțiilor câștigate de majoritatea țărilor occidentale acum 
câteva secole, de altele acum câțiva ani, dar care în ultimul timp 
s-a răspândit văzând cu ochii. 

— Atentatul a fost deja revendicat de organizația teroristă Al- 
Qaeda... informează ziarista. 

— Poftim? întreabă Sarah dând televizorul mai tare și 
așezându-se pe marginea patului, încă înfășurată în prosopul 
alb. În condiţii normale ar fi avut încă unul ca să îi usuce părul, 
dar mare parte din el a rămas într-un hotel din Londra. Cum se 
poate? 

— Serviciile secrete s-au pus pe treabă, spune Rafael, întins în 
pat, odihnindu-se cu ochii închiși. 


— Bine, dar cum să inventezi o poveste de așa calibru? Nu 
descoperă nimeni adevărul? 

— Ei sunt adevărul. După cum vezi, suntem curațţi. 

Pe ecran apar fotografiile celor care au aruncat bombele și 
apoi pe ei înșiși într-un Jaguar. Trei arabi, în alb și negru, și 
numele fiecăruia în josul ecranului. Sarah se uită atentă, 
complet șocată de dimensiunea incredibilă a situaţiei în care e 
băgată. Puterea necesară de a mișca toate acele piese, 
interacțiunea între agenţii secrete capabile să furnizeze o 
poveste, un adevăr, e atât de greu de crezut încât Sarah nu-și 
poate imagina cum au reușit în doar cinci sau șase ore. Dar 
adevărul e că au reușit, iar asta o îngrozește, dându-i fiori pe 
șira spinării. 

— Treisprezece morţi până acum, din care fac parte și cei trei 
teroriști sinucigași... continuă ziaristul, în direct din Londra, sau 
cel puțin așa pare după scenariul de fundal cu Catedrala Sf. 
Petru dominând clădirile din jur. 

Treisprezece morți, se gândește Sarah cu pielea de găină. 
Treisprezece morți. Un număr oribil cu care să trebuiască să 
trăieşti. Chiar și unul ar fi greu de suportat, acum treisprezece, 
treisprezece oameni nevinovaţi, poate și copii... Ochii i se umplu 
de lacrimi până când dau pe dinafară și lasă să se rostogolească 
șiroaie de durere intensă și sinceră. Un număr temporar, care se 
poate modifica, întotdeauna cu altul mai mare, niciodată cu altul 
mai mic, căci cel care a murit nu va învia. Numai unul a făcut-o 
de-a lungul istoriei, dar a fost cine a fost, așa de important încât 
calendarele l-au luat apoi ca punct de referinţă, înainte și după 
viaţa lui. 

Sarah se întoarce la Rafael care se odihnește în continuare, 
nepăsător și senin, ca și cum acel număr treisprezece, 
provizoriu, nu l-ar fi afectat câtuși de puţin. Și o revoltă la 
culme, pentru că vocea lui nu transmite aceeași imagine. 
Distanţa cu care vede lucrurile, insensibilitatea de care face 
dovadă, nu corespund vocii calde, deși, câteodată, zice doar un 
cuvânt sau două, ca și cum ar vrea să se apere de lumea de 
afară. Bărbatul care își zice Rafael ascunde totuși ceva. 

La televizor, imaginile unei Londre confuze trec la un ziarist în 
studio, însoţit de doi specialiști-în-aproape-orice care vor expune 
teoriile despre cum s-a întâmplat totul și de ce. Specialiști în 
subiectele lumii care ignoră adevărul ignobil, dar vorbesc despre 

minciună ca adevăraţi cunoscători. Nişte idioţi. Între timp, 
atenția se întoarce asupra ziaristului din Londra. 

— Încă o știre de ultimă oră în această zi îngrozitoare, care a 
adus o nouă tragedie lumii, dar care nu are legătură cu 
atentatul. Portugheza Sarah Monteiro care era căutată de 
autorităţile europene a fost în sfârșit prinsă, în această 
dimineaţă, aici la Londra. 

Imaginile înfățișează o femeie ieșind dintr-o mașină de poliţie 
metropolitană, acoperindu-și capul cu o haină, intrând în sediul 
poliţiei, faimoasa clădire a Scotland Yard. 

— Surprizele se ţin lanţ azi, exclamă Sarah înmărmurită. 

— Suntem de două ori curaţi, spune Rafael, întinzându-se. 

— De ce au făcut asta? 

— Ca să nu se bage forțe externe. Sunt convinși că am ieșit 
din ţară. 

— Asta ai înțeles tu din toate astea? 

— Da, spune Rafael ridicându-se. Mă duc să mă spăl și 
mergem. 

Când Rafael iese din baie, cu un prosop în jurul mijlocului, nu 
o vede pe Sarah în cameră. Nu se neliniștește prea mult, scoate 
prosopul și... ea intră tocmai când el își punea pantalonii. Sarah 
întoarce capul, rușinată. 

— Unde ai fost? întreabă Rafael, continuând să se îmbrace și 
ignorând jena ei. 

— Am fost la recepție. 

— De ce? 

— Trebuie să îţi dau explicaţii? 

— Nu. Dar dacă nu știu unde ești nu pot să te apăr. 

— Am fost doar până la recepţie. Am venit, bine sănătoasă, 
afirmă Sarah sarcastic. Și acum? Mergem? întreabă ca să 
schimbe repede subiectul. 

— Stai să mă îmbrac. 

Atunci Sarah observă rana. Pe braţ, aproape de umăr, două 
incizii mari și foarte umflate. Intrarea și ieșirea glonţului. 

— Asta n-arată bine. 

— O să treacă. 

— Lasă-mă s-o dezinfectez măcar. Fără să aștepte răspuns, 
Sarah se duce la baie și ia trusa de prim ajutor din dulăpior. 
Înmoaie un prosop în apă caldă și ia altul uscat. Se duce înapoi 
în cameră și le pune pe toate pe pat. 

— Stai jos aici. 

— Las-o. A fost și mai rău de atât. 

— Stai jos. E un ordin. 

Rafael se supune și se așază pe marginea patului. Sarah 
deschide trusa și începe prin a curăța rana cu prosopul ud. Apoi 
șterge cu prosopul uscat, ca să creeze aderenţă. Pune apă 
oxigenată pe o bucăţică de vată și dezinfectează rana, ambele 
orificii. Ca să se închidă, îi pune un pansament. Treaba e 
încheiată și Sarah ridică privirea. Rafael se uită fix la ea. De cât 
timp? Putem spune că de când Sarah a început tratamentul atât 
de grijuliu. Nu întoarce niciunul privirea câteva momente, până 
când devine stingheritor, cel puţin pentru Sarah, dar nici chiar 
așa nu cedează. 

— Ce e? întreabă ea într-un final. 

— Nimic, răspunde Rafael, întorcând în sfârșit privirea și 
punându-și cămașa. Mulţumesc. 

— La ordine, îi spune Sarah ridicându-se și strângând 
ustensilele de prim ajutor. Am văzut acolo un tatuaj... observă, 
încercând să treacă de momentul dificil. 

— Când mai vezi un tatuaj din ăsta, fugi și nu te uita în urmă. 

— De ce? 

— Pentru că e tatuajul Gărzii. 

— Al Gărzii? Care Gardă? 

— Garda Avansată a P2. Un fel de mică armată pregătită 
pentru acţiuni rapide pe teren. Azi ai învins infailibilitatea 
grupului. 

— Nu eu. Tu, îl corectează Sarah în timp ce tatuajul unui 
șarpe, care coboară pe braț până la încheietură, e acoperit de 
mâneca bluzei. 

— Mai bine sunăm la recepţie să cheme un taxi. 

— Nu e nevoie. 

— ÎI luăm din altă parte? 

— Nu. Nu mergem cu taxiul. 

Așa că iată-i acum survolând Lisabona cu elicopterul, 
îndreptându-se înspre nord. 

In curând, Sarah îl va vedea pe tatăl ei și asta nu îi iese din 
cap. Dacă ar putea, ar evita întâlnirea, ar amâna-o încă puţin, 
până s-ar termina cu toată încurcătura asta în care e amestecat, 
până ar afla o explicaţie plauzibilă din partea cuiva de încredere 
despre legătura lui cu organizaţia. Firește că își dorește din tot 

sufletul să audă ceva de genul Tată/ tău e nevinovat sau era un 
intrus și nu a ucis pe nimeni. Ar fi fost atât de bine ca Rafael să-i 
spună așa ceva. 

— E prima dată când vii la Lisabona? întreabă Sarah, 
alungând reflecțiile paternale. 

— Nu. Am venit de multe ori. Trece multă informație pe aici și 
noi trebuie să fim acolo pe unde umblă. 

— Aici în Lisabona? 

— Aici în Portugalia. Lisabona, Porto, Coimbra... 

— Nu mai spune. Și îți place Lisabona? 

— E un oraș superb. De fapt, toată Portugalia e o bijuterie. O 
să vezi peste puţin timp unul din argumente. 

— Unde mergem? 

— Ai să vezi. 

Același răspuns sec ca întotdeauna, fără să mai adauge nimic, 
în afară de curiozitate și... nervi. 

Elicopterul își continuă drumul acum către nord-est, în 
depărtare se vede Oceanul Atlantic, Lisabona și Tejo au rămas 
în spate. 

— Ştii că asta a fost capitala lumii? întreabă Sarah 
melancolică. 

— Știu. Sunteţi poporul care a dat lumii noi lumi. 

— Ce bine ar fi fost să fie în continuare așa. 

— E doar o chestiune de voinţă. Portugalia este ţara cea mai 
bătrână din Europa. Ar trebui să înceapă să se comporte ca 
atare. 

Cinci secunde de tăcere, după care pilotul se întoarce către 
Rafael și îl anunţă că au ajuns în zonă. El își pune un rucsac în 
spate și ia o legătură de curele, coarde și accesorii metalice pe 
care și le pune pe el. 

— Ce faci? întreabă Sarah. 

— Pune-ţi astea, îi spune Rafael dându-i un mănunchi de 
curele asemănătoare cu echipamentul de alpinist. 

— Pentru ce? 

— Nu mai pune întrebări grele. Rafael îi ia mănunchiul din 
mâini și i le pune chiar el. Întoarce-te cu spatele, îi cere la final. 

De îndată ce Sarah se întoarce, îi leagă echipamentul ei de al 
lui, cu ajutorul mai multor catarame și cârlige. 

— Îmi spui și mie ce naiba tot faci? 

— Ești gata? 

— Pentru ce? _ 
Nu apucă să audă răspunsul. In momentul următor au și sărit. 


+ CAPITOLUL 40 


Așezată pe scări, concentrată la jocul de pe Playstation 
Portable, fata nici nu îi vede pe cei doi bărbaţi care trec pe lângă 
ea înspre etajul de sus. Consolele au o putere hipnotizantă, 
capabilă să îi ţină pe copii și adulţi cu aparatul în mână ore în 
șir, oriunde s-ar afla, dacă portabilitatea tot are avantajul ăsta. 
Altfel, fata l-ar fi auzit pe cel din spate spunându-i cu obidă celui 
din faţă că nu făceau bine și că locul lui nu era acolo. 

Nu mai e nimeni pe scări în sus, locuitorii Londrei, cu excepţia 
fetei cu consola și celor doi bărbaţi care au trecut pe lângă ea, 
sunt în casele lor, atenţi la învălmășirea de știri, sau la spitale, 
așteptând vești despre rudele lor sau cei dragi care încă nu i-au 
sunat să le spună că sunt bine. 

Este fără îndoială o zi tristă pentru capitala britanică, supusă 
jugului terorismului islamic. Mulţi probabil sunt cu telefonul 
lângă ei, așteptând nerăbdători convorbirea care să le ia 
greutatea de pe piept. Un „sunt bine, nu-ţi face griji”. Dar orele 
trec și telefonul nu sună. Încep apoi să sune la spitale, la poliţie, 
să întrebe dacă știu ceva de fiul lor, de tatăl sau mama lor, de 
soție, de iubit, de soț, dar nimeni nu știe să zică nimic. Poate 
este în vreun spital și încă nu a fost identificat, poate e sub 
dărâmături, poate e în alt loc și n-a fost aproape de incident, 
poate e mort. Nimeni nu vrea să audă asta. Telefonul ăsta nu 
vrea nimeni să îl primească. 

Efectele provocate de Rafael vor apărea pentru mult timp ca 
o lovitură islamică. Toţi îi vor condamna. Majoritatea se vor 
întoarce la normalitatea rutinei, la teama iniţială; o teamă care 
va dispărea pe zi ce va trece. Alţii vor rămâne cu urmele 
incidentului pentru toată viaţa, ca o arsură, ca o amputare, o 
durere fizică și psihologică ce nu va putea fi vreodată uitată. Cei 
ce au pierdut mai mult. Pe cineva drag, pe ruda care nu s-a mai 
întors acasă, care nu a mai dat telefon sau nu a mai răspuns, 
care nu a mai fost niciodată cu noi la cafea. Actul unui singur 
om poate afecta o lume întreagă. In cazul de faţă, au fost trei 
arabi, dar autorităţile deja urmăresc creierul operaţiunii și, 
evident, pe Bin Laden. 

Fata e în continuare absorbită de o ploaie de meteoriți pe 
care trebuie să îi elimine cu nava ei spaţială. E prea mică să 
înţeleagă ce s-a întâmplat în orașul ei și cu puţin noroc, nu va 
trebui să treacă niciodată prin așa ceva. 

Căștile de la joc o împiedică să audă bufnitura cauzată de un 
picior în ușa de la etajul al treilea. Chiriașul se trezește speriat 
de sunetul ușii căzând literalmente la pământ. incearcă să fugă, 
dar arma celui care a intrat primul în apartament îl convinge să 
nu o facă. 

— Hans, dragul meu Hans, îl salută Thompson vesel, 
apropiindu-se de el cât Staughton intră în urma lui tot cu o armă 
în mână. Cum mai merge treaba? 

După o noapte întreagă de urmărit cu atenţie ușa clădirii în 
care bătrânul intrase cu o zi înainte, cei doi bărbaţi sunt tot în 
același loc și, cel puțin cel care stă pe locul din dreapta, la fel de 
vigilent ca în ziua anterioară. Au făcut plantoane de câte două 
ore, deși șoferul n-a mai reușit să doarmă când pe la unu 
noaptea, la radio s-a anunţat știrea impresionantă de pe 
cealaltă parte a Atlanticului, despre Bombardamentul din 
Londra. Din acel moment, comentatorii și specialiștii judiciari au 
perorat despre tone de teze și teorii pe care le-au propagat pe 
căi radiofonice și încă mai continuă și la ora asta a dimineţii. 

Chiar dacă New York s-a trezit pentru o nouă zi de muncă, 
deși am exagera să spunem că s-a trezit orașul care nu doarme 
niciodată, consternarea se simte în aer, atmosfera apăsătoare 
provocată de atentatul transatlantic. Data de 11 septembrie 
2001 a lăsat urme profunde societăţii americane, și în special, 
după cum e normal, în societatea new-yorkeză. Înţeleg mai bine 
decât oricine durerea profundă, impactul psihologic devastator 
pe care cetățenii Londrei îl simt acum. Toată situaţia actuală, 
chiar dacă îndepărtată, deschide răni, trimite către amintiri care 
încearcă a fi uitate, dar care vor rămâne pentru totdeauna. 

— Am amorțit tot, se plânge șoferul. 

— Mașinile n-au fost făcute să dormi în ele, îi răspunde 
celălalt. 

Se servesc cu donuts și cappuccinos pe care primul le-a luat 
de la o cafenea la vreo cincizeci de metri de la mașină. În timpul 
nopții își menţinuseră corpul treaz cu ajutorul cafeinei pe care 
șoferul se ducea să o ia constant de la un magazin deschis non 
stop. Işi punea problema de ce stabilimentele deschise la orice 
oră au uși ca celelalte, când, de fapt, n-au nevoie de ele. Totul în 
gând, de unul singur, pentru că șeful nu prea e vorbăreţ. Și, pe 
lângă teoriile lui neîmpărtășite, se mai gândea și la Jack Payne, 
marele Jack, și la soarta lui. Îl invidia în aceeași măsură în care îl 
și condamna. E nevoie de curaj, de cojones ca să faci așa ceva. 
Oricum, trebuie să fii foarte tare ca să ajungi în Gardă și, mai 
ales, să nu fii descoperit de nimeni, dimpotrivă, să fii tu cel care 

te demaști și la momentul potrivit... pentru tine. Bătrânul Jack 
Payne. O vulpe vicleană. Și dacă tot veni vorba de bătrâni... 

— Ținta a ieșit pe stradă, spune șoferul. 

— Văd. 

— Îl urmărești? 

— Nu. Tu îl urmărești. 

— Și tu? 

— O să fac o percheziţie în apartamentul lui. 

— Așa te vreau, îl felicită șoferul mulţumit. În sfârșit niște 
acțiune. 

— Nu-l pierde din ochi. Când termin, te sun să văd unde ești. 

Şoferul iese din dubă, liniștit, și o ia pe urmele bătrânului. 
Urmărirea se face pe jos, folosindu-se apoi mijloacele de 
transport pe care le va folosi ţinta. Pare greu, și așa și este, mai 
ales dacă ia un taxi sau vreun alt vehicul civil. Când se întâmplă 
așa, primul lucru care trebuie făcut este să iei un taxi în timp 
util, iar dacă nu se poate, să notezi numărul mașinii. Apoi 
trebuie doar să dai un telefon și să transmiţi datele vehiculului, 
plus punctul de plecare. După câteva minute primești un telefon 
cu datele locului pe unde trece. Trebuie doar să iei un mijloc de 
transport care să te ducă cât mai aproape de locul respectiv. 
Bineînţeles, se poate ajunge la un joc de-a șoarecele și pisica, 
deoarece informaţiile pot fi contradictorii. Acum e pe 7! Avenue 
și merge înspre Central Park. Stai, a virat pe Broadway și merge 
în sensul celălalt, înspre Times Square. Într-un final, ajung la 
destinaţie, oricare ar fi ea, moment în care agentul poate relua 
controlul asupra situaţiei. 

In cazul de față, lucrurile sunt facilitate de plăcerea bătrânului 
de a merge pe jos, în ciuda vârstei, sau poate tocmai această 
plăcere l-a făcut așa longeviv și l-a păstrat lucid. Cei doi merg 
înspre Central Park, unul din obișnuință, celălalt din simpatie, 
sau datorie. Deocamdată, cel din faţă hotărăște. 

— De ce nu îi tragem un glonţ între ochi și terminăm 
povestea? întreabă șoferul în eter. De ce e el așa special față de 
ceilalţi? 

ay 

Abia după un sfert de oră reușește bărbatul să intre în 
apartamentul bătrânului. O treabă făcută cu profesionalism, cu 
multă grijă, din moment ce depăşeşte atribuțiile lui în misiunea 
respectivă. Ordinele Maestrului sunt explicite şi nu includ o 

pătrundere în apartament, cel puţin deocamdată. De fapt, 
interzic cu desăvârșire orice acţiune care ar putea să pericliteze 
planul principal, Marele Plan. Cum se explică atunci iniţiativa 
bărbatului? Riscul pe care și-l ia? Faptul că pune în pericol toată 
munca de până atunci și mai ales, își pune singur laţul la gât, 
știind că Maestrul călău nu va ezita să-l strângă? Un singur 
răspuns poate lămuri toate întrebările, anume faptul că bărbatul 
vrea să găsească ceva în plus, ceva ce l-ar putea mulțumi peste 
măsură pe Maestrul care trebuie să ajungă. 

A planificat bine intrarea. S-a prezentat portarului drept 
vânzător de Biblii. Portarul era să leșine de atâta râs. 

— Domnul are probabil mai multe Biblii în casă decât cele pe 
care le vindeți dumneavoastră, spuse încă roșu la faţă și 
ștergându-și lacrimile de la ochi. 

— Cumpără, de obicei. Dar nu-mi amintesc etajul la care stă. 

— E la șapte, răspunse porterul prompt. Oricum, acum e 
plecat. Lăsaţi-mi contactul dumneavoastră, că i-l dau eu. 

— Bine. 

Lăsă contactul și aşteptă la o distanță sigură. La nici zece 
minute s-a oprit o mașină în faţă și portarul s-a grăbit să 
deschidă ușa doamnei și copiilor care ieșeau din clădire. Datoria 
unui portar în uniformă riguroasă. În timpul acesta, bărbatul era 
deja pe scara de serviciu urcând spre etajul șapte. Nu l-a văzut 
nimeni intrând. 

Odată în apartament, îl scotocește cu atenţie, în sensul bun, 
adică lăsând totul așa cum e, toate la locul lor. Vede că într- 
adevăr are mai multe exemplare din Noul Testament, ediţii 
diferite, mărimi și legături variate. Probabil o colecție, dat fiind 
că unele volume sunt vechi de ani, decade, secole de răspândire 
a cuvântului creștin în lume. 

Apartamentul e decorat foarte sobru, mobile vechi, dar nimic 
luxos. Predomină tonurile închise, precum și cruci prin toate 
încăperile. Catolicismul e reprezentat și printr-un altar de lemn, 
micuț, dar care fără îndoială e util pentru rugăciune, sau pentru 
o slujbă restrânsă de vreo zece sau cincisprezece persoane, mai 
mult nu ar încăpea în camera respectivă. 

După o oră și vreo trei telefoane, prin care a controlat 
localizarea bătrânului, care în continuare se plimbă prin Central 
Park, spre disperarea șoferului plictisit în rolul de urmăritor, 
bărbatul declară căutarea terminată. Chipul înroșit și expresia 

ochilor emană o energie furioasă. Orice credea că o să 
găsească, cu siguranţă nu e în apartament. Se uită pe fereastră 
jos, pe 6'" Avenue e o mișcare continuă. Localizează duba, 
parcată fără probleme. Își concentrează energia necesară 
pentru a se calma. Nu poate să iasă din clădire așa nervos, o 
minte înfierbântată e prielnică greșelilor. 

Oftează profund, gânditor. 

— Nimic. 

Palatul Naţional Mafra este unul din vestigiile valorosului 
patrimoniu arhitectonic portughez și european. Situat în orășelul 
care îi dă și numele, imensul palat a fost construit de Regele 
Dom João V, ca urmare a unei promisiuni a monarhului, în cazul 
în care Regina, Dona Maria Ana de Austria, i-ar fi dăruit 
descendența. La nașterea prinţesei Dona Maria Bárbara, regele 
nu s-a uitat la costuri pentru a ridica acea operă de artă barocă. 
Nu e doar un palat regal luxos, care ocupă tot etajul, ci în 
aceeași clădire s-a făcut și o mănăstire pentru mai bine de trei 
sute de călugări franciscani, o bazilică și una din cele mai 
frumoase biblioteci din Europa, lucrată în marmură și lemn 
exotic. Rafturile rococo găzduiesc peste patruzeci de mii de 
cărţi, legate în piele gravată cu aur. În afară de multe bijuterii 
literare, conţine și o primă ediţie a Lusiadel/or de Luis Vaz de 
Camões. Nu mai e demult locuită de călugări franciscani, de 
când ordinele religioase au fost dizolvate în 1834, dar în afară 
de valoarea pe care o are în sine, conţine la rându-i multe altele 
în interior, Bazilica are două turnuri și o cupolă, șase orgi cu 
repertoriu exclusiv, care nu mai pot fi auzite în niciun alt loc, și 
două carilonuri, fabricate la Anvers, cu nouăzeci și două de 
clopote, considerate cele mai bune din lume. 

— Ce căutăm aici? 

— Ne vedem cu tatăl tău. 

— Aici? Sarah e foarte prost dispusă. Nu-i era de ajuns că 
trebuia să îl vadă așa curând pe tatăl ei, a mai fost și aruncată 
dintr-un elicopter, prinsă de Rafael, fără măcar să fie întrebată 
dacă era pregătită pentru o săritură cu parașuta. Ce să mai, 
trebuie să fie pregătită pentru orice. Oare ce mai urmează? O 
escaladă fără coarde, doar cu mâinile și picioarele și ce mai 
ajută și formele stâncilor? O călătorie pe lună? Da, pentru că 
numai acolo va reuși să se vadă scăpată de hoarda care umblă 
pe urmele ei. Sau poate nici acolo. P2, cu ajutorul CIA, poate să 
lanseze o navă spaţială ca să ajungă la ea. Nicăieri nu e în 
siguranţă. Sau poate este, totul depinde de cărţile pe care le-a 
jucat, alături de cele care or să îi vină. 

— Vine el aici? întreabă Sarah cu aceeași voce nervoasă pe 
care a folosit-o de când au coborât lângă pădure. 

— E deja aici. 

Intră pe porţile enorme ale mănăstirii spre interiorul magnific. 
Rafael se vede că știe încotro să se ducă, ceea ce o enervează 
îngrozitor. 

— N-ar trebui să fie într-o unitate? 

— Nu. Nu-ţi face păreri greșite doar pentru că e militar. 

Sarah renunţă. Rafael n-o să-i spună mai multe. E ca o pipetă 
umană, lasă să iasă puţin câte puţin și întotdeauna în doze 
egale. 

Aura veche a mănăstirii începe să o calmeze, admirând 
frescele, sfeșnicele, pereţii cu ornamente florale în piatră. O 
energie pozitivă și senină care coboară asupra vizitatorilor. În 
faţa lor e un grup de elevi, însoţiţi de un ghid care le explică de 
ce și cum. 

— Saramago, care a primit Premiul Nobel pentru literatură, 
descrie în cartea sa, Memorialul Mănăstirii, nu știu dacă l-aţi citit 
deja, dar pentru cine nu a citit, vă sfătuiesc să o faceţi, 
neșansele și peripeţiile construirii acestei mănăstiri, pe care 
regele Dom João V a hotărât să o ridice drept mulțumire pentru 
nașterea fiicei sale, Dona Maria Bârbara. 

Rafael și Sarah stau la coada grupului, ascultând atent 
spusele ghidului. Îi lasă să se îndepărteze până ies din raza 
vizuală și intră pe o ușă cu acces restricţionat. Sarah simte că 
inima începe să îi bată din ce în ce mai tare. Momentul se 
apropie. 

— Ştii că se spune că înălțimea pe care o are mănăstirea este 
egală cu adâncimea la care ajunge? întreabă ea nervoasă. 

— Am auzit, da, răspunde Rafael pe tonul obișnuit, ca și când 
e deja cu gândul la mișcarea următoare. 

Intră în ceea ce fusese spitalul, care are o capelă la unul din 
capete, de unde bolnavii puteau vedea și auzi cuvintele sacre 
ale Domnului. Intr-unul din colţuri, Rafael deschide o ușă mică 
de lemn. 

Coboară pe niște scări strâmte, în spirală, care continuă mai 
mulţi metri, la lumina unei lanterne pe care o ţine Rafael. 

— Se mai spune și că subsolul e inaccesibil din cauza 
milioanelor de șobolani. Vocea ei începe să urce, revelând 

neliniște și teamă. S-au pierdut valori inestimabile din cauza 
asta. Completează. 

Ajung în sfârșit la o ușă ale cărei balamale ruginite și lemnul 
mâncat denunţă vechimea și lipsa folosirii. E întuneric beznă în 
jur. Sarah începe să-și imagineze lilieci treziți din somnul lor 
secular, fără griji, înfuriaţi din cauza acelor doi intruși și pregătiţi 
să-și deschidă ochii lor roșii ca să atace, sugându-le sângele în 
câteva secunde. Rafael deschide ușa care scârțâie ascuţit, 
asurzindu-i. 

— Ai grijă la cap, o avertizează Rafael, lăsându-și capul jos ca 
să intre prin ușa îngustă. Sarah face același lucru, așteptându-se 
să găsească o lume nouă, să dea înapoi timpul cu câteva secole, 
până la vremurile glorioase ale secolului al XVI-lea, când 
Portugalia dădea cărțile în toată lumea, permiţțându-și să o 
împartă în două cu spaniolii, în faimosul Tratat de la Tordesilhas. 
Dar mănăstirea de fapt nu a fost construită în acel secol, ci unul 
mai târziu, când aurul din Brazilia încă era de ajuns pentru 
toate, dar influenţa pe plan internaţional scădea văzând cu 
ochii. 

De îndată ce pune piciorul pe partea cealaltă a trecerii 
înguste dă de dura realitate a... nimicului. Aceeași penumbră pe 
care o întâlnise și pe scări și pe care lanterna nu reușește să o 
combată cu raza ei. 

— Ce e asta? Unde suntem? 

— Ține puţin, o roagă Rafael, dându-i lanterna. 

Sarah profită pentru a lumina locul, neluându-l în seamă pe 
Rafael. Singurul lucru pe care îl vede e pământ. Pământ și iar 
pământ, nu reușește să își dea seama dacă ce vede e 
continuarea pasajului sau un fel de catacombe. 

— Dacă nu te superi, poți să luminezi aici? îi cere Rafael ca și 
cum asta ar fi așteptat de la început. Trebuie să fie pe aici. 

— Ce? 

Înfipt în peretele vălurit din piatră sau pământ, Sarah nu își dă 
seama, e un țăruș învelit cu un fel de cârpă la capăt. O torţă. 

După câteva clipe, Rafael o aprinde cu ajutorul unei brichete 
și o lumină caldă cucerește o porţiune din întuneric. Se află în 
faţa unui tunel imens, săpat în piatră și fără sfârșit la o primă 
vedere, cel puţin până unde bate torța. Câţiva șobolani se 
ascund în găurile mai apropiate, fugind de invadatori, dar nu 
sunt nici pe departe milioane sau măcar mii. Sarah se aștepta la 

un subsol somptuos, plin de lumină și bogății, zeci de servitori 
așteptând ordinele nobililor sau doamnelor care dansau într-un 
salon mare, toţi în ţinute preţioase. Visul nu corespunde 
niciodată exact realităţii. In schimb, găsește o săpătură 
nefinisată care nu e decât un pasaj spre altă parte. 

— Unde suntem? 

— Bine ai venit în catacombele Mănăstirii Mafra, o anunţă 
Rafael, privindu-i expresia uimită. Mergem? 

Sarah nu răspunde. E într-o stare atât de apatică, încât pentru 
câteva secunde se simte incapabilă să rostească vreun cuvânt. 

— Tata vine să se întâlnească cu noi aici? 

— Nu, tatăl tău aici stă. 

Avionul înaintează la viteză maximă, la o altitudine de 
patruzeci și două de mii de picioare. Timpul nu e un avantaj 
pentru cei de dinăuntru, care față de avioanele normale, nu stau 
așezați pe locurile lor cu centurile legate. Nici pomeneală. 
Cabina avionului este ca sala de lucru din clădirea pe care o 
ocupă în Londra, cu mai multe persoane de o parte și de alta, 
țipând ordine, aplecate la calculatoare sau alte aparate, vorbind 
la telefon, acţiuni nenumărate și deloc diferite faţă de cele cu 
care se ocupă pe pământ. De fapt, singura diferenţă e că nu pot 
să iasă la o cafea, doar atât. 

Singurele griji în zboruri ca acesta sunt mereu periculoasele 
decolări și aterizări, în timpul cărora pasagerii sunt obligaţi să se 
așeze la locurile lor prin cabină. 

Precum pe pământ, așa și în cer, Geoffrey Barnes are biroul 
lui separat de restul plevei, cu un fotoliu de piele, destul de 
confortabil, de unde controlează jocul, care deja durează de 
prea mult timp. Thompson s-a dovedit a fi o achiziţie 
importantă, repunându-i în joc, după ce a urmat un indiciu. Bea 
o cafea în biroul directorului, așezându-se pe un scaun lipsit de 
luxul celui al lui Barnes. 

— Sharon Stone. Ce nenorociţi, spune Barnes, gânditor. Tipul 
nu glumea. 

— Care tip? întreabă Thompson. 

— Unul de la Muzeul Britanic. Nu contează. 

Faţă de biroul din Londra, cel de aici nu are geamuri care să îi 
permită lui Barnes să inspecteze munca agenţilor, totuși îi 
convine, așa nu văd nici cei de afară și poate face ce are chef... 
sau nu. 

Pe dinafara biroului, Staughton lucrează la postul lui 
dintotdeauna, cel pe care îl preferă mai presus de orice muncă 
de teren, studiu și verificare de date. Fie într-un avion, într-o 
casă, într-o dubă, orice e mai bine decât să trebuiască să iasă 
pe teren ca să strângă informaţii așa cum tocmai a făcut în 
apartamentul lui Hans. Jeronimo Staughton nu e făcut pentru 

asta. Arma lui e calculatorul. Imprimanta de lângă el începe să 
scoată hârtii cu o viteză ameţitoare. 

Aștia mă fac cu nervii, protestează în gând, încordat din cauza 
celor patru bărbaţi îmbrăcaţi în negru, așezați în fundul cabinei, 
nemișcaţi de când a decolat avionul. Nu au vorbit unii cu alții, 
parcă sunt niște statui într-o piaţă, așteptând o monedă ca să își 
schimbe poziţia. Costume la fel, călcate impecabil, amintind de 
agenţii din filmul The Matrix. Le mai lipsesc doar ochelarii de 
soare. 

Alt lucru pe care Staughton nu îl suportă, costumele și stilul 
formal al agenţilor. Preferă blugii, sau să se îmbrace cum îi vine, 
atâta vreme cât nu apare cu o barbă de trei zile și cu părul 
ciufulit de pernă. În ziua în care vor obliga toate efectivele să se 
îmbrace la costum și cravată, Staughton e primul care își va da 
demisia. Imprimanta aruncă și ultima hârtie și Staughton, 
punându-le pe toate într-o copertă, se îndreaptă spre biroul 
șefului. 

— Nu mai suport să-i mai văd pe ăia, spune în timp ce intră în 
birou. 

— Atunci nu te mai uita, îi sugerează Thompson. 

— Ăia sunt din Gardă? întreabă Staughton. Nu par deloc 
periculoși. 

— Vorbește mai încet, Staughton. Tipii ăia sunt niște animale, 
îl avertizează Barnes. Noutăţi? 

— Deci. Au luat trenul Eurostar de la Waterloo până la Paris, 
apoi au luat un avion în Orly care a aterizat la Lisabona acum 
două ore. Avem deja oameni pe teren care încearcă să 
descopere ce au făcut între timp și unde sunt. 

— Sharon Stone, oftează Barnes. Ce nenorociți. 

— Vreo idee despre scopul vizitei? întreabă Thompson. 

— Să vorbească cu tatăl ei. Mai mult ca sigur, spune Barnes. 

— Dar nu e la moșia familiei, în Beja. Am căutat deja acolo. 
Acum îi cercetăm rudele. 

— Avem doar o șansă, dragii mei, îi anunţă Barnes. Nu vor 
folosi aceleași pașapoarte a doua oară. Jack nu va face greșeala 
asta. 

— Ce porcărie să fie ţintă cineva care știe cum să facă 
lucrurile, se plânge Thompson. 

— Staughton, care e ora estimată de sosire? întreabă Barnes. 

— În două ore trebuie să aterizăm pe Aeroportul Militar Figo 
Maduro. 

— Ok. Pune lumea să caute în hoteluri, firme de închiriat 
mașini, companii de taxi, de aparate aeronautice. Fă rost de 
interpreţi pentru cine are probleme cu limba. Să arate pozele 
lor, dar să nu le lase nimănui. Nu vrem să se amestece poliţia 
portugheză și cu atât mai puţin ziariștii. Low-profile, dar rapid. 
Ocupă-te de asta. Vrem să avem indicii când aterizăm. 

Staughton, care intră cu un vraf de hârtii, iese cu altul de 
sarcini, dar așa se simte bine, în mijlocul hârţogăriilor, ordinelor 
de procesare a informaţiei. Câteva telefoane și pune lucrurile în 
funcțiune, mașina să funcţioneze astfel încât să producă indicii 
cât mai repede cu putinţă. Mai rămâne doar să spere că acest 
Jack Payne nu e mai șmecher decât ei toţi la un loc și să nu aibă 
darul invizibilităţii. Dacă el și femeia nu apar, vor cădea capete 
în agenție. 

Si idiotii ia parcă sunt niște statui. Mă calcă pe nervi. 

— De ce au ales să se ducă în Portugalia ca să îl caute pe 
tatăl ei? întreabă Thompson, încă relaxat în biroul lui Barnes. 

— Bănuiesc că s-au dus să caute răspunsuri. Și să definească 
strategia pentru pașii următori. 

— Dar el nu e membru P2? 

— Teoretic. 

— Teoretic? 

— Teoretic există două funcții în P2. Cea modernă și cea 
veche. Tatăl ei aparține de cea veche. 

— Atunci există două P2? 

— Nu se poate spune așa. E o singură P2. Membrii vechi nu au 
autoritate în noul context. Dar de existat, există. Și dau o 
grămadă de furcă. 

— Astea sunt manevrele lor toate? 

— Da. Până și Vaticanul e în alertă. Trebuie să punem mâna 
pe hârtii cât mai repede, dacă nu, suntem în căcat până la gât. 

— Și ce se întâmplă dacă intrăm în căcat până la gât? 

— Ne înghite cu totul, Thompson, nu mai putem ieși. 

+ CAPITOLUL 44 


— Ce voiai să spui prin tatăl meu stă aici? întreabă Sarah cât 
traversează coridorul lung săpat în piatră. E destul de înalt încât 
să încapă amândoi în picioare și încă mai sunt câţiva metri, cine 
l-a construit nu voia ca cei care îl foloseau să se rănească. Și 
pereţii sunt largi. 

— Exact asta, răspunde Rafael ridicând torța. Pare că știe 
unde merge. 

— Cum e posibil? se miră Sarah, neînțelegând cum cineva 
poate trăi acolo. 

— Suntem descendenţii oamenilor cavernelor. Asta e lux faţă 
de ce era atunci. 

— Deci e adevărat. Mănăstirea are subsol, se gândește cu 
voce tare, uimită. 

— Se zice că nu e fum fără foc, o atenționează Rafael, acum 
că tunelul cotește la stânga. Nu are milioane de șobolani, nici nu 
e luxos cum se crede, dar există. 

Inima lui Sarah se face din ce în ce mai mică. Momentul 
reîntâlnirii cu altă persoană care ieri era încă tatăl ei și azi e un 
amestec de necunoscut și dezamăgire. Cum e posibil să nu fi 
pus niciodată la îndoială caracterul lui exemplar, conduita lui 
socială, e adevărat că părea un erou, un om demn, fără nicio 
pată care să fi atentat la onoarea lui, fie în calitate de tată, fie în 
calitate de militar, fie în calitate de bărbat. leri toate astea au 
fost spulberate. Nici onoare, nici caracter exemplar, nici nimic. 
Tatăl ei s-a transformat în domnul Raul, cineva esenţial pentru 
ce se va întâmpla cu viaţa ei și care își imaginează că îi va 
elucida toate câte i s-au întâmplat de când s-a întors la Londra. 
Acum, din nou pe pământ natal, prin forţa împrejurărilor, 
parcurge subsolul portughez, catacombele mănăstirii Mafra, de 
puţini știute, călcate de și mai puţini, încercând să se convingă 
să fie puternică, să nu se lase în fața domnului Raul, tatăl 
biologic din considerente științifice și nimic mai mult. Totuși 
ochii îi sunt umezi, fără să plângă și, cufundată în gânduri, abia 
după ceva vreme observă ușa imensă de lemn care pune capăt 
tunelului, zărindu-se mai în faţă, deja în bătaia luminii torţei. 

Trece pe deasupra capetelor lor ceva în zbor, cu mare viteză, 
făcând-o pe Sarah să scoată un țipăt. Cu siguranţă ceva viu. 

— E un liliac. E doar un liliac, o calmează Rafael. 

Sarah observă deschizătura prin care animalul a ieșit și alta în 
faţă, pe o latură a tunelului, pe unde a intrat. 

— Ce e cu găurile alea? 

— Pasaje către alte locuri. 

— Ce locuri? 

— E o rețea de tuneluri care dau în galerii independente, 
adăposturi și pasaje. Nu am avut niciodată timp să explorez 
toată lungimea, așa că nu știu exact unde ies, îi explică Rafael 
calm. Știai că pe timpul Invaziilor Franceze familia regală s-a 
gândit să se mute aici? o întreabă Rafael, distrăgându-i de tot 
atenţia de la gândurile ei. 

— Serios? Dom João VI? Cel care a plecat în Brazilia? 

— Chiar el. După cum e evident, până la urmă s-au dus în 
Brazilia. Era totuși mai sigur. 

— Și mai departe. 

Portugalia fusese invadată de trei ori în prima decadă a 
secolului al XIX-lea, așa numitele lInvazii Franceze ale lui 
Napoleon. Și, de trei ori, nesfârșitele și teribilele armate 
napoleonice au fost alungate de pe teritoriul portughez cu 
ajutorul armatei engleze, conduse de celebrul Duce de 
Wellington, Arthur Wellesley, care mai avea și titlurile de Duce 
al Victoriei și Conte de Vimeiro. 

Intr-un sfârșit ajung la ușă și Sarah așteaptă ca Rafael să o 
deschidă. Dar nu o face. Se apropie de bucata imensă de lemn 
care sigilează intrarea spre celălalt loc și bate puternic de trei 
ori. O dată. Tăcere. De două ori. Tăcere. De trei ori. Tăcere. 

Nu așteaptă mult până aud zăvoarele și încuietorile 
deschizându-se pe partea cealaltă. Sarah e agitată, pe măsură 
ce ușa enormă e mai aproape de a fi deschisă. Un moment de 
tăcere, care lui Sarah i s-a părut mai lung decât a fost în 
realitate, provocându-i un fior rece în stomac, nervii pun 
stăpânire pe corp, anticipând deschiderea ușii. Scârţâitul 
balamalelor anunţă deschiderea efectivă. Când se face destul 
spaţiu ca să treacă, apare cineva care îi privește cu un zâmbet 
sincer pe buze. Sarah se strecoară înăuntru, dar nu își dă de gol 
nervozitatea, în afară de un tremur al membrelor superioare și 
inferioare. Este Raul Brandão Monteiro, tatăl ei. 

— Ce faceți? îl întreabă Rafael, îmbrăţișându-l și bătându-l 
afectuos pe spate. O revedere între prieteni. 

— Deocamdată toate bune, răspunde celălalt. 

După ce îl îmbrățișează, Raul se uită către fiica lui, cu ochii 
înlăcrimați implorând iertare. 

— Sarah, fata mea... exclamă, apropiindu-se de ea. 

Cu ochii plini de lacrimi, primul impuls al lui Sarah este să 
ridice mâna ca să îl lovească pe tatăl ei. El îi prinde mâna deja în 
aer și apoi face același lucru cu cealaltă, care era cât pe ce săi 
se lipească de obraz. 

Lacrimile curg pe chipurile amândurora. Apa durerii, 
suferinţei, dezamăgirii. Ținând-o încă de încheieturi, Raul o trage 
înspre el și o îmbrățișează cu putere. 

— lartă-mă, dragostea mea. lartă-mă, îi spune la ureche, pe 
un ton sincer. 

Sarah, reticentă, încă încearcă să nu răspundă îmbrăţișării 
tatălui ei, dar corpul părintelui îi transmite siguranţa pe care 
numai părinţii știu să ne-o dea, protecţia paternă, chemarea 
sângelui, simţul protector și, aproape fără să-și dea seama, se 
trezește prinsă de el cu toată forța, fără să vrea să îi mai dea 
drumul. Incepe să plângă convulsiv, un plâns cu sughiţuri și 
necontrolat, ca cele specifice copiilor. Un plâns curativ și 
regenerativ, care despovărează, care golește sufletul, care dă 
alinare, speranţă, forţă, lumina de la capătul tunelului... 

Ca și cum ar fi văzut pe partea cealaltă a ușii capătul unui 
coridor îmbrăcat în azu/ejos*5 cu motivele descoperirilor 
portugheze pictate în albastru. Caravelele Ordinului lui Hristos 
înfruntând mările  revoltate, Adamastor’, noile popoare, 
dușmanii... Fiecare imagine având alături o strofă din Lusiade!e, 
opera naţiunii, scrisă de marele poet Camões, mai măreț mort 
decât viu, și care atunci când a sfârșit în mizerie a luat cu sine și 
patria, care a trecut în mâinile spaniolilor și a fost recuperată 
abia șaizeci de ani mai târziu, în anul Domnului 1640, mai exact 
la 1 decembrie, o dată sărbătorită și astăzi. 


25 Azulejo - faianţă pictată, folosită iniţial ca izolare termică în interiorul și exteriorul 
caselor din Portugalia, și care apoi a ajuns o formă decorativă, de exprimare artistică, 
încă reprezentativă culturii portugheze. 

26 Monstru marin mitologic inventat de poetul portughez Luis de Camões în Lusiadele 
(1527), simbolizând forțele naturii pe care navigatorii portughezi trebuiau să le 
biruiască în secolul descoperirilor geografice. 

Se sfârșesc saluturile, se înfrânează sentimentele și își reiau 
drumul. 

— Hai, îi spune Raul fiicei lui, afectuos. Veniţi, veniți. 

Rafael închide ușa, trăgând la loc zăvoarele și redând 
siguranţa adăpostului. Stinge torţa, acolo nu mai au nevoie de 
ea, e destulă lumină, de la lămpile fixate în perete pe toată 
lungimea coridorului. Plăci de marmură acoperă podeaua, 
făcând locul să pară și mai auster. De fapt, văzându-se acolo, 
Sarah înţelege acum că reţeaua de tuneluri dărăpănate, 
nefinisate, e doar un mijloc pentru a atinge un scop. Pasajele nu 
au nevoie de lux, doar în adăposturi e necesar. Ușa enormă 
reprezintă chiar separarea a două lumi. 

La capătul coridorului aventurii eroice lusitane, se deschide o 
terasă amplă în ambele părţi. Greutatea arcelor e susţinută de 
mai multe coloane. E delimitată de balustrade din fier forjat 
pentru cine dorește să admire salonul care se dezvăluie jos. Un 
spaţiu enorm cu tot confortul necesar vieţii cotidiene. Două scări 
pornesc de pe fiecare parte a terasei, în linie curbă până 
aproape în mijlocul salonului. De tavanul în formă de cupolă 
atârnă o lustră enormă care iluminează tot spaţiul. Pereții 
îmbrăcaţi în tapiserii, un pian cu coadă, mai multe canapele, 
perne și o masă de douăzeci de locuri. Aripi date imaginaţiei, 
toate o duc pe Sarah cu gândul la un harem, mai lipsesc doar 
femeile... și sultanul. 

Încă pe terasă, Sarah observă trei uși de fiecare parte, 
probabil dormitoare, biblioteca și altele de genul. 

Raul îi conduce la scara din stânga și după ce coboară 
treptele de marmură, îi invită să se așeze pe o canapea mare. 

— Vreţi să mâncaţi ceva? întreabă Raul încă în picioare. Sau 
să beţi ceva? N-am mare lucru, dar putem să găsim una alta. Le 
vorbește pe un ton bucuros de revedere. 

— Ești singur aici? îl întreabă fiica, ignorând oferta. 

— Da. 

— Și mama? 

— E bine, nu-ţi face griji. 

— De ce n-ai adus-o aici cu tine? 

— Pentru că n-ar fi suportat nicio zi aici. N-are televizor, radio, 
internet, rețea... 

— Unde e? continuă pe un ton voit rece. Șocul revederii a 
trecut, precum și înlănţuirea sentimentelor comune dintre tată 

și fiică. Lacrimile s-au uscat și mintea reia controlul, amintind ce 
s-a întâmplat, îndoielile care plutesc în aer, tot ce e în joc. 

— Intr-o casă în siguranţă. Pe lângă Porto, răspunde tatăl. Am 
pus-o la curent cu toate. Nu a reacţionat prea bine, după cum îţi 
poți imagina... o aprobare din cap din partea lui Sarah, amândoi 
o cunosc pe femeia despre care e vorba. Ea voia să plece la 
Londra să te caute, dar când a înțeles dimensiunea problemei, 
m-a ascultat până la urmă. Nu poate să umble liberă pe unde 
vrea. Dacă o prind, o pot folosi ca monedă de schimb, știți foarte 
bine. De fapt, am fost informat că cei de la CIA sunt deja activi 
în ţară. 

— Îmi imaginez, afirmă Rafael. Dar probabil mai suntem încă 
în siguranţă câteva ore. 

— Câteva ore? Lui Sarah nu îi vine să creadă. 

— Da, câteva ore, repetă tatăl ei. Oamenii ăștia sunt foarte 
bine pregătiţi. Poate nu refac chiar toți pașii voştri, dar 
întotdeauna lași o urmă, iar ei o prind imediat. 

Teama îi curge din nou prin vene lui Sarah, accelerându-i 
fluxul și provocându-i fiori reci. 

— Ne pot găsi aici? 

— Nu aici, o lămurește Rafael rapid. Dar ne pot situa în Mafra. 

— Cum așa? 

— Dacă descoperă firma de unde am închiriat elicopterul cu 
care am sărit în zonă. Elicopterul se oprește în Porto, tocmai din 
cauza asta. Dar când va ateriza și vor vedea că pasagerii nu au 
ajuns, pilotul nu le va ascunde adevărul. Dar așa mai câștigăm 
niște timp. 

— Atunci pot afla și la ce hotel am stat? 

— Teoretic, da. Dacă verifică la toate recepţiile din ţară. Dar 
dacă îl localizează pe taximetristul care ne-a dus de la aeroport 
la hotel nu e niciun pericol pentru că... 

— Știu, îl întrerupe Sarah, amintindu-și că atunci când au luat 
taxiul, Rafael spusese că merg la Hotelul Le Meridien. Când au 
ajuns și Sarah credea că va face în sfârșit baia dorită, Rafael a 
început să meargă în sens opus faţă de hotel. L-a întrebat unde 
se ducea și el i-a răspuns că nu rămâneau acolo. Au mers pe jos 
mai bine de un kilometru până la Hotelul Altis. Acum că a înţeles 
tactica lui, e mai liniștită. Ar fi putut să piardă tot. Ei or să 
creadă că am rămas la Le Meridien. 

— Exact. 

— De ce n-am venit cu taxiul sau n-am închiriat o mașină? 
Ceva ce ar fi făcut orice persoană normală, în loc să ne aruncăm 
dintr-un elicopter? întreabă Sarah, vizibil enervată. 

— Pentru că aici sub pământ suntem în siguranţă și ideea era 
să te aduc cât mai repede cu putinţă. Bănuiesc că sunt cu 
câteva ore în urma noastră, dar nu puteam să le fac munca mai 
ușoară. Cu mașina sau cu taxiul, probabilitățile erau mult mai 
mari să ne prindă, dacă erau deja în Portugalia. Ca să fie clar, nu 
zic că sunt pe urmele noastre sau că deja au înconjurat Mafra. 
Nici gând. Dar există și posibilitatea asta și trebuie să fim 
pregătiți. 

— Înţeleg, spune Sarah, gânditoare. După câteva momente îl 
privește în ochi pe tatăl ei. După câte se vede, nu avem prea 
mult timp de pierdut, așa că mai bine începe să-mi povestești 
tot ce știi, de la început și fără să omiţi nimic. 

Raul se așază în faţa lor, de partea cealaltă a unei măsuțe de 
cafea închisă la culoare și foarte lucrată. 

— Corect. Ai tot dreptul să știi. Ce ţi-a povestit Rafael până 
acum? 

— Nimic bun. Niște lucruri oribile, și în afară de asta, am mai 
și primit o listă de nemernici, în care e menţionat și numele tău. 

— Hai să ne calmăm, îi cere Raul pe un ton împăciuitor. 

— Să ne calmăm? Îmi cer să fiu calmă? Mă urmăresc niște tipi 
de la o sectă pe nume P2, care mai au și CIA-ul de partea lor, și 
vrei să fiu calmă? Mai ales după ce am aflat că au omorât 
persoane importante. Până și un Papă, ca să vezi. Raul observă 
tonul sarcastic al fiicei. Poate ai fost chiar tu. 

— N-am fost eu. Îți garantez. Acum o să te liniștești și o să 
auzi ce am de spus. Dar mai întâi o să bem toți un pahar de vin 
de Porto, ai înțeles? Tonul militar vine de sus, aceasta e vocea 
Căpitanului Monteiro, jignit de ideea că fiica lui ar putea gândi 
că l-a omorât pe loan Paul |. Se ridică și face ce a zis, umple trei 
pahare cu Porto Ferreira Vintage şi dă fiecăruia câte unul. Rafael 
e neclintit și senin, așezat lângă Sarah, pe post de înger păzitor. 
Raul se întoarce la locul lui și ia o înghiţitură din licoarea 
delicioasă, admirată în toată lumea. 

— Orice om face greșeli de-a lungul vieţii. Eu nu sunt o 
excepţie. În 1971 m-am înrolat în P2 pentru că am crezut că pot 
rezolva ceva. În Portugalia trăiam sub dictatură și P2 îmi 
permitea să pot să fac ceva ca să schimb situaţia. Sau cel puţin 

așa am vrut să cred. Când am înțeles motivul adevărat al 
liderilor, m-am îndepărtat rapid. Din nefericire nimeni nu pleacă 
din P2 din proprie voinţă. Doar dacă e în interesul organizaţiei. 
N-am fost singurul portughez, după cum ai văzut probabil în 
listă. Și mai erau încă, dar au avut norocul să nu apară nici în 
asta, nici în cea publicată în 1981. 

— Am văzut, spune Sarah. Nume foarte cunoscute în politica 
noastră. 

Raul nu bagă în seamă comentariile fetei. 

— Revenind la ce ne interesează, relaţia mea cu P2 s-a 
terminat în 1981. A mea și a multor altora. Dar organizaţia 
continuă să existe, cum ai văzut cu ochii tăi, și a ajuns și mai 
rău. În timpul stagiului meu, ca să-i zic așa, în P2, în cei 
unsprezece ani nu am pus viaţa nimănui în pericol, nici n-am 
omorât pe nimeni. Ultima frază o rostește privindu-și fiica în 
ochi, ca să nu existe îndoieli. Am ţinut sub urmărire multe 
persoane în Portugalia, persoane pe care organizaţia le voiau 
constant urmărite. Alţii erau străini, care locuiau aici, sau erau în 
trecere. Din ce știu eu, doar unul din aceste două ţinte a fost 
omorât, dar nu de mâna mea. Unul dintre ei era Sâ Carneiro. 

— Doamne Dumnezeule, exclamă Sarah. Încă unul. 

— Și cu asta s-a încheiat legătura mea cu ei. 

— Și cum a început a mea? 

— Ajungem și acolo. Mai întâi trebuie să-ţi explic ce fel de 
hârtii sunt astea. Vorbim de treisprezece foi. 

— Treisprezece? Dar eu am doar două. Adică trei. Dar una s-a 
pierdut... în burta cuiva. Se întoarce către Rafael. Cea cu codul. 

— Ce cod? întreabă tatăl brusc. Nu, așteptați, vorbim despre 
asta după aia. Acum lăsaţi-mă să termin. Cele treisprezece foi 
includ lista, patru foi cu informaţii despre înalții funcţionari de la 
Vatican și nu numai, altă listă care indica viitoarele numiri pe 
care Papa avea să le facă, din care unele intrau în vigoare chiar 
în ziua în care a murit, mai multe însemnări despre măsuri 
Papale pe care avea să le ia pe termen scurt, mediu și lung, din 
care reieșea un Papă polemic pentru partea mai conservatoare 
a Bisericii, și cel de-al Treilea Secret de la Fâtima. 

— Al Treilea Secret de la Fátima? Sarah devine curioasă. Cel 
pe care l-a dezvăluit loan Paul al II-lea în 2000? 

Raul se uită surprins la Sarah. 

— Evident că nu. Adevăratul al Treilea Secret. 


— Și ce au dezvăluit în 2000 nu era adevărat? 

— Adevăratul Secret revelează moartea unui bărbat îmbrăcat 
în alb de mâna celor din tagma lui. 

Raul face o pauză ca să lase să se așeze mesajul pe care 
tocmai l-a expus, și mai ia o înghiţitură de Porto. 

Sarah încă se gândește la informaţia ciudată pe care i-a dat-o 
tatăl ei, încercând să-i estimeze dimensiunea și efectele. După 
părerea ei, e prea mult pentru a putea trăi apoi cu inima ușoară, 
așa că dacă ar fi fost după ea, ar fi ales să ascundă tot, încât să 
nu afle nimeni niciodată. 

— Atunci de ce au mai venit cu povestea aia din 2000? 

— Pentru că trebuiau să inventeze ceva. Și era de preferat să 
înșele așteptările decât să spună că al Treilea Secret consta în 
asasinarea unui Papă. 

— Da, normal, spune Sarah gânditoare. Are logică, își spune. 
Are logică. Înţeleg că nu e ușor să trăiești cu așa ceva, 
completează. 

— Nu este. De asta le-a luat așa mult timp, ca să scape de el. 
Au făcut apoi anunţul din 2000, foarte bine pus în scenă, 
credincioșii au crezut, necredincioșii la fel și s-a rezolvat. 

— Înţeleg. Continuă Sarah. Paharul ei de porto este neatins. 
Cel al lui Rafael nu mai are decât o urmă rozalie pe fund, 
dovadă că a avut cândva ceva în el. Cum de au apărut hârtiile 
abia acum? 

— Asta... 

— Sau de fapt, dacă cei din tagma lui din Vatican l-au omorât, 
de ce nu au păstrat hârtiile, sau de ce nu le-au distrus? 

— Stai să lămurim un lucru. Vaticanul, ca instituţie, nu a avut 
nimic de-a face cu asta. Un grup de oameni rău intenţionaţi, 
chiar dacă ascunși sub un veșmânt sau o baretă roșie, nu 
reprezintă toată Biserica. Azi, ca și în 1978, mai sunt oameni răi 
la Vatican, diferența fiind că nu mai ocupă funcţii la fel de 
influente. Curia romană, deși la fel de controlată și 
conservatoare ca în 1978, de fapt chiar mai mult decât atunci, 
nu mai are azi nicio influenţă în P2, capabilă să manipuleze 
conclave sau alegerile Papei. Evident, există alte organizaţii 
care au rolul ăsta, dar nu mai spală bani sau fac titluri false. 

Sarah ascultă scandalizată. 

— Să manipuleze conclave? Păi și cardinalii? Și Duhul Sfânt? 

— Unicul Duh Sfânt pe care îl cunosc e numele unei bănci 
portugheze, afirmă tatăl ei ironic. E clar că conclavele sunt 
înainte de toate un act politic, supus influențelor și manipulărilor 
externe, ca la orice alegere de partid. Există candidaţi la titlul de 
Papă care, până la data la care începe Conclavul, își fac 
campanie, încercând să atragă cât mai multe voturi. Curia îl 
alege pe al ei, susținută de organizaţii puternice, iar când 
cardinalii intră în conclav, de fapt e totul decis deja. 

— Deci e doar de fațadă? 

— Teoretic. 

— Teoretic? 

— Biserica e împărţită în mai multe grupuri. Cel mai 
conservator, reprezentat de curie, și altele mai liberale. N-are 
rost să le enumăr pe toate. Din momentul în care unul din 
grupuri devine predominant, ceilalți cardinali merg cu valul. 

— Unde îi duce locomotiva trenului. 

Raul se miră de expresia ei. 

— Da, poţi pune problema și așa. 

— Și asta s-a întâmplat și în 1978? 

— Nu. Curia nu a reușit să îl aleagă pe cardinalul Siri, care era 
cel preferat. Un grup de cardinali care nu erau italieni s-a unit ca 
să îl aleagă pe Albino Luciani. Asta l-a omorât. 

Liniştea se reinstalează în salon, undeva sub mănăstirea 
Mafra, devorând cuvintele și transformându-le în teorii pe care 
Sarah le interiorizează în felul ei, iar Rafael în felul lui. Dar mare 
parte din dezvăluirile lui Raul le știa deja. 

— Deja la al doilea conclav din 1978, anul celor trei Papi, n-au 
mai riscat și au ales pe cineva pe care puteau să îl controleze, 
reia Raul. Și ce să mai, au nimerit la fix. Nu era doar un Papă 
complet manipulat de curie, ci a reușit și să stabilească o relaţie 
fantastică cu credincioșii. 

— Nu-l vedeam deloc așa pe loan Paul al II-lea. 

— Nimeni nu-l vedea. Dar nimeni de bună credinţă nu ar fi 
putut să-l învinuiască. Mai întâi pentru că a primit un 
avertisment foarte serios în 1981, deși inițial era plănuită 
îndepărtarea lui din funcţie, nu doar un sfat. Și apoi pentru că 
Vaticanul, indirect, a băgat aproape un miliard de dolari în 
buzunarul Solidarităţii. 

— Solidarităţii? 

— Un sindicat polonez, înființat în Gdansk, care a reușit să 
dea jos regimul comunist din ţară. Cu fonduri de la Vatican și de 
la americani. 

— Tot comunismul era scopul, exclamă Sarah. 

— Da. Nu doar americanii sunt obsedaţi de comuniști. Mai e și 
Vaticanul. 

— Dar nu mi-ai răspuns la întrebare. De ce acela care l-a 
omorât pe Papă nu a păstrat hârtiile? Eu așa aș fi făcut. 

— Pentru că Papa, continuă tatăl pe un ton lămuritor, nu a 
murit din cauza hârtiilor pe care le avea în mână. În afară de 
asta, unul din cei care au ordonat operaţiunea a avut grijă să le 
scoată mai târziu din camera Papei. Le-a dat făptuitorului, care 
le-a scos repede din Vatican. Ordinul era să le distrugă, dar el n- 
a făcut-o. 

— De ce? 

— Bună întrebare. Cred că pentru a-și păstra un avantaj față 
de adversari. Sau chiar ca să se salveze pe el, dacă în viitor, cei 
care au ordonat ar fi vrut să scape de el. 

— Ok, spune Sarah, încuviințând din cap că a înțeles. Atunci a 
venit vremea lui de ce. De ce l-au omorât pe Papă? 

— Bei paharul de Porto? întreabă Rafael din senin. Demult nu i 
se auzise vocea. Sarah se uită la el. Nu voia să o întrerupă, dar 
setea nu așteaptă momentele potrivite, vine când are chef și 
cere atenţie pe loc. 

— Nu, răspunde ea, dându-i paharul. Te rog. 

— Mulţumesc, îi spune Rafael, luându-l fără prea multe 
formalităţi. 

Cel mai bine își expune toate îndoielile cât mai rapid, ca să 
termine cu subiectul: 

— Tata, vreau să știu cine l-a omorât pe Papă, de ce, cine e 
Firenzi, numele îmi sună cunoscut, dar nu reușesc să-mi 
amintesc de unde, și cum intru eu în toată povestea asta. 

— Mă scuzaţi că vă întrerup, Căpitane, dar mai bine 
continuăm discuţia în mașină. 

— În mașină? Ce mașină? întreabă Sarah, mirată. 

— O mașină pe care o am afară, îi explică tatăl. Cu ce crezi că 
mergeam? 

— Nu știu. Cu el orice e posibil, se plânge Sarah privindu-l pe 
Rafael. Dar unde mergem? Nu suntem în siguranță aici? 


— Ba da. Dar în curând Mafra va fi plină de agenţi și nu putem 
risca să nu mai avem pe unde scăpa de aici. E obligatoriu să 
avem o posibilitate de manevră. Întotdeauna cu un pas înainte, 
clarifică Rafael. 

— Chiar crezi că ne localizează în Mafra? 

— Sunt sigur. 

Profităm de apariţia acestui interludiu ca să ne întoarcem cu 
câteva zile în urmă, la Roma, în apartamentul din Via Veneto, la 
etajul trei, unde mișcarea e constantă în clădire. Un du-te vino 
continuu de chiriași, rude, prieteni și curieri care urcă și coboară 
scările de nenumărate ori. Totuși, la etajul trei domnește 
liniștea, de când au intrat trei bărbaţi în zori. Cine i-ar fi văzut ar 
fi observat că au stat doar zece minute, apoi doar doi au ieșit, 
lăsându-l pe al treilea înăuntru... dar nu a văzut nimeni. 

Al treilea nu dă niciun fel de semn de viaţă de atunci, nu se 
aud nici pași dintr-o cameră într-alta, nici apa curgând, niciun 
dulap deschis, niciun sertar. Vecinul liniștit pe care oricine și-l 
dorește. Poate a băut prea mult cu o seară înainte în vreo 
trattoria sau în vreun bar, iar prietenii, prudenţi, au avut grijă de 
el și l-au adus acasă unde acum doarme până corpul își 
recuperează forțele pierdute. Poate muncește în ture și colegii |- 
au însoţit ca să mai bea un pahar înainte de a se duce acasă. 
Dacă ar fi așa, bărbatul poate doarme somnul binefăcător care îl 
va repune pe picioare pentru încă o noapte de muncă. Multe 
teorii, multe explicaţii posibile, cert este că nu se aude, dar el 
este înăuntru. 

Să ne îndreptăm atenţia acum asupra acestui domn în vârstă 
care urcă anevoie scările, sprijinit într-un baston și însoţit de un 
bărbat într-un costum Armani de culoare neagră, care îl ajută să 
urce, sprijinindu-l pe partea fără baston. Când ajung la ușa 
închisă de la etajul trei, unde nu mișcă nimic, asistentul bagă o 
cheie în ușă. 

— Stai, ordonă cel în vârstă, gâfâind. Urcarea l-a obosit foarte 
tare. Stai să-mi recapăt suflul, îi explică. Cine l-ar auzi ar crede 
că e astmatic. 

Asistentul se supune prompt, îndreptându-se ca un militar. 
Mai durează puţin până când domnul în vârstă își reglează 
respiraţia, dar de îndată ce reușește, ia o poziție sobră, în care 
bastonul pare doar un accesoriu, nu un sprijin. După cât se 
vede, imaginea e importantă pentru el. La un simplu gest 
asistentul știe că în sfârșit poate deschide ușa. Învârte cheia de 

două ori și o împinge ușor, lăsând să se vadă holul de intrare al 
apartamentului. Intră fără ceremonii, cel mai în vârstă în față, 
evident, iar celălalt în urma lui, închizând ușa după el, fără 
zgomot. 

— Unde e? întreabă bătrânul impacientat. 

— Au spus că l-au pus în dormitor. 

Merg până în dormitor, unde un bărbat e legat de pat. 
Cuvertura e pătată de sânge, de la o rană la umăr. Transpiră 
intens pe față și pe corp și e îmbrăcat doar cu un tricou cu 
mânecă scurtă și în chiloți. Ridică privirea ca să își vadă 
musafirii, în ciuda poziţiei umilitoare, nu îl va vedea nimeni 
supus. Este bărbatul pe care îl știm ca Monsenior Valdemar 
Firenzi. 

— Monseniore, îl salută bărbatul cu un zâmbet cinic. 

Monsenior Firenzi rămâne înmărmurit când îl vede. 

— Dumneavoastră? se bâlbâie. 

— Chiar eu. Înconjoară patul și se așază lângă Monsenior, pe 
un scaun care se afla deja acolo. Credeaţi că puteaţi să scăpați? 

— Să scap de ce? Uimirea încă e pe chipul lui Valdemar 
Firenzi. 

— Nu faceţi pe neștiutorul, dragul meu. Aveţi ceva ce-mi 
aparţine. Și vreau doar să îmi revină ce e al meu. 

Valdemar Firenzi se uită la asistent care își scoate haina 
lucioasă și o lasă cu grijă pe spătarul unui scaun. 

— Nu știu despre ce vorbiţi. 

Pe neașteptate primește un pumn care îi crapă buza, lăsând 
să se scurgă un fir de sânge. Când își revine îl vede pe asistent, 
aproape în aceeași poziție, ca și cum nu ar fi făcut nimic, cu o 
profundă expresie de calm. 

— Dragul meu Monsenior, departe de mine să vreau să 
folosesc tactici de tortură asupra dumneavoastră ca să 
recuperez ce mi se cuvine. Dar m-aţi dezamăgit profund. Așa de 
tare încât nu știu dacă îmi voi reveni. Până la urmă, ati furat 
ceva ce îmi aparţine. Se apleacă asupra lui Firenzi, captându-i 
atenţia. Înţelegeţi gravitatea situaţiei. Ati furat. Adică, dacă nu 
mă pot încrede într-un om al Bisericii, atunci în cine? 

Cel în vârstă se ridică și se plimbă prin cameră, gânditor. 

— Înţelegeţi dilema în care m-aţi pus? Nici Bisericii nu îi pot 
încredința speranța mea, dragostea mea. Din cauza 


dumneavoastră. Vă întreb, dragul meu Monsenior, și acum? ÎI 
privește în ochi. Acum? 

— Știţi foarte bine ce aţi făcut, spune Firenzi. 

— Ce am făcut? Ce am făcut? Spuneţi-mi dacă nu din asta 
trăiește lumea? Din a face. Toţi facem. 

— Nu faceţi pe prostul! exclamă Valdemar Firenzi. Mai 
primește un pumn, ca o corecție. In același loc ca pe primul, ca 
și cum i-ar zice că nu așa se vorbește domnului în vârstă. 

— N-am toată ziua la dispoziţie. Vreau să văd hârtiile în mâna 
mea cât mai repede, așa că, faceţi bine și ziceți unde sunt. 

Incă un pumn, fără niciun motiv aparent, din moment ce 
sărmanul preot nici nu a scos vreun cuvânt. Toată partea aceea 
a feței e umflată și dinţii sunt mânjiţi de sângele care curge apoi 
pe tricou. 

— Domnul dă povara, dar dă și forța de a o purta, se limitează 
să spună. 

— Foarte bine. Vom vedea câtă forță v-a dat Dumnezeu. 
Spune domnul în vârstă, făcându-i un semn asistentului. 

După două ore, cele trei personaje sunt în același loc. 
Asistentul cu cămașa lui extrem de scumpă împroșcată de 
sânge și asudat tot, domnul în vârstă neclintit și senin la 
picioarele patului, iar Monseniorul Valdemar Firenzi într-un 
stadiu de semiconștiență, bolborosind versete din Biblie cu mare 
greutate și în mare suferinţă. Atât de vizibil, încât ne vom scuti 
de descriere, fiecare să-și imagineze cum arată un bătrân după 
două ore de bătaie, fără a riposta. 

Sunetul unui telefon mobil întrerupe acțiunile menite să 
corecteze, dar care, în afara efectelor imediate asupra corpului, 
nu duc la mult dorita mărturisire privind localizarea hărtiilor. 
Asistentul caută tacticos mobilul în buzunarul hainei; din fericire 
și-a suflecat mânecile cămășii, așa că nu e niciun pericol să-și 
murdărească Armani-ul, cel puţin nu cu sângele de pe cămașă, 
dacă sudoarea nu poate fi evitată. 

In acest răstimp, domnul în vârstă se apropie din nou de 
Valdemar Firenzi. Chipul încremenit, obosit, deja nu mai are 
vârstă pentru lucruri de genul acela. 

— Hai, Monseniore, trebuie doar să-mi spuneţi unde sunt, și 
se termină totul. Vă garantez. Nu veţi mai suferi. 

Omul bisericii se uită direct în ochii lui, pătrunzător, căutând 
forțe chiar date de Dumnezeu, căci altfel nu ar fi reușit, sângele 

i se scurge pe gură, prin toate părţile de fapt, fără să mai 
punem la socoteală cât a mai și înghiţit. Vocea îi e fermă, deși 
se simte durerea amestecată în toată acea umezeală ajutată și 
de sarea sudorii. 

— Dumnezeu deja a iertat. Și dacă El a făcut-o, și eu o fac. 
Bătrânul cu baston stă două secunde ca să înțeleagă fraza și 
încă una ca să îi arunce o privire furioasă, plină de ură. 

— Fie făcută voia dumneavoastră. 

Asistentul închide telefonul și vorbește încet la urechea 
șefului. 

— Au găsit trei adrese în camera lui, la Vatican. 

— Ce adrese? 

— Doi preoţi, unul din Madrid, altul din Buenos Aires. Și o 
ziaristă portugheză, care stă în Londra. 

— Hmm, ciudat. 

— l-au investigat pe toţi. Cu excepţia femeii, erau membri ai 
organizaţiei. 

Decizia e luată într-o clipă. 

— Sună-l pe omul nostru. Să le facă o vizită preoţilor și să 
aștepte ordine apoi în Gdansk. După, te duci acolo personal. 

— Perfect, domnule, încuviinţează asistentul, pe același ton 
servil. Și ce facem cu Monseniorul? 

— Dă-i ungerea de pe urmă, răspunde fără ezitare. Te aştept 
în mașină. 

Il bate prietenește pe umăr pe asistent și se retrage fără să își 
ia la revedere de la Monseniorul Valdemar Firenzi, fără să îl 
privească o ultimă dată. Nu aude nici bufnitura surdă care a pus 
capăt suferinţei preotului. Cu mobilul la ureche, coboară scările 
ajutându-se de baston. Nu mai are nevoie să pozeze demn, 
imaginea de bătrân ramolit îi stă bine, cu atât mai mult cu cât e 
mai aproape de adevăr. | se răspunde. 

— Geoffrey Barnes? Avem o problemă. 

— Papa a murit pentru că știa prea multe, continuă Raul, 
așezat pe locul din faţă în Volvo, uitându-se în spate, către fiica 
lui, care se sprijină de scaunele din faţă, aplecată spre tatăl ei. 
Rafael conduce concentrat, pentru Sarah e evident că el deja 
știe povestea pe care i-o spune tatăl ei, așa că nu mai este atent 
la ei, ci la drum. 

— Și era dispus să ia măsuri în legătură cu ce știa. 

— Și ce știa era așa de grav? 

— În afară de faptul că aflase că oameni importanţi din 
ierarhia Bisericii, incluzându-l pe Secretarul de Stat, Cardinalul 
Jean-Marie Villot, aparţineau organizaţiilor masonice, un act 
pedepsit cu excomunicarea automată, a mai avut și ghinionul să 
înţeleagă că Institutul lui pentru Opere Religioase, IOR, mai 
cunoscut ca Banca Vaticanului, avea la conducere un om corupt, 
care în conspirație cu altul la fel ca el, dar de la Banca 
Ambroziană, spălau banii Mafiei și din alte surse îndoielnice. 

— Cine adică? 

— Paul Marcinkus, de la Banca Vaticanului și Roberto Calvi, de 
la Banca Ambroziană. Și bineînțeles, cireașa de pe tort, cel care 
îi manipula pe cei doi, Licio Gelli. Mintea care a pus la punct tot 
planul de spălare de bani. 

— Dar cum de a fost posibil așa ceva? 

— Pe scurt, prin firme fantomă instalate în America de Sud și 
în Nordul Europei și ulterior cumpărând bănci în afară, sau 
folosind dependinţele Băncii Ambroziene ca să facă să intre sau 
să iasă bani. Mulţi bani. Cât afacerea a mers bine, Calvi a fost 
numit de Paul al VI-lea Bancherul Domnului. La un moment dat, 
au ridicat ștacheta, sau mai bine zis, Gelli a ridicat ștacheta 
când a cerut să spele din ce în ce mai mulţi bani, folosind numai 
Vaticanul și Ambroziana. Normal că suspiciunile au început să 
apară și, deși erau bancheri extraordinari, Calvi și Marcinkus au 
făcut greșeli, multe greșeli. Până la urmă totul a explodat în 
„Scandalul Băncii Vaticanului”. Dar asta a fost deja după 
moartea Papei. 


— Atunci l-au omorât pe Papă pentru că urma să le strice 
planurile, completează Sarah. ` 

— Exact. Nu doar să le strice, dar să le și expună. li băga pe 
toți la închisoare. Erau atâtea infracțiuni ṣi de asemenea calibru, 
ca să îți dau un exemplu, Banca Vaticanului, prin P2, a avut de-a 
face cu achiziționarea rachetelor Exocet cu care argentinienii i- 
au atacat pe englezi în Conflictul din insulele Falkland. Ințelegi 
implicațiile? 

— Doamne. 

— Dar repet, vorbim de Banca Vaticanului sub gestiunea lui 
Marcinkus și nu de Instituție în sine, care nu a avut nicio vină că 
era condusă de o canalie. Se foloseau inclusiv de un mafiot pe 
nume Michelle Sindona, care era legătura lor cu Mafia și le făcea 
rost de cantități mari de bani. 

— Şi el făcea parte din grup? 

— Da, dar n-a avut nimic de-a face cu moartea Papei. Sindona 
avea mâinile pătate de sângele multora, magistrați de renume 
și așa mai departe, dar la vremea respectivă, deja nu îi mai 
mergea, avea prea multe probleme. Răspundea pentru 
infracțiunile economice comise în faţa justiţiei nord-americane, 
în New York. 

— Și despre ceilalţi nu și-a dat nimeni seama de nimic? 

— La un moment dat, mai multe poliţii europene și chiar 
Departamentul de Justiţie american au început să pună lucrurile 
cap la cap și au găsit foarte multe ilegalităţi. Cu toate astea, era 
o caracatiță prea mare și a durat mult până i-au găsit toate 
tentaculele. Dar loan Paul | a primit în secret, în septembrie, 
niște funcţionari de la Departamentul de Justiţie nord-american 
care l-au pus la curent cu situaţia, ca să ia măsurile pe care le 
credea de cuviinţă. loan Paul | a știut din acel moment că avea 
criminali în Vatican, și trebuia să rezolve situaţia. Dar au făcut ei 
primul pas. 

— Ei l-au omorât? 

— Ei au fost autorii morali. La fel de vinovaţi ca cine a comis 
practic crima. 

— Dar mai exact. Vreau să aud nume. 

— Licio Gelli, Roberto Calvi, Paul Marcinkus și Jean-Marie 
Villot. Acesta din urmă având chiar o prezență activă, din 
moment ce i-a permis criminalului să intre și apoi s-a spălat 
imediat pe mâini. Sfinţia Sa a fost găsit la patru și jumătate 

dimineaţa și la șase seara camera lui era complet curată și 
sigilată, iar cheia în buzunarul Cardinalului Secretar de Stat 
Villot, pentru a doua oară în mai puţin de o lună. Și în mai puţin 
de douăsprezece ore, Villot a făcut să dispară orice urmă a lui 
Albino Luciani în Palatul Apostolic. 

— Asta da competenţă. 

— Ba prea mare grabă. La cinci și jumătate dimineaţa în 
aceeași zi, la trei sferturi de oră după ce l-au găsit mort pe Papă, 
cei care se ocupau cu îmbălsămarea deja erau în Vatican. Cu 
atâtea de făcut, era suspect să fie așa la îndemână fraţii 
Signoracci. Cu atât mai mult cu cât legea italiană permite 
îmbălsămarea doar la douăzeci și patru de ore după moarte. 

Sarah răspunde doar printr-o încuviinţare din cap. 

— Și dacă îţi mai spun și că la ora șase seara în aceeași zi, 
loan Paul | era deja îmbălsămat... 

— Dă-le încolo de douăzeci și patru de ore! 

— Exact. Villot a comis o ilegalitate monumentală. Dar din ce 
motiv? 

— Ca să șteargă orice urmă cât mai rapid. 

— Fără doar și poate. 

— Dar ce fel de otravă îi poate înșela pe medici? 

— N-a fost otrăvit. 

— Nu? 

— Nu. Și niciun medic n-a fost înșelat. 

— Atunci înseamnă că... 

— Întocmai, o întrerupe tatăl. Orice nătărău, pus în faţa 
tuturor elementelor, ar fi văzut că ceva nu e în regulă. Un simplu 
atac de cord nu l-ar fi determinat pe Villot să acţioneze atât de 
imprudent, nici atât de rapid. Mai ales, dacă ne gândim și la 
experienţa lui. Un om trecut prin multe, care a fost Secretarul lui 
Paul al VI-lea și n-a reacţionat la fel la moartea lui, cu o lună 
înainte. Ba dimpotrivă. 

— Da, nu are sens. 

— Are. Jean-Marie Villot a fost amestecat în conspirația pentru 
uciderea Papei. Ca informator privilegiat al lui Gelli, Calvi și 
Marcinkus, încă mai spera să îi poată controla acţiunile lui 
Luciani. Dar Papa a jucat tare și a hotărât să facă înlocuiri 
importante în toată structura Vaticanului, îndepărtând neghina, 
inclusiv pe Marcinkus și chiar pe Villot, care trebuiau să fie 
înlocuiți de Cardinalii Felici și respectiv Benelli. Atunci cei patru 

au înţeles că erau în pericol, așa că Gelli, veșnic voluntar, s-a 
ocupat de implementarea planului, pus în practică în noaptea de 
28 spre 29 septembrie. 

— Cine l-a omorât de fapt? 

— Nimeni nu îi știe numele. Dar cred că e cel care ne 
urmărește pe noi toţi. 

— Atunci controlează P2. 

— Da. Cine l-a executat pe loan Paul | era și este membru P2. 

— Și nu știi numele lui? 

— Doar un diminutiv. 

— Care? 

— JC. 

— Și eu unde intru în toată povestea? întreabă Sarah, 
ajutându-l pe tatăl ei să recupereze firul. 

— Mda. Unde intri tu în toată povestea? Ultima propoziţie, 
deși rostită cu voce tare, e mai degrabă un gând care se 
termină cu un oftat. Un mod de a-și pune ordine în gânduri, de a 
le reorganiza ca să fie mai bine înţelese atunci când le spune 
altora. Valdemar Firenzi e un vechi membru P2, ca și mine, care 
a găsit hârtiile dispărute. l-a luat mulţi ani să adune indicii și să 
urmeze piste, iar până la urmă, când deja renunţase, a dat 
peste ele în locul la care nu s-ar fi gând niciodată. 

— Unde? 

— În Arhivele Secrete ale Vaticanului. 

— In Arhivele Secrete? Cum au ajuns acolo? 

— N-am idee. Va trebui să-l întrebi pe JC. Deși nu-ţi doresc să 
ajungi lângă el. Ar fi de rău, răspunde Raul. Bănuiesc că, atunci 
când cei legaţi de toată povestea au început să moară, a 
început să se simtă mai în siguranţă. În realitate, nu ar fi fost 
prudent să ţină hârtiile la el, dar... sunt doar supoziţii. Habar n- 
am. Poate a fost doar o provocare, un semn al forţei lui... 

— Ok. Nu contează. Firenzi a găsit documentele, și după asta? 

— După asta, pereţii de la Vatican au urechi și când le-a 
descoperit, era deja în pericol. Așa că ce-a făcut? A trimis mare 
parte din ele, nimeni nu știe unde. Apoi, a trimis o poză alui 
Benedict al XVI-lea lui Felipe Aragón și lui Pablo Rincón și ţie 
lista. 

— Dar de ce mie? 

— Pentru că ești fina lui. 

— Poftim? 


— Așa este. El e nașul tău. Avea nevoie de cineva care să nu 
aibă legătură cu reţeaua. S-a gândit că atunci când o să vezi 
numele meu pe listă o să mă suni și atunci eu urma să înțeleg. 
În cel mai rău caz, ai fi aruncat tot la gunoi. Dar nu se aștepta să 
fie prins și, într-un fel sau altul, ei au descoperit restul. 

— A fost prins? 

— Da. 

— Și acum? 

— Acum probabil e mort, spune cu un aer rezervat. 

Sarah cade pe gânduri. 

— Era nașul meu? Mi se părea mie că îi știu numele de 
undeva. Era tipul ăla ingrat care a dispărut? 

— N-a uitat niciodată de tine. Și ţi-a trimis tot timpul cadouri. 

— Ce contează? În viaţă nu cadourile sunt importante, ci 
prezenţa. Și din punctul ăsta de vedere, n-a fost un naș bun. Nu 
știam că am un naș italian. 

— Nu te lua după nume. Firenzi era portughez get beget. 

— A, da? Şi ne-a băgat și pe toţi în bucluc. 

— Nu spune asta. 

— De ce să nu spun? E adevărat. S-a băgat într-o poveste pe 
care trebuia s-o lase așa cum era, că era bine. Ce a fost în capul 
lui? 

— Să scoată adevărul la iveală. 

— Adevărul ăla stătea bine unde stătea, repetă Sarah vizibil 
enervată. 

Raul scoate din buzunarul interior al hainei o hârtie și o poză a 
lui Benedict al XVI-lea. 

— Ce e asta? întreabă Sarah. 

— Ce a primit părintele Felipe din Madrid. 

Îi dă scrisoarea lui Sarah. Deși nu e specialistă în spaniolă, 
înţelege practic tot. 


Greșeli din trecut m-au prins astăzi, când implinesc 
șaptezeci și patru de ani. Ironia divină nu m-a lăsat 
indiferent, semnul că El este în spatele a toate 
acestea. E greu să înțelegem în timpul vietii 
implicațiile hotărârilor pe care le luăm, ale acțiunilor 
noastre. Plecăm de la principii corecte, cu vise din cele 
mai nobile, dar apoi ne lovim de propria noastră 
monstruozitate, consecinta mârșavă și crudă a 

cauzelor pe care chiar noi le-am provocat. Oricât am 
încerca pentru restul zilelor să compensăm răul cu 
bine, abdicând total de la noi înșine pentru binele 
aproapelui nostru, pata este acolo, în spatele nostru, 
întotdeauna pe urma noastră, venind din ce în ce mai 
aproape, spunându-ne încet o să te prind, o să te 
prind. Până când își îndeplinește promisiunea, azi, de 
ziua mea. Inainte de a pleca, vreau să dati această 
scrisoare și poza iubitului meu Papă bunului meu 
prieten Raul Brandão Monteiro, care va ști să o 
folosească cu căldura blândă a rugăciunii. El va veni să 
aibă grijă de corpul meu, știe care sunt instrucțiunile 
mele în ce priveşte acest subiect. Cât despre mine, mă 
despart cu o mărturisire, am lăsat un Papă să moară 
pentru că am fost laș și nu am mișcat un deget pentru 
a o evita. 


— Autorităţile spaniole mi-au dat asta când am fost să mă 
ocup de înmormântarea lui Felipe. Bunul meu prieten Felipe. 

— Și nu li s-a părut ciudat conţinutul? 

— N-au dat atenţie. Și, din fericire, am ajuns înaintea oricărui 
alt membru care ar fi putut să pună mâna pe ele. În Buenos 
Aires, n-a mai fost posibil, și nu numai că l-au omorât pe Pablo, 
dar au luat și poza. 

— Ce naiba e așa special la poza asta? 

Raul scoate o brichetă. 

— Apropie-te. 

Incă ezitând, Sarah se apropie de tatăl ei. La început nu 
observă nimic special. Rafael aruncă și el o privire, fără să 
piardă controlul mașinii. Îl văd pe Benedict al XVI-lea dispărând, 
înlocuit de un bătrân. 

— Asta cine e? întreabă Sarah. 

— Nu știu, răspunde tatăl. 

— O poză dublă, spune Rafael. Interesant. 

Raul stinge flacăra și după câteva secunde, Benedict al XVI- 
lea își reia locul în centru. 

— Nu înţeleg nimic. 

— Nu știu cine e, dar ei probabil au aflat deja. Bănuiesc că 
este cel care momentan e în posesia hârtiilor, adaugă Raul. 


— Ceea ce ne aduce la celelalte două elemente pe care le-a 
primit Sarah, avertizează Rafael. 

— Care? întreabă Raul. 

— Un cod... 

— Pe care colegul tău din păcate l-a înghiţit, adaugă Sarah. 

— Și cheia. 

— Așa e, cheia. Sarah uitase complet de ea. O scoate din 
buzunarul de la pantaloni și i-o arată tatălui ei. O cheie foarte 
mică, de la vreun lacăt sau închizătoare minusculă. 

— De la ce-o fi asta? întreabă Raul în timp ce o analizează, 
învârtind-o pe toate părţile. Ce deschizi tu? 

Păstrează liniște câteva clipe, fiecare gândindu-se la teorii 
despre cheie, poză, revelații. 

— Și ziceaţi ceva de un cod. 

— Da, dar nu-l mai avem. 

— Nu mai avem originalul, dar am o copie. Anunţă Rafael, 
despăturind o hârtie pe care a scos-o din buzunarul de la 
pantaloni. Hârtia pe care copiase enigma înainte să-l lase pe 
Margulies să descifreze. 

Raul se uită la cod cu mare atenţie, nu e timp de pierdut. 


18,15 - 34, H, 2, 23, V, 11 
Dio bisogno e IO fare lo. Suo augurio Y mio comando 
GCT (15) - 9, 30 - 31, 15, 16, 2, 21, 6 - 14, 11, 18, 18, 2, 
20 


— Prietenul vostru a reușit să-l descifreze? întreabă până la 
urmă. 

— N-a avut timp, explică Sarah. L-au omorât. 

— Atunci o să ne ia câteva ore. 

— Staţi așa, exclamă brusc Rafael, cu gândul în altă parte. 
Înainte să moară s-a uitat la mine. 

— Cine? Sarah e confuză și mirată. 

— Margulies. S-a uitat la mine înainte să moară și mi-a spus 
să număr literele. 

Raul deja nu-l mai ascultă. Lasă hârtia în poală și rămâne 
tăcut, mâăzgălind ceva cu un pix, un om pregătit valorează cât 
doi, și făcând socoteli pe degete. După doar câteva minute își 
revine. 

— Uite și descifrarea codului. 

LA-C,H,ILA,V,E . 
Dio bisogno e IO fare lo, Suo augurio Y mio comando 
GCT (DI) - N, Y - M, A, R, I, U, S - F, E, R, R, |, S 


— Cheia? citeşte Sarah cu voce tare. Marius Ferris? Cine e 
Marius Ferris? 

— Bănuiesc că e cel din poza dublă, lansează Raul ipoteza. 

— Căpitane, dacă îmi permiteți, cred că putem să îl citim în 
două feluri. Cheia e Marius Ferris, sau cheia deschide ceva din 
New York. 

— New York? Sarah nu înțelege unde vede el New York. 

— Da. NY trebuie să fie de la New York. 

— Și GCT? întreabă Raul. 

— GCT... repetă Rafael gândindu-se, dar nu-i vine nimic în 
cap. Și cele două litere din paranteză? Totuși nu e ușor. 

— Oare descifrarea e corectă? întreabă Sarah. 

— Cred că da, spune tatăl. Uite, prima parte „La Chiave” nu 
lasă niciun dubiu. Marius Ferris poate foarte bine să fie numele 
care ne lipsește. Mai avem de descifrat ce e GCT și literele din 
paranteză. 

— Ne mai gândim în timpul călătoriei, Căpitane. 

— Ai dreptate. 

— Ştii încotro mergem acum? îl întreabă Sarah, zărind deja 
luminile Lisabonei. Și dacă ne-am întoarce la hotel să dormim și 
noi o noapte de somn bun? 

— Nici gând. Mai avem destui kilometri până la Madrid. 

— Madrid? Sarah nu înţelege nimic. 

— La ce plan te-ai gândit? întreabă Raul ca să o liniștească pe 
fiica lui. 

— Cu mașina până la Madrid și apoi cu avionul până la New 
York. 

— New York? spune Sarah intrigată. Nici măcar nu știm sigur 
dacă acolo ne trimite codul. 

— Ba știm, o lămurește Rafael, sigur pe el. Ardeţi codul, 
Căpitane. Gata, știu ce înseamnă. 

+ CAPITOLUL 47 


În sfârșit vine și binecuvântatul moment. Cel pe care îl 
așteaptă de când se știe, de când mergea de mână cu tatăl său 
pe străzile bătrânului Gdansk. Deși asta se întâmpla rar. Işi 
aduce aminte perfect vremurile acelea, e o imagine neclară, ca 
o fotografie, în care tatăl lui îl ţine în braţe lângă râul Motlawa, 
într-o zi însorită ca cea de azi. l-ar plăcea să își aducă aminte de 
mai multe lucruri, de toate celelalte, de surâsul mamei, de cei 
doi părinţi unul lângă altul, de săruturi, mângăieri, dar în mintea 
lui se creează un gol de fiecare dată când încearcă. Doar 
imaginea creponată în braţe la tatăl său, cu o expresie austeră, 
lângă Motlawa. Restul, dorințele, amintirile unei familii fericite 
nu apar, pentru că mintea lui logică nu e capabilă să producă 
plăsmuiri, fantezii, ficțiuni. Da, pentru că el știe perfect că 
armonia, familia aceea fericită, alcătuită din el și părinţii lui nu 
au existat niciodată. Niciodată, e bine să se lămurească, ca să 
nu se lase influențat de impulsuri murdare, mincinoase, care 
aduc cu ele vise necorespunzătoare realității. 

Tatăl lui fusese membru al Solidarităţii și metalurg de 
profesie. Alimentase profund idealul unei Polonii libere, dar nu 
vedea dictatura pe care o instaurase el însuși acasă, la care o 
supunea pe frumoasa lui mamă, care nu își pierduse niciodată 
aerul grațios, în ciuda agresiunilor corporale și psihologice la 
care era supusă constant. Se miră că ţine minte imaginea aceea 
creponată cu el alături de tatăl său la marginea râului, dacă ce 
își aduce mai degrabă aminte despre el sunt absentele, 
perioadele prelungite departe de familie, în lupta inegală contra 
unui guvern totalitar. Pentru asta trebuie să îi acorde meritul 
persistenţei aplicate care l-a caracterizat până la sfârșitul zilelor, 
dar care din păcate nu s-a transmis familiei în ce privește 
idealuri similare de libertate, cu atât mai mult cea de expresie, 
la care nici mama lui nu avea acces. Ar fi putut fi o fotografie 
făcută de ea, cea cu imaginea creponată, dar nu, era fructul 
impresiei mentale cu care fiecare dintre noi rămâne în anumite 
momente ale vieții. Dar ar fi putut fi, ar fi fost bine să fie, ce i-ar 
fi plăcut o poză făcută unui fiu și unui tată, fericiţi, la marginea 

unuia dintre râurile care traversează orașul. Fericirea ar fi fost și 
a mamei, firește, e o stare dotată cu caracteristici contagioase. 
Dar nu. Nimic din toate acestea nu e adevărat. Fotografia aceea 
nu a existat niciodată, nu a fost făcută. Exista doar teama, frica 
de secunda următoare, teroarea sunetului cheii rotindu-se în 
ușă și deschizând cale infernului lui. Finalul încă unei perioade 
petrecute departe de casă, momentele bune pentru ea, sau 
dacă nu bune, măcar în care avea parte de blândeţe și liniște. 
Din nou valiza neagră plină de dolari dedicați cauzei. £ de la 
americani, spunea el, în timp ce lua cina pregătită de sclavă 
care, cu inima pură, nu se gândea să îi servească otravă de 
șobolani. Dar fiul așa ar fi făcut, dacă atunci ar fi înţeles situaţia. 
Și de la Vatican, continua el. De data asta terminăm cu ei. Și 
râdea, râdea ca un băiețel ale cărui vise sunt pe cale să se 
realizeze. Mai spunea că nu se poate vorbi de proveniența 
banilor. Toţi ar fi negat, dacă s-ar fi aflat. Mai cu seamă pentru 
că erau bani ilegali, obţinuţi în schimbul răului altora, din vicii 
narcotice, din traficuri de secrete, capabile să influențeze 
destinele deţinătorilor lor într-o manieră foarte profitabilă. Bani 
murdari pentru a finanța idealuri nobile, cel al egalităţii, cel al 
dreptăţii și al libertăţii, dar fără ca forţe externe sau ochi curioși 
să identifice exact prietenul sau prietenii avuţi care promovează 
lupta cu singurul scop de a vedea câștigul, fără să vrea să 
ajungă cunoscuţi. Au fost americanii și Vaticanul, spunea tatăl, 
dar nu zicea pe unde fuseseră banii ca să scape de intruși și 
trădători. Mâinile prin care trecuseră, firmele fantomă, 
administratorii de bănci corupte. Nimeni n-o să afle niciodată. 

Își amintește ca și cum ar fi fost azi, azi dimineaţă, de ziua în 
care a ajuns acasă și a văzut-o. Ochii deschişi, sticloși, inerți, îl 
priveau fără să îl focalizeze. Sângele care i se scursese din gât 
formase o baltă pe jos, nici nu îţi dădeai seama că bluza pe care 
o avea pe ea era albă. Lichidul din vene i se scursese pentru că 
avea beregata tăiată. S-a aplecat asupra ei, un copil, o fiinţă 
pură, fără răutate, în faţa mamei moarte, ucise, cu gâtul 
spintecat, și a plâns. A îmbrăţișat-o, s-a mânjit de sângele ei, a 
simţit corpul ei și a continuat să plângă în hohote. Mai rău, mult 
mai rău decât de la lungile absente ale tatălui sau decât bătăile 
cu cureaua pe care le suferea de fiecare dată când o apăra pe 
mama lui de abuzurile lui violente. O durere de nedescris, 
pierderea pietrei de temelie care îi susținea toată viaţa. Atunci, 

cât era încă în acea îmbrăţișare umedă, a văzut cuțitul. Arma 
care i-a luat mamei viaţa, care l-a despărţit de el, încă pătat de 
sânge, abandonat pe podea, la întâmplare. L-a luat în mână și l- 
a privit, un obiect crud și puternic, capabil de a omori, de a răni, 
a sfâșia, a tăia, a împunge, în funcţie de voinţa mânuitorului, din 
moment ce obiectul în sine e inofensiv. În momentul acela voia 
să fie sfâșiat de același cuţit, care să îl trimită alături de mama 
lui dragă. Și doar câţiva milimetri l-au oprit. Ar fi fost o moarte 
rapidă, o lovitură direct în inimă. Da, știa unde e inima și că e 
motorul vieții. Un gest bine ţintit ar fi pus capăt, n-ar fi fost fară 
durere, dimpotrivă, dar chiar și așa, ar fi fost o durere infimă în 
comparaţie cu ce simţea pentru pierderea mamei. Dar lovitura 
n-a mai venit. În momentul cheie al orei H, l-a văzut așezat pe 
jos, sprijinit de perete. Ochii înlăcrimaţi, fața asudată, o sticlă de 
votcă în mână. De acum am rămas doar noi doi, băiete, spuse 
tatăl, pe o voce împleticită de alcool și de realizarea greșelii 
comise. Suntem doar noi doi. Apoi a povestind înjurând cum ea 
îl tratase fără respect și cum el venise deja puţin ametit de pe 
drum. Tot vorbea și n-a tăcut din gură când i-a zis. Până la 
urmă, cine era stăpân în casă? Când și-a dat seama, era deja 
prea târziu. Acum am rămas doar noi doi, băiete, repetă tatăl, 
plângăreț, beat. Vino-ncoace, vino în brațe la tata. O îmbrăţișare 
ca cea din imaginea creponată de lângă râul Motlawa. Un ordin, 
și nu o rugăminte, pe care băieţelul cândva pur și fără răutate l- 
a îndeplinit. L-a îmbrățișat cu forță, cu mama lui în gând, cu 
zâmbetul ei, cu delicatețea ei, gâtul sfârtecat, moartă. Cuţitul a 
intrat în carne, implacabil, fără sentimente, apăsat de mâna lui 
tânără în pieptul tatălui. Lama a penetrat până la capăt și copilul 
prodigios a continuat să-l îmbrăţișeze pe tată cu forță, cu multă 
dragoste, cu ochii închiși, intens. O mână pe după umeri și 
cealaltă pe mânerul cuţitului. Tatăl își bulbuca ochii, nu-i venea 
a crede, sângele îi dădea pe gură, din nou nu-i venea a crede, 
forțele îl părăseau cu repeziciune, sfârșitul îi stingea simţurile, 
intra în hăul adânc al morţii, și tot nu-i venea să creadă, până 
când moartea l-a luat în stăpânire, după două spasme. Băiatul i- 
a dat drumul, și tatăl căzu inert pe podea, lângă perete. Plecă 
de lângă el și privi o ultimă dată corpul mamei. Acum am rămas 
doar eu. 

Dar, în fine, vine și binecuvântatul moment. Cel pe care îl 
așteptase toată viaţa, din ziua aceea oribilă în care își pierduse 

mama și își începuse drumul pe căile justiţiei. În sfârșit îl va 
cunoaște pe Maestru, care probabil a aterizat deja pe pământ 
american, aici. Pe una din pistele Aeroportului La Guardia din 
New York. lar acest servitor al lui nu îl așteaptă la sosiri, pe unde 
iese toată lumea, nici pomeneală, Maestrul are alt tratament, 
superior celui VIP, echivalent celui pe care îl primește un șef de 
stat în vizită în Statele Unite ale Americii. Așa că îl așteaptă 
chiar pe pistă, la locul indicat parcării avionului. A venit cu o 
mașină la înălțimea unei asemenea demne personalităţi, iar 
zâmbetul de pe buze îi maschează nervozitatea. Maestrul e ca 
un tată pentru el. Deși nu îl cunoaște personal, i-a oferit toate 
conforturile pe care un tată adevărat le oferă fiilor săi, un 
acoperiș, bani, educaţie, muncă, motivaţie. E adevărat că toate 
astea de la distanţă, dar poate tocmai de aceea a cultivat o 
dragoste și un respect atât de alese pentru Maestru, din 
moment ce tatăl lui, veșnic absent, a sfârșit așa cum a sfârșit. 
Maestrul i-a dat tot spațiul din lume și acum se va arăta fiului 
prodigios, băiatului pur și fără răutate din trecut. 

Avionul deja se zărește printre multele avioane, veșnic în 
mișcare. Emoţia îi strangulează și mai tare căile respiratorii. 
Cum se poate ca el, un bărbat obișnuit cu pericolul, care 
hotărăște viaţa sau moartea altora, care deja a avut, mai mult 
decât o dată, o armă ațintită la cap, să nu fi simţit în niciuna din 
aceste ipostaze vreo anxietate sau neliniște? lar acum că îl va 
vedea și îl va cunoaște pe cel care, în pofida a toate, nu e totuși 
decât o ființă umană în carne și oase, e copleșit de fiori și sudori 
reci ca și cum ar fi sfârșitul lumii. Avionul oprește în fața lui și 
motoarele se opresc, dar încă se mai învârt, până se opresc de 
la sine. Ușa se deschide și se coboară niște scări. Mai întâi apare 
bărbatul în costum Armani pe care l-a cunoscut în Gdansk. Dacă 
e același costum sau altul, contează mai puţin, predilecţia lui e 
notorie. Bărbatul în Armani coboară scările și se oprește ca să îl 
ajute pe domnul în vârstă care vine în urma lui, sprijinit într-un 
baston cu cap de leu aurit. Cu o mână ţine bastonul, iar pe 
cealaltă o întinde spre asistent, ca să îl ajute. Astfel ajung faţă în 
față cei trei, tatăl, fiul și sfântul duh, Maestrul, servitorul și 
asistentul în costum Armani. 

Și ca într-o scenă demnă de secolul trecut, îl vedem pe 
servitorul polonez îngenunchind în fața Maestrului și plecând 
capul, respectuos. 

— Domnule, vreau să știți că e o onoare pentru mine să vă 
cunosc, spuse cu ochii închiși. 

Domnul în vârstă îi pune mâna tremurândă pe cap. 

— Ridică-te. Fiule. 

Servitorul se execută. E clar că polonezul nu poate să îl 
privească pe Maestru în ochi. Bătrânul intră în mașină, iar 
servitorul său îi închide ușa. Asistentul își deschide și închide 
ușa singur. Servitorul este cel care conduce. 

— M-ai servit bine. Întotdeauna cu multă competenţă și 
devoțiune. 

— Dăruirea mea totală și absolută e minimul pe care îl puteți 
aștepta de la mine. Afirmă el cu venerație sinceră. 

— Știu. 

— Unde este ţinta? întreabă asistentul. 

— Acum e în vizită la un muzeu. 

— Îi place să își cultive intelectul, completează asistentul. 

— Unde vreţi să mergeţi, domnule? întreabă timid servitorul 
polonez. 

— Hai să facem puţin turism, spune bătrânul. Du-ne la 
plimbare. 

Cuvintele lui sunt poruncă și se pun imediat în aplicare. 

Pe bancheta din spate are loc o conversație în surdină, 
tăinuită auzului funcţionarilor inferior ierarhic, chiar dacă sunt 
fii, în sensul figurat în cazul de faţă, deși mulți părinţi adevăraţi 
ascund discuţii de copiii lor, bine sau rău. 

Odată terminată conferința dintre pasagerii de pe bancheta 
din spate, Maestrul, în lipsa unui nume cu care să-l 
individualizăm, ia telefonul mobil și formează un număr. 
Așteaptă câteva secunde până celălalt răspunde. 

— Care e situaţia? întreabă fără să dea un bună ziua. 
Așteaptă cât îi e dat răspunsul. Mister Barnes, fii atent la 
ordinele mele. 

+ CAPITOLUL 48 


Cei trei pasageri din Volvo rămân tăcuţi un timp, în timp ce 
merg cu o sută patruzeci de kilometri pe oră pe căile de acces 
rapid în Lisabona. Cine i-ar vedea mergând noaptea cu viteza 
asta, cu siguranţă nu ar crede că drumul acesta este cunoscut 
ca unul din cele mai aglomerate din Europa. 

Sarah contemplă peisajul fără să îl vadă, de fapt, împovărată 
de marea de revelații care i-a inundat mintea. Clădirile trec, 
stadioanele la fel, centrele comerciale, mașinile, autobuzele, 
camioanele, dar ea nici nu le vede. Ce mistere ascund nopțile 
din Lisabona? Ce secrete, ce minciuni? Și când zicem Lisabona, 
ne referim la orice oraș din lume. Ce planuri sunt în desfășurare 
chiar în acest moment, vizând să îi pună pe unii în avantaj faţă 
de alţii, sau să asigure ascendența unor anumite ţări asupra 
altora unde au interese? A ajuns la concluzia că există două 
feluri de politică. Cea folosită pentru popor, politicienii pe care i- 
am ales prefăcându-se că guvernează, sub privirile atente ale 
camerelor și reporterilor. Și cealaltă, cea parșivă, cea care 
guvernează cu adevărat, întotdeauna, dar care nu lasă urme în 
arhivele istorice, nu aprobă legi, deși le creează și le promulgă. 
Și oamenii aceștia predomină, făcând jocurile pe tabla mondială, 
dispunând de piese în funcţie de obiectivele lor. Apoi lasă locul 
altcuiva, succesorilor lor, dar nu înainte de a se asigura că lasă 
omul potrivit pentru a controla jocul, cu aceleași obiective, 
credinţe și idealuri. Procesul se poate compara ușor cu cel al 
unui film. Actorii sunt cei care strălucesc în faţa publicului, care 
îl fac să râdă și să plângă, să viseze, dar creierul care realizează 
toate acestea este în spate, manevrând camera, administrând 
banii, scriind și rescriind scenariul, editând imaginile filmate. La 
sfârșit publicul vede doar rezultatul întregii munci, partea pe 
care șefii permit să o arate. Nimic mai mult. Poate există un 
scenariu mai bun, unghiuri de filmare mai interesante, 
modalităţi inteligente de a economisi bani, scene filmate care nu 
au fost incluse în produsul final, dar totul va rămâne necunoscut 
pentru că cei care au ultimul cuvânt au hotărât astfel. 

— Ești bine, draga mea? întreabă Raul privind în spate. 


— În limitele posibilului, răspunde pierdut, ca și cum ar fi încă 
prinsă în gânduri, deși cu un fir subțire. Mă gândeam, P2 a 
omorât un Papă, un prim-ministru portughez, cu siguranţă multe 
alte persoane cu funcţii mai puţin importante. Mai e cineva 
cunoscut pe care să-l fi făcut să dispară prematur? Accentuează 
ultima parte a întrebării, privindu-l pe Rafael care, deși e atent 
la drum, prinde nuanţa. 

— Da, în 1986, nu știu dacă îţi aduci aminte că se vorbea de 
moartea unui prim-ministru suedez, pe nume Olof Palme? 

— Da, parcă am auzit ceva. Și Sarah chiar auzise. Fusese o 
crimă despre care se vorbise mult în presă în anul acela. Suedia 
se vedea orfană de unul din cei mai buni guvernanţi ai săi. Chiar 
nu au nicio jenă să dea deoparte pe cine nu servește cauzei lor. 

— De asta poți să fii sigură. 

— Și de ce l-au omorât? 

— Din aceeași cauză din care l-au omorât și pe Sá Carneiro în 
Portugalia. Vânzare de arme către Iran. 

— De ce lran? 

— Pe atunci era Iranul. Azi e Irakul, Coreea și Afganistanul. 
Dușmanii de azi sunt aliaţii de mâine. lar americanii au fost tot 
timpul foarte abili când vine vorba de prietenii de ocazie. 

— Stai puţin, spune Sarah confuză. Ce treabă au americanii 
cu asta? 

— Au. Toate omorurile au apărut pentru că era în interesul lor. 

— Și cea a lui Sá Carneiro? 

— Cea a lui Sâ Carneiro, a lui Olof Palme, a lui Aldo Moro... 

— A lui loan Paul I, conchide Sarah. 

— Pentru aliatul P2, adică CIA, fără îndoială, dar în cazul ăsta 
e ciudat pentru că Departamentul de Justiţie îl avea pe loan Paul 
| ca aliat. lar moartea lui a dăunat mult investigaţiilor lor. 

— Ce ameţeală. 

Tatăl lui Sarah se întoarce către Rafael. 

— Care e itinerarul? 

— Mergem spre sud. Traversăm Podul 25 Aprilie și apoi tot 
înainte până la Madrid. 

— Pare în regulă, aprobă Raul. 

— Trebuie doar să mă asigur dacă suntem urmăriţi. 

Simţurile lui Sarah se pun în alertă. 

— Și cum facem asta? 

— În mod normal ne-am băga într-o înfundătură, sau pe o 
stradă care se închide. Cine vine după noi, se dă de gol. 

— Dar așa nici noi nu mai putem fugi, adaugă Sarah. 

— Da, dar măcar știm că suntem urmăriţi. E o tactică folosită 
de obicei de traficanţii de droguri. Așa, nu riscă să fie prinși în 
flagrant când primesc produsul. Dacă nu sunt urmăriţi, își văd 
de drum. Din câţiva în câţiva kilometri, repetă operaţiunea. 
Dacă îi urmărește cineva, abandonează operaţiunea. Se 
împușcă cu poliția, sunt prinși, iar marii traficanţi rămân liniștiți, 
la casele lor, planificând confortabil următoarea livrare. 

Sarah ascultă șocată. 

— Nu prea am chef să trec iar printre gloanţe. Mi-a ajuns ieri. 

— Am zis că, în mod normal, așa se face. N-am spus că asta o 
să facem. Există și alte modalități. 

— Ce alte modalităţi? 

Rafael frânează brusc Volvo-ul pe șosea. Un cor de claxoane îl 
apostrofează pentru manevra iresponsabilă. 

— Eşti bolnav! strigă Sarah speriată. Ce-oi fi făcut eu să merit 
așa ceva? 

— Calmează-te, Sarah, îi cere tatăl pe un ton liniștit. Ştie el ce 
face. 

Rafael se uită în spate, dar Sarah îi blochează priveliștea cu o 
privire furioasă. 

— Vrei te rog să te dai la o parte? îi spune pe un ton simpatic. 

Sarah îi adresează o expresie plină de ură. Rafael vede trei 
mașini trase pe dreapta, la aproximativ cincizeci de metri. Corul 
de claxoane continuă, din partea celor care ocolesc Volvo-ul. 

— Trei mașini, avertizează Rafael. 

— Poate a fost vreun accident, sugerează Sarah agitată. 

Rafael își reia poziţia și își pune centura de siguranţă. 

— Puneţi-vă centurile, vă rog. 

Sarah se supune cu inima bătându-i puternic. 

— Of, Doamne, nu-mi place deloc, răbufnește. 

— Ok, Sarah, fii atentă. Rafael îi vorbește privind-o în oglinda 
retrovizoare. Ca să nu spui că nu te-am avertizat, și să nu-mi ţipi 
în ureche, o să intrăm într-o arie urbană în viteză. Încearcă să 
stai liniștită. E puţin probabil să facem vreun accident. Te rog, 
ţine-te bine. 

Când termină de vorbit, roţile scrâșnesc pe șosea, scoțând 
zgomot și fum până când fac aderenţă la sol. Sarah se lipește de 

banchetă, atât de mare e viteza. Se uită în spate și vede 
mașinile venind după ei. Sunt urmăriţi. les de pe șoseaua de 
centură și trec pe un semafor roșu, fără să le pese de cei care 
aveau prioritate. Cotesc la dreapta și coboară în Campo Grande. 
O sută douăzeci, o sută treizeci, banda dreaptă, banda stângă, 
evitând mașinile care par oprite pe lângă ei. 

Rafael conduce cu îndemânare, ca și cum ar fi a doua lui 
profesie. A doua sau prima, Sarah știe foarte puţine lucruri 
despre el. De fapt, nici numele adevărat, nici naționalitatea... 
nimic. Salvatorul ei e un străin total. Și acum că îl privește pe 
tatăl ei și vede calmul pe care îl afișează, își dă seama că sunt 
părti ale lui pe care nu le știe. Îi dă instrucţiuni exacte lui Rafael, 
nu în ce privește condusul, ci în legătură cu urmăritorii care s-au 
dat pe faţă acum câţiva kilometri. Nu se mai ascund că sunt 
acolo, în spatele lor și accelerează ca Rafael prin centrul 
Lisabonei, chiar pe Avenida da Republica. 

Cum ajung la Piaţa Duque de Saldanha, cotesc pe un bulevard 
larg înspre imensul sens giratoriu de la Marquês de Pombal. 
Semafoarele roșii nu le afectează deloc pe cele patru mașini din 
cursă. Fac ce trebuie să câștige teren, adversarii față de cel 
urmărit și viceversa. Corul de claxoane ale celorlalte mașini nu 
contenesc, precum și înjurăturile. Rafael nu așteaptă, merge cu 
viteza maximă, iar unde nu poate înainta, bușește Volvo-ul de 
celelalte mașini, dându-le la o parte ca să își poată face loc să 
treacă. Șoferilor nu le vine să creadă ce văd și ce li se întâmplă. 
Unii ies din mașină și comentează asupra șoferului nebun căruia 
nu îi pasă de nimic, numai să scape de trafic. Unul dintre ei 
pune mâna pe capotă, lângă geamul lui Rafael și se apleacă 
lângă el. 

— Trage acum pe dreapta, dacă nu vrei să te sparg, îi spune 
pe un ton poruncitor, convins că ameninţarea îl va speria pe 
șofer. 

Dar cum îl știm pe Rafael, știm că e obișnuit să facă faţă 
tensiunii, așa că nu e de mirare când îl ia de cravată pe curajos, 
trăgându-l jumate înăuntru pe fereastră. Și, fără ca victima să 
aibă timp să se apere, e deja afară, căzut, ţinându-se de cap 
unde Rafael l-a ciocnit cu al lui. În secunda următoare Volvo-ul 
își reia drumul intrând în sensul giratoriu cu mare viteză. Nu iese 
nici pe prima, nici pe a doua, ci pe a treia, coborând în fugă pe 
larga Avenida da Liberdade, străjuită de copaci. 


238 


— Ești îngrozitor, îi reproșează Sarah sarcastic. Nu te doare 
capul? 

Rafael nici nu se obosește să îi răspundă. Bărbatul care a 
primit un cap acum puţin timp a trebuit să fugă rapid de unde 
rămăsese să-și plângă durerile, ca să nu fie călcat de cele trei 
mașini care au trecut în mare viteză, cele trei care acum i-au 
încercuit. 

— Țineţi-vă, atenționează Rafael. Ţineţi-vă bine. 

Nici nu termină bine de vorbit și frânează brusc, încât cel din 
spatele lor aproape s-a proptit în ei. Mașinile care mergeau de-o 
parte și de alta mai înaintează puţin și înainte să apuce să 
ajungă din nou lângă Volvo, Rafael face brusc la stânga, trecând 
pe sensul opus. Doar mașina care era în spatele lor se ia după 
ei. Celelalte rămân pe benzile din direcția Pieței Restauradores. 

Sarah e tensionată și nervoasă, privind în toate părțile, mai 
ales în faţă, acolo fiind punctul critic. Mașinile care urcă 
bulevardul claxonează și încearcă să ocolească fiecare cum 
poate Volvo-ul și mașina din spatele lui. 

— Cred că o să vomit, geme Sarah. Oare nu putem să 
ajungem la o înţelegere cu ei? 

— Crezi? întreabă Rafael fără să-și ia ochii de la drum. Flutură 
un steag alb, ce zici? 

Sarah nu mai zice nimic, pentru că nu poate de nervi. Nervii, 
mașinile care îi urmăresc și cele care vin din sens opus, aceștia 
din urmă, săracii, nu au nicio vină. Când o să se termine? Se 
gândește Sarah, rugându-se ca lucrurile să se întoarcă la normal 
și să reia controlul, chiar dacă fictiv, asupra vieţii ei. 

Înainte de a ajunge la capătul bulevardului, Rafael virează 
brusc la dreapta, lovind lateral una din mașinile urmăritoare 
care iese de pe drum și se oprește pe trotuar într-un copac, unul 
din mulţii înșiraţi de-a lungul bulevardului. Volvo-ul reia sensul 
corect, la timp să intre pe sensul bun în Piaţa Restauradores. O 
iau apoi pe lângă Teatrul Dona Maria Il, lăsând Gara Rossio în 
dreapta. Mai rămân două mașini din grupul urmăritorilor. 

În mijlocul pieței Dom Pedro IV are loc un concert de 
binefacere pentru copiii abandonaţi din toată lumea. În acest 
moment, un grup la modă pune în mișcare publicul cu o muzică 
săltăreaţă, din cele care îi fac pe toţi să cânte și să danseze ca 
și cum ar fi un drog halucinant. Puterea muzicii. Dar totul se 
transformă în panică într-o secundă, când un Volvo se hotărăște 

să dea buzna prin mijlocul pieţei, chiar prin public, care încearcă 
să fugă care încotro, recurgând la orice mijloace pentru a-și 
salva pielea. Îmbrânceli, ghionturi, călcări, împiedicări, luând în 
picioare pe cei căzuţi, nu contează cum, important e să scape 
nevătămaţi. În urma Volvo-ului vine o altă mașină. Din fericire, 
oamenii reușesc să facă un culoar pe unde să treacă mașinile și, 
în afară de câteva julituri, nu sunt victime. Concertul de 
binefacere pentru copiii abandonaţi nu va fi uitat prea curând. 

Rafael iese pe partea cealaltă a pieţei și manevrează mașina 
în sens opus, având în continuare cealaltă mașină în spate. Al 
doilea vehicul a ales să respecte regulile de trafic și să meargă 
drept înainte. Piaţa Dom Pedro IV, din Rossio, are doar un sens, 
cel al acelor de ceasornic, dar momentan Rafael merge exact în 
sens invers. 

larăși. Sarah este disperată. O să înnebunesc din cauza lui. 

Intră pe strada Betesga care duce la Piaţa Figueira și, din nou, 
virează dreapta și coboară pe Strada Prata care are sensul tot 
înspre piaţa din care tocmai au venit. De data asta trebuie să 
ocolească un tramvai, din moment ce acesta nu poate ieși de pe 
șine, deși ar face-o dacă ar putea. les în Piaţa Comercio, cu 
același urmăritor în spatele lor, celălalt, care a respectat regulile 
în piaţa Rossio nu se vede nicăieri. Cotesc la dreapta și intră pe 
sensul corect, în sfârșit. Când ajung în estul Pieței Comércio cea 
de-a doua mașină le iese în cale din dreapta, de pe strada 
Áurea. Fac stânga ca să ocolească piaţa și cea de-a doua 
mașină, care acum e în fața lor, frânează brusc pentru a-i obliga 
să oprească. Mașina din spate se lipește de Volvo și începe să-l 
împingă spre mașina din faţă, încât să-l prindă între ele. Cea din 
față face același lucru în marșarier. _ 

Rafael înțelege ideea. Dacă îl blochează, devin ţinte ușoare. Il 
elimină pe el și pe căpitan, iar Sarah rămâne singură, pe mâinile 
lor. Totul se termină acolo. 

Gândindu-se la asta, trebuie să acționeze repede. Bagă într-a 
întâia și accelerează. Roţile scârțâie și fumegă, ca urmare a 
lipsei de aderenţă la sol, din moment ce viteza solicitată nu 
corespunde celei reale. Dar așa mașina din faţă e împinsă încet- 
încet. Şoferul încearcă să riposteze, forțând și mai tare 
marșarierul și echilibrând forțele, dar să nu uităm că sunt două 
mașini împotriva uneia, pentru că partenerul lui din spate 
continuă să încerce să blocheze Volvo-ul, fără să-și dea seama 

că de fapt îl ajută. Până la urmă mașina din față nu mai rezistă 
și derapează lateral, ceea ce nu permite nici manevrarea 
corectă, nici să se opună forţei care vine din spate. Într-un final, 
se învârte până ajunge perpendicular. Sarah încearcă să se uite 
în mașină, dar geamurile sunt fumurii, ca de obicei. Rafael nu 
pierde timpul. Accelerează până la podea, împingând mașina pe 
lateral din fața lor spre capătul pieţei, fără să ia în seamă 
semafoarele care controlează vehiculele dinspre sau spre 
Avenida da Ribeira das Naus sau Avenida Infante Dom Henrique. 
Când ajung în mijlocul intersecţiei, mașina din față e lovită de 
un autobuz. Încă unul afară din joc. Apoi cotesc la dreapta și 
continuă fuga pe Avenida da Ribeira das Naus, de data asta 
doar cu o mașină pe urme. După ce trec de piața Duque da 
Terceira intră pe Avenida 24 de Julho și Rafael merge îndrăzneţ 
cu o sută șaptezeci de kilometri pe oră, prin animația nocturnă a 
capitalei portugheze. Bulevardul e lat și spaţios, dar are un 
traseu confuz în unele zone, care îl obligă să încetinească 
temporar, dar cum trece de zonele respective, accelerează din 
nou. 

Mașina din spate se ţine după el cu aceeași îndemânare și 
dexteritate a volanului, dar de la un anumit moment începe să 
piardă teren faţă de Volvo. Prea mult teren. 

— Nu-mi sună a bine, atenționează Rafael. 

— Ce se întâmplă? 

— A rămas prea în spate, îi explică. 

— Ce chestie. Mergi cu aproape două sute, se plânge Sarah 
ținându-se de mânerul ușii. O deviere sau un impact ar fi moarte 
sigură la viteza aceea. 

— Mașina aia putea să se ţină după noi fără probleme, spune 
Rafael fără să aibă vreo reacţie la critica lui Sarah. 

— Să fi avut vreo problemă mecanică? sugerează Raul, 
privind în spate și încercând să identifice automobilul care 
aproape că nu se mai vede. Trec pe sub Podul 25 de Aprilie care 
face legătura cu extremitatea sudică a orașului. 

— Să sperăm că asta a fost, răspunde Rafael încă intrigat. 
Surprizele nu sunt tocmai binevenite în momente ca acestea, 
mai ales dacă cel surprins e el. 

După câteva sute de metri, pe Avenida da India, se trezesc cu 
o lumină puternică venită de sus, de pe partea Râului Tejo. Un 

elicopter care îi transformă în protagoniștii urmăririi din zbor. 
Apoi mai apare o lumină dinspre oraș. Incă un elicopter. 

— Și acum? întreabă Sarah încercând să nu intre în panică. Ce 
facem? 

— N-avem cum să fugim de elicoptere, îi explică Rafael 
liniștit. 

— S-a terminat? 

O privește cu o expresie serioasă. 

— S-a terminat. 

— Or să ne omoare. Chipul lui Sarah pălește de groază, deși 
luminile nopţii nu lasă să se vadă. 

— Încă nu. Dacă voiau să ne omoare, ar fi făcut-o până acum. 
Se întoarce către Raul. Și acum, Căpitane? 

— Ne lăsăm prinși. 

— Aplicăm soluţia finală? 

Sarah înțelege perfect întrebarea. Soluţia finală e o metodă 
italiană folosită de mulţi oameni, inclusiv de P2. Indepărtarea 
prematură, cum spune Rafael. Ceea ce aproape se întâmplase la 
Muzeul Britanic. Un glonţ în cap. Îl privește pe tatăl ei care nu 
mai are același aer calm pe care îl afișează de obicei. Se vede 
că se gândește la o soluţie. 

Merg în continuare pe bulevard, acum în faţa grădinii de la 
Palatul Belem, reședința oficială a Președintelui Republicii. In 
acel moment apar de nicăieri cinci mașini negre care se așază în 
coada Volvo-ului. La un kilometru depărtare, Rafael vede 
sirenele unei baricade de mașini care blochează drumul, în zona 
Jerónimos. Nu are de ales. Poate să o ia prin parcurile de pe 
lângă Mănăstire, ar putea chiar să piardă mașinile pentru câteva 
momente, dar cele două elicoptere vor continua să îi 
urmărească și să le descopere poziţia. Din nefericire nu au 
niciun aruncător de rachete ca să rezolve problema. Distanţa 
până la baricadă e din ce în ce mai mică. 

Șase sute de metri. 

— Căpitane, îmi cer scuze că v-am dezamăgit. 

— N-ai de ce să îţi ceri scuze. Ne urmăreau deja de mult timp. 
Probabil din Mafra. 

Patru sute de metri. 

— Și acum,  Căpitane? Am nevoie de hotărârea 
dumneavoastră. 

Sarah nici nu mai gândește. Asistă doar la scenă ca și cum ar 
fi doar o spectatoare dintr-o sală de cinema și ce vede nu ar fi 
decât o fantezie pe ecran. Diferenţa este că ecranul nu e în fața 
ei, ci la trei sute șaizeci de grade. Cruda realitate. 

Trei sute de metri. 

— Opriţi mașina imediat. Se aude o voce de pe unul dintre 
elicoptere. Opriţi mașina imediat. 

— Căpitane, am nevoie rapid de o hotărâre, repetă Rafael 
precipitat. Alte mașini, unele de poliţie, dube și chiar un TIR. Se 
văd oameni apărându-se în ușile mașinilor sau în spatele lor. 

Două sute de metri. 

Identifică lunetiști, mai în faţă, pe terasa Centrului Cultural 
Belem. 

Fără să anunţe Rafael oprește mașina în mijlocul străzii. 

— Căpitane, e timpul. 

Cele cinci mașini care îl escortează opresc la o distanţă 
sigură. 

Raul se uită la fiica lui. 

— Sarah, trebuie să înţelegi că nu avem de ales. Trebuie să 
murim. 

Sarah îl privește pe tatăl ei, atentă, înfricoșată. Cum au de 
gând să ducă la capăt așa o sarcină? 

— Noi nici măcar n-avem arme. Se întoarce către Rafael. Cu 
ce o să mă omori? O să-mi rupi gâtul? Vocea tremură de frică. 

— Ar fi o idee. Dar nu. 

Rafael îi dă o pastilă lui Sarah și alta lui Raul. 

— Suntem gata? întreabă Rafael. Înghite, îi poruncește lui 
Sarah. 

Așa se termină? își spune, în timp ce îi curge o lacrimă. 

— Stai. Dă-mi hârtiile, spune tatăl. 

— Ce vreți să faceţi cu ele? Nu pot ajunge în mâinile lor. 

— Stai liniștit. Torpedoul are un compartiment secret. N-or să 
le găsească niciodată. Dă-mi hârtiile, repetă Raul către Sarah. 

Depinde de atuurile pe care le vom avea la momentul 
respectiv se gândește Sarah, mai puţin încordată. li dă pastila 
lui Rafael. 

— la-o. N-am nevoie. 

— Hârtiile? îi cere din nou Raul. 

— Nu sunt la mine. Am doar niște fotocopii. Îl anunţă Sarah, 
arătându-i două foi albe cu copia listei. 

— Unde sunt? întreabă Rafael intrigat. 

— La păstrare într-un loc sigur, spune Sarah. 

Rafael zâmbește ușor. 

— Ok. In cazul ăsta ce facem? întreabă Raul. 

Se vede că militarul nu se aștepta la așa ceva. 

— Asta modifică puţin lucrurile. 

— E un atu pe care îl avem, adaugă Sarah. 

— Asta-i clar, încuviințează tatăl. Asta-i clar. 

Un bărbat iese dintr-una din mașinile din spate și vine înspre 
ei, singur. Un munte de carne pășind apăsat și hotărât. 

— Ok, o să înceapă jocul, spune Rafael, făcându-le un semn 
cu capul înspre necunoscutul care se apropie. 

— Păstraţi-vă secretele cu preţul vieţii, le cere Raul. 

Bărbatul ajunge în dreptul Volvo-ului, lângă fereastra 
șoferului, a lui Rafael. 

— la uite, e chiar celebrul Jack. 

— Geoffrey Barnes, ne întâlnim din nou. 

— Vită-te în jurul tău, Jack, ordonă Barnes. Uitaţi-vă toţi. Priviţi 
doar cât ne-aţi dat de muncă. Toate astea sunt pentru voi. 

Alţi agenţi ajung lângă mașină și deschid portierele, scoțându- 
i afară pe Raul și pe Sarah. 

— Vrei să te ajut să ieși din mașină, Jack? întreabă Geoffrey 
Barnes ironic. 

Rafael deschide ușa și iese din mașină, calm, fără să-și ia 
ochii de la bărbatul de la CIA. 

— Luaţi-i pe femeie și pe tatăl ei. Îndepliniţi ordinele. 

Câţiva agenți pleacă cu ei, doi rămân cu Barnes. Sarah încă se 
uită în urmă. Oare Barnes o să îl omoare pe Rafael? Interesant 
cum e mai îngrijorată pentru el decât pentru ea însăși. Agentii îi 
pun pe Sarah și pe tatăl ei în mașini separate. 

Intre timp, Rafael și Barnes continuă să-și măsoare forțele, 
ochi în ochi. 

— Jack, Jack, Jack, spune Barnes caustic. Ce dezamăgire. Dă 
din cap negativ. Ce dezamăgire. 

— N-am băut tot lăpticul? glumește Rafael. 

Pe neașteptate, Barnes îi dă una în stomac. O sută douăzeci 
de kile de forţă îl îndoaie pe Rafael. După câteva clipe își 
recuperează poziția verticală. Barnes îi mai dă un pumn care îl 
lasă la pământ. 

— Cum ai putut să-mi faci așa ceva mie? Agenţiei? Ai trădat 
toate valorile care ne ghidează. 

Rafael încearcă să se ridice, dar primește un picior în burtă 
care îl lasă tot la pământ. 

— Ești o jigodie, continuă Barnes. Și un ingrat. Dar o să 
primeşti ce meriţi. 

Încă un șut. 

— Luaţi-i. Le ordonă agenţilor. O să facem o plimbare. O 
plimbare lungă. 

+ CAPITOLUL 49 


O după amiază chiar delicioasă pentru acest bărbat în vârstă, 
petrecută la Muzeul de Artă Modernă din New York. Un adevărat 
iubitor de artă în toate formele ei de expresie, clasică sau 
alternativă, precum cea pe care tocmai a văzut-o azi la MoMA, 
inaugurat în 1929 și care găzduiește unele din cele mai 
importante opere de artă din lume, precum celebra Noapte 
Înstelată, de Vincent Van Gogh, din 1889, când era în spitalul 
psihiatric din Saint-R&my-de-Provence, în sudul Franţei. A avut 
ocazia să vadă și Persistența memoriei, datat din 1931, semnat 
de marele Salvador Dali, o operă suprarealistă care a ajuns una 
din cele mai celebre din întreaga sa operă. S-a delectat cu 
Picasso, Monet, Mondrian, Matisse, Cezanne, Jackson Pollock, 
reprezentant de seamă al expresionismului abstract, autorul 
apreciatului Easter and Totem, Andy Warhol, asta doar în ce 
privește pictura, una din pasiunile acestui bărbat în vârstă, căci 
MoMA oferă mult mai mult decât atât. 

Acum se întoarce acasă cu taxiul, deși e un mare adept al 
plimbărilor, dar vârsta își spune cuvântul și timpul petrecut în 
picioare în muzeu nu-i permite luxul unui nou efort delegat 
membrelor inferioare. A luat un taxi de la intersecția Avenue of 
the Americas cu strada 52 și privește senin viaţa orașului care 
trece pe lângă el, de la geamul taxiului galben, specific New 
Yorkului, o imagine de marcă, recunoscută oriunde în lume, ca și 
taxiurile londoneze. 

De nouăsprezece ani se bucură de plăcerile pe care „Marele 
Măr” le are de oferit, de la muzee, teatre, cinematografe, 
restaurante, conferinţe religioase... dar chiar și așa, după 
nouăsprezece ani, se simte un străin. Orașul e atât de mare, 
atât de vast, atât de plin, încât o viaţă nu-i de ajuns ca să îl 
cunoști. Totuși, se consideră un privilegiat, mai întâi pentru că 
este în slujba Domnului, apoi pentru că o face în centrul lumii 
așa-zis civilizate. Îndatorirea lui este să răspândească cuvântul 
Domnului, aproape ca misionarii de pe vremuri, bătând lumea, 
în numele Domnului. În cazul de faţă, o face într-o mare 
metropolă mondială care chiar are nevoie de învățămintele 

Tatălui, de calea cea dreaptă, drumul spre ceruri, al binelui și al 
iubirii. Papa de dinainte îl felicitase pentru munca sa de două 
ori, pentru dăruirea, implicarea și dedicarea lui. Una din 
amintirile lui cele mai puternice este de când a fost la Vatican și 
a avut ocazia, privilegiul, onoarea să îi sărute inelul lui loan Paul 
al II-lea. Asta s-a întâmplat în 1990, dar amintirea este la fel de 
vie ca și cum s-ar fi întâmplat azi dimineață. Acum este alt Papă, 
un neamt a venit în locul polonezului. Speră să trăiască destul 
de mult încât să mai aibă șansa, privilegiul și onoarea să îi 
sărute inelul noului Papă și să petreacă câteva minute cu 
Sanctitatea Sa. 

Nu e sigur că o să se întâmple, nu numai pentru că vârsta 
înaintează și nu așteaptă ocaziile, dar și pentru că sunt vremuri 
tulburi, greu de înţeles, de analizat, de soluţionat prea curând, 
spre bine sau spre rău. Mult iubita lui Biserică este ameninţată 
de pericole bizare. Forțe necurate au atacat sânul sfintei 
instituţii, rânind-o cu trădări, folosind membri slabi care nu au 
rezistat tentaţiei puterii, banilor, și care nu au știut unde să se 
oprească. 

De curând a primit un pachet de la iubitul său frate Firenzi. 
Conţinea informaţia șoc pe care nu credea că o s-o vadă 
vreodată. Hârtiile care îi aparţineau lui loan Paul | cu dezvăluiri 
frapante scrise chiar de mâna Sfinţiei Sale. Persoane pentru 
care avea tot respectul erau doar falși oameni ai Domnului, care 
își foloseau influența ca să își asigure ce e mai bun. Păcătoși 
ascunși sub un veșmânt, capabili până și de omor. 

Instrucţiunile fratelui Firenzi erau clare, să păstreze pachetul 
într-un loc sigur și să îl anunţe prin căi secrete. Așa a făcut, i-a 
trimis inclusiv cheia care deschide locul în care a ascuns hârtiile. 
Acum câteva zile, Firenzi l-a sunat. Era foarte agitat. A spus că 
nu avea foarte mult timp, a cerut specificări despre locul în care 
pusese la păstrare pachetul, iar cel care acum merge cu taxiul 
galben spre casă, i-a explicat tot. Firenzi vorbea ca și cum ar fi 
fost ultima dată, ca și cum știa că nu or să mai vorbească. A 
încheiat cu „Stai cu ochii-n patru. Ai grijă de tine.” Și de atunci 
nu au mai vorbit. Nu e nevoie să îi vadă corpul ca să știe că 
Firenzi nu mai e printre cei vii. O simte. O simte într-un fel care 
nu lasă loc de îndoială. E ca un al șaselea simţ, o putere de 
clarvăzător, pe care o are în sângele lui de preot. Da, pentru că 
a fi preot nu înseamnă numai a răspândi cuvântul, dar și a simţi 

mesajele pe care le primim de dincolo. El întotdeauna a știut să 
le descifreze pe unele dintre ele. Nu pe toate, altfel ar fi Mesia. 
Dar farfuria care se sparge, vestitoare de vești rele, durere, 
boală sau moartea cuiva apropiat, urletul câinelui vecinului 
anunțând moartea unui cunoscut. Frâna bruscă a unei mașini, 
sinonim pentru problemă gravă rezolvată. Un țipăt în depărtare, 
anunţ de vești rele neașteptate, printre altele pe care nu are 
rost să le dezvoltăm. A știut exact când a murit Firenzi. Işi făcea 
rugăciunea de dimineață, îngenuncheat la altarul din 
apartamentul lui pentru a face slujbe pentru prieteni, vecini și 
credincioși care îl vizitează, când s-a stins lumânarea. Flacăra 
lumânării groase pe care o ţine tot timpul aprinsă într-un sfeșnic 
în stânga altarului, s-a stins exact când se ruga pentru fratele 
Firenzi. A insistat și mai mult în rugăminte, pentru ca Domnul să 
îi dea încă o șansă fratelui Firenzi, dar degeaba. Nu a reușit să 
aprindă lumânarea în ziua aceea, ca și cum cineva ar fi suflat tot 
timpul în flacără. În ziua următoare, resemnat deja cu voia 
divină, l-a rugat pe Domnul să aibă grijă de sufletul fratelui. 
„Facă-se voia Ta” a murmurat. Și lumânarea a rămas în sfârșit 
aprinsă. 

Ştie de ce a murit Firenzi, din cauza hârtiilor pe care îi ceruse 
să le păstreze la loc sigur. Totuși, nu știe dacă intervenţia lui în 
tot acest proces poate fi descoperită de cine umblă după ele. 
Probabil că vor ajunge până la urmă la el, dar voia Domnului e 
impenetrabilă și orice i-a rezervat El, de bine sau de râu, va fi 
primit la fel, cu pieptul deschis, gata de a-și înfrunta destinul, 
oricare ar fi el. 

Nu a mai reușit să vorbească nici cu fratele Felipe, din Madrid, 
nici cu Pablo Rincón. Amândoi au primit scrisoarea lui Firenzi 
care îi informa despre ce făcuse și le spunea să stea liniștiți și să 
elimine toate indiciile care îi legau unul de altul. Dar a fost prea 
târziu. După două zile, a aflat de la știri de moartea lor 
înfăptuită de o portugheză. Firenzi îi povestise cine era femeia 
aceea și ce îi trimisese. Evident că cineva cu destulă putere 
trăsese sfori ca să o incrimineze pe tânără, pentru a câștiga 
teren în recuperarea hârtiilor. Oricum ar fi, Dumnezeu va avea 
grijă de cei care îi servesc. Dacă voinţa Lui este ca hârtiile să 
rămână la el, așa va fi, așa cum se aplică și contrarul. 

„Stai cu ochii-n patru” i-a spus fratele Firenzi ultima dată când 
au vorbit. „Stai cu ochii-n patru”. Dar vârsta nu-i mai permite să 

se bage în aventuri și fugăriri. Își va continua viaţa la fel ca și 
până acum, normal, cu aceeași rutină, făcând slujbele, vizitând 
muzee și expoziții, mergând la teatru, plăceri fără număr cu 
care s-a obișnuit și de la care nu se va abţine. Dacă cineva vine 
după el, sau dacă îl urmărește chiar în acest moment, asta este, 
nu știe nimic de hârtii, și nici n-o să știe. Dacă vine cineva care 
poate dovedi că fratele Firenzi și-a dorit să ia hârtiile, atunci 
foarte bine, să arate cheia care le ţine închise, altfel, nu îi merită 
încrederea. E adevărat că poate au rămas cei răi cu cheia, dar 
una din calităţile lui a fost dintotdeauna să aprecieze corect 
caracterul celor care i se adresează. 

Taxiul a intrat pe 6" Avenue sau Avenue of Americas, același 
lucru, și parcurge kilometri rămași până la colțul cu strada 38. 
Bătrânul iese din mașină, plătește dolarii cuveniţi, lăsându-l pe 
taximetrist cu alţi clienţi care intră imediat în mașină, în timp ce 
el și șoferul încă își fac socotelile. 

Intră în clădire, portarul în uniformă nu apare nici să îi 
deschidă ușa, nici să cheme liftul. 

Unde o fi Alfred? Nu e normal să nu fie nimeni la intrare, și 
nici sigur. Da, pentru că în ciuda uniformei pretenţioase, 
portarul nu stă acolo doar pentru confortul locatarilor, să le 
deschidă ușile și să cheme liftul și să le care valizele și să 
răspundă la telefoane. Portarul le garantează siguranţa, e atent 
să nu intre sau să nu urce nimeni dacă nu e invitat sau 
autorizat. Va fi obligat să raporteze situaţia șefilor lui Alfred, 
care vor lua măsurile cuvenite ca situaţia să nu se repete. Se 
uită în spatele tejghelei portarului și încearcă să deschidă ușa 
de acces spre camera portarilor, acolo unde se schimbă și se 
odihnesc, dar e încuiată. 

Zelos, încuie ușa principală a clădirii cu cheia lui personală, ca 
niciun intrus să nu profite de dispariţia temporară a paznicului. 
Ceilalţi locatari care vor să intre și să iasă au cheile lor. 

Acum urcă în liftul care îl aștepta. Urcă la etajul șapte și își 
caută cheia mergând pe holul de lemn și granit. 

Învârte cheia, se aștepta să fie încuiat de două ori, dar nu s-a 
rotit nicio dată. Ușa e închisă doar cu zăvorul. 

Ciudat, își spune. Puteam să jur că am încuiat de două ori. 

Dar poate a uitat. Nu contează, sunt mici feste pe care ni le 
joacă mintea, poate e de la vârstă. Se duce până la telefonul din 
sufragerie și ridică receptorul. Vede că ceva nu e bine. Cărţile 

sale cu Noul Testament sunt toate scoase, înșirate pe podea, 
una după alta, ca și cum ar indica un drum. Un drum până în 
camera cealaltă. Bătrânul lasă receptorul și urmărește șirul de 
cărţi. Intră în camera cu altarul, dar lumina și lumânările sunt 
stinse, și nu vede nimic. Caută întrerupătorul și aprinde lumina. 
Il vede pe portar, pe jos, sprijinit de perete, cu mâinile și 
picioarele legate și o pungă pe cap. Apoi îi vede, pe cei trei, 
așezați confortabil lângă altar, Maestrul, servitorul și asistentul. 

— Marius Ferris, îl strigă Maestrul ferm, ţinând bastonul pe 
genunchi. 

— Cine sunteți dumneavoastră? Cum aţi intrat aici? întreabă 
bătrânul pe care Maestrul l-a numit Marius Ferris. 

— Am coborât din cer ca să vă vizitez, spune Maestrul, în 
batjocură. 

— Cine... cine sunteţi dumneavoastră? 

— Poţi să-mi spui JC. 


+ CAPITOLUL 50 


— Suntem doar noi doi, Jack, îl anunţă Barnes pe Rafael. Tu și 
eu. Se așază în faţa lui. Sunt sigur că vom avea o discuţie foarte 
productivă. 

Locul e întunecos și amintește de interogatoriile din filme. 
Două scaune, o masă pătrată cu blat maroniu, uzat, vechi, și o 
lampă care atârnă din tavan și luminează centrul mesei și cei 
doi participanţi așezați, Barnes și Rafael. Geoffrey Barnes nu îi 
știe numele pe care îl folosește de când cu operaţiunea de 
salvare, momentan eșuată, a lui Sarah, așa că e normal să i se 
adreseze lui Rafael cu singura denumire pe care o știe, adică 
Jack. Ca să nu fie confuzii, Jack e Rafael și Rafael e Jack, două 
nume ale aceluiași bărbat, niciunul din ele adevărat. 

— Unde suntem? întreabă Jack, fără să se refere la pereţii goi 
și gri, ci la loc în sine. 

— Jack, Jack, Jack, cred că n-ai înţeles prea bine poziţia ta, 
continuă Barnes pe un ton sarcastic, ridicându-se și plimbându- 
se prin cameră. Aici eu pun întrebările. 

— Mai du-te-n mă-ta, Barnes, îi spune Rafael, privindu-l în 
ochi. Nu sunt unul oarecare. Nu mă trata ca pe ceilalţi. Doar nu 
crezi c-o să fac pe mine pentru că sunt aici. Face o pauză ca 
Geoffrey Barnes să înțeleagă. Nu mi-e frică de tine. 

Răspunsul e un pumn în faţă care îl aruncă pe Rafael la 
pământ. 

— Scoală-te! poruncește Barnes. Scoală-te! ţipă când vede că 
nu-l ascultă. 

Rafael nu se grăbește să se ridice, fără să spună nimic sau să 
schițeze vreo senzaţie de durere. Apoi, ridică scaunul și se 
așază, punându-și mâinile la vedere, pe masă. 

— Să nu crezi că mă păcălești, Barnes. Știu că suntem în 
Statele Unite. Vreau doar să știu unde. Rafael vorbește în 
continuare calm, încercând să controleze situația. Totuși, știe că 
e doar o chestiune de timp, e în dezavantaj. 

— Ce te face să crezi că suntem în Statele Unite? Am putea fi 
oriunde. 

— Opt ore cu avionul mă fac să cred că suntem în State. N- 
aveați de ce să mergeţi înspre est. Până la Londra ar fi fost doar 
două ore jumate. Aș spune chiar că, ori suntem în Washington, 
ori în New York. 

— Suntem în mă-ta, Jack. Ce te doare pe tine unde suntem? 
Vrei să faci turism? 

— Ar fi o idee. 

O lovitură mai puţin violentă îi rupe buza. Corpul nu a fost 
făcut pentru un asemenea tratament, așa că se resimte, 
sângele curge, locul se umflă, în încercarea de a remedia răul 
făcut. 

— Îţi imaginezi cât suferă ea, Jack? Ha? Îţi imaginezi? Presiune 
psihologică. Făţuca ei așa frumoasă, stâlcită de un animal ca 
mine. Îţi imaginezi? 

Rafael chiar își imaginează. Barnes, sau vreun altul ca el nu e 
impresionat de cel pe care îl interoghează, fie bărbat sau 
femeie. Dacă scopul e să afle ceva important, toate mijloacele 
sunt bune, și cei doi pumni încasaţi de Rafael sunt ca o bătaie 
prietenească pe umăr, față de ce pot face. 

— Îmi spui unde sunt hârtiile? întreabă Barnes acum 
condescendent. 

— Știi bine că nu. În primul rând, nu știu, dar chiar dacă aș ști, 
nu ţi-aș spune. 

Represaliile sunt întrerupte de intrarea lui Staughton. 

— Domnule Barnes, îl strigă din pragul ușii. 

— Staughton, intră, îi dă voie șeful. 

Staughton se duce lângă el și îi șoptește ceva la ureche. 

— Eşti sigur? întreabă Barnes cu aceeași voce răsunătoare. 
Ceea ce înseamnă că nu-i place deloc. Se gândește în liniște 
câteva clipe. Ok, mai lasă-mă câteva minute, îi spune lui 
Staughton, făcându-i semn să plece. Agentul iese, prompt, 
închizând ușa după el, lăsându-l pe Rafael din nou singur cu 
Barnes. 

— Îți mai dau o șansă, Jack, de dragul vechii noastre prietenii. 
Barnes se așază din nou în faţa lui. Unde sunt hârtiile? 

— Ah... ultima dată când le-am văzut, începe Rafael gânditor, 
chinuindu-se să coopereze, cel puţin așa pare. Erau în curu lu' 
mă-ta aia grasă. 


Barnes fierbe, furia îi pune stăpânire pe chip. Rafael întinde 
coarda prea tare. Se ridică din nou și se duce la subiectul 
interogat. Se apleacă la urechea lui. 

— De ce mă faci să-mi pierd timpul, Jack? Scuipă când 
vorbește, inclusiv pe fața lui Rafael. Te-ai gândit, vreodată, că 
femeia e la mine și de tine nu am nevoie? Poate că tu nu 
vorbești, dar ea o să turuie tot ca un papagal. Așa că, dă-mi un 
motiv să nu te omor. 

— Știu ceva ce ea nu știe, spune Rafael ferm. 

— Și ce știi tu și ea nu? 

— Știu că ea a primit doar două foi din treisprezece. 

— Continuă. 

— Și știu unde sunt. 

Barnes îl analizează prelung. Se vede că îl examinează, 
cântărește ce a spus. Ca și cum ar încerca să-l citească pe 
dinăuntru, să pătrundă în interiorul lui și să îi studieze gândurile, 
adevărul, minciuna. În cazuri ca acesta, îi blestemă pe oamenii 
de știință ai agenţiei care, în ciuda nenumăratelor teste, mii de 
experimente pe ființe umane, tot atâtea mii de vieţi distruse, nu 
au reușit să inventeze nimic care să pătrundă în mod eficace în 
mintea oamenilor și să-i facă să vorbească. 

— Minţi, spune până la urmă. 

— Și o să riști? 

— Am și tatăl și fiica, Jack. Pot să mă debarasez de tine. 

— Așa e, dacă ar fi adevărat. 3 

Barnes aproape explodează de furie. li vine să-l omoare pe 
individul ăsta insolent. ÎI ia de guler și îl zgâltțâie. 

— Nu abuza, Jack. Pot să te omor în orice moment. 

Deși strâns de gât, Rafael îl privește țintă în ochi. 

— Nu e decizia ta, Barnes. 

Barnes îl strânge și mai tare. 

— Ce vorbești? 

— Marele Geoffrey Barnes m-ar fi trimis demult pe lumea 
ailaltă. Îl privește în continuare. Încă n-ai făcut-o pentru că nu e 
decizia ta. Ai vrea tu, ţi se citește în ochi, dar e un nenorocit mai 
presus de tine care nu te lasă să apeși pe trăgaci. Apoi mai 
înmoaie tonul provocator. E o situaţie de căcat, Barnes. li spune 
în surdină, crescând tensiunea dintre ei. Ar fi fost bine, nu? Să 
mă strângi de gât până mă asfixiai. Sau să-mi tragi un glonț în 

cap. Să mă vezi pe jos, nemișcat, fără viaţă, sfârșitul 
problemelor tale. 

— Gura, javră, ordonă Barnes. 

— Ar fi fost bine, nu? 

— Gura! Urlă Barnes, împingându-l în perete. Înfuriat, îi dă un 
pumn în burtă, fără să se controleze. Rafael cade, dar Barnes nu 
se oprește, începe să-i care picioare, gâfâind, înjurând. 

Deodată, Barnes e îndepărtat de niște mâini puternice. 

— Oprește-te imediat! ordonă un bărbat elegant, ţinându-l 
încă pe Barnes, care tot nu s-a calmat. Ce crezi că faci? 

— O să-l omor pe jigodia asta, dă-le dracu de ordine! urlă 
Barnes, uitându-se la Rafael care abia reușește să se ridice. 

— Controlează-te, ţipă bărbatul. 

Staughton și Thompson apar la ușă să vadă ce se întâmplă. 

— Luaţi-l de aici, le zice bărbatul lui Staughton și lui 
Thompson care se execută prompt, luându-l pe Rafael. 

— Nu pe ăla, pe ăsta, îi corectează bărbatul, ţinându-l în 
continuare cu putere pe Barnes. 

Staughton și Thompson îl iau fiecare de câte un braţ pe 
Barnes, timizi. Până la urmă e șeful, nu poţi să-l iei așa, oricum. 
Între timp, Barnes se calmează. Respiră adânc de câteva ori ca 
să își revină. 

— Ok. Sunt bine, îi liniștește. Sunt bine. 

— De acum preiau eu. Anunţă celălalt bărbat. Du-te să bei 
ceva și să te calmezi, îi recomandă lui Barnes, apoi se întoarce 
către Staughton și Thompson. Voi duceţi-l pe ăsta lângă ceilalți. 
Maestrul a ajuns deja. 

Ordinele sunt îndeplinite fără crâcnire, Barnes iese pe ușă 
fără să privească în urmă. Nenorociţii dracului, șoptește, nu se 
știe cui i se adresează. Ceilalţi doi îl sprijină pe Rafael care abia 
se ține pe picioare. 

lar bărbatul care a făcut ordine, își netezește costumul 
Armani. E timpul. 

+ CAPITOLUL 51 


Cei patru bărbaţi străbat un coridor lat, prost luminat, cu 
multe uși închise de ambele părți. Pare să fie un sediu 
abandonat sau rar folosit, deoarece, pe lângă faptul că nu e 
nicio mișcare și nicio persoană, cu excepţia celor patru bărbaţi, 
nu se vede murdărie, nici pânze de păianjen sau praf, cum se 
întâmplă în locurile părăsite. 

Rafael merge în continuare ajutat de agenţii Staughton și 
Thompson, împotriva voinţei lor, dar cel care vine în urma lor, 
cel în costum Armani, asistentul, nu permite alte intervenţii sau 
abuzuri de putere. Se vede lumină de la o ușă deschisă. 
Aproape au ajuns și se aud voci de dinăuntru. Nu destul de tare 
încât să se înțeleagă ce zic, doar un murmur care dovedește 
prezența umană. Pe ultimii metri până acolo, practic îl târăsc pe 
Rafael. 

— Nenorocitu’ ăsta e din ce în ce mai greu, se plânge 
Thompson. 

— Și probabil o face dinadins, spune celălalt. 

Nu sunt departe de adevăr, Rafael chiar se preface că îi e mai 
rău ca să îi obosească pe agenţi. Nu vrea să câștige nimic cu 
asta, doar să-i enerveze, totuși, simte o durere ușoară în zona 
plămânilor, poate o luxaţie sau vreo fractură de o coastă sau 
două. Dar coastele mai au de așteptat, asta în cazul în care 
scapă de acolo viu, nimic nu îi garantează că se va întâmpla 
așa, de fapt, toate indică opusul, drumul acesta e considerat 
dintre ultimele ale unui condamnat la moarte. Dar cine știe ce 
se va întâmpla. 

Ultimii metri până la intrare îi parcurge cu gândul la Sarah. 
Cum i-o fi ei? Oare trece prin aceleași dureri ca și el? Nu că ar fi 
ceva pentru care nu e pregătit. Nici vorbă. A fost antrenat să 
suporte durerea. Și furia lui Barnes, exprimată prin loviturile lui 
necontrolate, nu înseamnă nimic faţă de ce pot face când sunt 
autorizaţi și au mână liberă. Dar loviturile lui Barnes aplicate lui 
Sarah sunt altceva. Ea nu a fost făcută pentru a suporta așa un 
tratament, deși până acum a dat dovadă de mult curaj. Normal 
că transpiră nervos, dar întotdeauna cumva controlat. Și ideea 

cu hârtiile, știind că sunt singura monedă de schimb și singura 
carte pe care o pot juca, spune multe despre caracterul ei. O 
femeie luptătoare și curajoasă care știe ce efecte poate provoca 
adevărul. Rafael nu știe cât de mult o cunoștea Firenzi pe fina 
lui, dar a făcut foarte bine să-i trimită ei hârtiile. Deși ziaristă, 
Sarah nu ar folosi niciodată informaţia în munca ei, nici nu i-ar 
trece prin cap. Unele lucruri e mai bine să rămână așa cum sunt, 
unele adevăruri mai bine rămân departe de lumina zilei, în 
întuneric, ascunse de minciuna care le-a luat locul ca adevăr 
oficial. lar Firenzi a făcut bine, inconștient sau nu, să o aleagă 
pe Sarah, întrucât nu ar fi folosit informaţia primită, în mod 
sinucigaș, așa cum fac mulţi ziariști. Chiar știind că ar putea fi 
subiectul vieţii ei. 

Termină odată, se gândește Rafael, în timp ce intră în sfârșit 
în încăperea de unde se vedea lumină. Ajunge cât te-ai gândit la 
ea. E doar muncă. 

Și iată ce găsește înăuntru. Lângă un perete, prinși cu cătușe 
care atârnă din tavan până la încheieturile lor, obligându-i să 
rămână în picioare, stau Căpitanul Raul Monteiro, Sarah și un 
bărbat în vârstă pe care nu îl cunoaște, dar pe care l-a mai 
văzut totuși undeva. 

Mai este un bărbat care stă în picioare, îmbrăcat de sus până 
jos în negru, ca majoritatea agenţilor, și pe care Rafael îl 
recunoaște imediat, cel căruia îi spunem servitorul. Staughton și 
Thompson îl târăsc până la peretele la care sunt și ceilalți și îi 
prind încheieturile cu un inel mare de metal, legat de lanțurile 
care atârnă din tavan. Cei doi agenți ai lui Barnes părăsesc 
încăperea, lăsându-i în grija servitorului și a asistentului, unul 
mai bun decât celălalt. Rafael se uită la Sarah, căutând să vadă 
dacă e însângerată sau umflată. Nu are nimic, cu atât mai bine. 
Se temea să nu o fi dus într-alt loc, din moment ce nu a auzit-o 
în timpul zborului, nici pe ea, nici pe căpitan, tactici menite să îi 
nedumerească pe suspecți sau pe victime, depinde de punctul 
de vedere. 

— Ce bine că ne-am adunat toţi, în sfârșit, spune asistentul. 

— Nu e nimic de mâncare? întreabă Rafael nepăsător. 

Asistentul îi ignoră provocarea. 

— Îmi cer mii de scuze pentru condiţiile la care sunteți supuși, 
dar promit că se va termina totul repede. 


Sarah nu se aștepta la un discurs atât de simpatic. Dacă n-ar 
fi avut mâinile legate, aproape că i-ar fi strâns mâna și s-ar fi 
așezat amândoi la masă la o discuţie amicală. 

— Cine sunteţi? îl întreabă Rafael pe bărbatul în vârstă de 
lângă el. 

— Marius Ferris. Dumneavoastră? 

— Marius Ferris. Din poză, îl recunoaște Rafael, știa el că î 
mai văzuse undeva. Eu sunt Rafael... 

— Jack, te rog, nu suntem la ore, nu vorbiţi între voi, î 
atenționează asistentul întrerupându-l. 

— Sau Jack. Cum vreţi, încheie Rafael. 

— Știm cu toţii de ce suntem aici, așa că să trecem direct la 
subiect. Unde sunt hârtiile? 

Întrebarea principală. Unii încearcă să ascundă ceea ce alţii 
vor să găsească. Jocul de-a șoarecele și pisica, doar că felina are 
momentan o labă pe rozătoare și poate face ce vrea cu ea. Sau 
poate că nu. 

Pe singura masă din încăpere este o valiză neagră pe care 
servitorul o deschide. Se văd aranjate mai multe instrumente de 
tăiat, fiecare în locul lui din căptușeala de stofă. Obiecte de 
tortură, pregătite să ia gâtul cui se încăpățânează și să îl facă să 
scoată, bucăţică cu bucăţică, cuvânt cu cuvânt, informaţia de 
care au nevoie. Câteodată, unora le e de ajuns să vadă 
instrumentele contondente, perforatoare, penetrante, ca să 
spună tot ce știu și să inventeze ce nu știu. Dar nu e cazul 
astăzi, nu aici. 

— Hărtiile sunt la loc sigur, îl asigură Rafael. 

— Ar fi și mai în siguranţă cu noi, îl dojenește asistentul. 
Gândiţi-vă bine. Nu e mai bine să terminăm mai repede cu asta, 
ca să evitam mai multă suferință? 

Liniştea înlocuiește răspunsul. Hârtiile sunt la loc sigur și nu 
mai e nimic de adăugat. Asistentul mai așteaptă câteva clipe, 
poate cineva cedează, până la urmă, probabil nu sunt toţi la fel 
de curajoși, chiar dacă sunt toţi patru pregătiţi să sufere pentru 
un secret care nici nu are legătură cu ei în mod direct. Foarte 
bine, se pare că vor să înfrunte instrumentele adevărului, atunci 
facă-se voia lor. Va începe cu tatăl lui Sarah, poate asta are 
efect psihologic asupra lui Sarah și o face să vorbească. 

— Ocupă-te de militar, îi ordonă servitorului. 

Ochii lui Sarah se fac mari până la refuz. De ce îi era teamă, 
n-a scăpat. Vor fi torturați fără milă și până la urmă vor scoate 
adevărul de la ei. Dacă nu acum, mai târziu, când nu vor mai 
suporta durerea, când corpul o să spună ajunge, sau o să vrea 
să se odihnească și vor aplica tortura somnului. Nu au nicio 
șansă. Au câștigat. 

Servitorul ia un cuţit foarte subţire, zimțat, o lamă de 
aproximativ un centimetru lăţime și douăzeci lungime, potrivită 
pentru a perfora pielea și a provoca durere, fără să facă rău 
niciunui organ vital, doar dacă e dinadins. Dar acum alta e 
ideea. Taie cămașa căpitanului, lăsându-l pe jumătate gol, 
dezbrăcat pentru a-și înfrunta destinul. Servitorul îndreaptă 
cuțitul în partea dreaptă a burțţii și împunge capătul ascuțit în 
piele. ` 

Un țipăt ascuțit anunță că a intrat în carne. Incet, răsucind 
lama subțire și incasabilă care nu se îndoaie, e hotărât și își 
deschide drum înăuntrul corpului, provocând o durere 
străpungătoare, foarte reală, aproape insuportabilă. Capătul 
cuțitului iese pe la spate, însângerat, implacabil, convingător, 
fără remușcări. Obiectele manifestă dorinţa utilizatorului și nu a 
lor, pentru că nu pot avea dorinţe, de aceea un cuțit obișnuit de 
pâine sau carne se poate transforma rapid într-un pumnal 
mortal, totul depinde de mâna care ţine mânerul. 

În cazul de faţă e o mână fermă, fără ezitări care acum scoate 
cuțitul, foarte încet. Răul a fost făcut, corpului și minţilor, Sarah 
și Marius Ferris asistă îngroziţi. Chipul căpitanului reflectă 
consecinţele loviturii, sudoarea i se scurge pe chip și expresia 
de durere denotă vătămarea care nu va trece prea curând. 
Timpul va vindeca, dacă i se va permite. 

— Și acum? Vrea cineva să adauge ceva la ce s-a spus deja? 
întreabă asistentul. Nu v-aţi convins că e mai bine să rămână 
hârtiile la noi? 

— M-am convins că aș mânca un hamburger bine făcut, spune 
Rafael. 

Asistentul se apropie de el și îl privește în ochi cu seriozitate. 

— Mai vrei să ne împărtășești și altceva? 

— Și cu cașcaval, mult cașcaval. Ketchup din plin. Mmmm, ce 
bunătate. Îmi lasă gura apă. 

Asistentul îl privește în continuare la distanţă de doar câţiva 
centimetri. 

— Cred că Jack are nevoie de un aperitiv. Ceva care să-i 
amintească ce nu ar trebui să le facă colegilor. Îi face semn 
servitorului ca să execute. Cum ar fi, să-i trădeze. Se 
îndepărtează ca să-i facă loc servitorului care ţine același cuțit 
cu care l-a rănit pe Raul. 

Rafael nu renunță la tonul sarcastic, ca să le dea de înţeles 
celor doi bărbaţi că nu e un oarecare. Pot să-l împungă peste 
tot, dar tot va prefera să moară cu un zâmbet pe buze decât să 
spună ce știe. Dar asta nu îl va scăpa de tortură. Și cu cât va fi 
mai lungă și mai dureroasă, cu atât mai bine. 

— N-ai de gând să cureţi cuțitul? îl întreabă pe servitor. Aș 
putea să mă infectez. Ridică vocea. Fără supărare, căpitane. 

— Nici nu-ţi imaginezi cu câtă plăcere o să te spintec, bucată 
cu bucată, și o să mă uit cum sângerezi ca un porc până la 
ultima suflare, îi spune servitorul, vorbindu-i foarte aproape de 
față, ca să nu scape niciun cuvânt. 

— Sunt tot al tău, îl anunţă Rafael. Te aştept cu brațele 
deschise. Și, chiar dacă ar fi vrut să le lase în jos, n-ar fi putut, 
din cauza lanțurilor de deasupra capului. Poţi să abuzezi din plin. 

Servitorul nu ignoră provocarea și îl scuipă în faţă. Cu 
siguranţă i-a pregătit o suită de insulte, dar nu o să le spună. Își 
înghite furia și o concentrează spre mâna cu care ţine cuțitul. 
Mai bine decât oricine, cuțitul va ști să exprime adevărul, 
supunând corpul ticălosului de Jack unei dureri catalitice care se 
va extinde în toate membrele și toate organele până când va 
exploda de suferinţă. Servitorul îi deschide cămașa lui Rafael cu 
brutalitate,  smulgând majoritatea  nasturilor, expunându-i 
trunchiul dezgolit în fața armei. 

— Oprește-te. Nimeni nu o să spintece pe nimeni. 

Vocea răsună în cameră, atrăgând atenţia tuturor, care se 
întorc spre persoana care a exclamat asemenea cuvinte 
răspicate și ferme ca și cum ar fi fost stăpâna unui adevăr mai 
mare, capabil de a decide destinul fiecărui suflet din încăpere. 

— Mă bucur să văd că cineva judecă și s-a hotărât să aibă 
milă de ceilalţi, spune asistentul mulțumit către Sarah, autoarea 
exclamatțiilor răspicate și ferme. 

— Nu cred că judecă nimeni aici, răspunde ea, vorbind sincer. 
Spune-i prietenului tău să se dea la o parte. 

Asistentul așteaptă câteva clipe, dar până la urmă îi cere 
servitorului să dea înapoi. Nu o face de bună voie, îl zgârie totuși 

pe Rafael pe burtă ca și când ar lăsa un semn al intenţiilor lui. 
Până la urmă o să-l spintece, într-un fel sau altul. 

— Poţi să începi să vorbești, îi ordonă asistentul. 

— Nu, nu pot. Vă spun tot ce vreţi să știți, dar... 

— Taci din gură, o întrerupe Rafael. 

— Nu se poate să faci așa ceva, fata mea, o ceartă tatăl pe un 
ton ridicat. 

Servitorul îl pălmuiește pe Rafael. O singură lovitură, cu dosul 
palmei, încă un semn, din cele multe pe care le-a căpătat azi. 

— Liniște. Lăsaţi-o să vorbească. 

— Continuă, te rog, îi cere asistentul lui Sarah, din nou stăpân 
pe situaţie. 

— Spun tot ce vreţi să știți, repetă Sarah, dar numai șefului 
cel mare. 

— Poftim? Asistentul pare surprins. Eu sunt șeful. 

— Nu, nu ești tu. Tu ești doar un servitor, îl înfruntă Sarah, 
hotărâtă. Spun ce știu numai lui JC. Și nimănui altcuiva. 

Servitorul rămâne interzis. 

— Cine te crezi? 

Un gest al asistentului îi ordonă servitorului să stea liniștit. 
Sarah își joacă mâna. Are dreptul ăsta. 

— JC nu o să stea de vorbă cu tine. Mai bine îmi spui ce ai de 
spus. 

— Vreţi ceva ce e la noi. Sunt dispusă să vă spun, dar condiţia 
mea e asta și nu e negociabil. Îi spun numai lui JC. Altfel, poţi să 
continui cu tortura și să ne omori pe toţi pentru că n-o să-ți 
spună nimeni nimic. 

Sarah e impresionantă, se gândește Rafael, deja refăcut după 
ultima lovitură. Oare ce carte mai are? Nu își dă seama, dar 
trebuie să mai aibă un plan pe mânecă. Nu înțelege de ce le 
cere prezența lui JC, dar oricare ar fi motivul, va trebui să 
aștepte ca să afle. Asta în cazul în care cei doi nătântoli prezenți 
îi vor respecta condiţia. Nu i se pare că sunt dispuși să facă asta. 
Și cu siguranţă JC va dori să rămână în umbră. Sarah poate să fi 
intrat pe un drum fără cale de întoarcere. Planul lui Rafael era 
să le atragă atenţia asupra lui, și nu asupra celorlalţi și apoi să 
încerce să folosească atuul lui, anume codul descifrat, ca să îi 
scape pe Sarah, pe căpitan și pe Marius Ferris, târâţi în vârtejul 
acesta de jocul anterior al lui Valdemar Firenzi. Și apoi, ei bine, 
apoi vedea el ce să facă. Dar Sarah are alte planuri, alte idei, pe 

care nu le înţelege pe de-a întregul, și nici pe bucăţi. Îi scapă, ca 
și sângele care i-a dat pe nas și acum se usucă. 

Asistentul se îndreaptă spre Sarah și ia revolverul cu surdină, 
aţintindu-i-l la cap, chiar pe frunte. 

— Cine te crezi ca să vii cu pretenţii? Vocea e de temut, 
impregnată de furie și nerăbdare. Ai văzut care e situaţia? Nu 
prea ești în măsură să ai pretenţii. Spune tot ce știi. 

— Dacă cineva e în măsură să aibă pretenţii, eu sunt aia. 
Chiar dacă sunt legată de lanţurile astea, nu înseamnă că nu am 
ce vreți voi. Sarah îi vorbește pe un ton provocator. Așa că 
pleacă cu arma asta de la capul meu și fă ce-ţi spun. Cheamă-l 
pe JC. 

— Nu abuza de răbdarea mea, o ameninţă el, trăgând cocoșul 
pistolului. JC n-are ce să caute aici. Vorbește. 

Sarah nu vrea să dea înapoi, nu poate ceda, ar vrea să 
închidă ochii, dar până și asta ar fi interpretat ca un semn de 
slăbiciune, acum când bărbatul în costum Armani stă cu o armă 
îndreptată spre ea și e gata să tragă. A greșit. A încercat să 
rezolve lucrurile cum era mai bine pentru toţi, dar idiotul ăsta 
nu-i lasă loc de manevre. Era nevoie doar de puţină cooperare 
din partea lui ca să încerce să îi scape, o încercare firavă, ce-i 
drept, dar până una alta era suficient. 

— Intransigenţa ta o să ne dăuneze tuturor, îl avertizează 
Sarah într-o ultimă tentativă de a cuceri bunul lui simţ, deși 
țeava rece a pistolului îi intimidează gândurile și judecata. Totul 
se poate termina în câteva secunde, viața ei, a celorlalţi, totuși 
dacă ar reuși să deschidă o fereastră în mintea asistentului, ar 
avea o șansă de salvare. Poate riscând ceva mai mult. Nu poate 
fi mai rău decât să aibă o armă lipită de frunte, doar dacă se va 
declanșa, și atunci acela va fi sfârșitul și nu va mai avea de ce 
să își facă griji. Șefului tău sigur n-o să-i placă dacă ne irosești 
vieţile, fără rezultate concrete și palpabile. 

— Nu-mi subestima inteligenţa. Îţi mai spun o dată, vorbește, 
sau tatăl tău rămâne fără fiică. 

— Riști prea mult, atacă Sarah, un ultim argument. Dacă ţi se 
pare că rezolvi problema omorându-mă, te înșeli amarnic. Creezi 
alta mai mare, din care nu o să scapi așa ușor. 

— Gura. Bărbatul e cuprins de furie. Unul din voi o să 
vorbească, draga mea. Întotdeauna unul vorbește. 


Sarah înțelege atunci că a pierdut. A venit vremea să moară. 
Atâtea lucruri de făcut, atâtea vise și dorinţe. Moare pentru o 
cauză care nu e a ei, pe care nu a căutat-o, care a luat-o prin 
surprindere, fără să-i dea nicio șansă de reacţie, de a găsi o 
soluţie. Sunt căile de netăgăduit ale Domnului, voinţa Lui e 
poruncă, iar El, care vede puzzle-ul în întregime, cu siguranţă 
știe ce face. Dacă ar fi fost un film, asasinul ar întreba acum 
care sunt ultimele ei cuvinte. Și, în acel moment, unul din 
bărbaţi, poate Rafael, ar scăpa din lanţuri printr-o modalitate 
ingenioasă și eroică și, după câteva lovituri, câteva gloanţe, ar 
salva cele trei suflete și i-ar elimina pe asistent și pe servitor. 
Dar nu e un film, nicio carte. E realitatea și aici se întâmplă 
toate. În viaţă, moartea e doar o zi care pune capăt tuturor 
activităţilor celui vizat și îl trimite către diferite locuri, în funcţie 
de religie. Sarah poate acum să închidă ochii și să aștepte ca 
asasinul ei să apese pe trăgaci. Ce putea să facă a făcut, nu mai 
depinde de ea. 

— Ajunge, se aude o voce, atrăgând atenţia tuturor. 

Asistentul se întoarce către intrarea de unde Maestrul a 
pronunţat ordinul, sprijinit de bastonul lui obișnuit, ducând în 
cealaltă mână o valiză neagră. 

— Domnule..., începe asistentul, retrăgând arma din fața lui 
Sarah. 

— Ajunge, repetă Maestrul. Vrei să vorbești cu mine? o 
întreabă pe Sarah. 

— Dacă sunteţi JC, da, răspunde Sarah deja cu ochii deschiși, 
încă nelămurită de întorsătura evenimentelor. 

Bătrânul se întoarce cu spatele și se îndepărtează. 

— Aduceţi-o. 

— Dar, domnule..? 

— Aduceţi-o, repetă bătrânul deja de pe coridor. Se simte că 
tonul lui nu permite discuţii. Și să nu le faceţi nimic celorlalţi 
până la noi ordine. 


+ CAPITOLUL 52 


Pentru Geoffrey Barnes, unul din avantajele unei vizite la New 
York este mâncarea. Nu că s-ar compara cu cea franțuzească 
sau cu unele specialităţi africane sau chiar portugheze, care 
sunt dintre preferatele lui, dar este, în orice caz, mai bună decât 
cea londoneză, ceea ce până la urmă, nu e așa greu. 

Pentru prima dată în câteva zile, se delectează cu o masă 
serioasă, un stroganoff de curcan excelent pregătit, într-un 
restaurant bun, dar nu luxos. Friptura e îmbibată de sosul de 
smântână și muștar, alături de ciupercile care decorează 
farfuria. Gustul acrișor specific e o desfătare pentru burta 
înfometată a lui Barnes care, cu șervetul la guler, se înfruptă ca 
la un adevărat ospăț al zeilor, consecințe de zile întregi 
petrecute cu sandviciuri și hamburgeri și pizza. 

Farfuria e deja pe jumătate goală, într-atât de lacom a atacat- 
o apetitul devorator al grăsanului Barnes, și paharul de vin s-a 
golit o dată și jumătate, făcând să alunece mai bine alimentele 
pe drumul spre digestie și lăsând corpul și spiritul într-o bună 
stare necesare echilibrului emoţional. Geoffrey Barnes e mult 
mai calm și își dă seama acum că tot episodul cu Jack a fost un 
joc. Un joc nenorocit pe care Jack l-a interpretat cu măiestrie, 
făcându-l să-și piardă capul. O tentativă reușită de a-l provoca, 
de a-l atenţiona că știe cum funcţionează sistemul. Evident că 
dacă Barnes ar fi avut mână liberă cu Jack, ar fi procedat altfel, 
dar jigodia aia, vulpe vicleană, și-a dat seama cu ușurință și a 
profitat de situație. 

Să-l ia dracu de italian sau ce-o fi el, faptul că își vorbesc în 
limba respectivă nu îi dovedește neapărat naționalitatea. A fost 
categoric, „nu moare nimeni decât dacă autorizez eu”. Și când 
vorbește Maestrul, ceilalți pleacă privirea și execută exact ce le- 
a fost ordonat. Momentul din camera de interogatoriu a fost o 
excepţie faţă de indicaţiile primite. N-ar fi trebuit niciodată să 
cedeze tentaţiei de a-l confrunta pe Jack. Dar îi era la îndemână, 
era acolo, aproape de el, vulnerabil. Greșeala a fost că și-a 
pierdut controlul, sângele rece, clar. Jack e o jigodie, dar o 
jigodie șmecheră. A știut de la început că Barnes avea mâinile 

legate, că n-avea cum să apese pe trăgaci și să pună capăt o 
dată pentru totdeauna furiei lui, dezamăgirii lui. Și l-a strâns cu 
ușa pe Barnes, l-a determinat să își dea seama că știe exact 
care îi sunt limitele. Nenorociţi din ăștia știu care sunt limitele 
serviciilor secrete. Jack e o jigodie. 

Dar mai bine nu se mai gândește la asta. Ospăţul este 
excelent, iar lucrurile astea îi distrag atenţia. Se concentrează 
asupra restului porţiei din farfurie, cu ochii deja la desert. O 
prăjitură de ciocolată îmbrăcată în sos tot de ciocolată și două 
cupe de îngheţată de ciocolată. O răzbunare de calorii care să 
compenseze ultimele zile lipsite de calorii, din cauza lui Jack și a 
prietenei lui. Dar nici nu merită să se mai gândească la 
nemernicii ăștia doi. Sfârșitul lor e aproape, probabil deja nu mai 
sunt, iar ăsta e un motiv de sărbătoare. Incă o îmbucătură mare 
de friptură cu sos, cu puţin orez care însoțește felul principal și 
bucăţi de ciuperci, înainte de desert o să mai comande o portie. 
Încă nu și-a potolit nici pe departe foamea. 

În acel moment îi sună telefonul mobil. Nenorocitul telefon 
care îl deranjează în momente atât de liniștite. Il caută în 
buzunarul hainei și răspunde fără să se uite cine îl sună. 

— Barnes, se prezintă. E salutul obișnuit cu care răspund cei 
din branșă la telefoanele mobile sau fixe. 

În secundele următoare Geoffrey Barnes ascultă și răspunde 
monosilabic da... păi... sigur... nu știu... ah. Se vede că nu l-a 
sunat un subaltern, după neliniștea cu care ascultă 
interlocutorul și după cum se tot învârte în scaun, negăsindu-și 
locul. Încă o serie de da... nu știu dacă... fac tot posibilul... 
bine... ok... la revedere. _ 

Când închide, are o cu totul altă dispoziţie. Incepe să transpire 
pe frunte și lasă imediat furculita jos. A doua porție trebuie 
amânată pentru altă ocazie, ca și desertul îmbibat de calorii. 
Începe să se afunde în rahat și nu va mai putea ieși dacă nu 
face acum ceva. Lasă o bancnotă de cincizeci de dolari pe masă 
și se grăbește spre ieșire. Tastează ceva pe telefonul mobil și îl 
duce la ureche, deja afară din restaurant. Merge repede și 
apăsat, nu e timp de pierdut. 

— Staughton, sunt Barnes. Îl anunţă. Nu-i lăsa să facă nimic 
până nu ajung. Vocea e gâfâită din cauza mersului rapid, dar 
totodată nu lasă loc de discuţii. Absolut nimic. Nu explica de ce, 
spune-le doar că o să explic tot când ajung. Ascultă o întrebare 

de-a lui Staughton. Nici lui Payne. Nu faceţi nimic și spune-le și 
celorlalţi același lucru, altfel am dat de dracu. Traversează 
strada printre mașinile care trec în viteză, atrăgându-și protestul 
șoferilor. Care e motivul? Se gândește câteva secunde. Motivul 
ţi-l spun doar ţie, ai înțeles? Staughton mai mult ca sigur îl 
încredințează că da, din sediul pe care îl folosesc, în centrul New 
Yorkului. Tocmai am primit un telefon de la cele mai înalte sfere 
ale Vaticanului. Oftează. Gagica s-a descurcat. 


+ CAPITOLUL 53 


— Cum l-aţi omorât pe Papa loan Paul I? întreabă Sarah fără 
ocolișuri, de cum se așază pe scaun, în aceeași cameră în care 
Rafael a fost cu Barnes. Pune mâinile pe masă ca semn de 
degajare. 

Maestrul, numit JC, rămâne în picioare, cu spatele la ea, 
meditativ. Când aude întrebarea se întoarce către ea și 
zâmbește. 

— Nu ești aici ca să pui întrebări, domnișoară Sarah Monteiro. 
I-ai cerut asistentului meu să mă vezi ca să îmi spui tot ce știi. Și 
asta e poziţia ta în faţa mea. E o voce de om bătrân, aspră, 
răgușită, dar lucidă. 

— Un mic schimb de informaţii. Dumneavoastră îmi 
răspundeţi la ce v-am întrebat și eu vă spun ce doriţi atâta să 
aflaţi. Știţi foarte bine că nu o să pot folosi nimic din ce îmi 
spuneţi împotriva dumneavoastră. 

— Nu-mi subestima inteligenţa, domnișoară. Nu sunt un 
răufăcător din vreun roman ieftin. Sunt real, în carne și oase. 
Depășesc fără probleme barierele lumii fictive. 

— Nu înțeleg de ce îmi spuneți asta. Răspunsul bătrânului a 
nedumerit-o. 

— Lasă. Sunt divagaţii pe care mi le mai permit din când în 
când. Mesajul nu era pentru tine, justifică JC așezându-se în 
sfârșit pe scaunul de pe partea cealaltă a mesei pătrate. 

— Cum a murit Papa? 

Se lasă liniștea în cameră câteva momente, iar Sarah rămâne 
încordată. 

— Versiunea oficială este că a suferit un infarct de miocard, 
răspunde într-un sfârșit bătrânul. 

— Dar noi știm că n-a fost așa. 

— Știm? reacționează pe neașteptate JC. Chiar știm? 
Continuă, îndrăznești să contrazici un adevăr oficial? 

— Un adevăr oficial nu garantează adevărul real. Din câte 
știu, poate fi chiar o minciună. Din ce am învăţat în ultimele zile, 
suntem cu toţii înșelaţi, îl atacă Sarah, în pofida încercării lui de 
a se feri de dezvăluiri incomode. 

JC izbucnește într-un râs gutural, sincer, fără artificii. 

— Și ce înţelegi din asta, domnişoară? 

— Nu mă faceți proastă, îi răspunde tăios, deși ar fi vrut să 
tipe la el, dar mai bine să nu își mai încerce norocul. 

— Nu căuta adevăruri pe care nu le poţi duce, eschivează 
bărbatul răspunsul. 

— Atunci sunteți de acord că adevărul oficial e fals? 

— Fals sau nu, este singurul pe care îl avem. Vocea lui își 
păstrează același ton calm, liniștit. Nu are rost să se precipite, 
pentru că apoi poate ajunge să spună lucruri pe care nu arvrea, 
sau nu artrebui. 

Bătrânul caută ceva în valiza pe care a adus-o cu el și pe care 
o sprijinise de piciorul mesei. O pune pe masa tocită și tot 
răscolește prin ea. Până la urmă găsește ce căuta, o hârtie 
veche pe care i-o dă lui Sarah. 

— Citește. 

— Ce e asta? întreabă curioasă. O hârtie, un document, poate 
o fotocopie. Un antet care amintește de instituţiile oficiale de 
stat. Certificato di morte? Un certificat de deces. De ce naiba i- 
ar arăta un certificat de deces? 

— Citește, repetă JC. 

Și înţelege pe loc. Certificato di morte al lui Albino Luciani, 
loan Paul I. Cauza morţii, infarct de miocard, ora decesului, 
douăzeci și trei și treizeci din 28 septembrie 1978. O semnătură 
ilizibilă, probabil a medicului de serviciu. 

— Ăsta e adevărul oficial al morţii lui Papa, conchide JC 
zâmbind victorios. 

Sarah analizează documentul, fără îndoială e oficial, o 
încercare de a pune capăt convorbirii și a încheia subiectul, ca 
să treacă la lucruri mai importante care i-au adus acolo. 
Localizarea hârtiilor. 

— Trecem la subiect? îi sugerează JC. 

Sarah îi dă înapoi certificatul și îl privește în ochi. 

— Nu. Încă nu. Vreau să aud adevărul dumneavoastră. 

— Și ce adevăr ar fi acesta? 

E timpul să schimbe abordarea, să arunce cârligele ca să se 
apropie de nava inamicului. 

— Știm amândoi că certificatul a fost completat luând în 
considerare alte cerințe, care nu ţineau de corpul Papei, așa 
cum ar fi legal, spune Sarah. Totuși, informaţia pe care o am eu 

de dat valorează la fel de mult ca cea pe care vreau să o obţin 
de la dumneavoastră. Facem un schimb. 

— Am alte mijloace ca să obţin informaţia pe care o vreau de 
la tine. 

— Se prea poate. Dar ar putea dura ore, zile, și tot nu e sigur 
că reușiţi să o obţineţi. Ce vă propun eu e un schimb corect. 

— De ce te interesează subiectul? 

— Niciun motiv anume. E interesul normal al oricărui om care 
vede dărâmate toate lucrurile în care credea. 

Discuţia se oprește câteva clipe, cărțile sunt aruncate, acum e 
de văzut ale cui sunt mai bune. Pentru Sarah nu e numai o 
curiozitate, ci și o modalitate de a mai câștiga timp, nici ea nu 
știe bine de ce. 

— Haideţi. Povestiţi-mi ce s-a întâmplat în noaptea de 28 
septembrie 1978, îl îndeamnă ea. 

Bătrânul nu începe să vorbească imediat. Mai întâi se 
gândește la situaţie, fără să spună dacă acceptă sau refuză 
propunerea femeii din faţa lui, înarmată cu calm, ca și cum nu 
ar intui că în curând i se va alătura lui loan Paul |, acolo unde se 
duc sufletele când nu mai au corp. 

— Inainte de toate, vreau să corectez o greșeală istorică, 
începe JC. Albino Luciani a murit pe 29 septembrie 1978, la 
prima oră a zilei. Nu trebuie să mă întrebi de unde știu. Am fost 
ultimul om care l-a văzut în viaţă și primul care l-a văzut mort. 
Moartea lui a survenit ca urmare a mai multor factori, pe care 
sigur îi știi, cel puţin o parte. Albino Luciani a devenit Papă fără 
să fie dorit, un inamic periculos, și a trebuit eliminat rapid. 

S-a băgat în subiecte prea sensibile, și nu mă refer la religie. 
Se pare că i-a fost greșit interpretat caracterul. Dacă la finalul 
Conclavului aveam anumite așteptări, la scurt timp au fost 
spulberate. Aspectul lui fragil nu era mai mult de atât, o 
aparenţă. Omul voia să facă curat în toată casa și nici n-a 
așteptat să îi cunoască toate colțurile. 

Primii care urmau să cadă erau episcopul Marcinkus și 
cardinalul Jean-Marie Villot. Cele mai importante cărţi din 
pachet. Și crede-mă, aveau să le urmeze foarte mulți. Odată 
eliminaţi Marcinkus și Villot, nu mai era mult până ajungea la 
Calvi și Gelli, apoi ar fi fost învingerea totală. 

loan Paul | și-a săpat singur groapa. Nu era ca Paul al VI-lea 
care se ocupa doar de ce ţinea de credinţă și religie și restul le 

lăsa pe seama curiei și persoanelor competente. Nu. loan Paul | 
era unic, voia să se bage peste tot și să termine cu Biserica așa 
cum o știam toți. 

— Cum așa? Sarah e absorbită complet de povestirea 
bărbatului. 

— Crezi că ar mai fi rămas ceva după curăţenia pe care voia 
s-o facă? Bineînţeles că nu. Credincioșii ar fi fost scandalizaţi să 
afle numai o parte din crimele economice ale Bisericii. Paul al IV- 
lea, cu toate că fără vină, din moment ce a fost ușor de 
manipulat, ar fi fost văzut ca un criminal, care își punea 
funcţionarii să spele bani murdari, să cumpere firme de produse 
interzise de Biserică, ca anticoncepţionalele sau prezervative, 
sau chiar firme de armament. Toate ca să câștige bani și să 
spele cât mai mulţi. 

— Știaţi de asta? 

— Normal. 

— Și vi se pare normal? 

— Scopul scuză mijloacele, domnișoară Sarah. Erau prea 
multe de pierdut și nu mă refer doar la privarea libertăţilor. O 
mulţime de oameni și de state ar fi fost prejudiciate din cauza 
acțiunilor lui loan Paul |. 

— Care nu voia decât să facă dreptate. 

— Dreptate înseamnă pentru fiecare altceva. Cu siguranţă ai 
înțeles deja asta. Licio Gelli s-a văzut obligat să elaboreze un 
plan drastic și care să poată fi executat în trei minute. Și așa am 
intrat în scenă, în rolul de călău al lui Albino Luciani. Funcţia 
mea era să aștept un telefon. Villot trebuia să facă tot posibilul 
să amâne planul, încercând să-l abată pe Papă din drumul pe 
care o apucase, prezentându-i argumente, alte soluţii mai 
potrivite. Cei doi au discutat mult, dar Papa s-a arătat de 
neînduplecat. 

Și-a pecetluit destinul definitiv pe 28 septembrie, când l-a 
anunţat pe Villot de înlocuirile pe care voia să le facă zilele 
următoare, începând cu eliberarea din funcţie a lui Marcinkus 
chiar de a doua zi. Cu toate că Villot a încercat să îl tempereze 
pe „Alesul lui Dumnezeu”, nu i-a folosit la nimic. M-a sunat chiar 
în noaptea aceea. Nu mai era nicio altă soluţie. Trebuia 
înlăturat. 

— Soluţia finală, adaugă Sarah, sarcastică și furioasă. 
Rezolvarea tuturor problemelor. Nu se încadrează în planurile 
voastre, îl omorâţi și gata. Și lista e destul de mare. 

— Nici nu-ţi imaginezi. Sigur știi doar despre unii și nu crezi că 
li s-a întâmplat altora. Dar lista de nume necunoscute e și mai 
lungă, cei care nu erau personalităţi publice de renume. Militari, 
judecători, avocaţi, ziariști, profesori. Un accident de mașină, o 
spargere care a mers prost, alte dăţi o execuţie scurtă și 
atribuită vreunei grupări radicale... 

— Prim-miniștri care nu se încadrau în planurile voastre. 

— Da. Ale noastre sau ale aliaţilor noștri. In noaptea de 28 
spre 29 m-am dus la Palatul Apostolic. Villot s-a asigurat că 
aveam cale liberă ca să nu mă inoportuneze nimeni. Și așa a și 
fost. Și-a îndeplinit perfect funcţia. 

— Adică a golit Palatul Apostolic la miezul nopţii? 

— Nu. Am intrat chiar lângă camera Papei. Pe niște scări 
nefolosite. De obicei ușile de la etajul inferior și de la etajul trei 
erau încuiate. Dar în noaptea aceea a fost o excepție, evident. 
Din vremea Papei loan al XXIII-lea, Garda Elvețiană nu mai 
punea doi oameni la ușa Papei. N-am văzut pe nimeni până 
acolo, iar când am deschis ușa de la etajul al treilea, aveam tot 
coridorul la dispoziție. Am intrat în camera Papei fără probleme. 
Era încă treaz, am schimbat câteva cuvinte, și când am ieșit, 
nici nu mai trebuie să menţionez, misiunea mea era îndeplinită. 
Cardinalii trebuiau să îl îngroape pe noul Papă și să aleagă altul. 

— Despre ce aţi vorbit? 

— Asta e irelevant, explică JC, disimulând disconfortul. 
Noaptea următoare, Villot mi-a cerut să mă duc din nou la 
Vatican, să mă întâlnesc cu el. Și m-am dus. Voia să-mi dea 
hârtiile ca să le scot eu din oraș. 

— Nu v-a cerut să le distrugeţi? 

— Nu. Cu excepţia listei și a secretului, restul hârtiilor sunt 
inofensive. Reglementări Papale planificate de cineva care era 
în exercițiul funcţiunii. Unele mai polemice decât celelalte, dar 
nimic extraordinar, mai ales pentru cine urmărește subiectele 
religioase de la distanță. Villot a făcut treabă bună cu pregătirea 
terenului pentru a executa misiunea, dar a dat-o în bară atunci 
când corpul a fost găsit de sora Vincenza. A cerut tuturor 
rezidenţilor din Palat să nu răspândească vestea, fără niciun 

rost, iar apoi a vrut să inventeze o versiune oficială, dezminţită 
chiar de Vatican mai târziu. 

— Cum așa? 

— Prima versiune oficială a fost că secretarul Papei, părintele 
John Magee, l-a găsit mort la cinci și jumătate dimineaţa, când 
de fapt a fost găsit de sora Vincenza, ajutorul lui particular, cu 
patruzeci și cinci de minute înainte. 

— Și de ce a făcut asta? 

— Pentru că nu dădea bine ca o femeie, fie ea și călugăriţă, să 
intre după bunul plac în camera unui Papă. Chestiuni de 
imagine. Apoi a început să facă o serie de declaraţii și hotărâri 
deplasate, de la cartea de pe noptiera Papei, /mitația lui Hristos, 
până la convocarea rapidă a celor care se ocupă cu 
îmbălsămarea. Până la urmă, cartea cu pricina a fost tot timpul 
în Veneţia. Pe lângă faptul că Papa a fost găsit de călugăriţă și 
că în camera lui s-a făcut curăţenie în timp record. Toate astea 
conturează comportamentul cuiva care are ceva de ascuns. 

— Și nu i-aţi atras atenţia? 

— Ba da, bineînţeles. Mi-a explicat că trebuia să acţioneze 
foarte rapid ca să evite descoperirea eventualelor urme. În afară 
de asta, medicii ar fi colaborat cu noi doar dacă nu ar fi fost 
confruntați cu o părere diferită a vreunui coleg. Medicul lui 
Luciani era doctorul Giuseppe de Rós, din Veneţia, și doar cu o 
lună de stat în Vatican. Era important să confirme diagnosticul 
colegilor lui când ajungea la Roma. Villot știa perfect că oricât i- 
ar fi cerut, nu ar fi autorizat o autopsie. Era Cardinalul Secretar 
al Vaticanului și, ca atare, șeful suprem al Bisericii Romano- 
Catolice până la finalul următorului conclav. A fost suprasolicitat 
și nervos în perioada aceea ca să astupe toate găurile. 

— Și a reușit. 

— Să zicem că a avut doar jumătate de victorie. Doctorul 
Giuseppe de R6s a confirmat diagnosticul colegilor, dar adevărul 
e că nici nu avea prea multe opţiuni. Orice examen superficial 
era neconcludent. Cum de autopsie nu se punea problema, dacă 
Villot ar fi reacționat normal, crima ar fi fost perfecta. Dar așa, 
comportamentul lui a ridicat suspiciuni celor mai vigilenţi. 
Obișnuitele teorii ale conspirației au început să apară, dar nimic 
solid. Așa că a dispărut orice pericol. S-a ales un nou Papă și 
viaţa a mers înainte. Dar loan Paul | deja provocase destule 
suspiciuni, și toate au început să se destrame în special în 

dauna P2, care a fost distrusă în 1981. De atunci a trebuit să 
rămânem mai în umbră ca niciodată. 

— Și cum au reușit să demascheze P2? 

— Detaliile sunt prea complicate. Să spunem că ani de-a 
rândul au urmărit indicii care au dus la Institutul pentru Opere 
Religioase, la Banca Ambroziană, la P2 și la afacerile care le 
legau pe una de alta. 

— Și ce li s-a întâmplat lui Villot, lui Marcinkus și 
administratorului Băncii Ambroziene? 

— Villot era foarte bolnav când a fost asasinat Luciani. Chiar 
el ceruse să fie înlocuit, dar nu de Benelli. Villot ar fi vrut să își 
aleagă el succesorul. Benelli era prea asemănător cu loan Paul |, 
poate mai puţin naiv, dar ar fi cauzat daune de neimaginat. 
După moartea lui Luciani, a putut să aleagă singur și a murit 
liniștit în martie 1979, alături de cei dragi. 

— Luciani a murit singur, fără nimeni, acuză Sarah. 

— A murit cu mine. Canalia de Marcinkus a continuat cu 
escrocheriile lui la IOR. 

— De ce canalie? Nu era tovarășul dumneavoastră? 

— Marcinkus nu era tovarășul nimănui. E singurul lui prieten. 
Se ocupă numai de interesele lui. Marcinkus a mai rămas mult 
timp după Villot și loan Paul |. A fost în fruntea IOR până în 
1989. A fost promovat la Arhiepiscop de Wojtyla și acum 
probabil se bucură de câștigurile lui pe aici prin State, pământul 
lui natal. 

— Și ceilalţi? 

— Ceilalți? Calvi a fost găsit mort în 1982. Spânzurat sub 
podul Blackfriars, în Londra. A provocat Băncii Ambroziene 
pierderi de miliarde de dolari. Pentru cauza lui Gelli și a lui 
Marcinkus. Gelli e la închisoare, iar eu nu sunt nicăieri. 

Liniștea întrerupe discuţia, sau interogatoriul mai degrabă, 
pentru că o discuţie presupune doi vorbitori, dar în cazul de faţă, 
JC a vorbit mult mai mult. Sarah a pus doar câteva întrebări 
punctuale ca să lămurească anumite puncte. Nu auzi în fiecare 
zi o versiune diferită faţă de ce a rămas consemnat de istorie, și 
chiar din gura presupusului asasin al lui loan Paul I. Mai are o 
singură întrebare, poate cea care o interesează cel mai mult din 
tot ce a fost spus. 

— Cum l-aţi omorât pe Papă? Pune întrebarea. 


— Ei, hai, domnişoară Sarah Monteiro, doar nu te aștepți să-ţi 
povestesc tot pe nimic, nu? 

Amândoi mută câte o piesă pe tabla de șah. E rândul lui JC să 
reia controlul pe care l-a pierdut în mod voluntar. Ce a spus, 
spus rămâne, fără regrete, remușcări sau negări. Acum trebuie 
să colecteze informaţia dorită: 

— Schimb de informaţii, nu așa ai spus? Mi-am îndeplinit 
partea mea pe îndelete. E rândul tău. Zâmbește ca cineva care 
știe că are dreptate. 

— Da, dar e ultima mea întrebare. Vreau să știu cum ați făcut- 
O. 

— lar eu vreau să știu care e locul acela sigur în care ai pus 
hârtiile. 

— Chiar dumneavoastră ați spus că nu conțin nimic 
extraordinar. 

— Te asigur că nu. Și dacă ar fi apărut în noaptea crimei, din 
moment ce dispăreau lista și secretul, nu s-ar fi întâmplat nimic. 
Ar fi fost interpretate ca dorinţe ale unui muribund. Apariţia lor 
azi, după atâţia ani, ar fi altceva. Ar confirma că cineva le-a 
ascuns, s-ar face imediat legătura cu Villot și Biserica ar avea 
mult de suferit. 

— Și ce vă pasă? Nu cred că ţineţi atâta la Biserică. 

— Unele secrete trebuie să rămână în umbră. Unele adevăruri 
nu trebuie dezgropate. 

— Dar mai devreme sau mai târziu altcineva se va împiedica 
de ele și adevărul tot va ieși la suprafaţă. 

— Atunci mai bine mai târziu. După ce voi muri eu, nu mă 
interesează ce se întâmplă cu ele. Dar până atunci e mai bine să 
fie la mine, și bineînțeles de data asta o să le pun la păstrare 
astfel încât să fie descoperite la mult timp după existenţa 
noastră. Așa că mai bine cooperezi și îţi ţii cuvântul. 

— Îmi ţin cuvântul. Vreau doar un răspuns la întrebarea asta, 
ultima. Explică Sarah, într-o ultimă încercare de a-și satisface 
curiozitatea. 

Bătrânul nu scoate niciun cuvânt și nici nu schițează vreun 
indiciu că i-ar face pe plac lui Sarah. Dacă intenţia lui e să îi 
tortureze nervii și să o angoaseze, putem spune că reușește, 
căci pentru Sarah, deși comparaţia nu e cea mai potrivită, 
răspunsul pe care îl așteaptă e ca cireașa de pe tort, golul din 

ultima secundă a partidei, ca și cum ar afla numele adevărat al 
lui Rafael. Dacă JC nu l-a otrăvit pe Papă, atunci cum l-a omorât? 

— Hai să facem altfel. Tu îmi spui ce vreau să aflu și apoi îţi 
satisfac curiozitatea. 

— Ah... Nehotărârea nu e un semn bun. 

— Îmi ţin întotdeauna promisiunile, adaugă bătrânul. 

Dar pentru Sarah nu asta e problema. Problema e alta, de 
îndată ce îi va divulga locul în care se află lista, JC va trebui să 
se ocupe de altele și întrebarea va rămâne fără răspuns. Evident 
că nu e sfârșitul lumii dacă se va întâmpla așa, deși nu își dă 
seama care ar fi reacția bătrânului, dar cu siguranţă nu ar 
pierde timp cu explicaţii adresate cuiva care nu l-a ajutat deloc. 
În orice caz, trebuie să admită că a pierdut, cu toate că a extras 
multe informaţii despre noaptea cu pricina, nu a reușit până la 
capăt. 

— Aştept, presează JC. 

— Ok, din moment ce mă obligaţi, deși nu v-aţi îndeplinit 
partea așa cum am căzut de acord. 

— Nu spune asta, o întrerupe el. E un schimb just. Ti-am dat o 
parte, tu îmi dai partea ta, apoi eu închei. Cred că nu ai de ce să 
te plângi. 

— Bine atunci. Să-i dăm drumul. Hârtiile sunt într-un loc sigur. 

O pauză specifică în astfel de situaţii pentru a atrage atenţia 
interlocutorului sau pentru a câștiga timp și a aduna forțe 
pentru ce urmează a fi spus. Oricum ar fi, nu funcţionează în 
cazul de faţă. 

— Asta știu foarte bine. Concluzia, te rog. O voce seacă, a 
cuiva care nu mai tolerează ocolișuri. 

— Tocmai. Atunci veți înţelege că sunt într-un loc atât de 
sigur, încât nu am niciun fel de control asupra lor. 

— Cum adică? Bătrânul nu înțelege ce vrea să spună cu asta. 
Explică-te. 

— Hârtiile sunt la Vatican, completează Sarah, sigură pe ea, 
pentru câteva clipe. De acolo au plecat, tot acolo trebuie să se 
întoarcă. Hârtiile unui Papă își au locul la Vatican. 

— Glumești, bineînţeles. 

— Nu. Vorbesc serios. 

Expresia sumbră care pune stăpânire pe chipul lui JC nu lasă 
loc de îndoială. Deodată sângele îi fuge din obraji lăsându-l 
palid, cu un aer cadaveric, aproape vampiric, scoțându-i în 

evidenţă ridurile adâncite de vârstă. Își pierde răsuflarea ca un 
astmatic, înfățișând în sfârșit un bătrân adevărat și arătându-i 
lui Sarah, pentru prima dată, latura lui umană. Nu e un automat 
care hotărăște deznodământul vieții altora după bunul plac, e 
un bătrân fragil la capătul drumului. 

— Ai idee ce-ai făcut? 

— Dacă am idee ce am făcut? Cine vă credeți ca să mă 
întrebaţi așa ceva? Teama și revolta ei explodează în același 
timp. Eu ar trebui să vă întreb asta. Aveţi idee ce-ați făcut? Aveţi 
idee despre oamenii pe care i-aţi dat la o parte din drumul 
vostru, ca să nu mai vorbesc prin ce am trecut eu? Și pentru ce? 
Ca să curăţaţi rahatul pe care l-aţi făcut o viaţă întreagă! 

— Ai grijă că nu vorbești cu taică-tu. 

— Tatăl meu e mult mai om decât dumneavoastră, slavă 
Domnului. 

— Tatăl tău e un mort, ca voi toţi, datorită ţie. 

— Asta este. O lacrimă i se scurge pe obraz, lăsând o dâră 
foarte subţire. Am conștiința împăcată că am făcut ce am putut 
și nu o să câștigați. 

Un râs tenebros umple camera, făcându-i pielea de găină lui 
Sarah. 

— Chiar crezi că n-o să recuperez hârtiile, doar pentru că sunt 
la Vatican? Ce te face să crezi că acolo nu am oameni care 
lucrează pentru mine, așa cum erau și în '78? 

— Timpurile se schimbă. 

— Oare chiar s-au schimbat așa mult cum crezi tu? 

În străfundul ei, Sarah vrea să creadă că da. Conducătorii sunt 
alții, mentalităţile, deși asemănătoare, nu sunt identice, precum 
nici oameni identici nu există pe pământ. Fiecare are felul lui de 
a fi, iar dacă idealurile sunt asemănătoare, modalităţile de a le 
pune în practică îi diferenţiază pe autorii lor, de aceea, deși 
conservatorismul câștigă din ce în ce mai mult teren în Biserica 
mult mai puţin liberală și modernă decât ar fi dorit-o Albino 
Luciani, oamenii care o alcătuiesc sunt alţii și sunt serioși. Nu 
sunt ca Villot, nici ca Marcinkus în Vaticanul de azi. Sau sunt? 

— Dacă nu s-au schimbat, n-aveţi de ce să vă faceți griji. 
Mâine sau mai încolo o să vă revină hârtiile. 

Ceva din privirea lui îi arată lui Sarah că nu va fi chiar așa. 

— Și celelalte? 

— Care celelalte? 

— Nu face pe neștiutoarea. Aveai doar o listă la tine. Unde e 
restul? 

Cel mai bine e să nu forțeze nota. Lucrurile sunt deja destul 
de complicate. 

— Nu știu despre altele. Pot să vă răspund doar despre listă. 

— Știu eu cine poate răspunde despre ele. 

Bărbatul stă câteva clipe. Deciziile se conturează în capul lui 
și de acolo va ieși verdictul asupra destinului ei și al celorlalți. 
După ce chibzuiește, bătrânul bate cu bastonul de trei ori în 
podea. Unu, doi, trei. Și în tot atâtea secunde asistentul intră în 
cameră ca un servitor care așteaptă să asculte sarcinile zilei. 

— Poţi s-o iei. Elimină-l pe tată, pe fiică și pe agentul dublu. 
Abia a terminat de vorbit și Sarah e deja în picioare, strânsă de 
braț. Apoi adu-mi-l pe Marius Ferris. Avem multe de vorbit. Dar 
ai grijă înainte de asta să îi vadă pe restul murind. 

— Ajută întotdeauna să dezlege limba, adaugă asistentul, cu 
un zâmbet discret. 

Destinul e hotărât, inevitabil. Moartea o așteaptă la capătul 
celălalt al ţevii armei asistentului sau a servitorului, tot aia, dar 
asta îi va binedispune pe amândoi. Se pare că au nevoie să 
vadă sângele vărsat al altora ca să se simtă bine. 

— Unde o duci? se aude cineva întrebând. 

— La jertfă, răspunde asistentul sarcastic. 

Barnes o ia de braţul celălalt pe Sarah și o smulge din 
strânsoarea asistentului. Dacă termenul pare prea violent, nu 
trebuie interpretat ca o exagerare, căci bărbatul în costum 
Armani se înfipsese în braţul ei cu multă forță. 

Rămâne atât de surprins, încât rămâne să se uite fără să știe 
ce să zică. 

— Ce faci? întreabă JC. 

— Stai jos! îi ordonă Barnes lui Sarah, înainte de a se întoarce 
către bătrân. A trimis hârtiile la Vatican. 

— Știu. O să plătească pentru asta. 

— Am primit un telefon de la Vatican acum câteva minute. 

Aerul stăpânit al bătrânului se risipește. O expresie curioasă îi 
umbrește privirea. 

— Și ce voiau? 

— Nu vor nimic. Ci ordonă. 


+ CAPITOLUL 54 


VILLOT 
28 septembrie 1978 


Villot nu reușea să stea liniștit pe scaunul din biroul lui. Așa că 
se ridică și începu să meargă dintr-o parte într-alta cu ţigara în 
mână, avea să depășească cele două pachete zilnice care îi 
făceau atât de rău, dar nici el nu urmărea eternitatea. Sufla 
fumul furios și era roșu la faţă, semne că nu se simţea bine. 

Se uită a mia oară la hârtiile care zăceau pe biroul imens de 
lemn, o piesă de mobilier foarte valoroasă și veche de secole, pe 
care stătuseră mii de alte hârtii și documente de-a lungul anilor, 
pentru a fi analizate și examinate de alţi Secretari de Stat. Dacă 
ar putea vorbi, ar dezvălui multe secrete, multe intrigi, planuri și 
uneltiri, precum și vise, ambiţii, utopii. Unele nu au părăsit 
niciodată hârtia pe care au fost scrise, dar altele aveau să se 
transforme în realitate. De obicei fanteziile reveneau doar celor 
în sutană albă, erau menite doar Papilor, ce aspirații putea avea 
un Cardinal Secretar de Stat? Din moment ce folosirea biroului 
aceluia însemna cucerirea locului al doilea, omul cu cea mai 
multă putere după Papă. Câteodată omul cu cea mai multă 
putere, chiar deasupra Papei, depinzând de caracterul fiecăruia 
și de capacitatea acestuia de a-l manipula. Altfel, unde ar putea 
să vrea să se mai ducă cineva care a ajuns pe locul doi, dacă nu 
la locul întâi, la Alesul lui Dumnezeu? 

Dar nu Villot. El demult nu mai aspira să devină Succesor al 
Prințului Apostolilor, dar în ceea ce-l privea, i-ar fi plăcut să îl 
poată alege pe următorul Succesor al lui Petru, Suveranul Pontif, 
unul care să nu îi dea atâtea griji ca cel pe care îl servea în acel 
moment. 

În urmă cu mai puţin de o oră primise de la Albino Luciani 
niște hârtii cu hotărâri și înlocuiri, unele din ele urmând să aibă 
loc chiar în ziua următoare. Adică hârtiile care erau pe biroul lui 
și pe care le-a luat din nou ca să le citească, cu toate că le știa 
deja pe dinafară. 

Benelli în locul meu? Se gândi când reciti numele celui ce 
avea să îl înlocuiască. Nici nu putea să aleagă mai prost. 

— E prea îndrăzneţ, Sfinte Părinte, spuse Villot când primise 
hârtiile și citi cu voce tare documentele cu deciziile papale. Ce 
va mai rămâne din Biserică așa cum o știm? 

— Biserica va rămâne pură, smerită și umană, spuse Albino 
Luciani sec. 

Villot ţinea într-o mână hârtiile și cealaltă o trecea peste 
tichie, în timp ce citea barbariile scrise de mâna celui care, în 
principiu, era vocea supremă a creștinătății. Intenţiile lui de a 
atenua poziţia Bisericii în ceea ce privea controlul artificial 
asupra natalității era doar un exemplu infim. 

— Este împotriva poziţiei seculare a Bisericii catolice. Este 
împotriva deciziilor celorlalţi Papi, pe același subiect. Villot 
începea să ridice vocea. 

— Infailibilitatea. 

— Sacra infailibilitate, completă Villot. 

— Sacră? Amândoi știm că infailibilitatea e o greșeală, afirmă 
Papa cu seninătatea-i caracteristică. 

— Cum o să spuneţi așa ceva? întrebă Villot închinându-se în 
mod ipocrit. 

— Pentru că sunt Papă și știu că și eu greșesc ca orice alt om. 

— Un Papă e infailibil. lar măsurile acestea pun în cauză 
decizii luate în certitudinea infailibilității papale. 

Să nu credeţi că Villot se adresa superiorului său ierarhic cu 
supunere și servilitate. Îi vorbea ca unui asistent sau secretar 
din cei care abundă prin cabinet și care se știa că merită mai 
puţin respect decât un cardinal sau un Papă, din motive doar de 
ei știute. Albino Luciani părea să ignore lipsa de respect ca și 
cum ar fi știut deja adevărata natură a lui Villot. Un Villot pe 
care deja îl cunoștea, dar care nu se arătase niciodată. 

— Dacă Biserica se consideră infailibilă, e prea arogantă ca să 
își înţeleagă defectele. Știm amândoi cum a apărut ideea asta a 
infailibilităţii în 1870. 

— Îndrăzniţi să-l criticaţi pe Pius al IX-lea? 

— Cum poate evolua cineva, dacă nu îi critică pe cei 
asemenea lui? 

Villot se așeză pe unul din scaunele din faţa biroului și puse o 
mână la ochi. 

— Nu pot să cred ce aud. 


— Nu faceți pe inocentul, Villot. Știţi la fel de bine ca mine că 
infailibilitatea e bună doar ca să ne lege de mâini și de picioare. 

Villot ia mâna de la ochi. 

— Cum adică? 

— Exact așa. Un Papă e infailibil în măsurile care orientează 
doctrina credinţei și a moralei. Să zicem că a fost o modalitate 
genială pentru ca Papii următori să nu poată face nimic, 
deoarece așa unele subiecte deveneau automat de neatins. 

— E un sacrilegiu, acuză Villot. 

— Un sacrilegiu? Albino Luciani schiță un surâs fin. Acum ar 
trebui să spun să vă controlaţi cuvintele și să arătați puţin 
respect față de persoana cu care staţi de vorbă. Până la urmă, 
sunt infailibil. 

Villot cobori privirea în pământ. 

— Dar nu-mi voi folosi titlul, pentru că asta ar însemna să fiu 
de acord cu ei. Deși respectul dintre două persoane ar trebui să 
fie ceva de la sine înțeles, oricine ar fi ele, îl dojeni pe cardinal. 
infailibilitatea e o greșeală și o pretenţie exagerată, așa că îi voi 
pune capăt. 

N-avea rost să insiste pe același subiect. Mai bine aborda 
altele. 

— Înlocuirile. Aveţi idee ce transformări vor provoca în curie? 

— Cred că știu foarte bine, răspunse Papa natural. 

— Și respectul pentru cardinali? Pentru cei care v-au votat și 
sunt din cei mai conservatori? 

— N-am cerut nimănui să mă pună aici. Nu mi se pare o lipsă 
de respect faţă de nimeni felul în care vreau să procedez. Nu 
uitaţi că datoria mea este faţă de credincioși și faţă de 
Dumnezeu. 

Posibilităţile lui Villot se împuţinau din ce în ce mai mult. 
Oricât argumenta, Luciani îi răspundea la înălțime și ferm, 
arătându-se fără griji. Nu era posibil să-l întoarcă din drumul pe 
care o apucase. Nu prin vorbe. 

— Lăsaţi-mă să analizez numele acestea și să vă prezint alte 
alternative, mai ales pentru înlocuitorul meu și pentru 
conducerea IOR, îi ceru Papei. O ultimă încercare. Dacă Sfântul 
Părinte era de acord, măcar exista o speranță. 

— Acesta este ultimul meu cuvânt. Nu vă deranjaţi să găsiţi 
alternative. Sunt sigur că ar fi persoane competente, dar nu voi 
accepta. Hotărârea mea e definitivă. Înlocuirea imediată a 

Episcopului Marcinkus cu Monseniorul Giovanni Abbo și 
înlăturarea Monseniorului De Bonis, Mennini și De Strobel. De 
Bonis va fi înlocuit de Monseniorul Antonetti și mă voi ocupa de 
ocuparea celorlalte două locuri după ce voi discuta cu 
Monseniorul Abbo. 

— Dar... 

— Noapte bună, Cardinale Villot, îl salută Papa, mergând spre 
ușă. 

Villot nici nu apucă să îi răspundă. Nu-și imaginase niciodată 
că Albino Luciani nu avea să dea înapoi niciun centimetru de la 
deciziile luate. Poziţia lui devenise dificilă. Gelli avea dreptate. 
Socotiseră prost. Omul acela avea să le aducă numai probleme. 

— Mă bazez pe dumneavoastră pentru o tranziţie liniștită a 
cabinetului de secretar de stat către Cardinalul Benelli, spuse 
Suveranul Pontif din ușă. 

— Sigur că da, bolborosi Villot. Să aveţi o noapte liniștită. Un 
fior de furie îi străbătu chipul. 

— Mulţumesc, Cardinale Villot, îi mulţumi Albino Luciani. Dar 
asta nu depinde de mine, nu? 

Și ieși, lăsându-l pe Villot cufundat în dilemele lui. Se gândi, 
întoarse problema pe toate părțile, chibzui, se rugă, dar nu 
reușea să vadă soluția problemei. Se uită la telefonul de lângă 
hârtiile discordiei. | se părea extrem de tentant și înfricoșător în 
același timp. Ridică receptorul de mai multe ori și formă primele 
cifre din numărul pe care îl memorase acum câteva zile. Ca și 
cum ar fi vrut să îl uite pentru totdeauna. Ar fi fost așa de bine 
dacă ar fi fost posibil. Se oprea brusc din formarea numărului, 
sperând să-i vină vreo idee luminată. Salvarea lui, a sufletului 
lui. Totuși, înțelese până la urmă că sufletul lui era de mult 
condamnat, pierdut în conflictele interioare și exterioare 
corpului și acțiunilor lui. Șaptezeci și trei de ani e o perioadă 
destul de lungă pentru a face bine și pentru a greși. 

Așa că i s-a părut mai bine să se spele pe mâini, ca Pilat din 
Pont și să îi lase pe alţii să se ocupe de subiect. l-a trebuit curaj 
să termine de format numărul și să asculte țârâiturile care 
chemau călăul. Nu dură mult până se auzi vocea care răspunse, 
rece și sumbră ca moartea. 

— Trebuie să se întâmple, anunţă Villot. În noaptea asta. 

Deschise un sertar al biroului fără zgomot și scoase un 
mănunchi de chei. După puţin timp ieși pe ușă. Trebuia să îi 
deschidă drumul făptașului. 


+ CAPITOLUL 55 


— Nu vor nimic, ci ordonă, anunţă Barnes, în camera de 
interogatorii din mijlocul Manhattanului. 

— Ordonă? ripostează JC. Nu fi ridicol. 

— Sunt în posesia listei. 

— Ce? bolborosește asistentul. 

— E adevărat, îi asigură Barnes. Confirmi? o întreabă pe 
Sarah. 

Sarah dă din cap în semn că da. De aceea JC le-a dat verdictul 
morții. 

— Fir-ar să fie, exclamă bătrânul. Deci e adevărat. Ce ordonă? 
îl întreabă pe Barnes. 

— Nu vor lua nicio măsură dacă se termină totul aici și acum. 
Fără alţi morţi sau răniţi. Altfel vor folosi orice mijloace necesare 
pentru a ne ruina, adică vor pune hârtiile la dispoziţia publicului. 

Respirația bătrânului e din ce în ce mai grea. 

— Ceva aici nu e bine. 

— Ce anume, domnule? întreabă asistentul. 

— Dacă Vaticanul are hârtiile, de ce vor să îi scape pe ei? Ar 
trebui să le fie indiferent. 

Interpretarea lui e corectă, dar fiind o minte logică, nu se 
avântă să facă speculaţii. Femeia îl trăsese pe sfoară și nu se 
aștepta. Nu prevăzuse așa o mișcare din partea ei. 

— Și dacă suntem de acord? întreabă bătrânul frecându-și 
bărbia. 

— Dacă suntem de acord rămâne totul cum e acum. Nimeni 
nu pățește nimic. Dar cer ca femeia să le confirme că au fost 
eliberaţi printr-un emisar special trimis de ei. 

— Nu putem fi de acord, domnule, insistă asistentul. Încă mai 
putem recupera restul hărtiilor. 

Exact la asta se gândea JC. Cu restul hârtiilor în mână, ar fi 
putut să negocieze cu Vaticanul. Fără nimic, ar trebui să se 
supună ordinului, necondiţionat. 

Sarah vedea mult mai clar cum totul era doar un joc controlat 
de cel ce avea atuurile. O mică fisură le putea încă permite 
bărbaţilor adunaţi acolo să profite de situaţie și să reușească 

totuși ce își propuseseră. Sarah trebuia să facă ceva să pună 
capăt îndoielilor și speranţelor lor o dată pentru totdeauna. 

— Restul hârtiilor sunt tot în drum spre Vatican, minte Sarah. 

— Ce vorbești? Bătrânul își încreţește și mai tare fruntea. 

— Am trimis și celelalte hârtii la Vatican, repetă Sarah. 

— Dar, ai spus că nu poţi să răspunzi pentru ele. 

Mosu ăsta nenorocit mai are și memorie bună, se gândește 
Sarah temătoare. 

— Tocmai din cauza asta. Nu sunt la mine, dar încă nici n-au 
ajuns la Vatican. Cineva de încredere trebuie să le ducă. De ce 
credeţi că am fost în Portugalia? Pentru că acolo erau. Sper să 
țină. 

— Minte, acuză asistentul. 

— Nu putem să riscăm, îl contrazice Barnes. 

— Riscăm și mai mult dacă nu avem noi hârtiile, continuă 
asistentul. 

— Poziţia Vaticanului e clară. Dacă povestea se termină aici, 
hârtiile rămân la ei în păstrare. Nimeni nu va ști de existenţa lor. 

— Domnule, lăsaţi-mă două ore și scot eu adevărul de la 
bătrân, cere asistentul. 

— Din nefericire nu avem două ore, îi informează Barnes. 
Femeia trebuie să se întâlnească cu emisarul într-o oră la 
Waldorf Astoria. 

JC îi ascultă fără să intervină. Se pare că toate cărțile bune îi 
picaseră adversarului sau, cu alte cuvinte, adversarul tocmai 
dăduse șah regelui, dar nu orice fel de șah, aproape sigur un 
șah-mat, ceea ce îl împiedică să reacționeze. Toate căile de 
scapare posibile sunt inaccesibile, femeia a prevăzut mișcările și 
el a subestimat-o. Mai rămânea un singur lucru de făcut. 

— Pot să vorbesc cu dumneavoastră ceva? îl întreabă Barnes 
pe Maestru, întrerupându-i șirul gândurilor decizionale. 

— Ce? o întrebare drept răspuns, care indică nehotărâre și 
mintea concentrată în alte părți. Da, da, răspunde în sfârșit, 
când procesează informaţia. Se ridică sprijinit în baston. Hai pe 
coridor. 

Barnes îl urmează pe Maestru, al cărui nume deja pălește în 
fața ultimelor evenimente. Sau poate că nu. In situaţii ca cea de 
față, hotărârile luate îi dovedesc pe oameni, iar cazul actual 
cere o rezolvare perfectă. 

— Ai verificat numărul de pe care ai fost sunat? întreabă 
bătrânul deodată. 

— Oamenii mei se ocupă deja de asta, dar o să dureze ceva, 
jumătate de oră nu e de ajuns. Vaticanul nu e o zonă chiar așa 
restrânsă, argumentează Barnes. 

— Și totuși e mic. Tie ţi se pare credibil? O întrebare sinceră. 
Părerea unui om al CIA e importantă, deși nu are putere să 
decidă de unul singur. Totuși e mai bine să vadă ce crede 
despre a asta. 

— E destul de intrigant. Nu pare deloc stilul Sfintei Biserici, 
dar orice e credibil până la proba contrarie. Nouăzeci și nouă la 
sută din amenințările cu bombă nu se confirmă, dar asta nu îi 
oprește pe geniști să evacueze clădirile și să cotrobăiască peste 
tot. 

— Ceea ce înseamnă că până când serviciile tale confirmă sau 
nu autenticitatea numărului, trebuie să facem faţă unui 
ultimatum al Vaticanului. 

— Mă tem că suntem într-o situaţie precară. 

— Hm... E singurul lucru care îi iese pe gură bătrânului, care 
se îndepărtează puţin ca să analizeze opţiunile. Poate că e chiar 
salvarea noastră, îi spune lui Barnes când revine lângă el. 

— Credeţi? americanul nu pare convins. 

— Trebuie să se întâlnească cu un emisar la Waldorf într-o 
oră, nu? 

— Așa e. 

— Foarte bine. O să întoarcem jocul în favoarea noastră. 
Trimite-i într-acolo. 

— Sunteţi sigur? 

O privire aspră îi reproșează inutilitatea întrebării. 

— Trimite-i cât mai repede. Mă ocup eu de restul. 

— Adică o să ignorațţi ultimatumul? 

— Bineînţeles că nu. Mintea îi fierbe în timp ce elaborează 
planul în viteză. Dar e singura modalitate de a recupera 
documentele. 

— Nu credeţi că le-a trimis? 

— Lista probabil că da, dar restul nu. 

— De ce credeți asta? 

— E simplu, toate indiciile duc la Marius Ferris, în New York. Și 
suntem aici. Știm mai mult ca sigur că n-au pus mâna pe hârtii 

de când au ajuns aici. Atunci înseamnă că hârtiile sunt în 
continuare la păstrare pe undeva. 

Barnes se gândește câteva clipe. 

— Și dacă nu aveți dreptate? 

— Dacă n-am dreptate, o să ajungă la întâlnirea de la Waldorf 
cu cinci sau zece minute mai târziu. Dar acum e imperativ să 
recuperăm documentele. Chiar dacă ea a trimis lista, singurul 
mod de a le recupera e să le avem pe celelalte. 

— Ok, atunci. La ce v-aţi gândit? 

Să-i lăsăm pe cei doi să pună proiectul la punct și să revenim 
la asistentul care se apropie de Sarah. 

— Te crezi foarte șmecheră, nu, javră? îi șoptește cu gura 
aproape lipită de urechea ei. Dacă reușești să pleci vie de aici, 
ţine minte că o să mă ţin după tine peste tot. N-o să te las un 
minut liniștită. 

Sarah și-ar dori să poată închide ochii, dar nu vrea să dea un 
semn de slăbiciune. Știe că nu de el depinde concretizarea 
amenințărilor. Bătrânul e cel ce dă ordinele, sau cel puţin el era. 
Acum se pare că Vaticanul face cărţile, ceea ce pentru ea eo 
fericire, dar în minutele următoare va vedea care e exact 
situaţia. Totuși, nu își face iluzii că, dacă ar depinde de asistent, 
ar ieși cineva viu de acolo. Din fericire nu depinde... slavă 
Domnului. 

— Și într-o zi, când te aștepți mai puţin, o să-ţi intru în casă, o 
să vin în dormitor și când îţi e somnul mai dulce, te trezesc. 

Taci din gură, idiotule, își spune Sarah în gând. Și-ar dori să o 
poată spune și cu voce tare. Dar mai bine să nu-l mai enerveze 
și mai rău. Ar putea să-și piardă controlul și să comită o greșeală 
în absenţa Maestrului. 

Barnes și bătrânul se întorc cu aceleași expresii sumbre cu 
care au și ieșit. 

— Dă-le drumul, se conformează bătrânul. 

— Dar, domnule... încercă asistentul. 

— Liniște, poruncește pe un ton din nou ferm. E ultimul meu 
cuvânt. Dă-le drumul. Și ai grijă să ajungă la timp la întâlnirea 
cu emisarul. 

Asistentul, resemnat, o înșfacă și o trage afară din cameră. 

Barnes rămâne cu privirea pierdută pe coridor fără să observe 
pe chipul bătrânului un zâmbet de satisfacţie anticipată, care 
dispare de îndată ce americanul întoarce privirea către el. 

— Sunteţi sigur că știți ce faceți? îl întrebă bărbatul de la CIA. 

— Foarte. Stai liniștit. Documentele îmi vor reveni. E doar o 
chestiune de timp. 

— Doar că timp nu prea avem, îl atenționează Barnes 
temător. Și după? 

— După... Omoară-i pe toți. 

Apoi apelează un număr pe telefonul mobil. 

— Francesco, n-am uitat de tine, Eminenţă. 

+ CAPITOLUL 56 


Și așa se termină urmărirea asupra lui Sarah Monteiro și a 
celorlalţi supraviețuitori care, cu un mic ajutor din partea 
norocului sau a puterii divine, a reușit să îi scape pe toţi de la 
moarte sigură. Într-o zi ea tot o să vină, asta fără îndoială, dar 
se pare că nu era prevăzută pentru ziua aceea. Sarah Monteiro 
este femeia care l-a învins pe JC, pe asasinul Papei, niciun volum 
de istorie nu menţionează așa ceva, doar pentru istorie JC nu 
există și nici loan Paul | nu a fost asasinat, mai degrabă a murit 
de un atac de cord care nici nu i-a lăsat timp să tragă de 
cordonul clopoţelului, de lângă pat, ca să cheme un ajutor. 

Echilibre între forțe puternice au permis acest deznodământ, 
de data asta eroul solitar nu îi omoară pe toţi răufăcătorii și 
rămâne cu fata. Mai ales pentru că eroul nostru solitar este de 
data asta o femeie, însoţită de salvatorul Rafael, tatăl ei și 
Marius Ferris, care au scăpat de drumul infam de pe valea 
umbrelor. Și în acest context ies afară. Rafael într-o stare 
deplorabilă, dar chiar și așa, sprijinindu-l cu ajutorul lui Sarah pe 
căpitanul Raul care nu reușește să se ţină pe picioare. Marius 
Ferris e chiar în spatele lor, încă nevenindu-i să creadă ce noroc 
au avut. Toţi ceilalți, Geoffrey Barnes, Staughton, Thompson, 
servitorul, asistentul și Maestrul, asistă neputincioși la defilarea 
spre ieșire. Lipsește din peisaj șoferul servitorului care între timp 
a fost lăsat să plece. Mai lipsește și lupta finală în care eroii 
distrug toți răufăcătorii, dar ăsta nu e un film sau o povestire 
obișnuită de ficţiune, e mai degrabă realitatea care defilează. 
Barnes nu va avea plăcerea de a-l putea extermina pe Jack de 
pe fața pământului. Sunt frustrări ce vor rămâne și vor fi 
alimentate ca ale multor altora care nu au altă opţiune decât să 
trăiască cu ele. 

— Luaţi duba, ordonă Geoffrey Barnes. O să vină cineva să o 
ia mai târziu. 

Și Rafael conduce vehiculul către întâlnirea cu emisarul 
Vaticanului, care îi va însoţi la locul unde sunt ascunse 
valoroasele documente și apoi îi va scoate din ţară. Sau cel 
puţin așa cred majoritatea celor din dubă, deși nu e un gând 

împărtășit de toți. Raul Brandão Monteiro stă cu mâinile pe rană, 
întins pe bancheta din spate, cu capul în poala fiicei. 

— A înţeles cineva ceva? întreabă timid Marius Ferris care se 
aude vorbind pentru prima dată, pe un ton melodios radiofonic, 
încă agitat. 

— Și eu aș vrea să știu, intervine Rafael în timp ce conduce, 
încă suferind de la bătaia încasată. Aţi înțeles ceva, Căpitane? 

Rumoarea răspunsului e oprită de Sarah. 

— Foarte simplu. Când eram la Hotelul Altis, în Lisabona, am 
sunat la Vatican și le-am explicat situaţia. Mi-a răspuns un 
bărbat care a fost foarte simpatic, dar care nu mi-a promis 
nimic. Mi-a cerut să îi trimit o dovadă a ceea ce spuneam, ceea 
ce am și făcut atunci. 

— Cum? întreabă Rafael curios. Totul fusese făcut pe la 
spatele lui, în timp ce făcea duș. 

— Am trimis documentele prin fax. 

— Și apoi? 

Sarah nu e prea încântată de tonul inchizitorial al lui Rafael. 
Nu pare mulțumit că ea a rezolvat problema și le-a salvat 
tuturor viața. 

— Apoi bărbatul mi-a cerut să trimit originalele imediat la 
Vatican și i-am cerut recepționerului să se ocupe. 

— Și apoi? 

— Apoi mi-a subliniat din nou că nu poate promite nimic, dar 
că îmi garantează că subiectul va ajunge la cine trebuie, cu 
toate că au deja oameni pe teren. 

— Și așa am ajuns acum aici, conchide Rafael. 

— Exact. 

Rafael se uită în oglinda retrovizoare la tatăl lui Sarah. 

— Ce ziceţi, Căpitane? 

Militarul încearcă să articuleze câteva cuvinte, dar nu se aude 
decât un am... am... 

— Ce vrei să zici? Nu te forţa. Îl sfătuiește Sarah. 

— Amb... amb... 

— O ambuscadă, completează Rafael. Militarul încuviințează. 

— O ambuscadă? Ce? ţipă Sarah enervată că cei doi sunt de 
acord. Spuneţi asta doar pentru că am rezolvat eu problema? 

— Bineînţeles că nu, afirmă Rafael categoric. 

Raul o strânge pe Sarah de braț, făcându-i semn să-l asculte 
pe Rafael. 

— Fii atentă, Vaticanul nu acţionează așa. Folosesc tactici 
subtile. Fii sigură că nu ar fi dat niciodată așa un ultimatum, mai 
ales ca să ne scape pe noi. 

— Vrei să spui că P2 a interceptat convorbirea? 

— Nu. Se uită la Căpitan pe bancheta din spate, sprijinit de 
Sarah. Nu vreau să spun asta. Doar că trebuie să fim atenţi și să 
nu ne bucurăm prea devreme. 

— Crezi că vin după noi? întreabă preotul Marius Ferris, 
îngrijorat. 

— Asta e simplu de aflat, informează Rafael. Waldorf e spre 
nord... ia să ieșim de pe rută. Căpitane, ce ziceţi dacă mergem 
la un spital să tratăm rana aia? 

Rafael cotește la prima la dreapta și accelerează disimulând o 
fugă prin tumultuosul centru al Manhattanului la început de 
după amiază. Nu trece un minut, nici treizeci de secunde 
amărâte, că trei mașini de poliție new-yorkeze ajung lângă ei. 
Nu îi opresc, dimpotrivă, două se așază în spate, iar a treia în 
față, deschizându-le drum prin trafic. 

— NYPD vă va escorta în siguranţă la destinaţie. Vă rog, 
urmaţi-ne, se aude recomandarea prin difuzorul uneia din 
mașini. 

— Ce drăguţ din partea lor, spune Rafael ironic. la zi, tot 
Vaticanul ne-a trimis și escorta, nu? 

Poate că da, se gândește Sarah. Documentele valorează cu 
siguranţă atâta protecţie, deși e dureros să accepţi că niște 
hârtii vechi întrec ca valoare una sau mai multe vieţi umane. 

— Presupunând că ai dreptate, ce interes ar avea să facă tot 
circul ăsta? Imaginează-ţi că am reuși să fugim. Ce câștigă ei cu 
asta? 

— Oricât am încerca să scăpăm de ei, n-am reuși. Probabil 
avem mai mulţi sateliți care ne urmăresc. N-avem mijloacele 
necesare să îi păcălim. In plus, duba asta este a lor. E echipată 
cu toate dispozitivele de detectare posibile și imposibile, explică 
Rafael. Cât despre circ, presupun că bătrânul, până la urmă, știe 
foarte bine ce face. In ciuda a tot ce s-a întâmplat, situaţia 
noastră nu s-a îmbunătăţit deloc. 

— Se pare că nu. Acum că ai explicat așa sigur pe tine, 
conchide Sarah într-o notă vădit sarcastică. 

— Nu ai... nu ai toate piesele ca să... ca să poţi completa 
puzzle-ul, Sarah, spune Raul. 

Sarah se întoarce către Rafael. 

— Ok, atunci, domnule cu puzzle-ul, zi-mi ce facem? 

— Nimic. 

— Cum nimic? Sarah și Marius Ferris întreabă în același timp. 

— Vezi cumva vreo ieșire? Rafael îl ignoră pe Marius Ferris și 
se uită direct la Sarah. Dar îți mulțumesc sincer că mi-ai mai dat 
jumătate de oră din viaţă. 

— Maica Ta Hristoase! pronunţă Marius Ferris făcându-și 
cruce și încercând să aplaneze panica. _ 

— E absolut suprarealist! izbucnește Sarah. Intreaga situație 
este împotriva logicii. Cum se poate ca cineva în toate minţile să 
lase un grup de suspecți aproape nestingheriți pe străzile din 
New York. Nu se poate. Nu e logic. Imi pare rău, dar nu pot să 
cred teoria voastră. 

Marius Ferris se oprește din rugăciune ca să o asculte pe 
Sarah. Trebuie să sperăm până la ultima clipă, poate ruga lui a 
fost ascultată. 

— Continuă, te rog. Insistă el, văzând că ea nu se avântă să-și 
continue gândul, probabil pentru că ceea ce tocmai spusese 
voia să fie punctul final al discuţiei și nu un argument contra. 

— Nu mai am ce să zic, părinte, explică ea. Nu mi se pare 
credibilă situaţia pe care o descriu ei. Asta înseamnă că nu cred 
că hârtiile sunt la Vatican? 

— Exact. Ei știu că nu sunt acolo. Sarah, nu ești singura care 
ai cunoștințe în orașul sfânt. 

— Dar păreau să fi crezut. Sarah tot nu vrea să înţeleagă. 
Pentru mine e totul foarte tulbure. După tine, cine i-a sunat să le 
dea ultimatumul? 

— Nimeni, răspunde categoric. Apoi schimbă tonul imperativ, 
ca să nu îi alunge definitiv speranţele. Chiar dacă am accepta că 
există un ultimatum, ei n-ar ceda. Și nu prea văd Vaticanul 
implicându-se. Și cum explici escorta? 

Mda, asta nu prea știu cum s-o explic, se gândește Sarah, 
dar... 

— Vreau să vă spun că ultimatumul nu e deloc o minciună. 

— Cum poţi fi așa sigură? 

— Nu ai toate piesele ca să completezi puzzle-ul? întreabă 
provocator. Chiar, crezi că nu o să găsim niciun emisar? 

— A, nu. Nici vorbă. Emisarul o să fie acolo. 

— Atunci nu înțeleg. 

— Mă îndoiesc că ai călcat vreodată în Piaţa Sfântul Petru sau 
în Palatul Apostolic, adaugă. 

— Mă rog, am jucat ce atuuri aveam, e răspunsul lui Sarah. Ce 
va fi, va fi. 

Schimbă priviri timp de câteva secunde, nu prea multe, încât 
Rafael mai trebuie să și conducă, dar se vede preocuparea pe 
fețele amândurora, nu știm dacă fiecare pentru el sau unul 
pentru celălalt, dar asta e o întrebare care va rămâne fără 
răspuns deocamdată. 

După câteva minute intră pe Park Avenue cu toată pompa. 
Vehiculele se adaptează cum pot traficului, trecătorii își văd de 
treabă nepăsători, dacă ar da atenţie tuturor sirenelor, 
pompierilor, poliţiei sau ambulantelor, n-ar mai face altceva 
toată ziua. Se opresc la numărul 301 de pe bulevardul amintit, 
adresa celebrului hotel Waldorf-Astoria, care a găzduit 
nenumărate personalități istorice din toate domeniile de-a 
lungul a mai bine de un secol. Stilul art-deco predomină în toate 
formele, favorizând eleganța și g/amour-ul unuia din hotelurile 
de referință din lume. 

Cu greu, Raul se ridică în capul oaselor pe banchetă. Marius 
Ferris deschide primul ușa, dar nu ajunge să pună un picior jos 
pentru că cineva o închide de afară. Un bărbat îmbrăcat în 
negru pe care nu l-a mai văzut nicăieri. 

— Îmi pare rău. Eminenta Sa nu vrea să fie însoţit de întreg 
cortegiul, îl informează bărbatul în dreptul ferestrei lui Marius 
Ferris. 

Rafael profită să o privească pe Sarah și îi spune ceva fără să 
scoată vreun sunet, ca ea să îi citească pe buze. Piesele puzzle- 
ului tău se potrivesc? 

Sarah nu răspunde pentru că nu înțelege, Rafael îi face semn 
să se apropie și repetă aceeași propoziţie în surdină. Sarah nu 
raspunde, de data asta intenţionat, dar nu ascunde neliniștea și 
nervozitatea. 

— Numai femeia poate să vină, anunţă bărbatul. 

Sarah îl ia pe tatăl ei de mână cu afecțiune. 

— O să fie totul bine, stai liniștit. 

— Du-te, fata mea. Sunt bine. 

Bărbatul îi deschide ușa lui Sarah, iar ea iese din dubă. Apoi o 
conduce în hotel. Rafael iese și el din mașină. E interceptat 
imediat de alt bărbat. O namilă. 

— N-ai auzit ce-a spus colegul meu? întreabă feroce. 

— Ba da. 

— Atunci e mai bine să intri înapoi în mașină, îl sfătuiește, 
apropiindu-se de Rafael. 

— Din păcate nu se poate. Va trebui să mă duc cu ea, 
răspunde hotărât. 

— Intră în mașină, ordonă bărbatul. Nu-ţi mai zic și a doua 
oară. 

— Nu pot. Și știi de ce? 

— i se pare că m-ar interesa? 

— Dacă nu te interesează... ar trebui... o clipă de liniște 
pentru a accentua ce tocmai a spus. Pentru că eu sunt singurul 
care știe unde sunt hârtiile... încă două secunde ca să îi dea 
timp namilei să proceseze. Femeia nu știe nimic. 

Într-o clipită, bărbatul își duce mâna căuș la gură și își anunţă 
superiorii. 

— Îmi povestești sau nu? 

— Ce să-ţi povestesc? 

— Ce ai omis. 

— Am omis? 

— Vrei să fiu și mai direct? Ce ai mai plănuit pe la spatele 
meu? 

— De ce crezi asta? 

— Dacă îmi spui care e piesa care lipsește din puzzle-ul tău, 
poate îţi spun și eu, presupunând că există. 

— Mie nu-mi lipsește nimic. 

— Nu? se gândește puţin. Atunci nici mie. 

Nu mai trebuie să spunem cine sunt cei doi interlocutori, i-am 
identificat demult. Rafael și Sarah Monteiro, într-un Range Rover 
negru, în drum spre hârtiile ascunse, după cel care pretinde că 
știe unde sunt. 

Evident că după ce namila și-a informat superiorii că femeia 
nu știa nimic, a primit ordine să îl ducă pe Rafael la Eminenţa Sa 
în holul hotelului. Rafael a ajuns lângă episcop, pe nume 
Francesco Cossega, și din nu se știe ce considerente, poate un 
act instinctiv, a îngenuncheat și i-a sărutat mâna. 

— Binecuvântat să fii, fiule. Un răspuns natural din partea 
unui episcop adevărat. 

— Eminenţa Voastră sunteți emisarul Sfinţiei Sale? 

Cred că e ametit de la bătaie. Se gândește Sarah, 
nerecunoscându-l pe Rafael. Oare ce are în mânecă. 

Dar orice ar avea, încă nu arată. 

— Cu mine sunteți în siguranţă, copiii mei. Apoi se uită direct 
în ochii lui Rafael. Îmi arăţi unde sunt documentele? 

— Sigur că da, Eminenţă. Răspunde Rafael prompt. Aș vrea să 
vă rog să îi lăsaţi să plece pe cei doi bărbaţi care sunt afară în 
dubă. Unul are nevoie de îngrijire medicală. 

Și tu de un tratament psihologic urgent. Se gândește Sarah 
nervoasă. 

— Sigur. Bărbatul îmbrăcat în purpuriu făcu un semn cu mâna 
unuia din asistenții prezenți în jurul său, care, la semnul lui, ieși 
imediat afară. 

Așa se explică că acum se află pe bancheta din spate a 
încăpătorului Range Rover negru, cu un șofer care nu se 
deosebește de ceilalți în același indispensabil costum negru, în 
timp ce episcopul îi urmează într-un Mercedes din cele de top, 
blindat și cu geamuri fumurii, doar nu se știe niciodată când mai 
apare un terorist arab anticatolic. A se vedea ce s-a întâmplat 
ieri în Londra. 

Destinația e Pennsylvania Plaza numărul 4, așa i-a spus 
Rafael lui Cossega în holul hotelului, ca și cum i-ar fi oferit 
elixirul tinereţii veșnice. N-au mai văzut duba în care erau tatăl 
lui Sarah și Marius Ferris în faţa hotelului, dar nici el, nici ea nu- 
și fac iluzii. Rafael știe că încă nu sunt morți. Scopul e să o 
presioneze pe Sarah, cel puţin în ce-l privește pe tatăl ei. 
Oamenii ăștia sunt atât de previzibili. 

— Cum ai ajuns la concluzia că acolo sunt hârtiile? întreabă 
Sarah încet. Nu vrea ca matahalele din faţă să participe la 
discuţie, nici măcar să o audă. 

— O să vezi imediat. 

— ÎI cunoşti pe episcopul ăsta? Păreai foarte spășit în faţa lui. 

Rafael nu răspunde imediat. 

— Nu l-am mai văzut niciodată. Dar un episcop e un episcop. 
Trebuie să fim respectuoși. 

— Crezi că îi e subordonat lui JC? Pare atât de dedicat 
Bisericii. 

— Cred că Cossega a declanșat toate astea. 

— Cum așa? 

— Încă nu știu. Sunt doar speculaţii. 

Rămân tăcuţi o vreme până aproape de destinaţie. 

— Fii atentă, o anunţă Rafael încet, luând-o ușor de braţ, ca 
să îi atragă atenţia. Vreau să stai cuminte lângă mine până îţi 
spun eu. Dacă nu stai lângă mine nu pot să te apăr. 

— Ce ai de gând? 

— Încă nu știu. 

— Cum adică nu știi? O să negociezi libertatea noastră în 
schimbul hărtiilor? 

— O să văd la momentul respectiv. 

— Dar ce știi de fapt? încheie Sarah nervoasă. Lasă 
negocierile pe seama mea. 

Rafael rămâne surprins, dar nu are timp să riposteze, căci au 
ajuns la destinaţie. Toţi ies din mașini și intră în clădirea enormă 
care se înalţă în fața lor... Madison Square Garden. 

$ 

Complexul este golit de miile de fani ai New York Nicks care 
de obicei umplu stadionul până la refuz. In afară de câțiva 
angajați care stau de pază și întrețin locul, nu mai e nimeni 
primprejur. 

— Condu-ne, îi cere sau îi ordonă episcopul Francesco 
Cossega, nu se distinge exact despre care din cele două 
abordări e vorba din tonul vocii bărbatului plinuț îmbrăcat în 
purpuriu. Dar se înțelege. Rafael susține că ştie unde sunt 
documentele, aşa că e logic ca el să conducă cortegiul format 
din cinci bărbați și o femeie. Și dacă existau dubii în legătură cu 
autenticitatea episcopului, ar fi fost imediat influențate de cum 
apăreau cei doi șoferi ai Mercedesului de lux și Range Rover- 
ului. Nimeni alţii decât cunoscutul agent Jeronimo Staughton și 
agentul Thompson. 

— Nu vă mai faceţi griji. Faceţi ce trebuie. Nimeni n-o să vă 
mai deranjeze, vă garantez, le amintește episcopul. 

Ceva în vocea lui o liniștește pe Sarah. l-ar plăcea să fie un 
om bun. Un adevărat om al bisericii și al credinţei. Păcat că 
joacă de partea cealaltă a baricadei, deși pare foarte convins de 
rolul lui de salvator, fără să știe că ei l-au identificat imediat. | se 
pare că nu poate fi decât un plan gândit de bătrânul JC, pe care 
tocmai l-a cunoscut. Și trebuie spus că planul e reușit și probabil 
ar fi și mers dacă ea, și de data asta, nu ar fi știut mai bine de 
atât. A intrat în contradictoriu cu Rafael pe drumul spre Waldorf, 
dar doar pentru că o enervează modul în care și el reușește, ca 
și ea, să adulmece impostorii. 

Rafael conduce grupul pe un coridor larg, spre nicăieri, deși 
nu pare, cine îl vede, zice că știe ce face, expiră încredere prin 
toți porii. Totuși, nu e nevoie de multe explicaţii ca să înțelegem 
un lucru incontestabil, nu aceea e localizarea corectă a hârtiilor. 

— Mai e mult? întreabă Episcopul care deja începe să asude. 

Rafael nici nu se deranjează să-i răspundă. 

— Ştii măcar ce faci? îl întreabă Sarah încet, de lângă el. 


— Încă nu. E răspunsul precar pe care îl dă, în timp ce merg 
tot înainte pe holurile mari de acces spre tribune. Mai mergem. 
O să găsesc ceva. 

— Poate ieși urât dacă dăm de vreun perete sau dăm o tură 
completă de stadion. Îl avertizează ea. Apoi îl întreabă ce o 
roade cel mai tare. Ar fi putut fi ceva despre moartea care se 
apropie sau groaza cu care deja s-a obișnuit, dar nu. Motivul 
neliniștirii ei e mult mai simplu faţă de stadiul la care a ajuns 
viaţa ei. De ce crezi că episcopul ăsta e un impostor? 

Rafael râde. 

— Nu e un impostor. 

— Nu? 

— Nu. E Francesco Cossega. E chiar episcop. Impostura e tot 
teatrul ăsta de a se da drept emisar al Vaticanului. 

Sarah se gândește puţin. 

— Și de ce crezi că nu e emisarul Romei? 

Rafael ezită înainte de a răspunde, dar apoi o privește în ochi. 

— Pentru că eu sunt emisarul Romei. 

— Ce? scoate un sunet mult mai ascuţit decât tonul aproape 
surd în care discutau. Asta explică multe. Se gândește. Dacă ar 
fi timp, ar începe acum o mare ceartă despre omisiuni și 
minciuni, dar situaţia impune prudenţă. 

— Și tu? întreabă Rafael. 

— Eu ce? 

— Ce te face să crezi că episcopul nu e emisarul Vaticanului? 

— De ce crezi că eu cred așa ceva? O întrebare în răspunsul 
alteia nu e niciodată folositoare. Dar e unul din lucrurile care o 
enervează la culme pe Sarah, pentru că își dă el seama de 
toate. Faptul că se înroșește e dovada vie, la care se poate 
adăuga și recenta dezvăluire. Rafael, salvatorul, temutul Jack 
Payne din filialele CIA și P2 e emisarul Romei. Ce alte secrete 
mai ascunde? Câte fețe mai are acest cameleon în formă 
umană? 

— Dacă nu vrei să răspunzi, nu răspunde, adaugă Rafael 
pentru a încheia conversaţia. 

— Nu. Ok. Nu mă deranjează să răspund. 

Apare în faţa lor o intrare cu o ușă dublă, care se deschide pe 
ambele părți pentru a facilita ieșirea de urgenţă. Rafael 
deschide una și Sarah pe cealaltă și le ţin deschise ca să îi lase 
să treacă pe cei care vin în spatele lor. Ostenitul episcop mai 

întâi, cu pașii grei și o batistă în mână pentru a-și șterge fruntea 
de sudoare. Primul asistent îi urmează prelatului, cu un aer 
vigilent. Agentul, al doilea, cade pe spate când primește din plin 
și pe neașteptate ușa pe care Rafael o ţinea. A venit cu așa o 
putere, încât a căzut și își ascunde faţa în mâini. Văzând lipsa de 
reacţie a lui Sarah, care nu se aștepta la mișcare, pune mâna pe 
ușa pe care o ţinea ea și o izbește cu putere spre cel de-al 
treilea, Staughton, care era deja prevenit și și-a pus mâinile în 
faţă. Nu merge cu ușa, dar un pumn e altă treabă, iar unul bine 
plasat îl lasă pe jos fără cunoștință. Sărmanul Staughton. 

Episcopul și Thompson abia acum se uită în urmă. Prea târziu, 
Rafael deja a luat-o de mână pe Sarah și a închis ușile, lăsându-i 
pe partea cealaltă. Bărbatul care a căzut primul încearcă să se 
ridice, dar un șut îl trimite la loc. Sarah e încântată de gestul ei. 
Nu-i stă în fire să dea șuturi în oameni, dar... Dă-/-ncolo. A 
meritat-o. Se gândește. 

— la-i armele, îi spune Rafael în timp ce ţine ușa. 

De cealaltă parte se aud deja focuri de armă, dar se opresc în 
ușă, deformând-o. Sarah îi dă o armă lui Rafael și pe cealaltă o 
bagă la centură, la spate. De pe cealaltă parte nu se mai aude 
nimic. Thompson nu mai trage. 

— Și care e răspunsul? Rafael reia subiectul, lipit de ușă. 

— Nu se poate să lăsăm pe mai târziu? 

— Ba bineînţeles, încuviinţează emisarul Romei. Ascunde-te 
acolo în spate. 

Îi arată un automat de Coca-Cola. Înainte de a îndeplini 
îndemnul, vede un extinctor lângă uși. Îi spune să îl ia, nu se știe 
niciodată, poate o să-i fie de folos. 

— Lasă asta, se impacientează Rafael. Tu și extinctoarele. Am 
văzut deja că nu sunt punctul tău forte. Fă ce-ţi spun. 

Sarah îl privește înfuriată. 

— Te rog, completează Rafael. 

Thompson reușește în sfârșit să deschidă una din uși, 
împingând-o ușor. Arma e pregătită să tragă. Cei doi colegi sunt 
încă la pământ, scoși din joc, și nu se mai vede nimeni. 
Episcopul așteaptă la o distanţă sigură ca subordonatul lui, 
paznicul lui zelos, să îl avizeze când e drumul liber. _ 

O cutie de Coca-Cola zboară spre capul lui Thompson. In 
fracțiunea de secundă în care s-a întors, ușa l-a izbit cu forță, pe 

neașteptate. Ghemuit pe jos, e neutralizat cu ușurință de Rafael, 
dar nu letal. Mai rămâne un episcop speriat. 

— Aştept, revine Rafael. 

Sarah iese de după automatul de vânzare automată și o caută 
pe cea de-a treia victimă de arme. Rafael îi admiră gestul. Parcă 
asta a făcut toată viaţa. Apoi ridică arma care i-a căzut lui 
Thompson și o pune tot în spatele pantalonilor și după ce 
termină treburile acestea importante, îl privește pe Rafael în 
ochi. 

— E foarte simplu. Adevărul adevărat e că eu nu am sunat la 
Vatican. 

— Poţi să începi să te explici. Îi cere Rafael, mergând alături 
de Sarah printre scaunele din tribunele din Madison Square 
Garden. Episcopul merge în faţă, iar Rafael îl mai împinge din 
când în când, ca să îi demonstreze că e cu ochii pe el. 

Jos, terenul unde baschetul e rege. Fără urmă de viaţă, doar 
podeaua cerată, marcajul în diferite culori, tabelele și coșurile și 
un ecran enorm pătrat, atârnat deasupra suprafeței de joc. 
Acum e stins, dar prinde viaţă când scaunele sunt pline până la 
refuz de iubitorii sportului. Transmite zâmbete, certuri, 
îndemnuri și încurajări, insulte, rezultatul, timpul care mai 
rămâne din cele douăzeci și patru de secunde în care trebuie 
fiecare echipă să atace... chiar și așa, tot acel spaţiu epuizat de 
bucurie, rămâne magnific. 

Păcat că Rafael și Sarah și chiar Episcopul nu se pot bucura 
pe îndelete de pacea locului. Planul spontan al lui Rafael 
funcționase până acum. Cel puţin sunt liberi să negocieze. 

— Ce să explic? întreabă Sarah calmă. 

— Cum adică n-ai... făcut... ce ziceai că ai făcut? Se înţelege 
din felul confuz în care a formulat întrebarea că nu vrea ca 
Episcopul să audă detaliile discuţiei. Și îi aruncă lui Sarah o 
privire cu subiînţeles pe care ea o pricepu fără probleme. 

— N-am făcut, răspunde nervoasă. Și cine ești tu să-mi ceri 
explicaţii din moment ce nu mi-ai spus... ce... erai și încă n-am 
aflat? 

Motivele ei sunt valabile. Și Rafael s-a gândit probabil la 
același lucru. 

— O să mai vorbim noi despre asta când ne mai liniștim, îi 
spune. 

— Ah... când o veni și momentul ăla, afirmă ea jumătate 
ironic jumătate serios. 

— Chiar credeţi că ieșiţi vii de aici? îi întreabă Episcopul pe un 
ton cam prea infatuat pentru poziţia lui de ostatic. 

— Încercăm toţi să ieșim, nu, Eminenţă? îi răspunde Rafael. 

— O să sfârșiți și voi ca Firenzi și toţi ceilalți. 

— Cum puteţi să-i serviţi lui Dumnezeu fiind un diavol? îl 
întreabă Sarah dezgustată. 

Prelatul nu răspunde. 

— Dar dacă tot ai adus vorba, Francesco, spune-mi te rog un 
lucru, sunt curios. Am impresia că toate au început din cauza ta. 

— Care toate? Episcopul se oprește și se uită în spate, la 
Rafael. 

— Toate. Omorurile, faptul că noi am ajuns aici, de exemplu. 

Ce naiba o fi vrând să spună? se gândește Sarah curioasă și 
uimită deopotrivă. 

Omul bisericii îi întoarce spatele și nu răspunde. 

Dar Rafael își continuă firul. 

— Uite, Firenzi a găsit documentele. Nu era grav, oricum nu 
și-ar fi dat nimeni seama că lipsesc. Erau în Arhive de aproape 
treizeci de ani. Cred că într-un loc bine ascuns, descoperit doar 
din întâmplare. Doar pentru că le-a găsit, n-ar fi trebuit să aibă 
viaţa în pericol. 

— Taci din gură. Nu știi despre ce vorbești, îi ordonă Episcopul 
deranjat de discuție. 

— Continuă, îi cere Sarah. Du-ţi ideea până la capăt. 

— Singurul mod în care Firenzi ar fi putut deveni o ţintă era să 
povestească cuiva care să-l pună apoi în pericol. Unui prieten. 
Unui Episcop, de exemplu. 

Oare așa să fi fost? se întreabă tânăra. E o teorie plauzibilă, 
fără îndoială. Doar cineva apropiat nașului ei l-ar fi putut 
denunța. Cineva căruia i-ar fi încredințat secretul descoperirii. 
Dar nu înseamnă că a fost neapărat Episcopul ăsta. 

— Confirmi,  Eminență? Sarah accentuează sarcastic 
„eminenţă”. 

Prelatul se înroșește de nervi, totuși, doar pentru atâta lucru 
nu se poate învinui un om. 

— Aiureli, exclamă într-un sfârșit. Nu-l știam pe Firenzi atât de 
bine. 

Discuţia pașnică e întreruptă de un interludiu muzical care 
răsună în tot stadionul. Șase note dispuse într-o ordine bine 
cunoscută și care formează un tril sonor care de obicei 
animează momentele de dinaintea jocurilor sau pauzele. 
Sunetul umple toată sala până când e întrerupt de o tuse seacă. 

— Nu credeți că e prea devreme ca să abandonaţi jocul? 
Vocea binecunoscută a lui Geoffrey Barnes. 

Rafael îl împinge cu violență pe Episcop. 

— Haideţi, îi ordonă. 

Grăbesc pasul pe unul din șirurile de scaune de la marginea 
de sus a tribunelor. 

— Staţi pe loc, anunţă vocea lui Barnes în difuzoare. Unde 
credeţi că mergeţi? 

O rafală de mitralieră ţintește chiar scaunele din faţa 
Episcopului Francesco Cossega care se oprește și se ghemuiește 
cu mâinile deasupra capului. Cei trei fugari, sunt acoperiţi de 
moloz. 

— Nu vă agitaţi așa, îi sfătuiește vocea. 

Imediat apoi, apar trei oameni pe ușa nivelului la care sunt, și 
se apropie încet de ei. Ritmul e dictat de bătrânul în baston cu 
cap de leu, nimeni altul decât Maestrul, cu respiraţia întretăiată 
din cauza efortului la care e supus, iar în urma lui vin asistentul 
și servitorul. 

— Domnișoara Sarah, nu ai fost deloc cuminte, o dojenește 
bătrânul gâfâind. 

Spaţiul dintre rândurile de scaune permite trecerea unei 
singure persoane. Când ajung la ei, asistentul se așază în faţa 
lui JC, ca să nu îl lase pe Maestru neprotejat. 

— Eu? se bâlbâie Sarah. Nu reușește să mai spună altceva. 
Știe că au descoperit stratagema ei. 

Servitorul alege să îi ocolească cu câteva rânduri de scaune 
mai sus și ajunge în spatele ei. 

— lartă-mă, JC, spune Episcopul coborând privirea. 

— S-a terminat jocul, anunţă asistentul în timp ce bătrânul își 
mai trage sufletul. 

Deodată, o lumină puternică de proiector se aprinde asupra a 
două siluete din tribuna de pe partea cealaltă a stadionului. 
Distanţa e prea mare ca să se vadă despre cine e vorba. Poate 
tocmai din cauza asta, panoul electronic imens care atârnă 
deasupra mijlocului terenului se aprinde brusc. Pe ecran se 
distinge identitatea celor doi. Un agent cu o armă ațţintită la 
capul lui Marius Ferris, cu capul aplecat. 

— Cum vi se pare? Vă place? 

— Intr-o zi de joc probabil arată minunat, exclamă Rafael. Nu 
credeţi? 

Sarah este atât de speriată de servitorul care se apropie în 
spatele ei, încât abia dacă aruncă o privire la ecranul enorm. Pe 

el se vede un Marius Ferris care cu siguranţă a fost torturat, 
rănile vizibile de pe faţă stau dovadă, dar nu a scos niciun 
cuvânt despre localizarea hărtiilor, altfel n-ar fi toți adunaţi 
acolo. De fapt, Sarah e cu spatele către centrul acţiunii, adică 
asistentul, Rafael și Episcopul care se află între cei doi. Nu are 
pe unde să fugă. Bătrânul JC încă își trage sufletul, dar deja 
poate să reia frâiele situației. 

— Poate cealaltă motivaţie vi se pare mai convingătoare, 
anunță cu suflarea aproape normală. 

Altă rază de proiector cade pe alte două siluete. Sarah nu 
trebuie să se uite la ecran ca să îl recunoască pe tatăl ei. Cine 
altcineva ar putea fi? Totuși, nu rezistă și se uită să vadă în ce 
stadiu este. Aparent îi era mai bine când l-a lăsat în dubă, la ușa 
hotelului Astoria. Suferind de la rana care i-a străpuns partea 
laterală a trunchiului și care l-a lăsat fără puteri. Doar atât, cu 
excepția ţevii reci a armei aţintite la tâmpla dreaptă. 

S-a sfârșit, îşi spune. Atuurile pe care le avea s-au dus, au mai 
rămas doar niște cărți fără valoare ca să le poată juca. 

Simţindu-i îngrijorarea, servitorul se apropie din ce în ce mai 
mult. Îi mai despart doar trei pași. 

— Acum vreau să văd toate hârtiile la mine în mână, ordonă 
bătrânul, victorios. Credeaţi că o să mă înfrângeţi? N-au reușit 
nici cei mai tari oameni din lume, d-apăi voi. 

Sarah știe că nu mai poate face nimic. Rafael va trebui să 
spună unde sunt documentele. Nu că ar conta pentru 
deznodământul final, armele de la tâmplele lui Marius Ferris și a 
tatălui ei vor trage fără milă, ca și cele care încă nu se văd 
asupra lui Rafael și a lui Sarah. Nu mai suportă să vadă oameni 
suferind din cauza asta. Valdemar Firenzi, părintele Felipe, 
părintele Pablo, ca să nu mai vorbim de pierderile colaterale. Ei 
nu vor fi decât încă niște victime pe listă și oamenii ăștia oribili 
vor dormi la fel de liniștiți. Copleșită fiind de toate aceste 
gânduri, simte la un moment dat că cineva o trage de mijloc, cu 
mâinile pe șoldurile ei. E Rafael care o lipește de el. Nu înțelege 
ce vrea să facă, dar e o senzaţie plăcută, în mijlocul fricii și 
disperării e un gest care îi dă, în pofida a toate, o infimă 
senzație de protecţie. Spate în spate, fund în fund, ceva 
urmărește el, sau pregătește doar o despărţire? Să spună adio 
printr-o atingere, dacă prin viu grai nu e cazul să se exprime 
acum, sau poate nu are curaj. 

— Ştii foarte bine că o să murim toţi înainte să-ţi spunem 
unde sunt hârtiile. 

— Se poate, e de acord bătrânul. Dar dacă muriţi toți, n-o să 
am de ce să mă îngrijorez, nu? Dacă nu știe nimeni de ele, nu 
am de ce să mă tem. Adaugă. 

— Nu cred că îţi place să depinzi de noroc, îl atacă Rafael. 

Sarah simte o mână pipăind-o pe fund. Apoi urcă puţin, până 
găsește una din armele pe care le ţine la centură. Pentru câteva 
momente a crezut că o s-o pipăie de-a binelea. Deși scurt, nu i-a 
displăcut. Apoi simte ceva rece între braţul lui și spatele ei. Este 
arma pe care i-a dat-o lui Rafael când au scăpat de ceilalţi trei 
mai înainte. Nu e un adio. E un plan. 

— Nu mă cunoști, Jack. 

— Nici tu pe mine. 

— Să terminăm o dată cu teatrul ăsta, vorbește asistentul. 
Recunoaște-te învins și salvează-i pe prietenii tăi. 

— Îi salvez, stai liniștit. Dar nu cum crezi tu. 

Două focuri. Trei, patru, cinci, șase, până când devine o rafală 
scurtă și se termină la fel de repede pe cum a început. 

Acum să explicăm și cu încetinitorul, ca să se înțeleagă ce s-a 
întâmplat. Rafael a tras două focuri în același timp, unul cu 
arma ascunsă între braţ și spatele lui Sarah. L-a nimerit în piept 
pe servitorul care a căzut secerat cu o expresie surprinsă pe 
faţă. Al doilea foc, tras cu arma pe care i-a luat-o lui Sarah, a 
găurit îmbrăcămintea Episcopului și s-a oprit în piciorul 
asistentului. Celelalte gloanţe au fost trase de Sarah, care 
scosese arma care îi mai rămăsese și trăsese spre cei care îi 
țineau ostatici pe tatăl ei și pe Marius Ferris. Cei doi au ripostat, 
dar nu au fost victime. 

Rezultatul final: un mort și un rănit și schimbul de roluri între 
cei care controlează și cei controlați. 

— Ai înnebunit? Puteai să-l nimerești pe tatăl tău sau pe 
părinte! protestează Rafael cu arma încă îndreptată spre 
asistent. 

— Am vrut doar să-i sperii, se scuză ea tremurând. 

Bărbaţii de pe partea cealaltă a tribunei își reiau poziţiile 
punând armele la tâmplele celor doi ostatici. 

Bătrânul îl ţine pe asistent și ţipă. 

— N-am mai văzut în viaţa mea așa treabă de amatori! Nu 
știa nimeni că sunt înarmați? 

— Eu știam, îl informează prompt Episcopul Cossega. 

Un foc neașteptat îi străpunge pieptul. Surpriza de pe chipul 
lui e totală. 

— De ce? Eu ţi l-am dat pe Firenzi. Și cade zgomotos pe 
scaune în jos. 

— Urăsc incompetenţii, protestează bătrânul, îndreptând 
arma acum spre Rafael și echilibrând cât de cât jocul, din 
moment ce emisarul de la Roma are două arme aţintite înspre 
el. 

— Crezi că ai șanse de supravieţuire, băiete? șuieră cu o voce 
maliţioasă. 

— Am așii mei pe mânecă. 

— N-ai nimic, ripostează bătrânul. Acum nu mai ai nimic. Cu 
sau fără hârtii, fie că vorbiţi sau nu, o să mori... 

Tusea seacă a lui Geoffrey Barnes inundă sala. 

— Vă caută cineva la telefon, îi spune. 

— Pe cine? întreabă bătrânul fără să își ia ochii de la Rafael. 

— Pe dumneavoastră, răspunde Barnes. 

— Cine e? 

— O femeie. 

— O femeie? Bătrânul pare revoltat. Idiotule, asta nu poate să 
aștepte? 

— Spune că e în interesul dumneavoastră. Cred că e mai bine 
să o ascultați. 

— Pune-o pe difuzor și îndreaptă microfoanele încoace. 

După câteva secunde se aude o voce feminină. Legătura e 
intercontinentală. 

— Alo? 

— Cine e? Zi repede că n-am timp și nici răbdare, spune 
bătrânul fără ocolișuri. 

— Tu să taci din gură, jigodie. O să aștepți cât e nevoie, 
răspunde vocea. 

Rafael e la fel de surprins ca și bătrânul. Numai Sarah 
zâmbește timid. 

— Sarah, ești bine? întreabă vocea. 

— Da, sunt bine. 

— Cine e? întreabă Rafael încet. 

— O prietenă, afirmă pe un ton triumfător. Aceeași care a 
lansat și ultimatumul de la Vatican. 

Informaţia ajunge imediat la urechile bătrânului. 

— Ah, deci domnișoara e cea responsabilă pentru falsul 
ultimatum de la Vatican. 

— Ti-am mai zis o dată să taci din gură. Sarah... Sarah, chiar 
ești bine? 

— Da, Natalie, poţi să stai liniștită. 

— Natalie? întreabă Rafael. Cine e Natalie? 

Intrebarea nu primește răspuns. 

— Să trecem la obiect. Cum îl cheamă pe jigodia asta 
nenorocită care ţi-a făcut toate astea? continuă Natalie. 

— Il cheamă JC, răspunde Sarah privindu-l în ochi. 

— JC? lisuse Hristoase. Ce javră ordinară. Bun, atunci uite 
care e treaba, JC, am o listă în mână cu tot felul de nume de 
personalități publice, care aparţin organizaţiei P2. Până și un 
nenorocit de prim-ministru e aici. 

— Ce vrei? întreabă bătrânul privind în gol. Arma pe care o 
avea în mână se lăsă tot mai în jos până când o cobori de tot. 

— Păi, vreau să o eliberezi pe prietena mea și pe toţi cei care 
sunt cu ea. 

— Și eu ce câștig dacă fac asta? 

— Stai așa, dragule. Te grăbești undeva? 

Sarah nu reușește să se mai abţină din râs. Natalie e de 
milioane. 

— Stai să mă gândesc, reportajul n-o să apară pe BBC și pot 
să opresc tipografiile în care tocmai se imprimă ziarul cu lista 
publicată. Ce zici? 

Chipul bătrânului e cuprins de o furie nestăpânită. Lucrurile îi 
scapă din mână. Sau deja i-au scăpat. 

— Și dacă sunt de acord, ce garanţie am că informaţia nu 
scapă la alţii? 

— Gândește-te, dragul meu, continuă Natalie. Dacă lista va fi 
divulgată, înseamnă că ne semnăm condamnarea la moarte. 
Dacă vreodată nu te porți frumos, știi ce o să se întâmple. 

Bătrânul îl lasă deoparte pe asistent și se îndepărtează câţiva 
pași, gânditor. Rana asistentului nu e mortală, și chiar dacă ar fi 
fost, acum nu contează. Are lucruri mai importante de făcut. Își 
freacă bărbia cu o mână tremurândă, în timp ce calculează 
opțiunile. 

— E o înţelegere bună pentru toată lumea, adaugă Natalie, iar 
accentul ei englezesc răsună în tot stadionul, ca un spirit de 
dincolo. Deci, batem palma? 

+ CAPITOLUL 59 


NOAPTEA 


Anii lui Hristos vor fi zilele mele. 
Azi e a douăzeci și cincea zi ca Papă, 
anii lui Hristos au fost treizeci și trei. 


loan Paul | în jurnalul său, 
20 septembrie 1978 


29 septembrie 1978 


Villot înlesnise o intrare liniștită, fără griji. Niciun Gardian 
Elveţian nu i-a apărut în drum să îl întrebe ce căuta acolo. Nici 
n-ar fi putut să le explice. Villot știa că era crucial pentru bunul 
mers al planului ca nimeni să nu apară în calea lui până la etajul 
al treilea al Palatului Apostolic. 

Bărbatul cunoștea toate cotloanele, nu era prima dată când 
trecea pe acolo. Mai avusese de câteva ori privilegiul de a vizita 
interiorul cetății, așa că știa pe unde să umble și cum să evite să 
fie văzut, ceea ce l-a ajutat mult în operaţiunea lui. Știa 
patrulele și pe unde erau gardienii și, la ora la care a intrat, 
jumătate de oră după miezul nopţii, nu mai era nimeni în afară 
de Gardă prin partea aceea a cetăţii. Numai el. Villot trebuia 
doar să fie sigur că rutina avea să-și urmeze cursul și, firește, să 
lase ușile deschise. 

Toate eforturile s-au concentrat ca să poată ajunge cu 
ușurință la etajul al treilea, chiar lângă ușa camerei papale. 

Holul era luminat slab ici colo, ceea ce învăluia totul într-o 
atmosferă sinistră. De sub ușă se vedea un fir subţire de lumină, 
semn că Sfinţia Sa încă mai era treaz. Probabil lucra la 
schimbările care îi speriau pe atâţia. Asta îi modifica puţin 
planurile. Efectul surpriză ar fi fost complet dacă ar fi dormit, dat 
fiind că i-ar fi luat ceva să reacționeze, dar așa nu. Se gândi 
dacă să aștepte până adoarme, dar după zece minute se plictisi. 

Trebuia să se întâmple cu el treaz atunci. O să intre și asta o să-i 
blocheze orice reacţie. Odată ce subiectul avea să fie dominat, 
era ușor să facă restul. 

Se apropie de ușă, puse mâna înmănușată pe clanţă și 
aşteptă câteva clipe. Își potoli câteva impulsuri și lăsă 
adrenalina să curgă. Nu era prima dată când făcea așa ceva, să 
omoare, și nu avea să fie nici ultima, dar era primul Papă și, cu 
siguranţă ultimul. Da, pentru că dacă nu ieșea planul, era un 
semn că lucrurile nu aveau să iasă bine apoi. Suveranitatea lui 
loan Paul | urma să se termine în câteva momente. 

Deschise ușa brusc și intră. Surpriza a fost imediată, cea a 
intrusului. Albino Luciani era așezat pe pat și scria ceva pe o 
hârtie, nici n-a ridicat ochii să vadă cine a intrat la ora aceea din 
noapte, fără să bată sau să ceară voie. 

— Închide ușa. Atât spuse, scriind în continuare. 

Intrusul, pe care îl cunoaștem la o vârstă mult mai înaintată, 
sprijinit de un baston cu cap de leu, a cărui respiraţie greoaie 
amintește de un astmatic și se prezintă drept JC, nu avea nevoie 
de niciun sprijin în acea dimineaţă din 1978. Inspira jovialitate și 
profesionalism, dacă se poate spune așa ceva despre un om 
care urmărea să îi ia viaţa altuia. În sfârșit, l-a surprins postura 
lui Albino Luciani, absorbit de lucru, complet indiferent faţă de 
intrarea lui. 

Se supuse cererii Sfântului Părinte și închise ușa încetișor. 
Urmă o liniște care îl incomoda, în timp ce Papa îl ignora în 
continuare. Nu era așa în planul pe care îl elaborase cu câteva 
zile înainte. Se văzuse întotdeauna pe post de dominator. Intră, 
ucide, iese. Dar asta întrecea orice așteptare. li dădea senzaţia 
că Papa era obișnuit să intre lumea noaptea la el în cameră. Dar 
schimbul de replici ce urmă îl convinseră că nu era în fața unui 
om oarecare. 

— Știi care ar trebui să fie cele mai mari calităţi umane? 
întrebă concentrat în continuare asupra hărtiilor. 

— Demnitatea și onoarea? răspunse intrusul cu o întrebare, 
ca un elev profesorului, sperând să fi nimerit. 

— Demnitatea și onoarea vin apoi. Explică Papa. Cele mai 
mari calităţi ar trebui să fie o capacitate fără margini de a iubi și 
a ierta. 

— Dumneavoastră cultivați aceste calităţi? 

— În mod constant. Totuși, sunt Papa, nu Dumnezeu. 
infailibilitatea mea e instituţională, nu personală. Adică nu îmi 
aduc aminte întotdeauna de calităţile acestea importante. Ridică 
ochii pentru prima dată ca să îl fixeze pe călăul lui și își potrivi 
ochelarii pe nas. 

— De ce îmi spuneţi asta? 

— Ca să știi că nu te condamn. Te iubesc ca pe semenul meu 
și ca atare, te iert. 

Abia atunci intrusul înţelese că Sfinţia Sa, Papa loan Paul | îl 
aștepta să își execute misiunea pentru care venise. Revelația îl 
descumpăni puţin, dar nu îndeajuns încât să-l determine să dea 
înapoi. Puse o pernă pe fața lui Albino Luciani și apăsă. 
Secundele acelea au fost cele mai lungi din viaţa lui. Să omoare 
un om pe care moartea nu reușise să-l păcălească. Să știe că 
sub pernă era cineva care n-a implorat îndurare, care anticipase 
toate mișcările și nu fugise. Nu că ar fi avut unde să fugă, din 
momentul în care ești Papă, rămâi Papă până la moarte, dar știa 
că noaptea aceea putea fi evitată, era de ajuns să dea înapoi în 
îndrăzneala lui, să închidă ochii la unele lucruri, cu toate astea, 
n-a făcut-o. A rămas fidel până la capăt și asta l-a impresionat 
pe intrus. De îndată ce ultima suflare părăsi corpul Sfântului 
Părinte, intrusul se îndreptă. Nu-și dăduse seama, dar îi 
curseseră lacrimi pe chip. Il luă pe Albino și îl puse în aceeași 
poziție în care îl găsise. Stând pe pat. Până și ochii îi rămăseseră 
deschiși. Doar capul nu se mai ţinea, și atârna în partea dreaptă. 

Mai târziu urma să afle că printre hârtiile pe care le avea Papa 
era și copia unui secret, prevăzut de vizionarii de la Fâtima în 
1917. Anunţa moartea unui bărbat îmbrăcat în alb, de mâna 
celor din tagma lui. Nici nu putea nimeri mai bine. 

Se asigură că a lăsat totul așa cum era când a intrat, nici 
lumina nu o stinse. Era rândul lui Villot să facă curat la locul 
crimei. 


+ CAPITOLUL 60 


Camera de la etajul șapte din Waldorf-Astoria este mai mult 
decât binevenită pentru a odihni corpul, după chinurile suferite 
în ultimele zile. Aici sunt Sarah, care tocmai a făcut un duș, 
înfășurată într-un prosop și Rafael, care stă întins cu ochii 
închiși, un binemeritat repaus pentru războinic. 

Inainte să ajungă acolo, l-au lăsat pe căpitan la o clinică. Rana 
nu putea să mai aștepte. Doar după ce l-au lăsat pe mâinile 
echipei de medici s-au îndreptat către GCT (Dl) - NY. Numerele 
din paranteză chiar nu puteau fi înlocuite. Descifrarea corectă 
era GCT (15) - NY, Grand Central Terminal (15), New York, una 
din gările principale ale orașului, de pe strada 42. Numărul 15 
corespundea unui dulăpior cu cheie în care erau hârtiile. 

Când a deschis ușa dulăpiorului, erau acolo. Îngălbenite de 
timp, preţioase. Ideile unui om modern pe care l-au oprit 
interese meschine. Un scris frumos, dar ferm, menit să schimbe 
lucrurile spre bine, să se adapteze vremurilor. 

| le-a dat emisarului de la Roma, întruchipat de Rafael. 

— Ești sigur că nu ne-a urmărit nimeni? îl întreabă. 

— Nu. Dar deocamdată nici nu contează. Avem un atu 
puternic acum, și n-or să facă nimic în public. Cel puţin nu 
pentru moment. 

— Cel puţin nu pentru moment? 

— Da. Oamenii ăștia nu uită. Când ne așteptăm mai puţin, 
atacă din nou. De preferinţă pe fiecare pe rând, ca să fie mai 
ușor și să facă mai puţine valuri. 

— Nu e o perspectivă prea reconfortantă. 

— Asta este preţul. Deocamdată suntem în siguranță. Ce va 
urma, Dumnezeu știe. 

După ce s-au instalat la etajul șapte în Astoria, Sarah sună la 
clinică să afle despre starea tatălui ei și află vești bune. Incizia 
nu atinsese niciun organ important. Într-o lună, ajutat și de 
fizioterapie, urma să se recupereze complet. 

— Dacă știam că era așa ușor să îi înving, aș fi trimis hârtiile 
la ziar demult. 


— Și pierdeai toată distracţia? glumește Rafael. De ce ai zis că 
ai vorbit la Vatican? 

— Nu numai tu ai secrete. 

Rafael continuă să o privească în așteptarea unui răspuns. 

— Pentru că nu știam până la ce punct e implicat Vaticanul. Și 
știam și că nu m-ar fi crezut așa ușor. Atunci, am elaborat planul 
ăsta. Am sunat-o pe Natalie și i-am trimis hârtiile prin poșta 
rapidă. 

— Adică ai plănuit toată scena de la Madison Square Garden? 

— N-am ajuns așa departe. Nici nu știam că o să trecem pe 
acolo. l-am cerut lui Natalie să găsească pe cineva care să se 
prefacă a fi un reprezentant al Vaticanului și să anunţe 
ultimatumul. Dacă mergea totul bine, urma să o sune să-i 
spună. Cum telefonul n-a venit, a inventat ea propria ei schemă, 
spune Sarah râzând amintindu-și de discuția dintre Natalie și 
Maestru. 

— Mi s-a părut de milioane. Trebuie s-o cunosc pe Natalie. 

— Când ajungi la Londra, te prezint cu cea mai mare plăcere. 
Se oferă Sarah gânditoare. Crezi că CIA o să acţioneze 
independent de bătrân? 

— Nu știu. Dar nu cred. N-au niciun interes și au deja destule 
scandaluri de care să se ocupe ca să se mai bage și în ăsta. 
Suntem în siguranță. 

— Ce bine. 

Rafael se ridică de pe pat. 

— Te deranjează dacă mă duc să fac o baie? 

Bineînţeles că nu. 

— Te deranjează dacă mă uit puţin pe hârtii? întreabă 
curioasă. 

— Cred că ţi-ai câștigat meritul ăsta. 

Sarah dă drumul la televizor ca să mai afle știrile, în timp ce ia 
hârtiile îngălbenite pe care Rafael le-a lăsat pe noptieră. 
Incidentul din Londra s-a soldat cu șaisprezece morți. Au fost 
deja reţinuţi câţiva suspecți implicaţi în planificarea atentatului. 
Șaisprezece morți. Dar oare cifrele astea sunt chiar adevărate? 
Poate din cauza oboselii, i se pare ceva îndepărtat. Ca și cum ar 
fi fost comis într-adevăr de forțe teroriste musulmane și nu 
bărbatul care tocmai face duș în camera luxoasă de hotel în 
care se află. Șaisprezece morţi care o dor, dar nu la fel de tare 
ca atunci când erau încă treisprezece, la hotelul din Lisabona. 

Acum simte doar remușcările pe care orice om civilizat și cu 
capacităţi mintale normale ar trebui să le simtă pentru cele 
întâmplate. 

Primele documente sunt informaţii despre funcţionari de la 
Vatican și înlocuirile menţionate. Partea interesantă începe la 
pagina a șasea și se continuă pe următoarele. Un lung eseu 
despre situaţia Bisericii, pe care îl citi pe nerăsuflate și din care 
reproducem câteva fragmente. 


Pentru a răspândi învățăturile lui lisus Hristos, 
Domnul Nostru, nu are sens să rămânem ascunși în 
spatele unei fațade obscure care ne întunecă spiritul în 
fața altora. Nu are sens să răspândim cuvântul nostru 
ca și cum ar fi al Lui, ponegrind o doctrină care se 
dorește a fi deschisă tuturor, și care prin credință il 
aduce pe lisus Hristos alături de noi. 


Sfânta Biserică nu trebuie să se învăluie într-o 
mantie neagră de secrete care înăbușe bucuria 
inerentă învățăturilor Domnului. Căci credința este și 
bucurie și înfrățire, și nu sobrietatea voluntară care 
apare pe chipurile noastre de îndată ce ne consacrăm 
Lui și în compromisul de a răspândi doctrina Lui, 
concentrați pe sacrificiul și suferința pe care le-a nutrit 
pentru noi. Și care seminarist nu este învățat cu 
ardoare să ia pe umerii săi greutatea Umanității 
păcătoase, transformându-se astfel într-un alt simplu 
truditor care, nu din vina sa, nu se poate bucura pe 
deplin de importanța iubirii, așa cum citește un text 
plictisitor doar pentru că este obligat. 


Soluția depinde de noi, cei din sânul Bisericii, care 
am urmat dogme antice atâta vreme, pe care nici nu 
le pot atribui Creatorului. De-a lungul secolelor, mulți 
s-au așezat pe scaunul lui Petru, așa cum precum 
acum El mi-a dat mie această îndatorire. Imperiul și 
averea adunate în tot acest timp sunt incalculabile. 
Indrăznesc să spun că suntem cel mai bogat stat din 
lume. Cum se poate așa ceva, din moment ce obligația 
noastră este față de toți credincioșii? Datoria noastră 

de a ne ajuta aproapele a devenit selectivă și 
strategică? Toată această moștenire a ajuns să fie 
administrată ca o mare companie? Vorbim de 
moștenirea lăsată de la lisus Hristos la Petru Pescarul, 
care apoi a trecut prin istorie până a ajuns la mine? 


Să chibzuim asupra unor chestiuni fundamentale, 
dar mai întâi să ne hotărâm asupra unui drum. 
Singurul care există, cel al Domnului Nostru lisus 
Hristos, Tatăl Nostru. Câte din aceste chestiuni îşi pot 
afla răspuns recurgând la Tatăl Nostru? Doar auzind 
învățăturile și sfaturile, căci El a răspuns de mult și 
răspunde în continuare. Indrăznesc să spun că toate 
întrebările au primit răspuns, chiar și întrebările 
recente. Dar pentru aceste timpuri moderne dificile, 
există o formulă care ne ghidează spre drumul binelui 
și al iubirii, pe drumul Lui, pe care noi vrem să îl 
urmăm neintrerupt, dar nu am făcut-o, doar ne-am 
prefăcut că il urmăm: Ce ar face lisus Hristos? 
Întrebarea aceasta atât de simplă răspunde tuturor 
întrebărilor noastre. Ce ar face lisus Hristos? 


Control artificial al natalității? Viaţa e bucurie, iar un 
fiu este o bucurie, atunci când e dorit. De ce să 
transformăm într-o povară ceva ce e este un dat divin? 


Întreruperea voluntară a sarcinii? La ce bun să dai 
naștere unui copil nedorit, dacă îl aduci pe lume ca să 
sufere? 


Relații homosexuale? Să nu judeci. 


Celibat sacerdotal? Nu s-a căsătorit lisus Hristos cu 
o prostituată? 


Preoți feme? Toti suntem egali în fața lui 
Dumnezeu. 


Este de datoria Bisericii să se dedice credincioșilor și 
să împărtășească cu ei Cuvântul Domnului, ajutându-i 

pe cei mai nevoiaşi fără să se uite la religie sau la 
rasă. Să se apropie de celelalte religii fără să le judece 
valorile sau credințele, ci înfrățindu-se și împărtășina 
înțelepciunea și iubirea lor. Nu ar fi un vis divin ca un 
creștin să se poată ruga Dumnezeului său într-o 
moschee și un musulman la al său într-o biserică? Fără 
interdicții sau mustrări? Pentru că Cerul poate și 
trebuie să înceapă de pe pământ. 


Cum ar fi fost lumea dacă acest Papă nu ar fi murit? se 
întreabă Sarah după lectura care o emoţionează și o bucură în 
același timp. Ar fi revoluţionat biserica, fără doar și poate. In 
sfârșit, o hârtie scrisă în limba maternă a lui Sarah Monteiro. 
Scrisul e tot al Papei, dar se vede că este o transcriere fără titlu, 
pe care Sarah o recunoaște ca fiind al treilea secret de la 
Fâtima, divulgat de Sora Lucia. 


Mă supun Tie, Domnul meu și scriu acestea, pentru 
că îmi poruncești prin Excelenţa Sa Episcopul de Leiria 
și prin Sfânta Fecioară. 


După cele două părți pe care le-am expus deja, am 
văzut în stânga Sfintei Fecioare, puțin mai sus, un 
înger cu o spadă de foc în mâna stângă; când 
strălucea, scotea flăcări care păreau că vor da foc 
lumii întregi. dar se stingeau când atingeau lumina 
care venea de la mâna dreaptă cu care Fecioara îl 
ținea departe. Îngerul arătă cu mâna dreaptă către 
pământ și spuse: Penitență, Penitență, Penitenţă! Și 
am văzut într-o lumină orbitoare care e Dumnezeu: 
„ceva ca atunci când se văd oamenii în oglindă câna îi 
trec pe dinainte” un Episcop îmbrăcat în Alb „am avut 
impresia că era Sfântul Părinte”. Alti Episcopi, Preoți, 
credincioși și credincioase urcând un munte abrupt, pe 
vârful căruia era o mare Cruce din trunchiuri întregi de 
copaci, ca și cum ar fi fost stejari de plută cu coajă; 
Sfântul Părinte, inainte să ajungă acolo, a traversat un 
oraș mare, pe jumătate în ruine, și aproape 
tremurând, mergând cu pași șovăitori, îngreunat de 
durere și milă, se ruga pentru sufletele cadavrelor pe 


care le găsea pe drum; ajungând în vârful muntelui, 
așezat în genunchi la poalele Crucii a fost omorât de 
un grup de soldați și câțiva Episcopi și Preoți care au 
tras în el cu foc și săgeți, și apoi astfel mureau unul 
câte unul chiar Episcopii și Preoţii, credincioșii și 
credincioasele și alți oameni laici, cavaleri și doamne 
de mai multe clase și poziții. Sub cele două brațe ale 
Crucii erau doi îngeri, fiecare cu o stropitoare de cristal 
în mână, și în ele strângeau sângele Martirilor și cu el 
au udat sufletele care se apropiau de Domnul. 


Tuy-3-1-1944 


a fost omorât de un grup de soldați și câtiva 
Episcopi și Preoți care au tras în el cu foc și săgeți... 


— Asta explică multe, șoptește Sarah. Ce alte secrete oare 
mai păstrează Biserica, pe care apoi să le înlocuiască cu 
minciuni pe care să le prezinte ca adevăruri absolute? 

— Ești bine? 

Întrebarea lui Rafael o scoate din gândurile ei. Nici nu și-a dat 
seama când s-a întors în cameră și s-a îmbrăcat. 

— Da. Unde te duci? 

— Plec. Misiunea mea s-a terminat. 

Vestea îi cade prost. 

— Pleci? 

— Îmi pare rău că a trebuit să treci prin toate astea. Să știi că 
toate au fost făcute în interesul tău. 

— Și... unde te duci? întreabă Sarah, fără să reușească să 
ascundă șocul. 

— Să mai salvez și alte suflete la ananghie. Se pare că 
vorbește serios. 

Sarah se ridică și se apropie de el. 

— Și noi? 

— Noi? 

Rafael nu înțelege întrebarea. Chipul ei e din ce în ce mai 
aproape, îi simte mirosul dulceag, amestecat cu emanațiile 
sudorifice provocate de întreaga tensiune din ultimele zile, pe 
care baia nu a reușit să le înlăture. 

— Noi... ce e cu noi? 

— Când ne mai vedem? Sarah vrea să știe, privindu-l drept în 
ochi. De ce nu mai rămâi o vreme? 

Pe chipul lui Rafael se observă îndoiala nervoasă, ceva care 
nu îi stă deloc în fire. Ceva care nu i se potrivește. 

— Ti-am spus că asta nu s-a întâmplat niciodată, Sarah. ȘI... și 
așa o să rămână, răspunde Rafael, nesigur. E ceva la ea care îi 
provoacă efectul ăsta în minte. 

Sarah se apropie și mai mult, fără teama, fără rușinea de a 
folosi armele pe care le are. 

— Nu mai stai cu mine? îi șoptește încetișor la ureche. Ai 
putea să te odihnești. Ți-aș ţine companie. 

Buzele aproape se ating, dar Rafael se dă înapoi în ultimul 
moment și continuă să se îmbrace. 

— Nu. Nu pot. Trebuie să plec. 

Lui Sarah i se pare că se îmbracă mai cu spor ca să iasă din 
cameră cât mai repede posibil, ca și cum ar fugi de vreo 
personificare a diavolului. 

— Dacă e din cauza tatălui meu... 

— Nu, o întrerupe Rafael, vrând să clarifice situaţia. N-are 
nicio legătură cu tatăl tău. 

— Atunci? 

Rafael termină să se îmbrace, ia hârtiile și se îndreaptă spre 
ușă. 

— Sunt alegeri pe care le faci în viaţă. 

Deschide ușa să iasă. 

— Stai, îl strigă Sarah. Măcar spune-mi cum te cheamă de 
fapt. 

El o privește pentru ultima dată. 

— Sarah, ce ţi-am spus când ne-am cunoscut? Numele meu e 
Rafael. 

Au fost ultimele vorbe pe care le-au schimbat. 

+ CAPITOLUL 61 


Au trecut trei luni de când Sarah se afla în faţa lui JC, a 
asistentului, a servitorului, a lui Geoffrey Barnes și a celorlalţi 
agenţi. Era prizoniera P2 și CIA, aliaţi în crimă, alături de tatăl ei, 
de Rafael, de simpaticul părinte Marius Ferris. Dacă ar fi 
întrebat-o cineva atunci ce așteptări de supravieţuire avea, 
răspunsul avea să fie evident, niciuna. 

Din ziua fatidică în care a primit în Londra plicul care i se 
adresa de la defunctul Valdemar Firenzi, găsit mort cu un glonţ 
în cap în apele Tibrului, în Roma, nu s-a mai preocupat niciodată 
cu normalitatea, sau să recupereze controlul chiar și iluzoriu al 
vieții. Totuși, se înșela. Și dovada este prezenţa ei azi, în piaţa 
Sfântul Petru, asistând la slujba de duminică celebrată de Sfinţia 
Sa, Papa Benedict al XVI-lea. Este cu părinţii ei, Raul și 
Elizabeth, alături de care se bucură de o binemeritată vacanţă în 
familie în capitala italiană. 

Căpitanul și-a revenit după rana de cuţit suferită în New York; 
mai greu a fost să recupereze relaţia matrimonială, căci 
Elizabeth a considerat o greșeală majoră să le facă să treacă 
prin așa ceva, mai ales pe fiica lor. S-a pus serios problema de 
divorţ, dar o discuţie cu fiica a lămurit multe aspecte, anume, 
faptul că vina atribuită căpitanului era indirectă și nu directă, 
ceea ce a atenuat situaţia. Până la urmă iertarea a venit în mod 
natural, și iată se concretizează în vacanţa la Roma, o adevărată 
terapie conjugală și filială. 

Ca să se ajungă la această dimineaţă calmă de duminică, în 
Piaţa Sfântul Petru, unde se ascultă celebrarea liturghiei de 
către somitatea principală în materie, anume Joseph Ratzinger, 
au fost necesare mai multe greutăţi care au echilibrat balanța 
între părţile discordante și au atenuat intrigile complicate. 

Dacă ne aducem bine aminte, Monseniorul Valdemar Firenzi, 
fost membru al lojei Propaganda Due, ca mulţi alţii, printre care 
Căpitanul Brandão Monteiro și preoţii Felipe Aragón și Pablo 
Rincón, a găsit hârtiile pe care Sfinţia Sa, Papa loan Paul |, le 
ținea în mână în noaptea morţii și care, ulterior, fuseseră 
subtilizate de Cardinalul Villot și date celui pe care îl știm cu 

porecla JC. Deși instrucţiunile lui Villot au fost să scoată 
respectivele hârtii din Vatican, JC nu le-a îndeplinit. După 
Conclavul care l-a ales pe loan Paul al II-lea, a folosit un alt 
membru cleric din P2 ca să introducă documentele în Arhivele 
Secrete ale Vaticanului, unde au rămas până au fost descoperite 
de Monseniorul Firenzi, nașul lui Sarah Monteiro. 

După descoperire, acesta i-a spus prietenului său apropiat, 
episcopul Francesco Cossega, ce descoperise, fără să știe că era 
membru al organizaţiei. A aflat într-o seară când cerceta lista, și 
pe a doua coloană a primei hârtii a găsit numele lui. Alertat, a 
demarat o serie de acțiuni care puteau părea confuze, dar care 
vizau doar să protejeze documentele și să ducă pe piste false 
posibile ameninţări. De aceea, primul lucru pe care l-a făcut a 
fost să le trimită, cu excepţia listei, prietenului său, părintele 
Marius Ferris, care le-a păstrat într-un loc în siguranţă. 

Ordinele erau clare. Să le păstreze și să aștepte. Am spus deja 
că după câteva convorbiri telefonice, au căzut de acord asupra 
trimiterii cheii care să descuie ascunzișul documentelor. Imediat 
ce a primit cheia, Firenzi a pus-o împreună cu lista și un cod, 
inventat pe loc, nimic foarte complicat, ca să le descifreze tatăl 
lui Sarah. Acolo sunt hârtiile la păstrare, vorbește cu Marius 
Ferris din New York. Le-a trimis cui știm, finei lui, cu reședința 
fixă în Londra, la numărul de două cifre din Belgrave Road. Mai 
mult ca sigur avea să-l sune imediat pe tatăl ei, după ce îi vedea 
numele pe listă, chiar el îi încercuise numele ca să fie sigur că 
nu se pierde printre celelalte. 

Ca să mai dea niște indicii, a făcut două poze duble. Imaginea 
statică și castă a lui Benedict al XVI-lea de sub care, după o 
încălzire constantă, apărea chipul ascuns al lui Marius Ferris. Le- 
a trimis altor două persoane care știau în linii mari despre ce e 
vorba, Felipe Aragón din Madrid și Pablo Rincón din Buenos 
Aires. 

Pentru cineva obișnuit era poza unui bătrân, dar pentru cei 
doi era chipul imprimat al lui Marius Ferris. Imaginea venea cu 
un bilet. Explica cum să fie folosită și dădea un număr de 
contact din New York. Pentru cei doi bărbaţi era evident, 
numărul lui Marius Ferris. Firenzi știa că nu trebuia să mai 
adauge nimic. Trebuia să-l contacteze pe Marius Ferris care era 
autorizat să le dezvăluie localizarea secretă. Trei oameni știau 
secretul, trei cavaleri ai Mesei Rotunde. Astfel se încheia 


317 


procesul care trebuia să protejeze hârtiile. Întrebarea evidentă 
este de ce este atât de complicat. Adevărul e că planul lui 
Firenzi a fost până la urmă important, căci i-a atras pe oamenii 
P2 înspre clerici, lăsându-i spaţiu de manevră lui Sarah 
Monteiro. 

Ceea ce n-avea cum să ghicească, era că Sarah era în 
vacanţă în Portugalia și abia în ultimul moment avea să 
deschidă plicul și să se panicheze. La vremea aceea Firenzi era 
deja mort. Și moartea lui i-a făcut pe ceilalţi să se agite. Restul 
poveștii îl știm deja. Și chiar și Sarah a scăpat în Londra la 
limită. 

Sarah vrea însă să afle de ce îl interesau atât pe Firenzi 
hârtiile. Până la urmă, făcea același lucru ca JC, doar că schimba 
locul și stăpânul. Dar Marius Ferris îi explică în acea zi plină din 
New York, când au scăpat în ultima clipă. 

— Când le-a găsit, nașul tău nu avea de gând să facă nimic. 
Doar să le pună într-un loc de unde să nu le piardă din ochi. Să 
le știe că sunt la el, sau în mâinile cuiva de încredere. 

— Doar atât? 

— Pentru moment era doar atât. Avea să se hotărască mai 
târziu ce să facă. Probabil urmau să se întoarcă la Vatican, dar 
legal, nu pe ușa din dos. Sfinţia Sa ar fi decis ce să facă cu ele. 
Cel mai probabil ar fi ales reacţia tipică a Vaticanului. 

— Care? 

— Nicio reacție. Liniște. Dar prin simplul fapt că le 
recunoșteau existenţa, că cineva dintre ei nu a dat dovadă de 
sinceritatea care se cere celor ca noi, era suficient pentru fratele 
Firenzi. Și ca să fiu sincer, și pentru mine. Așa că ai făcut ce 
trebuia, Sarah, și îți mulţumesc. 

Azi, după trei luni, a mers totul bine. Sunt toţi bine, dar 
singurul lucru care încă o mai roade pe Sarah este că nu l-a mai 
văzut sau auzit niciodată pe Rafael sau Jack Payne sau care o fi 
fost numele lui. Oricât tentaţia și dorinţa o împingeau să-l caute, 
nu știa cum. S-a gândit să îl întrebe chiar și pe tatăl ei, dar până 
la urmă s-a gândit că mai bine nu. 

Slujba duminicală s-a terminat și familia Monteiro se mai 
plimbă prin Bazilica Sfântul Petru, ca mulţi alţi credincioși și 
turiști. Mai târziu vor merge să ia prânzul la vreun restaurant 
simpatic și să mai exploreze Roma, o parte infimă din ce are de 
arătat capitala italiană. 

În timp ce mama și fiica admiră cupola mirifică, Raul vede un 
prieten și se apropie de el să îl salute. Vorbesc câteva minute, 
Sarah și mama ei observă în continuare comorile arhitectonice 
și artistice care îi lasă pe vizitatori cu gura căscată. Admiră 
corpul îmbălsămat al lui Papa loan al XXIII-lea, expus pentru 
comemorare. lată un mare om al timpurilor lui. 

— Fetelor, vreau să vă prezint un prieten foarte drag, le 
anunţă Raul apropiindu-se. 

Sarah nu se uită imediat, interesată de un pasaj scris pe o 
broșură despre bazilică. 

— Dragele mele, părintele Rafael Santini. 

Broșura își pierde imediat importanţa când aude numele 
Rafael. Rafael Santini. Se uită, de jos în sus, la sutana neagră a 
parohului. Mai sus de gulerul alb de la gât, vede chipul lui 
Rafael, salvatorul ei. Un chip sănătos, radiant. 

— O plăcere să vă cunosc, spune el. 

Sarah abia își poate controla stupefacţia. Rafael e preot. 

— Aveţi o parohie mai la nord de Roma, nu? întreabă tatăl, 
făcând conversaţie. 

— Exact. Într-un sat nu foarte departe de aici. 

Le salută pe cele două femei și le strânge mâna, zâmbind 
delicat și sincer. O ţine de mână un timp mai îndelungat pe 
Sarah. 

Am încercat să seduc un preot, numai la asta se gândește 
Sarah. Cum se poate ca un bărbat ca el să fie preot, să fie 
dedicat lui Hristos? Cel puţin, acum e de înțeles refuzul lui din 
camera din New York. Alesese Biserica, e un om al lui 
Dumnezeu, mai presus de toate, iar funcţia lui e să îi protejeze 
interesele. Nimic nu e ceea ce pare. 

— Vrei să vii cu noi la masă? îl invită Raul. 

— Mi-ar plăcea foarte mult, dar nu pot. Am venit cu niște copii 
de la parohie să viziteze Vaticanul. Poate altă dată. 

— Așa rămâne, spune tatăl. 

— Hârtiile sunt în siguranţă, îi spune Rafael în surdină lui 
Sarah. La păstrare unde au fost întotdeauna, dar cu știința 
Sfinţiei Sale. 

Se despărţiră de părintele Rafael Santini, care trebuia să se 
întoarcă la copiii lui și au plecat să se mai plimbe prin oraș, mai 
întâi la Castelul Sant'Angelo și la Muzeul învecinat, căci de fapt 
în asta s-a transformat castelul, și apoi la Panteon, clădirea cea 

mai veche din lume, păstrând încă acoperișul original, din 
secolul al Vil-lea și care și-a păstrat importanța de-a lungul 
secolelor. 

— Câteodată am impresia că totul s-a pierdut odată cu 
moartea acelui Papă, izbucnește Sarah îmbufnată. 

— Cine? loan Paul I? întreabă tatăl. 

— Da. Am impresia că după tot ce i-au făcut, nimeni nu mai 
merita să ocupe locul acela. 

Tatăl o ia pe după umeri, într-o îmbrăţișare complice. 

— Te înțeleg perfect. Dar trebuie și tu să înţelegi că viața 
continuă pentru cei care rămân. Pământul rămâne pe orbită. 
Într-o zi oamenii vor afla adevărul. Nu de la noi, dar de la 
altcineva. Cândva, când noi toți nu vom mai fi, va veni de sus și 
se va face dreptate pentru Albino Luciani. 

— Sper. 

— Liniștește-te, îi spune mama ei, intrând în discuţie. 
Dumnezeu nu doarme. 

Sarah vrea să creadă. Sau măcar că era totul stabilit între 
Luciani, Gelli, Villot, Marcinkus, Calvi și JC de dincolo. Așa 
trebuia să acţioneze și așa au făcut. Nu mai era nimic de făcut. 
Compromisurile erau încheiate, și din mare parte datorită lui 
Sarah. Secretul va rămâne păstrat, acum de oameni de bine, în 
același loc în care au făcut rău. Ironia divină dovedește că acolo 
unde sălășluiau interese malefice cândva, a revenit bunătatea. 

— Planul lui Firenzi nu mi s-a părut adecvat. 

— Atât a putut să facă, justifică tatăl. Dacă n-ai fi fost în 
vacanţă, sau dacă ar fi găsit altă modalitate să comunice cu 
mine, lucrurile ar fi mers mai bine. 

— Chiar și așa. Deja îl descoperiseră pe Marius Ferris. 

— Asta nu înseamnă că puteau să afle localizarea hârtiilor de 
la el. Și noi știam asta. 

— Crezi că ar fi murit fără să spună nimic? 

— Să-ţi răspund cu altă întrebare. Crezi că Rafael le-ar fi 
spus? 

— Normal că nu. Ce legătură are unul cu celălalt? 

— De ce să nu aibă? Dacă nașul tău i-a trimis lui hârtiile 
înseamnă că avea deplină încredere că le va păstra cu prețul 
vieţii. 

— Da, dar el a avut încredere și în Cossega. 


— A doua oară se înșală numai cine vrea. Cum am făcut și eu. 
Când ţi l-am trimis pe Rafael, știam perfect că puteam să mă 
bazez pe el. 

Numele lui încă îi dă fiori pe șira spinării. Salvatorul ei, un om 
capabil să oprească traficul cu orice preţ, așa cum a dovedit-o în 
Londra, un preot italian. Cine și-ar fi dat seama. 

— Chiar și așa, nu mă convinge, îi spune schimbând subiectul. 
Cel mai bine e să și-l scoată din cap. Cel puţin așa o să se 
enerveze mai puţin pe ea și pentru nedreptăţile vieţii. Și la ce au 
folosit atâtea poze duble? Asta n-am înțeles. 

— Ca să îl recunoască cei doi preoţi pe Marius Ferris. Știau că 
numai el era de încredere. Din păcate părintele Pablo n-a fost 
destul de prudent ca să o păstreze într-un loc sigur. 

— Și tu cum ai știut că poza era dublă? Felipe n-a explicat 
asta în scrisoarea pe care a lăsat-o. 

Tatăl ei zâmbi. 

— Eşti sigură? Cred că a fost chiar prea explicit. Dacă mai ţii 
minte, în scrisoare spune așa, Înainte de a-mi lua rămas bun 
vreau să îi dați această scrisoare și fotografia iubitului meu Papă 
bunului meu prieten Raul Brandão Monteiro, care va ști să le 
folosească cu căldura blândă a rugăciunii. 

— Asta putea fi o metaforă. 

— Sarah, m-ai văzut vreodată rugându-mă la o poză? M-am 
rugat întotdeauna în sinea mea, nu îmi exteriorizez rugăciunile, 
nici nu îngenunchez la slujbă... 

— Da, așa e. Și este adevărat, tatăl, cu orgoliul său militar, nu 
a arătat niciodată care erau orientările lui religioase, deși nu e 
împotriva celor care exagerează în manifestări. De ce nu a riscat 
JC? Ar fi putut să meargă până la capăt. 

— De frică. 

— Frică? 

— Da. Oamenii ăștia sunt obișnuiți să aibă pâinea și cuțitul. 
Când le lipsește vreunul, mai bine rămân cuminţi, în umbră, 
așteptând zile mai bune. 

— Adică or să încerce iar să pună mâna pe hârtii? 

— S-ar putea, deși nu cred. Nici JC nu va trăi veșnic. lar 
acordul prezent îi servește foarte bine interesele. 

— Și crezi că o să mai încerce să ne facă ceva mai târziu? 

— Nu cred. Dacă redeschide subiectul, își face lui rău. Putem 
sta liniștiți. 

Pe la ora șase, părinţii se întorc la hotel să se odihnească 
puţin înainte de cină. Plimbarea a fost chiar minunată, păcat că 
Sarah n-a reușit să își ia gândul de la întâlnirea cu părintele 
Rafael care, până la urmă, îi spusese chiar numele lui adevărat. 
Ceea ce e evident e întotdeauna cel mai greu de găsit. 

Sarah se mai plimbă pe străzile și străduţele din Roma până 
după șapte. Orașul e primitor, cald, emană o frumusețe unică, 
picturală, care îl captivează și fascinează pe vizitatorul care nu 
poate rămâne indiferent. Leagănul unui imperiu, unor zei, unor 
vise și casa lui Hristos din timpuri imemoriale. 

Se întoarce la Grand Hotel Palatino, pe Via Cavour, aproape 
de Coliseu, calmă. Abia așteaptă să facă o baie și să mănânce. E 
obosită, foarte obosită după ziua lungă, începută de foarte de 
dimineaţă, cu alt Rafael în gând. Acum e un altul, pe care nu și-l 
imagina. Viaţa e întotdeauna altfel decât ne-o imaginăm noi, ea 
este pur și simplu, fără falsităţi sau corecturi, și cine o trăiește 
bine poate să încerce să o ducă pe alte căi, dar dacă asta nu e 
în interesul ei, ea singură își va găsi drumul înapoi la ruta 
originală. Toate astea ca să spunem că n-a fost niciodată menit 
ca Rafael și Sarah să se unească trupește sau amoros. Poate 
frăţește, asta e posibil, dar doar atât. Rafael e fidel valorilor și 
credinţei lui, și nu poate oferi nimic mai mult, dar asta nu e 
lucru puțin. 

Gândindu-se la asta intră în hotel, fără să fi băgat de seamă 
silueta îmbrăcată în negru care o urmărește de câteva ore. 

— Domnișoara Sarah Monteiro, o strigă recepţionerul. 

Sarah e atât de adâncită în gânduri încât nu îl aude. Trebuie 
să o mai strige o dată. 

— Da? răspunde ca trezită dintr-un somn adânc. 

— Aveţi un mesaj o anunţă recepţionerul, dându-i un plic mic. 

— Cine l-a lăsat? 

— Nu știu să vă spun. Nu era în tura mea și nu am găsit nimic 
notat despre expeditor. Îmi pare rău. 

— N-are nimic. Mulţumesc. 

Sarah se îndreaptă spre lift și deschide plicul care nu e lipit. 
Scoate din el un obiect mic, negru, seamănă cu un nasture. Intră 
în lift foarte curioasă și scoate și bilețelul din plic, în timp ce 
liftul își începe urcarea până la etajul șapte. După câteva 
secunde ridică privirea, stupefiată și neliniștită. 

— Nu. Nu din nou. 

Pe bilet, un text simplu. 


Acesta nu este un nasture, ci o cască. 
Pune-o în ureche. 


Deci e o cască. Sarah ezită câteva secunde, dar știe că nu 
poate fugi de soartă. Pune aparatul în ureche și așteaptă. 
Muţenie... Liniște... Se aude doar un fâșâit ca un difuzor în 
funcțiune. Poate e doar o glumă de prost gust. Totuși, nu prea îi 
vede pe tatăl sau pe mama ei făcând așa ceva. Nu e amuzant și 
nici nu e momentul pentru așa o glumă. 

— Bună seara, domnișoară Sarah Monteiro o salută o voce în 
urechea dreaptă. 

— Cine vorbește? Vocea ei, deși fermă, denotă neliniște. 

— Vai, draga mea, nu se poate să mă fi uitat așa de repede. O 
notă sarcastică în spusele interlocutorului. Aș fi jignit dacă ar fi 
așa. 

— Ce vreţi? Sarah încearcă să ascundă sub un ton ferm frica 
pe care o simte la auzul vocii care îi răsună în minte de parcă ar 
fi conștiința ei. 

— Să recuperez ce mi-a fost luat și îmi aparţine de drept. 
Sarcasmul făcu loc asprimii caracteristice bătrânului pe care l-a 
cunoscut cu trei luni înainte, în New York, asasinul lui loan Paul 
l. 

— N-am nimic de a face cu asta, răspunde Sarah pe acelaşi 
ton. Înţelegeţi-vă cu Vaticanul. 

Un râs gutural îi răsună în ureche lui Sarah, enervând-o. 
Sunetul liftului anunță că a ajuns la destinaţie. Sarah se 
îndreaptă spre camera ei. Niciun loc nu e sigur, așa că oricare e 
la fel de bun. 

— Vezi tu, Sarah, eu privesc cazul prin altă prismă. Din 
moment ce ai fost responsabilă pentru locul în care au ajuns 
hârtiile, mi se pare evident să trebuiască să le recuperezi pentru 
mine. 

E rândul lui Sarah să râdă. 

— Serios? 

— Sunt sigur. 

Sarah intră în cameră cu strania senzaţia că bătrânul nu 
vorbește prostii. 

— Spuneţi o dată ce vreți. Mai am și alte lucruri de făcut. 


— Vezi pachetul de pe pat? 

Intrebarea și prezenţa reală a unui pachet pe pat, o fac să 
intre în panică. Vârtejul de situaţii limită de acum trei luni se 
întoarce să o chinuiască. 

— Da... răspunde pe un ton stins. 

— Deschide-l. li dă un ordin, nu o roagă, să nu existe îndoieli. 

Sarah se supune și scoate ceva ce seamănă cu un dosar. 

— Ce e asta? 

— Citește cu atenţie documentele astea. Mai vorbim mai 
târziu. 

— Și în ce măsură o să influențeze asta Vaticanul să vă dea 
hârtiile? 

— În toate măsurile pe care ţi le imaginezi. Fiecare are 
slăbiciunile lui. Așteaptă instrucţiunile mele. 

Sarah aude aparatul stingându-se, nu se mai aude nici 
fâșâitul neplăcut de difuzor în funcţiune. Ca și cum l-ar fi scos 
din priză. Scoate nasturele micuţ din ureche și îl aruncă pe pat. 
Se așază pe margine, ţinând dosarul în mână și se uită la 
eticheta de pe cotor. Cu litere mari, un nume... 


MEHMET ALI AĞCA 

Când l-am contactat pe autor pentru a-i propune scrierea unei 
cărţi, prima „cerinţă” a fost să amestece ficțiunea cu realitatea. 
De ce? Răspunsul e simplu, pentru că știu din experiență că în 
viața reală așa se întâmplă. Multe din adevărurile istorice pe 
care le luăm de-a gata nu sunt altceva decât pură ficţiune. 
Moartea lui loan Paul | este unul dintre ele, și credeţi-mă, nu e 
singurul. 

Trebuie să recunosc că rezultatul m-a surprins plăcut. 
Ficțiunea se amestecă cu realitatea. Nu vreau prin asta să le 
dau de lucru cititorilor, ca să descopere ce e corect și ce e greșit 
prin mijloace proprii. Vreau doar să vă gândiţi că nu tot ce pare 
sau e spus cu un zâmbet sincer sau cu o privire pătrunzătoare, 
corespunde adevărului. 

Autorul m-a descris în aceste pagini printr-un personaj care 
aparent mă reprezintă. Am fost mulţumit de felul isteț în care a 
descurcat ițele, folosindu-mă pentru scopul meu și pentru al lui. 

După toate teoriile conspirației lansate în ultimii douăzeci și 
opt de ani, aceasta închide cazul morţii lui loan Paul I. Dar 
trebuie să admit că m-am delectat copios în umbră, cu atâţia 
experţi care au comentat tema ca și cum erau stăpânii 
adevărului. 

Greșelile nu se atribuie locurilor sau instituţiilor, ci oamenilor 
care le frecventează și care muncesc în ele. 

Am fost membru al Lojei P2 și, ca om, nu sunt nici nu pretind 
să fiu imun greșelii sau păcatului. 

Totuși, nu vă faceţi iluzii, Dumnezeu, și numai El, mă va 
judeca. 


29 septembrie 2005 


LISTĂ DE PERSONAJE 


Carmine Mino Pecorelli - Născut la Sessano del Molise, în 
Provincia di Isernia la 14 septembrie 1928. Fondator al 
săptămânalului Osservatore Politico, specialist în scandaluri 
politice. Devine un om influent nu numai prin cunoștințele 
despre meandrele politicii italiene, dar și prin capacităţile sale 
de a prevedea situaţiile. S-a înscris în P2 a lui Licio Gelli. După 
omorârea lui Aldo Moro a început să publice documente inedite, 
inclusiv trei scrisori pe care fostul prim-ministru le scrisese 
familiei. Articolele editate în Osservatore Politico îi incomodează 
pe mulţi, membri ai guvernului, deputaţi, miniștri, și chiar pe 
Licio Gelli, căci Pecorelli a elaborat o listă a membrilor P2 și a 
trimis-o Vaticanului. Intenţiona să o publice în săptămânalul lui. 
„Deranjantul” a fost asasinat în 20 martie 1979 cu știința și 
aprobarea lui Gelli. Cel care a ordonat moartea lui a fost un 
renumit om politic italian. 


Aldo Moro - om politic italian, născut la 23 septembrie 1916 
în Maglie în Provincia de Lecce. A fost prim-ministru al Italiei de 
cinci ori și unul din liderii cei mai cunoscuţi din Democraţia 
Creștină. A fost răpit în ziua de 16 martie 1978, din mijlocul 
Romei de Brigăzile Roșii și ţinut captiv până în ziua morții, pe 9 
mai din același an. Ignorând cererile de ajutor evidente din 
scrisorile pe care Aldo Moro le-a scris partidului și familiei, 
Guvernul a adoptat o poziţie dură, excluzând negocierile cu 
teroriști. Moro a apelat inclusiv la Papa Paul al VI-lea, prietenul 
său personal. Totuși, nimic nu a avut efect. Oficial, Aldo Moro a 
fost asasinat cu pistolul de către Brigăzile Roșii și lăsat în 
portbagajul unei mașini, din cauza poziţiei implacabile a 
guvernului lui Giulio Andreotti, dar doar oficial... 


Licio Gelli - Maestru Venerabil al Lojei Masonice P2. S-a 
născut în Pistoia la 21 aprilie 1919. A fost implicat în aproape 
toate marile scandaluri italiene din ultimii 35 de ani. A luptat 
alături de Franco, trimis de Mussolini și a fost informator al 
Gestapo în timpul celui de-al Doilea Război Mondial, menţinând 

chiar contactul cu Herman Goering. După război s-a aliat CIA- 
ului, și împreună cu NATO, a acoperit Operaţiunea Gladio, un fel 
de armată secretă de intervenţie rapidă cu sediu în Italia și în 
alte ţări europene, inclusiv Portugalia, cu obiectivul de a elimina 
amenințările comuniste și responsabilă pentru nenumărate acte 
teroriste. loan Paul | a fost doar una din miile de persoane ucise 
la ordinul lui. Este cunoscută implicarea lui în moartea lui Aldo 
Moro, Carmine Mino Pecorelli, Roberto Calvi, a primului-ministru 
portughez Francisco Sá Carneiro... Asocierea sa în activităţi 
criminale cu Arhiepiscopul Marcinkus, Roberto Calvi și Michele 
Sindona a produs o gaură de 1,4 miliarde de dolari în /nstituto 
per le Opere di Religione. În prezent trăieşte în închisoare la 
domiciliu în vila sa din Toscana. 


Paul Marcinkus - Arhiepiscop nord-american. S-a născut pe 
lângă Chicago la 15 ianuarie în 1922. Director al /nstituto per le 
Opere di Religione, mai cunoscut ca Banca Vaticanului, între 
1971 și 1990. A fost protagonistul a nenumărate scandaluri 
financiare cu Licio Gelli de la P2, Roberto Calvi de la Banca 
Ambroziană, la care Banca Vaticanului era acţionar principal și 
Michele Sindona, un bancher și mafiot italian, numit de Paul al 
VI-lea consilier financiar papal. Împreună spălau bani ilegali și 
au ascuns câștigurile Băncii controlate de Marcinkus - care 
teoretic ar fi trebuit redirecţionate imediat către acte de caritate 
- prin firme fantomă, aproape toate cu „sediu” în America de 
Sud. Numele său este legat de multe povești spuse pe jumătate, 
anume, dispariţia tinerei de cincisprezece ani Emanuela Orlandi, 
în 1983, în încercarea de a servi drept monedă de schimb cu 
Mehmet Ali Agka. Marcinkus s-a bucurat întotdeauna de 
încrederea totală a lui Paul al VI-lea și, ulterior, loan Paul al II-lea 
nu a avut altă opţiune decât să îl menţină în funcţie, ajungând 
chiar să îl promoveze la al treilea om ca importanţă din Vatican, 
după el și Secretarul de Stat. Știm ce intenţiona loan Paul | în ce 
îl privește. A fost unul din cei direct interesaţi de moartea lui 
Albino Luciani. În 1990 s-a întors la Chicago, după ce a plecat de 
la /nstituto per le Opere di Religione şi mai târziu s-a retras la o 
parohie din Arizona. A fost găsit mort în casa lui la 20 februarie 
2006. 

Roberto Calvi - Bancher milanez, născut la 13 aprilie 1920. 
Numit de presă „Bancherul lui Dumnezeu” din cauza relaţiilor lui 
cu Vaticanul și cu Arhiepiscopul Paul Marcinkus. Președintele 
Băncii Ambroziene, a fost manipulat și ameninţat de Gelli până 
la epuizare, concretizată într-un deficit de miliarde de dolari. Nu 
a beneficiat aproape deloc de pe urma morții lui loan Paul |, a 
fost chiar împotriva eliminării lui. A fugit la Londra cu un 
pașaport fals și a fost găsit după câteva zile, spânzurat sub 
Podul Blackfriars, la 17 iunie 1982. Poliţia Britanică a interpretat 
cazul ca pe o sinucidere, în pofida dovezilor care indicau 
contrariul. Avea pietre în pantaloni și 15 mii de dolari în 
buzunar. Cazul a fost redeschis recent în Italia și în Regatul Unit, 
dar mai mult ca sigur adevăratul vinovat nu va fi prins niciodată. 


Jean-Marie Villot - Cardinal francez al Bisericii Romano- 
Catolice. S-a născut la 11 octombrie 1905. A fost numit Secretar 
de Stat al Vaticanului în timpul lui Paul al VI-lea, în 1969, a 
rămas în funcţie după moartea acestuia și în foarte scurta eră a 
lui loan Paul I, deși înlocuirea lui trebuia efectuată la 29 
septembrie 1978. Moartea prematură a celui din urmă i-a 
permis să se menţină în funcţie și în primele luni ale lui loan 
Paul al Il-lea, până la moartea sa la 9 martie 1979. Membru P2 a 
lui Licio Gelli, a fost unul din principalii factori în moartea lui loan 
Paul |, deschizând calea în Vatican celui ce avea să execute 
crima. 


Lucia de Jesus dos Santos - născută la 22 martie 1907 în 
Ajustrel, a fost una din cei trei vizionari de la Fâtima. A fost cea 
care a enunțat cele trei secrete pe care Sfânta Maria le-a 
transmis lumii și pe care biserica le controlează cu ferocitate, 
divulgând minciuni în locul lor. S-a întâlnit cu Albino Luciani la 
11 iulie 1977, la Mănăstirea Carmelită Santa Teresa din Coimbra 
și au discutat timp de mai multe ore. În timpul întâlnirii a intrat 
în transă și l-a avertizat pe omul bisericii de ce îl aștepta în 
vremurile ce aveau să vină. A murit la 13 februarie 2005. A fost 
întotdeauna fidelă bisericii. 


Mario Moretti - Fondator al Brigăzilor Roșii Doi. L-a răpit pe 
Aldo Moro, fiind singurul care a păstrat contactul cu el în timpul 
prizonieratului. Tot el a fost singurul care a tras asupra omului 

politic. Circumstanțele cazului nu au fost niciodată clare, totuși 
P2 a fost foarte activă în acest caz, precum și alți interesați de 
pe continent. A fost condamnat la șase sentinţe pe viaţă, dar 
eliberat în mod misterios în 1994. 


JC - Născut la..., în..., a fost responsabil pentru nenumărate 
acte macabre ca făptuitor și autor moral. S-a înscris în P2 în... În 
prezent s-a retras din luptele politice și financiare, menţinând, 
totuși, influența în lumea secretă. Trăiește în... L-a omorât pe 
loan Paul | în noaptea de 29 septembrie 1978. 

NOTA 1: Punctele de suspensie vor fi înlocuite de informaţia 
factuală într-o ediţie viitoare. 


NOTA 2: P2 încă există și este mai secretă ca niciodată. 


Toate celelalte personaje existente în carte aparţin neclintitei 
lumi a ficţiunii. 


Va urma: Papa trebuie să moară (vol2) 

